Datasets:

NorHsangPha

/

shan-news-shannews_org

like 0

2017-10-14T04:51:32

https://shannews.org/archives/399

တေဢဝ်တၢင်းႁၵ်ႉ ပဵၼ်ယႂ်ႇလိူဝ်ၵၢၼ်ပႂ်ႉပႃးၸိူဝ်ႉၶိူဝ်းတႄႉယဝ်ႉႁိုဝ်?

“ ၸိူဝ်ႉမူင်ႈၵေႃႈမူင်ႈပႅင်း ၸိူဝ်ႉမႅင်းၵေႃႈမႅင်းႁၵ်ႉ” ၶေႃႈသင်ႇသွၼ်ပူႇမွၼ်ႇၼၢႆးယႃႈႁဝ်းၶဝ်ၶေႃႈၼႆႉ ၼႂ်းပၢင်ဢုပ်ႇၶႆႈပၼ်တၢင်းႁူႉ၊ ၼႂ်းပၢင်မွၵ်ႇလၢတ်ႈၶေႃႈၵႂၢမ်းလႄႈ ၼႂ်းလိၵ်ႈၼႂ်းလၢႆးၸိူဝ်းၼၼ်ႉ တိုၵ်ႉလႆႈႁၼ်ဢွၼ်ၵၼ်ဢဝ်ၸႂ်ႉတိုဝ်းၵၼ် သိုပ်ႇယိုၼ်ႈပၼ်ၵၼ်မႃးၵႂၢမ်းသိုပ်ႇၵႂၢမ်း လိၵ်ႈသိုပ်ႇလိၵ်ႈယူႇ။ မိူဝ်ႈမႃးၼိူင်းတူၺ်းၵၼ်တင်း ဢၼ်ပဵၼ်တႄႉမီးတႄႉလႄႈ ၽူႈၸိူဝ်းၵမ်မၼ်ႈယိပ်းတိုဝ်းၸွမ်းတႄႉတႄႉၼၼ်ႉ မိူၼ်ႁၢင်ႈၶႂ်ႈဢေႇလိူဝ်သေၽူႈလၢတ်ႈလႄႈၽူႈတႅမ်ႈၶဝ်လူးၵွၼ်ႇ။ ပေႃးႁႂ်ႈမၼ်းထုၵ်ႇမႅၼ်ႈတိူဝ်ႉယမ်တႄႉ တင်းလၢတ်ႈတင်းတိုဝ်းၵမ်လူဝ်ႇၽဵင်ႇပဵင်းၵၼ်ယူႇ။ မိူဝ်ႈၸမ်တေဢွၵ်ႇဝႃႇထႅင်ႈမွၵ်ႈသၢမ်သီႇဝၼ်းၼၼ်ႉ လႆႈႁၼ်ၽူႈ ၸိူဝ်ႉမူင်ႈၵေႃႈမူင်ႈပႅင်း-ၸိူဝ်ႉမႅင်းၵေႃႈမႅင်းႁၵ်ႉၶဝ် တႅမ်ႈလိၵ်ႈသေတၢင်ႇၼိူဝ်ၾဵတ်ႉပုၵ်ႉၶဝ်ဝႃႈ “ဝၢႆးဢွၵ်ႇဝႃႇပီၼႆႉ ယွၼ်းသူး ယႃႇႁႂ်ႈလႆႈႁၼ်သၢဝ်တႆး လႅၼ်ႈၸွမ်းမၢဝ်ႇတၢင်ႇၶိူဝ်းသေၵမ်း”ၼႆ။ လိူဝ်ၼၼ်ႉၽူႈၸိူဝ်းလႆႈလူဢၢၼ်ႇၶဝ်ၵေႃႈ ဢွၼ်ၵၼ်ပၼ်ၶေႃႈထုၵ်ႇၸႂ်၊ ဢွၼ်ၵၼ်သိုပ်ႇပိုၼ်ၽႄႈပေႃးမိူဝ်ယူႇၼိူဝ်ၾဵတ်ႉပုၵ်ႉတင်းၼမ်။ ၶွင်လၵ်း မိူဝ်ႈပီၵၢႆၼၢင်းသၢဝ်လဝ်းမွၵ်ႇၵွၼ်တႆး လႆႈထုၵ်ႇပိူၼ်ႈမႃးပိတ်းၵႂႃႇၼမ်တႄႉၼင်ႇဝႃႈတႄႉလူး။ ယူႇတီႈပဵၼ်ၽူႈၸိူဝ်ႉမူင်ႈၵေႃႈမူင်ႈပႅင်း-ၸိူဝ်ႉမႅင်းၵေႃႈမႅင်းႁၵ်ႉ ၵေႃႉၼိုင်ႈၼင်ႇၵဝ်ႇၼၼ်ႉ ၼႂ်းၸႂ်ၵေႃႈလွမ်လွမ် ယွၼ်းသူးယူႇၼင်ႇၵဝ်ႇ “ယႃႇႁႂ်ႈလႆႈႁၼ်သၢဝ်တႆးၵႂႃႇၸွမ်းၶိူဝ်းပိူၼ်ႈထႅင်ႈသေၵမ်း” “ယႃႇပေႁႂ်ႈမီးထႅင်ႈသေပၢၼ်သေပွၵ်ႈသေၵမ်း” ၼႆၸိူင်ႉၼင်ႇၸိူဝ်းၶဝ်ယူႇ။ ၵူၺ်းၵႃႈတၢင်းယွၼ်းသူးၼႆႉ ဢမ်ႇတဵမ်ထူၼ်ႈပဵၼ်မႃးၸွမ်းၼင်ႇၵၢင်ၸႂ်ၽူႈယွၼ်းယဝ်ႉ။ ဢွၵ်ႇဝႃႇယဝ်ႉ မွၵ်ႇမၢၵ်ႇဢၼ်ႁွႆႈၸွမ်းၶဵင်ႇတၢင်ႇပုတ်ႈၼၼ်ႉ ယင်းပႆႇတၼ်ႈၼဝ်ႈ ပေႃးလႆႈႁၼ်ၽူႈၼၢင်းသၢဝ်မွၵ်ႇၵွၼ်တႆးၵေႃႉၼိုင်ႈ ပႃးၵႂႃႇၼႂ်းမိုဝ်းပိူၼ်ႈယဝ်ႉယိုင်?၊ တေၸၢင်ႈဝႃႈႁိုဝ်ၼေႃႈ။ တၢင်းယွၼ်းသူး ဢမ်ႇပဵၼ်မႃးၼင်ႇယွၼ်းသူးၵေႃႈတိူင်းမၼ်းလႃႈ!၊ ဢဝ်ၶေႃႈၵႂၢမ်း”တိူင်းမၼ်းလႃႈ” ဢၼ်ၶူးၸၢႆးၶမ်းလဵၵ်းတႅမ်ႈဝႆႉၼၼ်ႉ သႂ်ႇၸႂ်သေတေသိုပ်ႇတိုၵ်းသူၼ်းပၼ်ၾၢင်ႉၵႂႃႇ ယႃႇႁႂ်ႈမီးမႃးထႅင်ႈၵေႃႉသွင်၊ ၵေႃႉသၢမ်၊ ၵေႃႉသီႇ ၸဵမ်ၵႂႃႇယူႇ။ လိၵ်ႈႁူဝ်ၼႆႉၵေႃႈ ယိူင်းၸူးလႄႈၶႂ်ႈပၼ်ၾၢင်ႉသတိထိုင်ၸိူဝ်းၶဝ် ဢၼ်မီးယိူင်းဢၢၼ်းလႄႈ ဢၼ်ဢၢၼ်းတေယၢင်ႈၸွမ်းမၢဝ်ႇၶိူဝ်းပိူၼ်ႈ၊ ဢၼ်ၽႅၼ်ၵၢၼ်ဝႆႉၼႂ်းၶၢဝ်းတၢင်းဝႃႇသၢမ်လိူၼ်ၶဝ်ၼၼ်ႉယူႇ။ သင်တေလၢတ်ႈဝႃႈ ယွၼ်ႉတၢင်းႁၵ်ႉၼႆႉဢမ်ႇမီးတႃလူး၊ ဢဝ်ၼမ်ႉယၢတ်ႇပၼ်ဢွၼ်ဝႃႈၵူၺ်းဢိူဝ်ႈ။ ထိူၵ်ႈၽႂ်ၵေႃႈဢဝ်မၼ်းၼႃႇ။ ၸၢင်ႈၵႂႃႇၼၵ်းႁူဝ်သူႁႃႉ။ ဢမ်ႇၼၼ်သင်တေဝႃႈၼႆ ပဵၼ်သုၼ်ႇလႆႈသုၼ်ႇပဵၼ်ၵဝ်ဢိူဝ်ႈ။ ၵဝ်မီးသုၼ်ႇလိူၵ်ႈလႆႈၵေႃႉၵူႈၵဝ်ၼင်ႇၵၢင်ၸႂ်ၵဝ်မီးဢိူဝ်ႈ။ ၽူႈလႂ်ၽႂ်တိုၼ်းဢမ်ႇမီးသုၼ်ႇမႃးႁၢမ်ႈမႃးသီးၵဝ်။ မီးယိူင်းဢၢၼ်းလႄႈမီးၽႅၼ်ၵၢၼ် တေပဵၼ်ၵေႃႉမၢႆသွင်မၢႆသၢမ်မၢႆသီႇ တႃႇၼႂ်းပီၼႆႉ ဢမ်ႇၼၼ်ၸူဝ်ႈပႆႇဢဝ်တၢင်းႁၵ်ႉပဵၼ်ယႂ်ႇ၊ ဢဝ်သုၼ်ႇလႆႈသုၼ်ႇပဵၼ်ၵူၼ်း တၢင်ႇသီႈမွမ်ႈၸွမ်ႁူဝ် လပ်းႁူလပ်းတႃၸွမ်းမၢဝ်ႇၶိူဝ်းပိူၼ်ႈၵႂႃႇ၊ ၸူဝ်ႈပႆႇပဵၼ်ၵေႃႉမၢႆသွင်၊ မၢႆသၢမ်၊ မၢႆသီႇၼၼ်ႉ ၶႂ်ႈႁႂ်ႈဢဝ်ၶေႃႈထၢမ်ၸိူဝ်းၼႆႉသေ ၶိုၼ်းထတ်းသၢင်တူၺ်းၶိုၼ်းတူဝ်ၵဝ်ႇတူၺ်းလီလီတူၺ်းယူႇ။ 1. တၢင်းႁၵ်ႉၵဝ်ၼိူဝ်မႄႈမိူင်းတႆး၊ ၼိူဝ်ႉၸိူဝ်ႉၶိူဝ်း၊ ၵႂၢမ်းလၢတ်ႈ၊ ၾိင်ႈငႄႈၾိင်ႈထုင်းၵဝ်လႄႈၼိူဝ်ၵေႃႉႁၵ်ႉၵဝ်ၼႆႉ ဢၼ်လႂ်ယႂ်ႇလိူဝ်။ 2. တေလတ်းၽၢၼ်ႇၶေႃႈသေႉၼႄးၽူႈ ၸိူဝ်ႉမူင်ႈၵေႃႈမူင်ႈပႅင်း-ၸိူဝ်ႉမႅင်းၵေႃႈမႅင်းႁၵ်ႉၶဝ်ၼၼ်ႉသေ ယၢင်ႈၸွမ်းၶိူဝ်းပိူၼ်ႈၼၼ်ႉ ၵဝ်ပေႉၸႂ်တႄႉယဝ်ႉႁိုဝ်။ 3. တႃႇၶဝ်ႈၼႂ်းသဵၼ်ႈၽူႈႁၵ်းလင်ၸိူဝ်ႉၸၢတ်ႈ၊ ဝၢၼ်ႈမိူင်း၊ ၸိူဝ်ႉၶိူဝ်းၵဝ်ၼၼ်ႉ ၵဝ်ၽွမ်ႉတႄႉယဝ်ႉႁိုဝ်။ 4. ၵဝ်တေဢၢၼ်းပဵၼ်ၽူႈႁၵ်းလင်ၸိူဝ်ႉၸၢတ်ႈ၊ ဝၢၼ်ႈမိူင်း၊ ၸိူဝ်းၶိူဝ်းၵဝ်တႄႉယူႇႁိုဝ်။ 5. တႃႇတေပဵၼ်ၼွၼ်ၼႂ်းၼိူဝ်ႉၼၼ်ႉ ဢမ်ႇၼၵ်းၸႂ်သင်တႄႉယဝ်ႉႁိုဝ်။ 6. ၵေႃႉၵူႈၵဝ်ၼႆႉ မၼ်းသမ်ႉႁၵ်ႉၸိူဝ်ႉၶိူဝ်း၊ ၽႃႇသႃႇ၊ ဝၢၼ်ႈမိူင်းၵဝ်ၵႃႈႁိုဝ်။ 7. ၵေႃႉၵူႈၵဝ်ၼႆႉ မၼ်းဢၢၼ်းပႅတ်ႈၸိူဝ်ႉၶိူဝ်း၊ ဝၢၼ်ႈမိူင်းမၼ်းသေ မႃးႁဵတ်းပၼ်ၽွၼ်းလီမႄႈမိူင်းတႆးဢိူဝ်ႈၼႆၼၼ်ႉ ၸိုဝ်ႈၸႂ်ႈတဵမ်ႁူၵ်ႇပၢၵ်ႇမၼ်းတႄႉယူႇႁိုဝ်။ 8. တေဢၢၼ်းဢဝ်မၢဝ်ႇတၢင်ႇၶိူဝ်းတႄႉယဝ်ႉႁိုဝ်။ 9. သင်ၵဝ်ဢမ်ႇဢဝ်မၢဝ်ႇတၢင်ႇၶိူဝ်းသေ သမ်ႉဢဝ်မၢဝ်ႇတႆးလူး တေပဵၼ်ၸိူင်ႉႁိုဝ်၊ တေပဵၼ်သင်လူင်လၢင်။ တိူၵ်ႈတီႈဝႃႈထတ်းသၢင်တူၺ်းၸိူင်ႉႁိုဝ်ၵေႃႈ တိုၼ်းဝႃႈယႃႇၸူႇႁူဝ်ၸႂ်ၵူၺ်း၊ တေဢၢၼ်းပဵၼ်ၵေႃႉမၢႆသွင်၊ မၢႆသၢမ်၊ မၢႆသီႇ ၼင်ႇၽႅၼ်ၵၢၼ်ယိူင်းဢၢၼ်းမီးၼၼ်ႉတႄႉယူႇၼႆၸိုင် ၸူဝ်ႇပႆႇတၼ်းလႆႈလူင်းလၢႆးမိုဝ်းၼိူဝ်ဝၢင်ၸေႈ ပဵၼ်ႁိူၼ်းၼၼ်ႉ ၵိုင်ႇလီဝူၼ်ႉတူၺ်းဝႃႈ “ယွၼ်ႉသင်” ႁဵတ်းသင်” “ၵဝ်တေဢဝ်တၢင်းႁၵ်ႉ ပဵၼ်ယႂ်ႇလိူဝ်ၵၢၼ်ပႂ်ႉပႃးၸိူဝ်ႉၶိူဝ်းတႄႉယဝ်ႉႁိုဝ်?” ၼႆယူႇယူဝ်ႉၼေႃႈ။ မိူင်းၶုၼ်

['Uncategorized']

2017-09-18T04:49:09

https://shannews.org/archives/397

ၽိူဝ်ႇၵုမ်ႇမိုင်ႉထဵင်ၵၼ် ႁႃယွင်မႃးသႂ်ႇၶဝ်ႈ တႃႉႁဝ်းႁႃၶဝ်ႈမႃးသႂ်ႇယွင်

ၽွၼ်းလီၽွၼ်းၸႃႉမီးၼင်ႇၵၼ်သေတႃႉ ၵမ်ႈၼမ်လၢၵ်ႈၶဝ်ႈၵႂႃႇပဵၼ်ၽွၼ်းၸႃႉ လူၺ်ႈၼမ်းသဵင်လႄႈထွႆႈၵႂၢမ်း (ၶေႃႈၵႂၢမ်း) ႁူမ်ႈတင်းႁဵတ်ႇၽူလ်တူဝ်ၵဝ်ႇၼၼ်ႉၵူၺ်း။ ၵၢၼ်တူၵ်ႇလၢတ်ႈၶိူဝ်း လိၵ်ႈလၢႆးၵႂၢမ်းလၢတ်ႈ ၾိင်ႈငႄႈ ၸိူဝ်ႉၶိူဝ်း ၵၢၼ်ဝၢၼ်ႈၵၢၼ်မိူင်းၵၢၼ်သိုၵ်းၵၢၼ်သိူဝ်ၸိူဝ်းၼႆႉ ပေႃးၼမ်းသဵင်ဝၢၼ်ႁူ ထွႆႈၵႂၢမ်းဢွၼ်ႇၼွမ်း ႁဵတ်ႈၽူလ် ၸိုဝ်ႈၸႂ်ႈၼႆတႄႉ တေပဵၼ်ၽွၼ်းလီယူႇ။ ပေႃးၼမ်းသဵင်ၶႅင် ထွႆႈၵႂၢမ်းႁၢဝ်ႈ ႁဵတ်ႇၽူလ်သမ်ႇမႅၼ် ပႅၼ်ႁူမ်ႇၵုမ်းၼိူဝ် ၾၢႆႇပိူၼ်ႈ လူလၢႆသၢင်းမဝ်ဢဝ်ပေႉယူႇၾၢႆႇၸဝ်ႈၵဝ် သေထၢင်ႇလဵၵ်ႉပိူၼ်ႈဢမ်ႇႁူႉသင်ၼႆတႄႉ လိူဝ်သေဢမ်ႇပဵၼ် ၽွၼ်းလီ ယင်းၸၢင်ႈပဵၼ်ၽွၼ်းၸႃႉလႄႈ တေတႅၵ်ႈယႅၵ်ႈၵၼ်ၵႂႃႇတိၵ်းတိၵ်းၵူၺ်း။ ဝၼ်းမိူဝ်ႈၼႆႉ ပေႃးလၢတ်ႈထိုင်ၵၢၼ်လိၵ်ႈလၢႆးၼႆၵေႃႈ ၽွၼ်းၸႃႉမၼ်းဢၼ်တေၵိူတ်ႇၶိုၼ်ၼၼ်ႉ ၵၢၼ်သႄႉၼႄးၵၼ် တႅမ်ႈၽိတ်းတႅမ်ႈထုၵ်ႇ (ဢမ်ႇၸိုဝ်ႈဢမ်ႇၸႂ်ႈ တၵ်းတေလႆႈတႅမ်ႈၸိူင်ႉၼၼ် တႅမ်ႈၸိူင်ႉၼႆ) ၼႆၼၼ်ႉ ပဵၼ်ႁဵတ်ႇဢၼ် တေပဵၼ်ၽွၼ်းၸႃႉယဝ်ႉ။ (တူၼ်ၸဝ်ႈၶူးလူင် ပရၵူႇၻွၵ်ႉတိူဝ်ႊထမ်းမသႃမိ ၶမ်းမၢႆ ယၢမ်ႈလၢတ်ႈၼႄဝႃႈ – ႁဝ်းတႄႉ ၶႂ်ႈတႅမ်ႈၸိူင်ႉႁိုဝ်မႃးၵေႃႈယဝ်ႉ ႁဝ်းမေႃဢၢၼ်ႇယူႇ) – ဝႃႈၼႆ။ ထွႆႈၵႂၢမ်းလၢတ်ႈ ဢၼ်ဝႃႈလေႃးမၢၼ်ႈ လေႃးထႆး ဢမ်ႇၼၼ် ပွတ်းဢွၵ်ႇ ပွတ်းၸၢၼ်း ပွတ်းႁွင်ႇ ဢၼ်ပိူင်ႈၵၼ်တင်း ထွႆႈၵႂၢမ်းလႄႈသဵင်လွင်ႈၸိူဝ်းၼႆႉ တေဢဝ်သင်တႅၵ်ႈထတ်းပဵၼ်ပိူင်မၼ်းဝႃႈ ထွႆႈၵႂၢမ်းၶေႃႈလႂ်ပဵၼ်ၵႂၢမ်းတႆး ဢမ်ႇၸႂ်ႈ ၵႂၢမ်းတႆး မိူဝ်ႈတႆးယင်းပႆႇမီးမိူင်းႁင်းၶေႃ ဢမ်ႇမီးဢမ်းၼၢၸ်ႈပွင်ဝၢၼ်ႈပွင်မိူင်း ဢမ်ႇမီးဢမ်းၼၢၸ်ႈ ပွင်ၵူတ်းမၢႆ(မၢႆမီႈ) ဢမ်ႇမီးဢမ်းၼၢၸ်ႈပွင်ပၢႆးပၺ်ၺႃ ဢွၵ်ႇၸႂ်ႉတိုဝ်းလႆႈႁင်းၵူၺ်း။ ထွႆႈၵႂၢမ်းဢၼ်ဝႃႈ “ၵိၼ်ၶဝ်ႈ” ၼႆၼၼ်ႉၵူၺ်း (ထႆး လၢဝ်း ဢႃးႁူမ် တႆးၼိူဝ် တႆးတႂ်ႈ တႆးလိုဝ်ႉ တႆးလႅမ်း တႆးၶမ်းတီး ၵေႃႈၸႂ်ႉတိုဝ်းၵၼ်ၵူၺ်းၵူၺ်း။ တေဝႃႈၽႂ်ပဵၼ် ၸဝ်ႈၶွင် ၽႂ်ဢဝ်ၵႂၢမ်းၽႂ်မႃးၸႂ်ႉ (ပေႃးဝႃႈၽႂ်ဢမ်ႇဢဝ်ၶွင်ၽႂ်မႃးၼႆ ႁဵတ်းသင်သမ်ႉမိူၼ်ၵၼ် – ႁဵတ်းသင်တႆးတင်းမၢၼ်ႈ ယူႇမိူင်းလဵဝ်ၵၼ် သမ်ႉဢမ်ႇမိူၼ်ၵၼ်)။ မိူဝ်ႈလဵဝ် ဢမ်ႇဝႃႈၵူၼ်းၶိူဝ်းလႂ် ဢမ်ႇၵွမ်ႉၵႃႈ ဢွၵ်ႇမႃးထွႆႈၵႂၢမ်းမႂ်ႇမႂ်ႇၵူၺ်း ထွႆႈၵႂၢမ်းၵူတ်းမၢႆ(မၢႆမီႈ) ၵေႃႈယင်းလႆႈယုၵ်ႉမုၼ်းၸွမ်းၵၢပ်ႈပၢၼ်ယဝ်ႉ။ ၾိင်ႈငႄႈႁိတ်ႈႁွႆး ၸဵမ်ၶူဝ်းၼုင်ႈတၢင်းဝႆ လွင်ႈယူႇလွင်ႈၵိၼ် လွင်ႈႁဵတ်းလွင်ႈသၢင်ႈ ပၢႆပႃးၼမ်ႉၼမ်းတၢင်းယၢမ်ႈ ဢၼ်မိူၼ်ၵၼ် ဢၼ်ငၢႆးၵၼ် မီးၶိူဝ်းသင်လၢႆလၢႆ တေဢဝ်တီႈလႂ်တွၼ်ႈလႂ်တႅၵ်ႈဝႃႈ ပဵၼ်ၵူၼ်းၶိူဝ်းလဵဝ်ၵၼ် ဢမ်ႇၸႂ်ႈ ၶိူဝ်းလဵဝ်ၵၼ် ပဵၼ်တႆးဢမ်ႇပဵၼ်တႆး။ လိူဝ်ၼၼ်ႉ မၼ်းၵေႃႈယုၵ်ႉမုၼ်းၸွမ်းၵၢပ်ႈဝၢၼ်ႈပၢၼ်မိူင်းမႃး။ ၶူဝ်းတႆးမိူဝ်ႈၵွၼ်ႇ ၵူႈပွၵ်ႈ ၼုင်ႈဝႆၶူဝ်းၸိူင်ႉႁိုဝ် ၾၢင်ႁၢင်ႈပဵၼ်ႁိုဝ်၊ မိူဝ်ႈလဵဝ်ဝႅပ်ႇႁၢင်ႈမၼ်းသမ်ႉပဵၼ်ႁိုဝ် တေၸီႉၼႄးဝႃႈ ၶူဝ်းမိူဝ်ႈၵွၼ်ႇ ဢမ်ႇၸႂ်ႈၶူဝ်းတႆးၼႄႇ ၊ ဢမ်ႇၼၼ် တေၼႄးဝႃႈၶူဝ်းၼုင်ႈမိူဝ်ႈလဵဝ် ဢမ်ႇၸႂ်ႈၶူဝ်းတႆးၼႄႇ။ ပႃႇတီႇၵၢၼ်မိူင်းတႆးမၢင်ပႃႇတီႇ ဢၼ်ဢမ်ႇပဵၼ်ၸွမ်းၸႂ်ၸဝ်ႈၵဝ်ႇ ၸဝ်ႈၵဝ်ႇတၵ်းတေဝႃႈ ပႃႇတီႇဢမ်ႇႁဵတ်းၵၢၼ်မိူင်း ႁဵတ်းတႃႇတူဝ်ၸဝ်ႈၵဝ်ႇၵူၺ်း။ ပႃႇတီႇဢၼ်ထုၵ်ႇၸႂ်ၸဝ်ႈၵဝ်ႇၵေႃႈ တေဝႃႈမၼ်းလီ ၼႆႉပဵၼ်ထမ်းမၻႃးၼႂ်းလူၵ်ႈ။ တပ်ႉသိုၵ်းတႆးၵေႃႈၼင်ႇၼၼ် ပေႃးပဵၼ်ဢၼ်ထုၵ်ႇၸႂ်ၸဝ်ႈၵဝ်ႇ ၸဝ်ႈၵဝ်ႇၵေႃႈတၵ်းတေဝႃႈ ႁဵတ်းတႃႇပုၼ်ႈၸိူဝ်ႉ ၸၢတ်ႈဝၢၼ်ႈမိူင်း ပေႃးဢမ်ႇမိူၼ်ၸႂ် ဢမ်ႇႁၢၼ်ႉၸႂ်ၵေႃႈ တၵ်းတေဝႃႈ ႁဵတ်းၵိၼ် ႁဵတ်းဢဝ်ၸိုဝ်ႈဢဝ်သဵင်ၼႆၵူၺ်း။ ပေႃးပဵၼ်ၶေႃႈထတ်းသၢင် ဢမ်ႇၸႂ်ႈၵႂၢမ်းပႅင်းၸင်းၵၼ်။ လူၺ်ႈႁဵတ်ႇလႄႈၽူလ်ၸိုင် ထုၵ်ႇလီၸီႉၸႅင်ႈပွင်ႇလႅင်း ထတ်းသၢင် ဝူၼ်ႉမႄးၵၼ်လႆႈယူႇ။ ၾၢႆႇၼိုင်ၵေႃႈတၵ်းထုၵ်ႇလႆႈတုင်းႁပ်ႉလူၺ်ႈႁဵတ်ႇၽူလ်သေ ၵႄႈလိတ်ႈ ၸင်ႇပဵၼ် ၽွၼ်းလီ ၼင်ႇၵၼ်တင်းသွင်ၾၢႆႇ။ ၶေႃႈထတ်းသၢင် ပေႃးဢမ်ႇမေႃၸႂ်ႉလၢႆးထတ်းသၢင်ၵေႃႈ ၸၢင်ႈပဵၼ်ၶေႃႈၸီႉၼႄး ၵူၺ်း။ ၶေႃႈဝူၼ်ႉမႄးၼၼ်ႉ ပေႃးဢမ်ႇမေႃထွမ်ႇၵေႃႈ ၸၢင်ႈပဵၼ်ၶေႃႈသႄႉၼႄးသေပဵၼ်တၢင်းၸႂ်လမ်လူင်ယဝ်ႉ။ ၵူႈဝၼ်းၼႆႉ ၵွပ်ႈလွင်ႈႁၵ်ႉလိၵ်ႈလၢႆးၵႂၢမ်းလၢတ်ႈ ၾိင်ႈငႄႈၸိူဝ်ႉၶိူဝ်းၸဝ်ႈၵဝ်ႇသေ ၵူဝ်ၵၼ်ၵႂႃႇယဵၼ်းပဵၼ်မၢၼ်ႈ ၵူဝ်ၵၼ်ၵႂႃႇယဵၼ်းပဵၼ်ထႆး၊ မၢၼ်ႈပဵၼ်ၽႂ် ထႆးပဵၼ်ၽႂ်။ လိူဝ်ၼၼ်ႉၵေႃႈ တႅမ်ႈသၢတ်ႈၵၼ် လႃႇၵၼ် သႄႉၵၼ်ၵူၺ်း လီတွင်ႈထၢမ်တူၺ်းတူဝ်ၵဝ်ႇယူႇ လိၵ်ႈတႆးၵႂၢမ်းတႆးၼႆႉ ၽႂ်မေႃသေၽႂ် ၽႂ်ႁူႉလိူဝ်ၽႂ် ၵဝ်ၵေႃႈဢမ်ႇယွမ်းႁပ်ႉမႂ်း မႂ်းၵေႃႈ ဢမ်ႇယွမ်းႁပ်ႉၵဝ် သမ်ႉတေဝႃႈၽႂ်ၵတ်ႉၶႅၼ်ႇလိူဝ်ၽႂ် တေဢဝ်သင်တႅၵ်ႈ။ ႁဝ်းဢမ်ႇၵႂႃႇဝူၼ်ႉဝႃႈ လၢႆးလႂ် ပိူၼ်ႈတေ သူင်လၢတ်ႈၵႂၢမ်းတႆး လၢႆးလႂ်ပိူၼ်ႈတေသူင်တႅမ်ႈလိၵ်ႈတႆး လၢႆးလႂ်ပိူၼ်ႈတေသူင်ၼုင်ႈၶူဝ်းတႆး။ လၢႆးလႂ်ပိူၼ်ႈတေလိူၵ်ႈ ပႃႇတီႇတႆး လၢႆးလႂ်ပိူၼ်ႈတေၵမ်ႉထႅမ်လႄႈၸွႆႈထႅမ်တပ်ႉသိုၵ်းတႆး။ (မိူဝ်ႈပီ 203 ၸဝ်ႈၵၢၼ်းယွတ်ႈ ယၢမ်ႈလၢတ်ႈဝႆႉၽွင်းမၼ်းၸဝ်ႈၶဝ်ႈႁူင်းယႃ ယူတ်းယႃတူဝ်တီႈမိူင်းၵွၵ်ႇ တေႃႇၼႃႈ ၸဝ်ႈၶိုၼ်းသႂ် ၸဝ်ႈသႅင်ၸိုၼ်ႈ ၸဝ်ႈပိုၼ်ၶမ်းၼၼ်ႉဝႃႈ – တႆးႁဝ်းၼႆႉ ပေႃးႁဝ်း ဢမ်ႇမေႃႁၵ်ႉသႃမႅတ်ႇပႅင်းၸိူဝ်ႉၶိူဝ်း ႁဝ်းၸိုင် ထႅင်ႈ 50-100 ပီ တေၸၢင်ႈယဵၼ်းႁၢႆယူႇ။ ပေႃးထိုင်ၶၢဝ်းၼၼ်ႉ ႁဝ်းတေယွမ်းယဵၼ်းပဵၼ်ၽႂ်လီၼႆသေ မၼ်းၸဝ်ႈၵေႃႈ မၼ်းၸဝ်ႈၵူၺ်းၶိုၼ်းတွပ်ႇၵႂၢမ်းမၼ်းၸဝ်ႈဝႃႈ – ၽိူဝ်ႇယဵၼ်းပဵၼ်မၢၼ်ႈ တႃႉယဵၼ်းပဵၼ်ထႆး ဢမ်ႇလီ ႁိုဝ်ႈ – ထွႆႈၵႂၢမ်းႁဝ်းၵေႃႈ မိူၼ်ၵၼ် ငၢႆးၵၼ်ၼမ် ဢၼ်ၸႂ်ႉၶေႃႈလဵဝ်ၵၼ်ၵေႃႈမီၼမ်ၼမ် သၢႆလိူတ်ႈႁဝ်းၵေႃႈ ပဵၼ်ၶိူဝ်း လဵဝ်ၵၼ်) ဝႃႈၼႆ။ ႁဝ်းဢမ်ႇတွၼ်ႉၶုၵ်းဝူၼ်ႉလႆႈဝႃႈတေႁႃၶဝ်ႈတီႈလႂ်မႃးသႂ်ႇယွင် ၵူၺ်းဝူၼ်ႉယူႇတႃႇသေဝႃႈ တေႁႃယွင်တီႈလႂ်မႃးဝႆႉ သႂ်ၶဝ်ႈၼႆၵူၺ်း။

['Uncategorized']

2017-09-13T04:47:29

https://shannews.org/archives/395

သႄႉၵၼ်သႄႉပႃႈၼႃႈ ယွင်ႈၵၼ်ယွင်ႈပႃႈလင်

ၼႂ်းလူၵ်ႈလူင်ၼႆႉ မီးလႅင်းလႄႈလပ်းသိင်ႇ မီးလီလႄႈၸႃႉ သွင်ၽၢၵ်ႇသွင်ၾၢႆႇၵူႈတီႈ ၵူႈမိူဝ်ႈ။ လႅင်းလႄႈလပ်းသိင်ႇ ၼၼ်ႉ ၽႂ်ၽႂ်ၵေႃႈတၵ်းႁူႉ။ တေႃႈၼင်ႇၵူၼ်းတႃဝွတ်ႇယင်းႁူႉၵၢင်ဝၼ်းၵၢင်ၶိုၼ်း။ ၵူၺ်းၵႃႈလီလႄႈၸႃႉၼၼ်ႉ ၵူႈၵေႃႉ ႁူႉယူႇသေတႃႉၵေႃႈ တေဢမ်ႇပေႃးမေႃၸႅၵ်ႇမေႃယႅၵ်ႈႁိုဝ် ဢမ်ႇယွမ်းၸႅၵ်ႇယွမ်းယႅၵ်ႈ။ ၵွပ်ႈဝႃႈ မၢင်ၸိူဝ်းတေၶဝ်ႈၶၢင်ႈ ယူႇၾၢႆႇတူဝ်ၵဝ်ႇတိၵ်းတိၵ်းသေ ဢမ်ႇယွမ်းႁပ်ႉႁဵတ်ႇၽူလ်ၾၢႆႇပိူၼ်ႈ။ ပိူင်လွင်ႈၵူၼ်း ဢၼ်ၵူၼ်းႁဝ်းလူင်လိုမ်းႁိုဝ် ဢမ်ႇႁူႉၸၵ်းတူဝ်ၸဝ်ႈၵဝ်ႇၼၼ်ႉ ၵမ်ႈၼမ်တေႁူႉလိူင်ႈပိူၼ်ႈ ထတ်းသၢင် ပိူၼ်ႈ ႁၼ်လီႁၼ်ၸႃႉပိူၼ်ႈၵူၺ်း လွင်ႈလီလွင်ႈၸႃႉၸဝ်ႈၵဝ်ႇ ဢမ်ႇတွၼ်ႉၶွၼ်းယဝ်ႇသၢႆႇသၢင် ထတ်းတူၺ်းၶိုၼ်း။ ဝူၼ်ႉဝႃႈ ႁဵတ်ႇၽူလ်ၸဝ်ႈၵဝ်ႇ ပၢႆးဝူၼ်ႉၸဝ်ႈၵဝ်ႇ တၢင်းႁဵတ်းၸဝ်ႈၵဝ်ႇ ၸိုဝ်ႈၸႂ်ႈထုၵ်ႇမႅၼ်ႈၵူႈလွင်ႈၵူႈဢၼ်ၵူႈမိူဝ်ႈ မိူၼ်ၽူႈတတ်းသိလ်(တြႃး)မၢင်ၸဝ်ႈမၢင်ၵေႃႉၵေႃႈ ဢမ်ႇတွၼ်ႉလႆႈထတ်းသၢင်တူဝ်ၵဝ်ႇ။ ႁူမ်ႈဝႃႈ ၽူႈတတ်းသိလ် (တြႃး) တတ်းသိလ်ထုၵ်ႇမႅၼ်ႈမႃးလၢႆလၢႆလိူင်ႈ လူၺ်ႈၶေႃႈမုလ်းဢၼ်ၾၢႆႇၸဝ်ႈၼႃႈတီႈ ၵဵပ်းႁွမ်တွမ်ၶွၼ်ႈ ယွႆႈသေးထီႇ ထူၼ်ႈ တႅမ်ႈသူင်ႇယိုၼ်ႈမွပ်ႈမႃးၼၼ်ႉ မၢင်လွင်ႈတတ်းသိလ်ၽိတ်းၵႂႃႇၵေႃႈ ယၢမ်ႈမီးမႃးယူႇ။ ဢမ်ႇၵွမ်ႉပိူၼ်ႈၵူၺ်း တူဝ်ၵူၼ်းႁဝ်းၵူႈၵေႃႉတၵ်းပဵၼ်ယူႇ။ ယွၼ်ႉၼၼ်ႉထုၵ်ႇလီၾၢင်ႉတိူၼ်ႁင်းၽႂ်မၼ်းလႄႈ ၶိုၼ်းထတ်းသၢင်တူၺ်းတူဝ် ၸဝ်ႈၵဝ်ႇယူႇ။ ၵွၼ်ႇတေလၢတ်ႈတေႁဵတ်း တၵ်းဝူၼ်ႉႁႂ်ႈထီႇထူၼ်ႈ ဝၢႆးလၢတ်ႈဝၢႆးႁဵတ်းယဝ်ႉ ၶိုၼ်းထတ်းသၢင် ၸွင်ႇ မၼ်းသၢင်ႇထုၵ်ႇၸိုဝ်ႈၸႂ်ႈ ၽိတ်းထုၵ်ႇၸိူင်ႉႁိုဝ်။ ၾိင်ႈတိုဝ်းၵမ် ဢၼ်ၵူၼ်းထဝ်ႈပူႇမွၼ်ႇပွၼ်ႈသွၼ်ၵႂၢမ်းၶူမ်းယမ်မႃး “သႄႉၵၼ်သႄႉပႃႈၼႃႈ ယွင်ႈၵၼ်ယွင်ႈပႃႈလင်” ၼၼ်ႉ ပွင်ႇဝႃႈသႄႉပႃႈၼႃႈပဵၼ်ၵၢၼ်မႄး ၼႄးပႃႈလင်ပွင်ႇဝႃႈသႄႉသွမ်း (ၶႃႉၸိုဝ်ႈၶၢႆသဵင်) ပိူၼ်ႈ။ ယွင်ႈၵၼ် ယွင်ႈပႃႈ ၼႃႈၼၼ်ႉ ႁဵတ်းႁႂ်ႈၵေႃႉထုၵ်ႇယွင်ႈ (ၵူၼ်းမီးတင်းႁူႉ) ဢမ်ႇမေႃယူႇ ဢမ်ႇမေႃဝႆႉတူဝ် ဢိၵ်ႇတင်းႁူႉဝႃႈ ၵူၼ်းၵေႃႉၼႆႉ မၼ်းၶႂ်ႈလႆႈသင်တီႈၵဝ်ႇၼႆယဝ်ႉ။ ထႅင်ႈလွင်ႈၼိုင်ႈၵေႃႈ ပဵၼ်ၵၢၼ်လိူမ်ႈၵိူမ်ႈ(လေးၶႅင်ႈလေးၶႃ)ၼၼ်ႉယဝ်ႉ။ ၵွပ်ႈၼႆ ၵႂၢမ်းၶူမ်းၽၢႆဢၼ်ၵူၼ်းထဝ်ႈပွၼ်ႈသွၼ်မႃး “သႄႉၵၼ်သႄႉပႃႈၼႃႈ ယွင်ႈၵၼ်ယွင်ႈပႃႈလင်” ၼႆႉပဵၼ်သိလ်ထမ်း (တြႃး)ဢၼ်ၼိုင်ႈ ထုၵ်ႇလႆႈယူႇၵိုၵ်းတူဝ်ၸႂ်။ ယိင်ႈပဵၼ်ၽူႈယႂ်ႇၵူၼ်းလူင် ယိင်ႈသိလ်ထမ်းၼႆႉမီးၵႃႈၶၼ်ယႂ်ႇ။ ယေႈၵႆႉ လၢတ်ႈၵႆႉၼႄးၵႆႉသႄႇၵႆႉတွၵ်ႈၵႆႉယွၵ်ႈၵႆႉလၢတ်ႈၵႂၢမ်းၸၼ်ႉတႅမ်ႇၵေႃႈ ပဵၼ်ၵၢၼ်ၶိုၼ်းတိုတ်ႉၸၼ် ၸၼ်ႉၸဝ်ႈၵဝ်ႇ လူင်းတႅမ်ႇ တိၵ်းတိၵ်းၵူၺ်း။ လၢတ်ႈၶိူဝ်းပိူၼ်ႈဢမ်ႇလီ ယႃႇထၢင်ႇဝႃႈတူဝ်ၸဝ်ႈၵဝ်ႇတေလီ ယိင်ႈၶႅၼ်းႁဵတ်းႁႂ်ႈတူဝ်ၸဝ်ႈၵဝ်ႇပႅတ်ႈလၢႆ။ မိူဝ်ႈမႃး လၢတ်ႈ လွင်ႈပိူၼ်ႈဢမ်ႇလီၼႄႁဝ်း ထႅင်ႈတီႈၼိုင်ႈၵေႃႈ တၵ်းတေၵႂႃႇလၢတ်ႈလွင်ႈႁဝ်းဢမ်ႇလီၼၼ်ႉၵူၺ်း။ ၵူၼ်း လၢတ်ႈၶိူဝ်းပိူၼ်ႈဢမ်ႇလီၼၼ်ႉ ၵမ်ႈၼမ် တေပဵၼ်ၵူၼ်းၼိင်ႈပိူၼ်ႈ ၶွႆပိူၼ်ႈ ဢမ်ႇႁၢၼ်ႉၸႂ်ၼိူဝ်ပိူၼ်ႈ ၶႂ်ႈယႃႉပိူၼ်ႈလႄႈ ဢႅဝ်ႇၶႃႉၸိုဝ်ႈၶၢႆသဵင်ယႃႉၵဝ်း ၶႂ်ႈႁႂ်ႈပိူၼ်ႈလူႉပိူၼ်ႈၵွႆ ႁႂ်ႈပိူၼ်ႈႁၼ်မိူၼ် ႁူႉမိူၼ်ၸဝ်ႈၵဝ်ႇ ပဵၼ်ၾၢႆႇၸဝ်ႈၵဝ်ႇၼၼ်ႉ ၵူၺ်း။ ၼႂ်းပၢင်ၵူၼ်းတင်းၼမ် ၸိူင်ႉၼင်ႇပၢင်ၵုမ်လႂ်ၸိူဝ်းၼႆႉၵေႃႈၼင်ႇၼၼ် မိူဝ်ႈပိူၼ်ႈၵၢဝ်ႇလၢတ်ႈၸီႉၼမ်းသပ်းၸႅင်ႈၼႄ ၼၼ်ႉ ၸဝ်ႈၵဝ်ႇသမ်ႉဢမ်ႇတၵ်းသဵင်သေ ဝၢႆးဢွၵ်ႇမႃးတၢင်းၼွၵ်ႈသမ်ႉမႃးထတ်းသၢင်လွင်ႈၸႃႉပိူၼ်ႈ ၼႆႉၵေႃႈ ဢမ်ႇလီ။ သင်ဝႃႈဢဝ်မႃးထတ်းသၢင်ႁဵတ်ႇလႄႈၽူလ်လီဢမ်ႇလီၼၼ်ႉ ၸဝ်ႈၵဝ်ႇယင်းတေလႆႈတၢင်းႁူႉလူးၵွၼ်ႇ။ လူၺ်ႈၵၢၼ်မိူင်းၵေႃႈလီ ၵၢၼ်တူင်ႇဝူင်းၵူၼ်းၵေႃႈလီ ဢၼ်ႁဝ်းဢမ်ႇၽွမ်ႉၵၼ်လႆႈ။ သူၼ်ႇၼိုင်ႈၵေႃႈ လိူဝ်သေႁဝ်း ဢမ်ႇယွမ်းႁပ်ႉႁဵတ်ႇၽူလ်ၵၼ် ဢမ်ႇဝႆႉၵႂၢမ်းႁၵ်ႉတေႃႇၵၼ် ဢမ်ႇယုမ်ႇယမ်ၼပ်ႉထိုဝ်ၵၼ် ဢမ်ႇဝႆႉၶိုၵ်ႉၵၼ်။ လိူဝ် ၼၼ်ႉၼႂ်းၵႄႈၵၢင်မၼ်း ယင်းပၢႆမီးပႃးၵႂၢမ်းသႄႉၼႄးၵၼ် ၵႂၢမ်းသႄႇယူင်းပူင်းၸႃႉၵၼ် ၶႃႉၸိုဝ်ႈၶၢႆသဵင်ၵၼ် ယွၼ်ႉ ၼႆႉၵေႃႈပိူင်ၼိုင်ႈ ၵၢၼ်ၽွမ်ႉႁူမ်ႈဢမ်ႇၵိူတ်ႇၶိုၼ်ႈပဵၼ်မႃးလႆႈ။ ၽူႈၶဵၼ်ၶဝ်ႁူႉလိုၵ်ႉႁူႉတိုၼ်ႈလွင်ႈႁဝ်းၸိူဝ်းၼႆႉ ၸင်ႇဝႆႉ မဝ် ဢဝ်တိုဝ်ႉတၢင်းလွင်ႈၼႆႉသေ ဢမ်ႇၵူဝ်ၵိၼ်ႁဝ်းလႄႈၸင်ႇလူလၢႆႁဝ်းမႃး ။ ၸိူင်ႉႁိုဝ်ၵေႃႈလီ ၵူၼ်းႁဝ်းၵူႈၵေႃႉ လူၺ်ႈၵၢၼ်ပိၼ်ႇပႆႇႁၵ်ႉၵၼ် ၵၢၼ်ယုမ်ႇယမ်ၼပ်ႉထိုဝ်ၵၼ် ၵၢၼ်ယုၵ်ႉယွင်ႈၵၼ် ၼၼ်ႉ ပဵၼ်ၵၢၼ်လီတိုဝ်းၵမ်မႅတ်ႇပႅင်းႁႂ်ႈၵိုမ်းဝႆႉၼႂ်းမၢၵ်ႇႁူဝ်ၸႂ်လူင်ၽႂ်မၼ်းယူႇ။ မၢႆတွင်း * ပွင်ႈၵႂၢမ်းဢွၼ်ႇႁူဝ်ၼႆႉ ဝႆႉပဵၼ်ၵၢၼ်ၵႅမ်းၾၢင်ႉ ပိုတ်ႇငၢင်ႉတၵ်ႉတိူၼ်ၸႂ် ဢမ်ႇမၢႆၽႂ်ၶိုၵ်ႉတွၼ်း ယွၼ်းပဵၼ်ၵၢၼ်ထတ်းယင်ႇ ၸွင်ႇပဵၼ်ၼင်ႇထွႆႈၵႂၢမ်း ယၢမ်းၼႆႉလီၵႄႈမႄး ၸၢင်ႈၶႄးပဵၼ်ၽွၼ်းလီ သုၵ်ႈသီၸႂ်ၸၢင်ႇၸိုၼ်ႈ ယုၵ်ႉသုင်ၶိုၼ်ႈမုၼ်းတိူဝ်း ၸၼ်ႉၶိူဝ်းၵူၼ်းၶိုၼ်ႈယႂ်ႇ လႅၵ်ႈလၢႆႈမႂ်ႇၸႂ်ႁဝ်း ၵဝ်ၼဝ်းၸူမ်မူၵ်းၵူမ်ႇ ၶီႈႁူမ်ႇၽႄးမႃးႁိုင် ထိုင်ၶၢဝ်းယမ်းလႅၵ်ႈလၢႆႈၸႂ်ႁဝ်းယဝ်ႉ

['Uncategorized']

2017-09-06T04:45:41

https://shannews.org/archives/391

လၢဝ်ၽတ်းယုၵ်ႉၶၢႆႉရႃႇသီႇ ၵျူဝ်ႇၸႃႇတႃႇၽႂ်တေလီ ၽႂ်တေလႆႈၾၢင်ႉသတိ

ဝၼ်းတီႈ 6 လိူၼ်သႅပ်ႊထႅမ်ႊၿိူဝ်ႊ 2017 ၼႆႉ၊ ၶၢဝ်းယၢမ်း 20:19 မူင်းၵၢင်ၶမ်ႈ၊ ၸွမ်းၼင်ႇလၢႆးၼပ်ႉသွၼ်ႇ တၢင်းၵၢၼ်ႁူးရႃး ဢမ်ႇၼၼ် ပၢႆးၵၢၼ်လွင်ႈလိူၼ်လၢဝ်ၼၼ်ႉ လၢဝ်ၽတ်း (တူဝ်ၼပ်ႉ 5) တေလုၵ်ႉတီႈ ရႃႇသီႇၵၼ်ႊ ယုၵ်ႉၶၢႆႉၶဝ်ႈၵႂႃႇသဝ်းထင်ၼႂ်းရႃႇသီႇတုလ်ႊယဝ်ႉ။ လၢဝ်ၽတ်းၼႆႉ ၼိုင်ႈႁိူၼ်းရႃႇသီႇလႂ် ယူႇထင်သဝ်းၶၢဝ်းတၢင်းၼိုင်ႈပီယဝ်ႉ။ လၢဝ်ၽတ်းၼႆႉ ပဵၼ်လၢဝ်သေႃးမၵျူဝ်ႇ၊ ပဵၼ်ႁူဝ်ၼႃႈလၢဝ်ၾၢႆႇလီ၊ မီးတီႈပွင်ႇၵႂၢမ်းမၢႆဝႃႈ ၵုသူလ်ၼႃးမုၼ်တၢင်းလီ၊ သႃသၼႃ၊ ၵၢၼ်ႁူမ်ႇလူမ်ႈ၊ ပၵ်းပိူင်မၢႆမီႈ၊ ၽူႈတိုဝ်းမၼ်ႈပၼ်ႈသိလ်၊ ၽူႈမီးၶၼ်ႇထီႇတၢင်းယိူၼ်ႉၵၼ်ႈ၊ ၶူးဝႃးဢႃၸႃရိယ၊ ၽူႈယႂ်ႇၵူၼ်းလူင်၊ လွင်ႈၽႃႇၵၢင်ဝၢင်းၶိုင်ႈ ပဵၼ်ထမ်းတြႃး၊ လွင်ႈၵၢၼ်တတ်းသိၼ်/လုမ်းတြႃး၊ လွင်ႈၵၢၼ်ႁဵၼ်းပၢႆးပၺ်ၺႃတၢင်းမေႃ၊ ၸုၵ်ႈလၢပ်ႈ၊ လွင်ႈၵမ်ႉထႅမ်၊ လွင်ႈၶိုၼ်ႈယႂ်ႇမႂ်ႇသုင် ဢွင်ႇမၢၼ်ပဵၼ်ၵၢၼ် ၸိူဝ်းၼႆႉယဝ်ႉ။ ၵွပ်ႈၼႆ တီႈၼႆႈတေဝႆႉလမ်ႇလွင်ႈၼိူဝ်လၢဝ်ၽတ်းၶၢႆႉရႃႇသီႇၼႆႉသေ ႁေႃးလၢတ်ႈၵႂႃႇ။ ၵျူဝ်ႇၸႃႇတႃႇ ၽႂ်တေလီတေႁၢႆႉ ပၢၼ်ၵၢင်ဢမ်ႇလီဢမ်ႇႁၢႆႉၸိူဝ်းၼႆႉၵေႃႈ တေလႆႈႁူႉယူႇယဝ်ႉ။ ၾႆးၼႆႉမီးမိူဝ်ႈလုၵ်ႉ မိူဝ်ႈဝွတ်ႈ မိူဝ်ႈမွတ်ႇ။ ၼမ်ႉၼႆႉမီးမိူဝ်ႈၶိုၼ်ႈမိူဝ်ႈလူင်း။ လူမ်းၵေႃႈမီးမိူဝ်ႈဢူၼ်ႈမိူဝ်ႈႁႅင်း။ လိၼ်ၵေႃႈမီးတီႈၵႅၼ်ႇတီႈပိူဝ်ႉ၊ ၵွပ်ႈၼၼ် ပေႃးလႆႈႁူႉယဝ်ႉ လွင်ႈၵျူဝ်ႇၸႃႇတႃႇၽႂ်ဢူၼ်ႈၽႂ်ၶႅင်၊ ၵျူဝ်ႇၸႃႇတႃႇၽႂ်လီၽႂ်ႁၢႆႉ လီဢမ်ႇလီၵေႃႈ ယႃႇပေၸႂ်တူၵ်းၸႂ်ႁူင်ႈလႃးလႃး၊ ႁႂ်ႈသွၼ်ႇဝႃႈ ပဵၼ်ၾိင်ႈလေႃးၵၶူင်းၵၢင် လေႃးၵထမ်းတြႃး 8 ပိူင် ၼႆၵူၺ်းတႃႉ။ ပေႃးၼပ်ႉသွၼ်ႇထတ်းထွင်တူၺ်းသေ ၸတ်းၸၼ်ႉမၼ်း ၸွမ်းၼင်ႇလၢဝ်ၽတ်းယုၵ်ႉၶၢႆႉႁိူၼ်းရႃႇသီႇပွၵ်ႈၼႆႉၸိုင် မီးၸၼ်ႉလီသုတ်း လီပၢၼ်ၵၢင် ဢမ်ႇလီဢမ်ႇၶႅမ်ႉၸိူဝ်းၼႆႉယဝ်ႉ။ ၵျူဝ်ႇၸႃႇတႃႇၵူၼ်းၸိူဝ်းလီသုတ်းၼၼ်ႉ မီး 5 ရႃႇသီႇ- ပဵၼ်ၵူၼ်းၸၢဝ်းရႃႇသီႇတုလ်း၊ ရႃႇသီႇမဵတ်ႉ၊ ရႃႇသီႇၵုမ်း၊ ရႃႇသီႇသိင်၊ ရႃႇသီႇၵၼ်း ၸိူဝ်းၼႆႉ။ ရႃႇသီႇဢၼ်လီပၢၼ်ၵၢင် ၵေႃႈမီး 5 ရႃႇသီႇၼင်ႇၵဝ်ႇ- ရႃႇသီႇၵေႃးရၵူတ်ႇ၊ ရႃႇသီႇမင်းၵွၼ်း၊ ရႃႇသီႇထၼူး၊ ရႃႇသီႇမေးထုၼ်၊ ရႃႇသီႇမိၼ်း ၸိူဝ်းၼႆႉယဝ်ႉ။ ရႃႇသီႇဢၼ်ဢမ်ႇလီဢမ်ႇၶႅမ်ႉၸမ်ႉ ပဵၼ် ရႃႇသီႇၽရိုၵ်းသူပ်ႇတင်း ရႃႇသီႇၽိၵျိၵ်ႇ (ၽိသိၵ်ႉ)ယဝ်ႉ။ ရႃႇသီႇမင်းၵွၼ်း။ ၽူႈၵိူတ်ႇၼႂ်းဝူင်ႈၵၢင်ဝၼ်းထီႉ 16 လိူၼ်ၵျႅၼ်ႊၼိဝ်ႊရီႊ တေႃႇထိုင်ဝၼ်းထီႉ 12 လိူၼ်ၾႅပ်ႊၿိဝ်ႊရီႊ။ ၸၢင်ႈလႆႈႁဵတ်းၼႃႈၵၢၼ်တႃငၢၼ်းဢၼ်မႂ်ႇသေ လႆႈႁပ်ႉပုၼ်ႈၽွၼ်းၼႃႈၵၢၼ်ၼၼ်ႉ။ ၸုၵ်ႈလၢပ်ႈၵေႃႈၸၢင်ႈၶဝ်ႈမႃး တၢင်းတုၵ်ႉၶၵေႃႈၸၢင်ႈၶဝ်ႈမႃးၼႂ်းၸူဝ်ႈပၢၼ် ၸွမ်းၵၼ် ပဵၼ်တုၵ်ႉၶလၢပ်ႈဝႆႉယူႇယဝ်ႉ။ မီးၸုၵ်ႈလၢပ်ႈငိုၼ်းၶဝ်ႈၵေႃႈ လွင်ႈၼႃႈႁိူၼ်းတူဝ်ၵဝ်ႇၼၼ်ႉ တေလႆႈၾၢင်ႉသတိယူႇယဝ်ႉ။ ရႃႇသီႇၵုမ်း။ ၽူႈၵိူတ်ႇၼႂ်းဝူင်ႈၵၢင် ဝၼ်းထီႉ 13 ၾႅပ်ႊၿိဝ်ႊရီႊထိုင်ဝၼ်းထီႉ 13 လိူၼ်မၢတ်ႊၶျ်။ ၸူဝ်ႈပၢၼ်လီၶိုၼ်ႈ ၵွပ်ႈရႃးႁူဢွၵ်ႇပူၼ်ႉမႃးဢမ်ႇႁိုင်ၼႆႉ၊ မိူဝ်ႈပူၼ်ႉမႃးၶၢဝ်းတၢင်းပီပၢႆ မီးတၢင်းသဵင်ႈငိုၼ်းၼမ်။ ၵူၺ်းၵႃႈၵမ်းၼႆႉ ၵၢၼ်ငိုၼ်းတေလီၶိုၼ်ႈ၊ မီးၵိင်းလႆႈငိုၼ်းၵွၼ်ႈယႂ်ႇ ၵွပ်ႈလၢဝ်ၽတ်း ဢၼ်ပဵၼ်လၢဝ်ၸဝ်ႈႁိူၼ်းၵၢၼ်ငိုၼ်းတူဝ်ၵဝ်ႇ ၶဝ်ႈမႃးယူႇၼႂ်းႁိူၼ်းသုၽ။ ၵူၼ်းၸိူဝ်းမီးၵူပ်ႉၵူႈပဵၼ်ႁိူၼ်းယဝ်ႉၵေႃႈ ၼႃႈႁိူၼ်းတေမူၼ်းလီ၊ မီးၵိင်းၵူပ်ႉၵူႈပဵၼ်ႁိူၼ်း မီးလုၵ်ႈလၢင်း။ ရႃႇသီႇမိၼ်း။ ၽူႈၵိူတ်ႇၼႂ်းဝူင်ႈၵၢင်ဝၼ်းထီႉ 14 လိူၼ်မၢတ်ႊၶျ် တေႃႇထိုင်ဝၼ်းထီႉ 12 လိူၼ်ဢေႊပရိူဝ်ႊ။ ၸၢင်ႈလႆႈလႅၵ်ႈလၢႆႈသေပိူင်ပိူင်၊ ၶၢႆႉၼႃႈၵၢၼ်၊ ၵၢၼ်ငိုၼ်းဢမ်ႇမၼ်ႈၵိုမ်း။ ပီၵၢႆလၢဝ်ၵိုၵ်းတူဝ်ၵဝ်ႇ လၢဝ်ၽတ်း ယူႇတၼ်းႁဵင်းဢမ်ႇမၼ်ႈၵိုမ်း ဢူၼ်ႈဢွၼ်ႇ မူတ်းႁႅင်း။ ၵမ်းၼႆႉသမ်ႉၶၢႆႉၶဝ်ႈႁိူၼ်းမရၼ ၵူၺ်းၵႃႈၸိူင်ႉႁိုဝ်ၵေႃႈ ၶႅၼ်းမႃးဢိတ်းၼိုင်ႈ လႆႈဝႃႈလီၶိုၼ်ႈမႃး။ ရႃႇသီႇမဵတ်ႉ။ ၽူႈတီႈၵိူတ်ႇဝူင်ႈၵၢင်ဝၼ်းထီႉ 13 လိူၼ်ဢေႊပရိူဝ်ႊလ် တေႃႇထိုင်ဝၼ်းထီႉ 13 လိူၼ်မေႊ။ ၵၢမ်ႇတၢင်းႁၵ်ႉ လီၶိုၼ်ႈ၊ ၵၢၼ်ႁဵၼ်းလီ၊ ၵၢၼ်ငၢၼ်းတေၶိုပ်ႈၼႃႈၶိုၼ်ႈသင်ႉ။ ၵၢၼ်ၵႃႉၶၢႆၸိူဝ်းၼႆႉ တေဢွင်ႇမၢၼ်ပဵၼ်ၵၢၼ် တေမီးၵူၼ်းၸွႆႈထႅမ်။ ရႃႇသီႇၽရိုၵ်းသူပ်ႇ။ ၵူၼ်းၵေႃႉၸိူဝ်းၵိူတ်ႇၼႂ်းဝူင်ႈၵၢင်ဝၼ်းထီႉ 14 လိူၼ်မေႊတေႃႇထိုင်ဝၼ်းထီႉ 13 လိူၼ်ၵျုၼ်ႊ။ ၽူႈၶဵၼ်ၼမ်၊ ၸၢင်ႈလႆႈႁိူဝ်ႉလႆႈယၢပ်ႇ၊ မီးပၼ်ႁႃၶွင်ႉၶမ်ၼမ်ဝႆႉယူႇယဝ်ႉ။ ၵူၺ်းၵႃႈ တင်ႈတႄႇလိူၼ် ၻီႊသႅမ်ႊၿိူဝ်ႊ 2017 ၵႂႃႇၼႃႈ လၢဝ်သဝ်ၶၢႆႉဢွၵ်ႇရႃႇသီႇၽိၵျိၵ်ႇယဝ်ႉ ၵၢၼ်ငၢၼ်းတေလီၶိုၼ်ႈ၊ မီးလွင်ႈငၢႆႈလူမ်မႃး၊ ၼႃႈၾႃႉပိုတ်ႇပၢင်ႇမႃးယဝ်ႉ။ ရႃႇသီႇမေးထုၼ်။ ၽူႈၵိူတ်ႇၼႂ်းဝူင်ႈၵၢင်ဝၼ်းထီႉ 14 လိူၼ်ၵျုၼ်ႊ တေႃႇထိုင်ဝၼ်းထီႉ 14 လိူၼ်ၵျူႊလၢႆႊ။ ႁႂ်ႈၾၢင်ႉသတိ ၸၢင်ႈၺႃးပိူၼ်ႈလွၵ်ႇ ၵိၼ်ၸိၵ်းတွၵ်ႇၸွၵ်း၊ ပၼ်ႁႃလွင်ႈယုင်ႈယၢင်ႈၼမ်။ ၵွပ်ႈရႃးႁူ မႃးယူႇဝႆႉၼႂ်းႁိူၼ်းၵၢၼ်ငိုၼ်းလႄႈ ငိုၼ်းၶဝ်ႈၼမ်ၵေႃႈငိုၼ်းဢွၵ်ႇတေၼမ်ဝႆႉယူႇယဝ်ႉ။ ၸၢဝ်းရႃႇသီႇၵေႃးရၵူတ်ႇ။ ၽူႈၵိူတ်ႇၼႂ်းဝူင်ႈၵၢင်ဝၼ်းထီႉ 15 လိူၼ်ၵျူႊလၢႆႊ တေႃႇထိုင်ဝၼ်းထီႉ 16 လိူၼ်ဢေႃႊၵတ်ႊသ်။ ၸၢင်ႉၵႆႉလႆႈဢွၵ်ႇၶၢဝ်းတၢင်း၊ ၼႂ်းၸူဝ်ႈပၢၼ်မီးလွင်ႈသုၵ်ႉသၵ်ႉယုင်ႈယၢင်ႈၼမ်။ ပဵၵ်ႉသမ်ႉရႃးႁူထပ်ႉလၵ်ႉၶၼႃႇၵေႃႈ ၵွပ်ႈလၢဝ်ၽတ်းလႆႈတၼ်းႁဵင်း ဢမ်းၽုၵိင်းလႄႈ ၵျူဝ်ႇၸႃႇတႃႇလႆႈဝႃႈလီ ယူႇၸၼ်ႉပၢၼ်ၵၢင် ယူႇယဝ်ႉ။ ရႃးသီသိင်။ ၽူႈၵိူတ်ႇၼႂ်းဝူင်ႈၵၢင်ဝၼ်းထီႉ 17 လိူၼ်ဢေႃႊၵတ်ႊသ် တေႃႇထိုင်ဝၼ်းထီႉ 16 လိူၼ်သႅပ်ႊထႅမ်ႊၿိူဝ်ႊ။ ပေႃးႁဵတ်းၼႃႈၵၢၼ်ဢၼ်တူဝ်ၵဝ်ႇမီးတူဝ်ထူပ်း လူင်ႉလႅၼ်ႇၸိုင် ၵၢၼ်ငၢၼ်းတေၶိုပ်ႈၼႃႈ၊ ၵၢၼ်ငိုၼ်းတေလီ၊ ၵၢၼ်တိတ်းတေႃႇၵပ်းသိုပ်ႇ သၢင်ႈလွင်ႈၸမ်ၸႂ်တင်းဢူၺ်းၵေႃႉဢူၺ်းသေႈတေလီ၊ ၼႃႈၾႃႉပိုတ်ႇပၢင်ႇဝႆႉယူႇယဝ်ႉ။ ရႃႇသီႇၵၼ်း။ ၽူႈၵိူတ်ႇၼႂ်းဝူင်ႈၵၢင်ဝၼ်းထီႉ 17 လိူၼ်သႅပ်ႊထႅမ်ႊၿိူဝ်ႊ တေႃႇထိုင်ဝၼ်းထီႉ 16 လိူၼ်ဢွၵ်ႊထူဝ်ႊၿိူဝ်ႊ။ ၸၢင်ႈမီးၸုၵ်ႈမီးလၢပ်ႈ၊ ၵေႃႉႁူမ်ႈၽၢၵ်ႈၼႃႈႁိူၼ်း ၸၢင်ႈပၼ်ၸုၵ်ႈလၢပ်ႈ။ တႄႇၼႆႉၵႂႃႇ ၶၢဝ်းတၢင်းၼိုင်ႈပီတဵမ် ငိုၼ်းတွင်းတေၶဝ်ႈမႃးၼမ် ၵွပ်ႈလၢဝ်ၽတ်းမႃးၶဝ်ႈယူႇၼႂ်းႁိူၼ်းၵၢၼ်ငိုၼ်းဝႆႉယဝ်ႉ။ ၸၢင်ႈလႆႈတႄႇလူင်းတိုၼ်းလၢင်း ႁဵတ်းၼႃႈၵၢၼ်တူဝ်ၵဝ်ႇသေပိူင်ပိူင် ယူႇယဝ်ႉ။ ရႃႇသီႇတုလ်း။ ၽူႈၵေႃႉၵိူတ်ႇၼႂ်းဝူင်ႈၵၢင်ဝၼ်းထီႉ 17 လိူၼ်ဢွၵ်ႊထူဝ်ႊၿိူဝ်ႊ တေႃႇထိုင်ဝၼ်းထီႉ 16 လိူၼ်ၼူဝ်ႊဝႅမ်ႊၿိူဝ်ႊ။ ၵႃႈပူၼ်ႉမႃး ဢၼ်တူဝ်ၵဝ်ႇထူပ်းၺႃးလွင်ႈဢမ်ႇလီဢမ်ႇလၵ်းလူင်၊ မီးပၼ်ႁႃၼမ်၊ တူၵ်းၵၢၼ်တူၵ်းငၢၼ်းၸိူဝ်းၼႆႉ ပၢၼ်မၼ်းပူၼ်ႉၵႂႃႇယဝ်ႉ တေလႆႈဝႃႈၼႆ။ ၵွပ်ႈလၢဝ်ၽတ်း မႃးထပ်ႉႁိူၼ်းလၵ်ႉၶၼႃႇလႄႈ ၸၢင်ႈလႆႈတႄႇႁဵတ်းၼႃႈၵၢၼ်တႃငၢၼ်းဢၼ်မႂ်ႇ၊ မီးလွင်ႈၶိုၼ်ႈယႂ်ႇမႂ်ႇသုင် ၶိုပ်ႈၼႃႈၶိုၼ်ႈသင်ႉလိူဝ်ၵဝ်ႇ။ ၵၢၼ်ငၢၼ်း ၵၢၼ်ငိုၼ်း တၢင်းႁၵ်ႉၸိူဝ်းၼႆႉလီဝႆႉယူႇယဝ်ႉ။ ရႃႇသီႇၽိၵျိၵ်ႇ။ ၽူႈၵိူတ်ႇၼႂ်းဝူင်ႈၵၢင် ဝၼ်းထီႉ 16 လိူၼ်ၼူဝ်ႊဝႅမ်ႊၿိူဝ်ႊ တေႃႇထိုင်ဝၼ်းထီႉ 15 လိူၼ်ၻီႊသႅမ်ႊၿိူဝ်ႊ။ မိူဝ်ႈလဵဝ် လၢဝ်သဝ်ထပ်ႉႁိူၼ်းရႃႇသီႇၽိၵျိၵ်ႇဝႆႉ၊ သမ်ႉထွင်ႇတေႃႇၼႃႈႁိူၼ်း ရႃႇသီႇၽရိုၵ်းသူပ်ႇ။ ၶူဝ်းၶွင်ငိုၼ်းတွင်းၸၢင်ႈလူႉသုမ်း၊ ထုၵ်ႇပိူၼ်ႈလွၵ်ႇ၊ ၼႃႈၵၢၼ်တႃငၢၼ်းမီးပၼ်ႁႃဝႆႉယူႇယဝ်ႉ။ လွင်ႈလၢဝ်ၽတ်းယုၵ်ႉၶၢႆႉပွၵ်ႈၼႆႉ ၵေႃႈသမ်ႉမႃးယူႇၼႂ်းႁိူၼ်းဝိၼႃသ ပွင်ႇဝႃႈ လူမ်ႉၸူမ် လူႉၵွႆ လိုၵ်ႉလပ်ႉၸိူဝ်းၼႆႉ။ ဢမ်ႇမီးပုၼ်ႈပၢင်ႈၽွၼ်းလီ တႃႇတူဝ်ၵဝ်ႇသင်ယဝ်ႉ။ ၵူၺ်းၵႃႈ ပေႃးဝၢႆးလင် ဝၼ်းထီႉ 1 လိူၼ်ၻီႊသႅမ်ႊၿိူဝ်ႊၵႂႃႇၼႃႈ လၢဝ်သဝ်ၶၢႆႉဢွၵ်ႇဢၼ်ထပ်ႉလၵ်ႉၶၼႃႇဝႆႉယူႇၼၼ်ႉ ၵၢၼ်ငၢၼ်းတေလီၶိုၼ်ႈမႃး ယူႇယဝ်ႉ။ ရႃးသီထၼူး။ ၵူၼ်းၵိူတ်ႇဝူင်ႈၵၢင်ဝၼ်းထီႉ 16 လိူၼ်ၻီႊသႅမ်ႊၿိူဝ်ႊ တေႃႇထိုင်ဝၼ်းထီႉ 15 လိူၼ်ၵျႅၼ်ႊၼိဝ်ႊရီႊ။ ၵၢၼ်ၾၢႆႇတိတ်းတေႃႇၵပ်းသိုပ်ႇ ၵၢၼ်ဢုပ်ႇဢူဝ်းလီ။ လၢဝ်ၽတ်းၶဝ်ႈမႃးယူႇၼႂ်းႁိူၼ်းလႃႇၽ လႄႈတူဝ်ၵဝ်ႇ ၸၢင်ႈမီးၸုၵ်ႈလၢပ်ႈဝႆႉယူႇယဝ်ႉ။ ၵူၺ်းၵႃႈ တင်ႈတႄႇလိူၼ်ၻီႊသႅမ်ႊၿိူဝ်ႊ 2017 ၵႂႃႇၼႃႈ လၢဝ်သဝ်တေမႃးထပ်ႉ လၵ်ႉၶၼႃႇလႄႈ ၼႃႈၵၢၼ်တေၼၵ်းၼႃပႃးပၢၼ်ႈ လႆႈယၢပ်ႇႁိူဝ်ႉမွႆႈယွၼ်ႉၵၢၼ်ငၢၼ်းဝႆႉယူႇယဝ်ႉ။ ၵူၺ်းၵႃႈ ယင်းမီးလၢဝ်ၽတ်းယူႇတၼ်းႁဵင်းလီ ၵမ်ႉထႅမ်ဝႆႉယူႇလႄႈ မီးလွင်ႈလူမ်ၸႂ်ၶႅၼ်းၸႂ်ၽွင်ႈယူႇယဝ်ႉ။ ၸၢႆးၽွၼ်းလီ ဝၼ်းထီႉ 6/9/2017

['Uncategorized']

2017-08-28T04:44:48

https://shannews.org/archives/389

ၶႅၵ်းဢွၵ်ႇတၢင်းႁူႉသၽႃႇဝ ဢၼ်လုၵ်ႈဢွၼ်ႇပႃးမႃး

ၵႂၢမ်းၼမ်း လုၵ်ႈဢွၼ်ႇၼႆႉတၢင်းႁူႉယႂ်ႇသေၵူၼ်းလူင်ယဝ်ႉ။ ၶေႃႈၵႂၢမ်းၶေႃႈၼႆႉ ၽူႈဢၼ်တေယွမ်းႁပ်ႉမၼ်း လႅပ်ႈတေမီးယူႇ။ ၵူၺ်းၵမ်ႈဢေႇ။ ၽႂ်ၽႂ်ၵေႃႈတေဝႃႈ ဢမ်ႇပဵၼ်လႆႈလေႃႇ လုၵ်ႈဢွၼ်ႇၵူၺ်း ဝႃႈတၢင်းႁူႉယႂ်ႇသေ ၵူၼ်းလူင်ၼႆႉ ဢမ်ႇ ၸႂ်ႈပိူင်မၼ်း။ ၽႂ်ၽႂ်ၵေႃႈတေထဵင်။ တေႃႈၼင်ႇၵႂၢမ်းၵူၼ်းလူင်တႆးၶဝ် ယင်းၵႆႉလၢတ်ႈၵၼ်ဝႃႈ “ၵဝ်ႁၼ် တွင်ႉၾႃႉ သွမ်ႇ ဢွၼ်တၢင်းမႂ်းဢိူဝ်” ၼႆ ႁင်းလုၵ်ႈဢွၼ်ႇၶဝ်မႃးႁၢၼ်ႉတေႃႇ ထိုင်ဝၼ်းမိူဝ်းၼႆႉ။ တေႃႇထိုင်မိူဝ်ႈလဵဝ် ၸိူဝ်းဢၼ် ႁၼ်ထိုင်ဝႃႈ လုၵ်ႈဢွၼ်ႇၼႆႉတၢင်းႁူႉယႂ်ႇသေၵူၼ်းလူင်ၼႆ တေဢမ်ႇမီး၊ ၸိူဝ်းဢၼ်ႁပ်ႉႁၼ်ၵေႃႈ လႅပ်ႈတိုၵ်ႉဢေႇ မၢင်တႄႉ ၼႂ်းတူင်ႇဝူင်းတႆးႁဝ်း။ လိူဝ်သေၼႂ်းတူင်ႇဝူင်းတႆးယဝ်ႉ ဢၼ်ပဵၼ်တၢင်ႇတူင်ႇဝူင်းၵူၼ်းၼၼ်ႉ မိူၼ်ၼင်ႇ မိူင်းဝၼ်းတူၵ်းလႄႈ တၢင်ႇမိူင်း ၶဝ်တႄႉ ႁၼ်ထိုင်ဝႃႈလုၵ်ႈဢွၼ်ႇၼႆႉ ပဵၼ်ၵႅဝ်ႈသႅင်မီးၵႃႈၶၼ်လူင်ဢၼ်ၼိုင်ႈယဝ်ႉ၊ လုၵ်ႈဢွၼ်ႇၼႆႉ မီးတၢင်းႁူႉ ယႂ်ႇသေ ၵူၼ်းလူင်ယဝ်ႉ ၼႆ ဢွၼ်ၵၼ်ယိုၼ်ယၼ် ႁပ်ႉၶၢမ်ႇသေ ပူၵ်းပွင်လုမ်းလႃးပၼ်လုၵ်ႈဢွၼ်ႇ ၶဝ်မႃးယဝ်ႉ။ လိူဝ်ၼၼ်ႉ ၶဝ်ယင်းမီးပၵ်းပိူင်မၢႆမီႈဢၼ်ႁႄႉၵင်ႈပၼ်လုၵ်ႈဢွၼ်ႇၶဝ်လူးၵွၼ်ႇ။ သင်ၸိူဝ်ႉဝႃႈၽႂ် မႃးပူၼ်ႉပႅၼ် ပၵ်းပိူင်လုၵ်ႈဢွၼ်ႇၼၼ်ႉၸိုင် ယင်းထုၵ်ႇဢဝ်လိူင်ႈၼၵ်းၼၵ်းၼႃၼႃလူးၵွၼ်ႇယဝ်ႉ။ ၸိူင်ႉႁိုဝ်လႄႈဝႃႈလုၵ်ႈဢွၼ်ႇၼႆႉတၢင်းႁူႉယႂ်ႇ ၸိူင်ႉႁိုဝ်လႄႈဝႃႈ လုၵ်ႈဢွၼ်ႇၼႆႉတၢင်းႁူႉယႂ်ႇသေၵူၼ်းလူင်၊ သၢၵ်ႈသေမၼ်းလူးမီးလႂ်၊ ႁဵတ်းႁိုဝ် ပဵၼ်ၸိူင်ႉႁိုဝ်ၼႆ ယင်းတေထၢမ်ၵၼ်ၵႂင်ၸႂ်ယူႇၶိူဝ်းၶိူဝ်းယႂ်းယႂ်း ႁင်းၽႂ်မၼ်းယူႇ။ ယဝ်ႉၵေႃႈၵူႈၵေႃႉယင်းတေၶႂ်ႈႁူႉ လွင်ႈတၢင်းမၼ်း လွင်ႈဢၼ်လုၵ်ႈဢွၼ်ႇၶဝ်ႁဵတ်းလႆႈ ပဵၼ်လႆႈၼၼ်ႉယူႇ။ ၸဵမ်မိူဝ်ႈလၢတ်ႈဝႃႈ လုၵ်ႈဢွၼ်ႇၼႆႉ တၢင်းႁူႉယႂ်ႇၼႆယဝ်ႉ ၼၼ်ႉ ယွၼ်ႉပိူဝ်ႈဝႃႈ မီးငဝ်ႈႁၢၵ်ႈသၢၵ်ႈသေႇမၼ်းလႆၢယၢင်ႇယဝ်ႉ။ မိူၼ်ၸိူင်ႉၼင်ႇ -ၽူႈမီးတၢင်းႁူႉလူင်ၵုၼ်ႇၽူးသျႅတ်ႉလႄႈ ၸၢႆးဢွၼ်ႇဢႃႇယူႉၸဵတ်းၶူပ်ႇ ၵုၼ်ႇၽူးသျႅတ်ႉ ၽူႈမီးတၢင်းႁူႉယႂ်ႇလူင်မိူင်းၶႄႇ ပေႃးလၢတ်ႈထိုင်ၸိုဝ်ႈမၼ်းၼႆႉ ၵူၼ်းဢၼ်ဢမ်ႇႁူႉ ၸၵ်းမၼ်း ၸဝ်ႈၼၼ်ႉလႅပ်ႈတေဢမ်ႇမီး။ ၵူၼ်းမိူင်းၶႄႇၶဝ် ၼပ်ႉယမ်မၼ်းၼင်ႇၽြႃးသူႇၼိုင်ႈ တေႃႇထိုင် ယၢမ်းလဵဝ်။ ၸိူဝ်းႁဝ်းၼႂ်းလူၵ်ႈၵေႃႈ ဢွၼ်ၵၼ်လဵပ်ႈႁဵၼ်းတိုဝ်းၵမ်ၸွမ်းၶေႃႈသင်ႇသွၼ်မၼ်းယူႇ ၽႂ်ၽႂ်မၼ်းမၼ်း တေႃႇထိုင် ယၢမ်းၼႆႉၼင်ႇၵဝ်ႇ။ ဝၼ်းၼိုင်ႈမိူဝ်ႈမၼ်းလူင်းပႆလႄႇၼႂ်းဝၢၼ်ႈၼႂ်းမိူင်းၼၼ်ႉ မၼ်းၸင်ႇၵႂႃႇ ၺႃးၸၢႆးဢွၼ်ႇၵေႃႉၼိုင်ႈ တိုၵ်ႉလဵၼ်ႈ တၢင်းလဵၼ်ႈယူႇ ႁိမ်းၵၢင်တၢင်းၼၼ်ႉၶႂၢင်တၢင်းမၼ်းဝႆႉယူႇ ။ မၼ်းၸင်ႇဝူၼ်ႉဝႃႈ “ၸၢႆးဢွၼ်ႇၼႆႉ မၼ်းဢမ်ႇႁူႉယူဝ်ႉ ၵဝ်မႃးၼႆႉ” ၼႆသေ ၸႂ်ႉၸၢႆးဢွၼ်ႇၼၼ်ႉပၢႆႈပၼ်တၢင်းမၼ်းယဝ်ႉ။ ၸၢႆးဢွၼ်ႇၵေႃႈ ၸင်ႇၶိုၼ်းတွပ်ႇဝႃႈ “ ၶႃႈပႆႇ တၼ်းပၢႆႈပၼ်ၶႃႈ ၶႃႈတိုၵ်ႉလဵၼ်ႈတၢင်းလဵၼ်ႈယူႇဢေႃႈ” ၼႆယဝ်ႉ။ ၵုၼ်ႇၽူးသျႅတ်ႉၸႂ်ဢမ်ႇယၢဝ်းယဝ်ႉ ၸင်ႇလူင်းမႃႉမၼ်း ပႆမႃးၸူးၸၢႆးဢွၼ်ႇၼၼ်ႉယဝ်ႉ လၢတ်ႈတီႈၸၢႆးဢွၼ်ႇ ၼၼ်ႉဝႃႈ “ ၸၢႆးဢွၼ်ႇ ၸွင်ႇမႂ်းႁူႉၼႄႇဝႃႈၵဝ်ပဵၼ်ၽႂ် ” ၼႆ။ ၸၢႆးဢွၼ်ႇၸင်ႇတွပ်ႇၶိုၼ်းဝႃႈ “ ဢေႃႈ ဢမ်ႇႁူႉၶႃႈ ” ၼႆယဝ်ႉ။ မၼ်းၸင်ႇၶိုၼ်းထၢမ်ၸၢႆးဢွၼ်ႇၼၼ်ႉဝႃႈ “ ၸွင်ႇမႂ်းယၢမ်ႈငိၼ်း ၸိုဝ်ႈဢၼ်ႁွင်ႉဝႃႈ ၵုၼ်ႇ ၽူးသျႅတ်ႉ ၽူႈဢၼ်မီး တၢင်းႁူႉယႂ်ႇ ၼႆၼၼ်ႉႁိုဝ် ”။ ၸၢႆးဢွၼ်ႇၼၼ်ႉ ၸင်ႇဝႃႈ “ ဢေႃႈ ယၢမ်ႈငိၼ်းၶႃႈဢေႃႈ၊ ဢေႃႈ ပဵၼ်လုင်းႁဝ်းၼႆႉၶႃႈဢေႃႈၼေႃ ဢၼ်ပိူၼ်ႈဝႃႈ ထၢမ်သင်ၵေႃႈတွပ်ႇလႆႈၵူႈဢၼ်ၼၼ်ႉ ”။ “ၸႂ်ႈယဝ်ႉ ပဵၼ်ၵဝ်ၼႆႉၵမ်းလဵဝ်ယဝ်ႉၸၢႆးဢွၼ်ႇ” ၼႆ ႁင်းၸၢႆးဢွၼ်ႇၼၼ်ႉ ၶိုၼ်းယူႇယဝ်ႉ။ “ ပေႃးၼၼ်ၶႃႈတေယွၼ်းထၢမ် လုင်းႁဝ်းၸွင်ႇလႆႈၶႃႈ ” ၼႆ ႁင်းၵုၼ်ႇၽူးသျႅတ်ႉၼၼ်ႉယဝ်ႉ။ ၵုၼ်ႇၽူးသျႅတ်ႉၵေႃႈၸင်ႇတွပ်ႇဝႃႈ “ ထၢမ်လႄႈၸၢႆးဢွၼ်ႇ မႂ်းၶႂ်ႈထၢမ်သင်ၵေႃႈထၢမ်လႃႈ၊ ဢၼ်ၵဝ်ဢမ်ႇတွပ်ႇလႆႈၼၼ်ႉတိုၼ်းဢမ်ႇမီး၊ ထၢမ်မႃးလႄႈၸၢႆးဢွၼ်ႇ ” ၼႆယဝ်ႉ။ ၵမ်းၼၼ်ႉ ၸၢႆးဢွၼ်ႇၸင်ႇထၢမ်ဝႃႈ “ၼိူဝ်ၵၢင်ႁၢဝ်ၼၼ်ႉ လၢဝ်မီးလၢႆလုၵ်ႈၶႃႈ” ၼႆယဝ်ႉ။ ၵုၼ်ႇၽူးသျႅတ်ႉၸင်ႇတွပ်ႇဝႃႈ “ ၸၢႆးဢွၼ်ႇ မႂ်းယႃႇထၢမ်ၼိူဝ်ၵၢင်ႁၢဝ် မၼ်းၵႆၼႃႇလူင်၊ ထၢမ်ဢၼ်ၸမ်ၸမ်မၼ်း ဢိတ်းၼိုင်ႈလႄႈ ၵဝ်တေတွပ်ႇပၼ်မႂ်းဢိူဝ်ႈ ” ၼႆႁင်းၸၢႆးဢွၼ်ႇသေ လုပ်ႈၶူၼ်ၵၢင်း မၼ်းယူႇယဝ်ႉ။ ၵမ်းၼၼ်ႉ ၸၢႆးဢွၼ်ႇၸင်ႇထၢမ်ဝႃႈ “ပေႃးၼၼ် ၶူၼ်ၵၢင်းလုင်းႁဝ်းၼၼ်ႉ မီးလၢႆသဵၼ်ႈၶႃႈ” ၼႆယဝ်ႉ။ ၵမ်းၼႆႉ ၵုၼ်ႇၽူးသျႅတ်ႈၽူႈမီးတၢင်းႁူႉယႂ်ႇၼႃႇၼႆၼၼ်ႉ ၸင်ႇတွပ်ႇဝႃႈ “ ဢႃ ၼႆႉတႄႉ ၸမ်ပူၼ်ႉၼႃႇလူင် မႂ်းယႃႇထၢမ် ” ၼႆယဝ်ႉ။ ၽူႈဢၼ်ထုၵ်ႇၶုၼ်ႁေႃၶမ်းလူင်ႁူၵ်းမိူင်းယုၵ်ႉတၢင်ႇဝႃႈ ပဵၼ်ၽူႈမီးတၢင်းႁူႉလူင်ၼႂ်းမိူင်းၶႄႇလႄႈ ဢၼ်ၸိူဝ်း ႁဝ်းတိုၵ်ႉဢွၼ်ၵၼ် ဢဝ်ၵုင်ႇဢဝ်မုၼ်ယူႇၼၼ်ႉ လိုၼ်းသုတ်းၵေႃႈမႃးသုမ်းၵႂၢမ်းထၢမ်လူင်ၸၢႆးဢွၼ်ႇ ဢႃယု ၸဵတ်းၶူပ်ႇၼၼ်ႉယဝ်ႉ။ လိူဝ်ၼၼ်ႉ တေၼႄသၢၵ်ႇသေႇမၼ်းထႅင်ႈလွင်ႈဝႃႈ လုၵ်ႈဢွၼ်ႇၼႆႉတၢင်းႁူႉၼမ်သေ ၵူၼ်းလူင်ၼႆၼၼ်ႉ။ ၸၢႆးဢွၼ်ႇလႄႈ ပေႃႈမၼ်းၸၢႆး ၸၢႆးဢွၼ်ႇဢႃယုမွၵ်ႈႁူၵ်းၶူပ်ႇၶီႇႁိူဝ်းလွင်ႈလူင်းၸွမ်းၼမ်ႉၸွမ်းပေႃႈမၼ်းပွၵ်ႈၼိုင်ႈ။ မိူဝ်ႈၵႂႃႇႁိုင်ႇတၢၼ်ႇတၢၼ်ႇ ၼၼ်ႉယဝ်ႉၼၼ်ႉ မၼ်းၸင်ႇၵႂႃႇႁၼ်ႁၢၼ်ႇတူဝ်ၼိုင်ႈသေ ထၢမ်ၵေႃႉပဵၼ်ပေႃႈမၼ်း ဝႃႈ “ ပေႃႈ ပေႃႈ ႁဵတ်းသင် ႁၢၼ်ႇၼႆႉႁွင်ႉသဵင်ပေႉလင်ၶႃႈ ” ၼႆႁင်းပေႃႈမၼ်းယဝ်ႉ။ “လုၵ်ႈၼႆႉၵေႃႈ ပေႉမႃးငိူဝ်ႈ ၵွပ်ႈပိူဝ်ႈၶေႃးမၼ်းယၢဝ်းၼၼ်ႉၼႃႇလုၵ်ႈ ” ၼႆယဝ်ႉ။ “ ဢမ်ႇၸႂ်ႈၶႃႈယူဝ်ႉပေႃႈ၊ ပေႃးၼၼ် ႁဵတ်းသင်ဢိုင်းဢၢင်ႇၼႆႉ ၶေႃးမၼ်းသမ်ႉဢမ်ႇယၢဝ်း တင်းႁွင်ႉလင် ယူႇလႃႇ ” ၼႆႁင်းပေႃႈမၼ်းၶိုၼ်းယဝ်ႉ။ “ ဢႃ ဢၢႆႈၼႆႉ မႂ်းထၢမ်ဢမ်ႇၶဝ်ႈလွင်ႈၶဝ်ႈလၢႆး၊ ၵႂႃႇ ၵႂႃႇ ယႃႇပေမေႃး ” ၼႆႁင်းလုၵ်ႈမၼ်းၶိုၼ်းယဝ်ႉ။ သိုပ်ႇၵႂႃႇထႅင်ႈ လုၵ်ႈမၼ်းၵႂႃႇႁၼ်ၼေႃႇမႆႉဝွင်ယဝ်ႉ ထၢမ်ပေႃႈမၼ်းဝႃႈ “ ပေႃႈ ၼေႃႇၼၼ်ႉ ႁဵတ်းသင်မၼ်းမႅၼ်း ဢွၵ်ႇလိၼ်မႃးလႆႈၶႃႈလႃႇ ပေႃႈ ” ၼႆယဝ်ႉ။ ပေႃႈမၼ်းၸင်ႇတွပ်ႇဝႃႈ “ ဢေႃ ၼင်ႇၼႆၵေႃႈမႂ်းဢမ်ႇႁူႉ လုၵ်ႈၸၢႆးၵဝ်မႂ်းပေႉငိူဝ်ႈ၊ ၵွပ်ႈပိူဝ်ႈၼေႃႇၼႆႉ ပၢႆမၼ်း လႅမ်လႄႈ မၼ်းမႅၼ်းဢွၵ်ႇၸီႉၾႃႉဢိူဝ်ႈ ” ၼႆယဝ်ႉ။ ၵေႃႉပဵၼ်လုၵ်ႈၸင်ႇလၢတ်ႈႁင်းၵေႃႉပဵၼ်ပေႃႈမၼ်းဝႃႈ “ ႁဵတ်းသင် မိူဝ်ႈၶႃႈတင်းမႄႈႁဝ်းၵႂႃႇဢဝ်ႁဵပ်းပူၵ်ႇၼၼ်ႉ ႁူဝ်မၼ်းတမ်ႉဢမ်ႇလႅမ် တင်းၸီးဢွၵ်ႇလိၼ်မႃးလႆႈယူႇလႃႇ ပေႃႈ ” ၼႆယဝ်ႉ။ သိုပ်ႇၵႂႃႇထႅင်ႈ ၵေႃႉပဵၼ်လုၵ်ႈဢွၼ်ႇၼၼ်ႉ ၸင်ႇၵႂႃႇႁၼ်မႃႉတူဝ်ၼိုင်ႈ လႅၼ်ႈယူႇၼိူဝ်ၵုင်းၼၼ်ႉ၊ မႃႉတူဝ်ၼၼ်ႉ လႅၼ်ႈၽၢႆၼႃႇ ၸၢႆးဢွၼ်ႇၸင်ႇထၢမ်ပေႃႈမၼ်းဝႃႈ “ ပေႃႈ ႁဵတ်းသင်မႃႉတူဝ်ၼၼ်ႉ ပေႉလႅၼ်ႈၽၢႆလႃႇပေႃႈ ” ၼႆယဝ်ႉ။ ပေႃႈမၼ်းၸင်ႇတွပ်ႇဝႃႈ “ ဢႃႈလူဝ်ႈ ၼႆႉၵူၺ်းၵေႃႈမႂ်းဢမ်ႇႁူႉ၊ ယွၼ်ႉပိူဝ်ႈမၼ်းမီးသီႇၶႃဢိူဝ်ႈ မႂ်းဝႃႈ ” ၼႆယဝ်ႉ။ ယဝ်ႉၵေႃႈ ၸၢႆးဢွၼ်ႇၸင်ႇလၢတ်ႈႁင်းပေႃႈမၼ်းဝႃႈ “ ပေႃးၼၼ်ၶူင်ႇမီးသီႇၶႃ တမ်ႉဢမ်ႇမေႃလႅၼ်ႈလႃႇ ပေႃႈ ” ၼႆယဝ်ႉ။ “ ပေႃး ပေႃး လုၵ်ႈ ပေႃႈၶၢၼ်ႉတွပ်ႇၼႃႇယဝ်ႉ။ ၵႂႃႇႁႃးမိူဝ်းႁိူၼ်းၶိုၼ်းလႃႈ” ၼႆ ႁင်းၵေႃႉပဵၼ်လုၵ်ႈမၼ်းယဝ်ႉ။ မိူဝ်ႈမိူဝ်းထိုင်ႁိူၼ်းယဝ်ႉၼၼ်ႉ ၵေႃႉပဵၼ်လုၵ်ႈၸင်ႇႁၼ်ၽၵ်းၽႆႇမီးယူႇတႂ်ႈႁိူၼ်းၶဝ်ၼၼ်ႉ ၸင်ႇထၢမ်ပေႃႈ မၼ်းဝႃႈ “ ပေႃႈ ပေႃႈ ႁဵတ်းသင်ၽၵ်းၽႆႇတႂ်ႈၶဵင်ႇၼမ်ႉၼႆႉ ပေႉမႃးဢွၵ်ႇလီၶႃႈလႃႇပေႃႈ ” ၼႆယဝ်ႉ။ ၵေႃႉပဵၼ်ပေႃႈၼၼ်ႉ ၸင်ႇတွပ်ႇဝႃႈ “ ၵွပ်ႈပိူဝ်ႈၼမ်ႉယမ်းမၼ်းယူႇ ၵူႈဝၼ်းၵူႈဝၼ်း လႄႈ မၼ်းၸင်ႇဢွၵ်ႇလီ ဢိူဝ်ႈ ဢၢႆႈဢိူဝ်ႉ၊ ၼႆႉၵူၺ်းၵေႃႈ မႂ်းဢမ်ႇႁူႉႁႃႉ ” ၼႆယဝ်ႉ။ ၵမ်ႈၼၼ်ႉ ၵေႃႉပဵၼ်လုၵ်ႈၼၼ်ႉ ၸင်ႇၶိုၼ်းလၢတ်ႈႁင်းပေႃႈမၼ်းဝႃႈ “ဢမ်ႇႁူႉၶႃႈပေႃႈ၊ ၵူၺ်းၵႃႈ ၶႃႈၶႂ်ႈထၢမ် ပေႃႈ ႁဝ်းထႅင်ႈၶေႃႈၼိုင်ႈၵူၺ်းယဝ်ႉ၊ ႁဵတ်းသင်ၵွၵ်းႁူဝ်ပေႃႈႁဝ်း ယမ်းၼမ်ႉယူႇၵူႈဝၼ်းၵူႈဝၼ်း တမ်ႉဢမ်ႇဢွၵ်ႇလီ၊ ၵွၵ်း ႁူဝ်ပေႃႈႁဝ်းတင်းလွမ်ႈယူႇလႃႇပေႃႈ” ၼႆသေ ဢဝ်ပေႃႈမၼ်းဢမ်ႇၸၢင်ႈတၵ်းသဵင် သုမ်းလုၵ်ႈၸၢႆး မၼ်းထႅင်ႈၵမ်း ၼိုင်ႈယူႇယဝ်ႉ။ ၸၢႆးဢွၼ်ႇလႄႈၸဝ်ႈၶူးသီႇရိထမ်ႇမ (ဝဵင်းဢိၼ်း) ၸဝ်ႈၶူးသီႇရိထမ်ႇမ(ဝဵင်းဢိၼ်း)ၼႆႉ ပဵၼ်ၽူႈဢၼ်လူင်ႉလႅၼ်ႇတြႃး ၽြႃးပဵၼ်ၸဝ်ႈ ၸဝ်ႈၼိုင်ႈလႄႈ ၽူႈဢၼ် ပိုၼ်ၽႄႈသႃႇသၼႃႇၽြႃးပဵၼ်ၸဝ်ႈ၊ ပဵၼ်ၽူႈဢၼ်မီးတၢင်းႁူႉယႂ်ႇ တၢင်းႁၼ်ၵႂၢင်ႈ၊ ပဵၼ်ၸဝ်ႈဢၼ် လႄႇ ၸွတ်ႇမိူင်းတႆးသေ ႁႃတိုၵ်းသူၼ်းႁေႃးတြႃးသင်ႇသွၼ် ၵူၼ်းၼုမ်ႇၵူၼ်းထဝ်ႈတီႈၼိုင်ႈယဝ်ႉတီႈၼိုင်ႈ ဢမ်ႇ လိုဝ်ႈဢမ်ႇသဝ်း။ ပဵၼ်ၸဝ်ႈဢၼ်ႁဝ်းၶဝ်လႆႈပိုင်ႈဢိင်ၸႂ်ယႂ်ႇတူၼ်ၼိုင်ႈ။ ၽူႈလႂ်ဢၼ်ဢမ်ႇႁူႉၸၵ်းမိုတ်ႈၵိုဝ်းမၼ်း ၸဝ်ႈၼႆ ဢမ်ႇၶႂ်ႈမီး။ ၸိူဝ်းဢမ်ႇယၢမ်ႈထူပ်းတူဝ်ၵေႃႈ ၸိုဝ်ႈသဵင်တႄႉတိုၼ်းယၢမ်ႈငိၼ်း၊ ယၢမ်ႈထွမ်ႇတြႃးမၼ်း ၸဝ်ႈယဝ်ႉ။ ဝၼ်းၼိုင်ႈမိူဝ်ႈမၼ်းၸဝ်ႈလူင်းပၼ်တၢင်းႁူႉလုၵ်ႈဢွၼ်ႇၶဝ် တီႈႁူင်းႁဵၼ်းလင်ၼိုင်ႈၼၼ်ႉ လုၵ်ႈဢွၼ်ႇၶဝ် ၸင်ႇမႃး ထၢမ်ၸဝ်ႈၶူးဝႃႈ “ၸဝ်ႈၶူး ၸဝ်ႈၶူး ႁူဝ်ၸႂ်ၸဝ်ႈၶူးႁဝ်းမီးၾၢႆႇလႂ် ၸွင်ႇႁူႉၶႃႈ ” ၼႆယဝ်ႉ။ ၸဝ်ႈၶူးၵေႃႈ ၸင်ႇၵမ်းတီႈၼႃႈဢူၵ်းၾၢႆႇသၢႆႉမၼ်းၸဝ်ႈသေတွပ်ႇဝႃႈ “ ႁူဝ်ၸႂ်ၸဝ်ႈၶူးႁဝ်းမီး ၾၢႆႇသၢႆႉ ၼႆႉဢိူဝ်ႈ လုၵ်ႈဢွၼ်ႇ” ၼႆယဝ်ႉ။ “ ဢမ်ႇၸႂ်ႈၶႃႈ” လုၵ်ႈဢွၼ်ႇၶဝ် တွပ်ႇထဵင်ၸဝ်ႈၶူးၶိုၼ်း။ ၵမ်းၼၼ်ႉ ၸဝ်ႈၶူးၸင်ႇၶိုၼ်းတွပ်ႇဝႃႈ “ပေႃးၼၼ် မီးၾၢႆႇၶႂႃဢိူဝ်ႈ လုၵ်ႈဢွၼ်ႇ ” ၼႆယဝ်ႉ။ ၵမ်ႈၼႆႉၵေႃႈ လုၵ်ႈဢွၼ်ႇၶဝ်ၶိုၼ်းတွပ်ႇဝႃႈ “ ဢမ်ႇၸႂ်ႈၶႃႈ ” ၼႆယဝ်ႉ။ ၵေႃႉပဵၼ်ၸဝ်ႈၶူး ၸင်ႇၶိုၼ်းထၢမ်လုၵ်ႈဢွၼ်ႇၶဝ်ဝႃႈ “ပေႃးၼၼ် ႁူဝ်ၸႂ်ၸဝ်ႈၶူးမီးၽႆၢလႂ်လႃႇ” လုၵ်ႈဢွၼ်ႇၶဝ် ၸင်ႇတွပ်ႇၸဝ်ႈၶူးဝႃႈ “မီးၾၢႆႇၼႂ်းၶႃႈဢေႃႈ” ၼႆယဝ်ႉ။ ထႅင်ႈတီႈၼိုင်ႈမိူဝ်ႈၸဝ်ႈၶူးလူင်းပၼ်တၢင်းႁူႉလုၵ်ႈႁဵၼ်းၶဝ်လႄႈ လူင်းလဵပ်ႈႁဵၼ်းတူၺ်းႁူင်းႁဵၼ်း ဢၼ်တိုၵ်ႉသၢင်ႈ မႂ်ႇတီႈၼိုင်ႈၼၼ်ႉ ၸဝ်ႈၶူးၸင်ႇထၢမ်တီႈၸၢႆးဢွၼ်ႇၵေႃႉၼိုင်ႈဝႃႈ “ ဢၢႆႈၸၢႆး ၸိုဝ်ႈဢၢႆႈၸၢႆး ဝႃႈႁိုဝ်” “ ဢလူဝ်ႉ ႁဵတ်းသင်ၸဝ်ႈၶူးႁဝ်းၼႆႉ ပေႉမေႃႁွင်ႉၸိုဝ်ႈၶႃႈလႃႇ၊ ယၢမ်ႈႁဵတ်းႁိုဝ်ႁူႉၸၵ်းၸိုဝ်ႈၶႃႈဝႃႈ ဢၢႆႈၸၢႆး ၶႃႈလႃႇ ” ၼႆ ႁင်းၸဝ်ႈၶူးယဝ်ႉ။ “ ႁဵတ်းသင်ၸိုဝ်ႈမႂ်းဝႃႈ ဢၢႆႈၸၢႆးႁႃႉ ” ၼႆ ၸဝ်ႈၶူးၶိုၼ်းထၢမ်။ “ၸႂ်ႈဢေႃႈ” ၼႆယဝ်ႉ။ “ဢေႃ ၸဝ်ႈၶူးၵေႃႈဢမ်ႇႁူႉၼင်ႇၵဝ်ႇ ၸဝ်ႈၶူးလၢမ်းဢဝ်ၵူၺ်း ” ၼႆႁင်းလုၵ်ႈဢွၼ်ႇၼၼ်ႉယဝ်ႉ။ ၸၢႆးဢွၼ်ႇၼၼ်ႉၸင်ႇၶိုၼ်းဝႃႈ “ ဢေႃႈ ၸဝ်ႈၶူးၼႆႉ လၢမ်းၶႅၼ်ႇတႄႉၶႃႈၼေႃ ” ၼႆယဝ်ႉ။ “ ဢမ်ႇလၢမ်းၶႅၼ်ႇၼင်ႇၵဝ်ႇ၊ လၢမ်းတူၺ်းၵူၺ်း ” ၼႆယဝ်ႉ။ ၵမ်ႉၼၼ်ႉၸဝ်ႈၶူးၸင်ႇထၢမ်ၸႆၢးဢွၼ်ႇၼၼ်ႉဝႃႈ “ပေႃးၼၼ် ႁွင်ႈၼမ်ႉသူမီးလႂ်လႃႇၸႆၢးဢွၼ်ႇ” ၼႆယဝ်ႉ။ ၸၢႆးဢွၼ်ႇၸင်ႇၶိုၼ်းတွပ်ႇဝႃႈ “ ပေႃႈၸဝ်ႈၶူးလၢမ်းၶႅၼ်ႇၼႆ လၢမ်းဢဝ်ၵူၺ်းၶႃႈလေႃႇ ” ၼႆႁင်းၸဝ်ႈၶူးယဝ်ႉ။ ၸဝ်ႈၶူးၵေႃႈၸင်ႇယွမ်းသုမ်းသေ လၢတ်ႈတီႈၸၢႆးဢွၼ်ႇၼၼ်ႉဝႃႈ “ ၸဝ်ႈၶူးယွမ်းသုမ်းယဝ်ႉ၊ ၸဝ်ႈၶူးဢမ်ႇႁၼ်ယဝ်ႉ ႁွင်ႈၼမ်ႉတႄႉ ” ၼႆယဝ်ႉ။ ၸၢႆးဢွၼ်ႇၸင်ႇထၢမ်ၸဝ်ႈၶူးၶိုၼ်းဝႃႈ “ ပေႃးၼၼ်ၸဝ်ႈၶူးၶႂ်ႈၶဝ်ႈႁွင်ႈၼမ်ႉၵဝ်ႇႁႃႉ ႁွင်ႈၼမ်ႉမႂ်ႇၼႆယဝ်ႉ ” ၽႂ်လႂ်သေဢမ်ႇဝႃႈ ႁူႉတိုၼ်းၶႂ်ႈၶဝ်ႈႁွင်ႈၼမ်ႉမႂ်ႇၵူၺ်းဢမ်ႇၸႂ်ႈႁိုဝ်။ ၸဝ်ႈၶူးၵေႃႈ ၸင်ႇၶိုၼ်းတွပ်ႇဝႃႈ “ ၸဝ်ႈၶူး ၶႂ်ႈၶဝ်ႈႁွင်ႈၼမ်ႉမႂ်ႇဢိူဝ်ႈ ၸၢႆးဢွၼ်ႇ ” ၼႆယဝ်ႉ။ ၸၢႆးဢွၼ်ႇၸင်ႇတွပ်ႇၶိုၼ်းဝႃႈ “ ဢေႃႈ ႁွင်ႈၼမ်ႉမႂ်ႇႁဝ်းၶႃႈတႄႉ ပႆႇလႆႈႁဵတ်းလႆႈ ၶဝ်ႈဢမ်ႇပႆႇလႆႈၶႃႈ ” ၼႆယဝ်ႉ။ ၸဝ်ႈၶူးၸင်ႇၶိုၼ်းထၢမ် “ ပေႃးၼၼ်ႁွင်ႈၼမ်ႉၵဝ်ႇသူသမ်ႉမီးတီႈလႂ်လႃႇ” “ ဢေႃႈ ႁွင်ႈၼမ်ႉၵဝ်ႇႁဝ်း တိုၵ်ႉယႃႉၵွႆမိူဝ်ႈဝႃႈၵူၺ်းၶႃႈ ” ၼႆ ႁင်းၸဝ်ႈၶူးသေ ဢဝ်ၸဝ်ႈၶူးႁဝ်း ဢမ်ႇလႆႈၶဝ်ႈ ႁွင်ႈၼမ်ႉဢၼ်လႂ်ယဝ်ႉ။ ၶေႃႈလူပ်းလိုၼ်း ၼႂ်းၵႃႈပိုၼ်းတူဝ်ထူပ်း ဢမ်ႇၼၼ် သၢၵ်ႈသေႇဢၼ်လၢတ်ႈမႃးၸိူဝ်းၼႆႉ ၸႅင်ႈလႅင်းလီၼႄဝႃႈ လုၵ်ႈဢွၼ်ႇၶဝ်ၼႆႉ တိုၼ်းမီးတၢင်းႁူႉသဵင်ၶွင်တူဝ် ဢမ်ႇၼၼ် တၢင်းႁူႉသၽႃႇဝ ဢၼ်ၵိုၵ်းတူဝ်မႃးႁင်းၶေႃ ယဝ်ႉ။ လိူဝ်သေသၢၵ်ႈသေႇ လၵ်းထၢၼ်ၼႆႉယဝ်ႉ ယင်းမီးထႅင်ႈၸၢတ်ႈၽြႃးလွင်းၸဝ်ႈႁဝ်း ၸဝ်ႈမႁေႃႇသထႃႇ ၼၼ်ႉၵေႃႈ ၼႄလၵ်းထၢၼ်လႆႈ ထႅင်ႈဝႃႈ လုၵ်ႈဢွၼ်ႇၶဝ်ၼႆႉ တိုၼ်းမီးတၢင်းႁူႉၼမ်လၢႆယဝ်ႉ။ ၵူၺ်းၵႃႈ တၢင်းႁူႉၸိူဝ်းၼႆႉ ၵူၼ်းလူင်ၵမ်ႈပႃႈၼမ် တူၺ်းတိုၼ်းဢမ်ႇႁၼ်ထိုင်လႆႈလႃးလႃး။ ၵွပ်ႈပိူဝ်ႈဢမ်ႇႁၼ်ထိုင်လႆႈလႄႈ ၸင်ႇဢွၼ်ၵၼ်ဝႃႈ လုၵ်ႈဢွၼ်ႇၼႆႉငိူဝ်ႈ၊ ဢမ်ႇမီးတၢင်းႁူႉသင်ၼႆယူႇ ၶိူဝ်းၶိူဝ်း ယႂ်းယႂ်းယဝ်ႉ။ ပေႃးၼၼ်တေလႆႈႁဵတ်းႁိုဝ်ႁူႉလႃႇဝႃႈ လုၵ်ႈဢွၼ်ႇၶဝ်မီးတၢင်းႁူႉၼၼ်ႉ။ ၵူၼ်းလူင်ႁဝ်းၶဝ် လူဝ်ႇလႆႈ ႁၢင်ႈႁႅၼ်းဝၢင်း ၶပ်ႉပၼ် ပၢႆးပၺ်ၺႃဢၼ်ၶိုၵ်ႉၶႅမ်ႉ၊ ဢၼ်သၢင်ႇထုၵ်ႇတႃႇလုၵ်ႈဢွၼ်ႇၶဝ်ၼၼ်ႉသေ ပူင်သၢင်ႈ ႁဵတ်းႁႂ်ႈတၢင်းႁူႉ သၽႃႇဝ ဢၼ်ပႃးမႃးၸွမ်းလုၵ်ႈဢွၼ်ႇၶဝ်ၼၼ်ႉ ဢွၵ်ႇမႃးယဝ်ႉ။ တေလႆႈႁႃလွၵ်းလၢႆးမၼ်း လၢႆလၢႆလွင်ႈ လၢႆလၢႆဢၼ် ၶွၵ်းၶေႇၼင်ႇႁိုဝ် တၢင်းႁူႉလုၵ်ႈဢွၼ်ႇၶဝ် တေဢွၵ်ႇမႃးသေ မႃးၸႂ်ႉတိုဝ်းပဵၼ်ၵၢၼ်ပဵၼ်ငၢၼ်း ၵူၺ်း။ ဢမ်ႇၸႂ်ႈလႄႈဝႃႈ လုၵ်ႈဢွၼ်ႇၼႆႉ ဢမ်ႇႁူႉသင်ၼႆသေ မႃးပိုၵ်ႉပၼ်မိူၼ်ဝူဝ်းမိူၼ်ၵႂၢႆး။ ယဝ်ႉၵေႃႈ ဢမ်ႇၸႂ်ႈ လႄႈဝႃႈ ထၢင်ႇလဵၵ်ႉသႂၢင်းၽႅပ်ႉလုၵ်ႈဢွၼ်ႇသေ ဢမ်ႇႁဵတ်းပၼ်သေဢိတ်းသေၶႅၵ်းသေ ယူႇၼိမ်ၼိမ် ယွမ်းသုမ်း ပႅတ်ႈလၢႆလၢႆ၊ ပွႆႇပိုၼ်ႉပႅတ်ႈလုၵ်ႈဢွၼ်ႇႁၢမ်းပၢႆးပၺ်ၺႃ ႁၢမ်းၼမ်ႉလႅမ်ႉတၢင်းႁူႉသၽႃႇဝႁင်းၶဝ် ၼၼ်ႉ ယဝ်ႉ။ ၸၢႆးဢွင်ႇၶမ်း

['Uncategorized']

2017-08-28T04:39:50

https://shannews.org/archives/373

ႁၢင်ႈဝၢတ်ႈ ၵူၼ်းမိူင်းတႆးလႄႈ မိူင်းထႆးပွတ်းႁွင်ႇမိူဝ်ႈႁူဝ်ပၢၵ်ႇပီ 19

ဢိင်းၵလဵတ်ႈမိူဝ်ႈႁူဝ်ပၢၵ်ႇပီ 19 ၼႆႉ လႆႈတင်ႈႁေႃသႅင် (Empire) မႃးဢၼ်ၵႂၢင်ႈယႂ်ႇသေပိူၼ်ႈၼႂ်းပိုၼ်း။ ၼိူဝ်ႉတီႈတၢင်းမူတ်း 13,612,000 လၵ်းပၼ်ႇမူၼ်း(33,700,000 ၵီႊလူဝ်ႊပၼ်ႇမူၼ်း) မွၵ်ႈ ¼ ၶွင်ၼင်လိၼ်မိူင်းတင်းသဵင်ႈ။ ႁူဝ်ၵူၼ်း 458 လၢၼ်ႉ ( 1/5 ၶွင်ႁူဝ်ၵူၼ်းတင်းသဵင်ႈ ၼႂ်းလုမ်ႈၾႃႉ) ။ ၶဝ်ၼႆႉၽႅဝ်ၵႃႈလႂ်ၵေႃႈၶတ်းၸႂ်လဵပ်ႈႁဵၼ်းလွင်ႈမိူင်းလႄႈ ၵူၼ်းၼႂ်းပိုၼ်ႉတီႈၼၼ်ႉ ။ ႁဵတ်းၵႂႃႇႁဵတ်းၶိုၼ်း ႁဝ်းၶႂ်ႈႁူႉလွင်ႈ ပိုၼ်းတႆး မိူင်းတႆး ပူႈပွၵ်ႈၼႆ လႆႈသွၵ်ႈႁႃၶိုၼ်းလိၵ်ႈၶဝ်တႅမ်ႈမၢႆဝႆႉ ၸင်ႇႁူႉၼၼ်ႉမီးတင်းၼမ်။ ၼႂ်းဢိင်းၵလဵတ်ႈ ၸိူဝ်းဢၼ်ၵႆႉတႅမ်ႈမၢႆၼႆႉမီးၵျဵမ်းသ်ၵျႂတ်ႉၶျ် သၵွတ်ႉ (1851-1935) ၵေႃႉၼိုင်ႈ။ မၢၼ်ႈႁွင်ႉ မၼ်းဝႃႈ သူၺ်ႇယူဝ်း (Shwe Yoe) ။ ပဵၼ်ၵေႃႉဢၼ်ၼႄႉၼမ်းၵၢၼ်လဵၼ်ႈလုၵ်ႈၼင် (Football or soccer) တီႈမိူင်းႁဝ်းဢွၼ်တၢင်းသုတ်း။ လႆႈႁဵတ်းၶုၼ်တီႈမိူင်းတႆးၵႂႃႇလၢႆပီ။ မိူၼ်ၼင်ႇ ၽူႈတႅမ်ႈၶႂ်ႈႁူႉလွင်ႈ ၸဝ်ႈသိူဝ်ၶၼ်ႇၾႃႉၼၼ်ႉ လႆႈၶူၼ်ႉႁႃတီႈမၼ်းၸဝ်ႈမၢႆဝႆႉၼႆႉၼၼ်ႉ ယင်းတိုၵ်ႉတွင်းလႆႈယူႇ။ ၼွၵ်ႈသေတႅမ်ႈလွင်ႈၵူၼ်းလွင်ႈပိုၼ်းၼၼ်ႉ ဢိင်းၵလဵတ်ႈၶဝ်လႆႈဝၢတ်ႈႁၢင်ႈ၊ ၸၼ်ႁၢင်ႈ ၵူၼ်း ႁဝ်းမိူဝ်ႈၼၼ်ႉ။မိူဝ်ႈလဵဝ်မီးဝႆႉတီႈၸၼ်ႉၸွမ် ဢီလီၼွႆးႁွင်ႇ (University of Northern Illinois) တီႈၸိုင်ႈမိူင်းႁူမ်ႈတုမ်ဢမေႇရိၵၼ်ႇ မွၵ်ႈ 60 ႁၢင်ႈပၢႆ။ ပပ်ႉတႃႇၵူၼ်းတွင်ႈတဵဝ်း ( Tourist) Guidelines June 2012 ၼၼ်ႉၼႄဝႆႉ မီး 13 ႁၢင်ႈ။လီဢွၼ်ၵၼ်တူၺ်းသေ ပေႃးထုၵ်ႇၸႂ်ၵေႃႈလီလႆႈပႃးၵၼ်ၵႂႃႇတူၺ်းတီႈၸၼ်ႉၸွမ် ဢီလီၼွႆးထႅင်ႈယူႇ။ 1. မူးသိူဝ်းၵုၺ်ႈ (လႃးႁူႇၵုၺ်ႈ) 2. တႆးၶိုၼ် 3. ၶၢင် 4. ဢႅၼ်ႇ 5. ဝႃႉ 6. ဢႃးၶိုဝ်း(ၶိူဝ်းဢၶႃႇ) 7. တႆးလႅင် ( ဢမ်ႇၼုင်ႈၽႃႈတူင်ႇ ၼုင်ႈၵူၼ်တႆးဝႆႉၼႆႉပဵၼ်ဢၼ်ပႅၵ်ႇတႃ) 8. ယၢင်းသႅၵ်ႉ 9. တႆးလိုဝ်ႈ 10. တႆးလွႆ သႅၼ်ၸိုမ်း( Hsen Jum) 11. တႆးလွႆသၢမ်တဝ်ႉ 12. လႃးႁူႇၼႃး/လႃးႁူႇလမ် 13. ၽႅၼ်။ ၶမ်းၸမ်ႈ

['Uncategorized']

2017-08-28T04:37:35

https://shannews.org/archives/370

လီဢဝ်ၸႂ်ႉ ၾဵတ်ႉၶ်ၿုၵ်ႉ Face Book ႁႂ်ႈပဵၼ်ၽွၼ်းလီ

ပၢၼ်ၼိုင်ႈလႄႈပၢၼ်ၼိုင်ႈ လႅၵ်ႈလၢႆႈၸွမ်းၸူဝ်ႈပၢၼ်လႄႈၼမ်ႉတိၼ်ၼမ်ႉမိုဝ်း ၵၢၼ်ႁဵတ်းသၢင်ႈပၢႆးဝူၼ်ႉၵူၼ်း ၶိုတ်းတၼ်း လူၵ်ႈဢၼ်လႅၵ်ႈလၢႆႈပိၼ်ႇပႅင်ၵူႈဝၼ်းဝၼ်းဢမ်ႇယုတ်းဢမ်ႇယင်ႉလႄႈ ၵၢၼ်ယုၵ်ႉမုၼ်း ပၢႆးသၢႆႊ ပၢႆးၶိူင်ႈၸၢၵ်ႈ ပၢႆးထဵၵ်ႉၼူဝ်ႊလူဝ်ႊၵျီႊ (Technology) ၶူဝ်းၶွင်လႄႈၶိူင်ႈမႆႉၶိူင်ႈမိုဝ်းၵမ်ႈၽွင်ႈ ပေႃးၼမ်းၵၢပ်ႈ လၢႆလွင်ႈလၢႆသႅၼ်း ၸိူင်ႉၼင်ႇဢဝ်ႁုၼ်ႇႁၢင်ႈၶိူင်ႈၸၢၵ်ႈမႃးႁဵတ်းၵၢၼ်တႅၼ်းၵူၼ်းလႂ်ၸိူဝ်းၼႆႉ။ လူၺ်ႈၶိူင်ႈမႆႉၶိူင်ႈမိုဝ်းတင်းၼမ်တင်းလၢႆၼၼ်ႉ ပိူင်လူင်မၼ်းၾူၼ်းမိုဝ်းထိုဝ် ႁူဝ်ပၢၵ်ႇ 90% ၸႂ်ႉလၢႆႊ Line ဝီႊၶျႅတ်ႉ Wechat ၾဵတ်ႉၶ်ၿုၵ်ႉ Face book, social media ၵၼ်ၵမ်ႈၼမ်။ ၵူၺ်းၵႃႈ ၼႂ်းၼၼ်ႉၵမ်ႈၼမ် တေၸႂ်ႉ တေမီး ၾဵတ်ႉၶ်ၿုၵ်ႉ ႁင်းၽႂ်ႁင်းမၼ်းၵူႈၵေႃႉ။ မၢင်ၵေႃႉမီးပဵၼ်လၢႆဢၼ်လၢႆၸိုဝ်ႈလႄႈ ပေႃးလိုမ်းမၢႆ ၶဝ်ႈမၼ်း ၵေႃႈမီး။ ၵဵဝ်ႇလူၺ်ႈၵၢၼ်ၵပ်းသၢၼ်(တိတ်းတေႃႇ)ၵၢၼ်သိုဝ်ႇသၢရ်(တၢင်းလိၵ်ႈ)ငၢႆႈလႄႈဝႆးလိူဝ်တၢင်း(E-mail)ၶဝ်ႈငၢႆႈဝႆး လိူဝ်တၢင်း website ။ လူၺ်ႈတၢင်းလိၵ်ႈၵေႃႈလီ တၢင်းသဵင်ၵႂၢမ်းလၢတ်ႈၵေႃႈလႆႈ တင်းႁၢင်ႈတူင်ႉႁၢင်ႈၼိမ် လၢႆလၢႆးလၢႆတၢင်း။ ဢမ်ႇၵွမ်ႉၵႃႈတိတ်းတေႃႇၵပ်းသၢၼ်လွင်ႈၵၢၼ်လွင်ႈငၢၼ်း လွင်ႈပိုၼ်ၽၢဝ်ႇၶၢႆၶူဝ်းၶွင် သိၼ်ၵႃႉ လွင်ႈတႆႇထၢမ် ဢုပ်ႇဢူဝ်းၵိူဝ်းၵုမ်ၵၼ် ၵေႃႉတေႃႇၵေႃႉၵေႃႈလီ တင်းၵုမ်ႇ တင်းမူႇ တင်းၸုမ်း ၵေႃႈငၢႆႈ ဝႆးတၼ်းၸႂ် ႁႃလွင်ႈႁူႉတၢင်းႁၼ် ပၢႆးၵၢၼ်ၵႃႉ ပၢႆးယူႇလီ ပၢႆးပၺ်ၺႃ လႆႈၵူႈလွင်ႈလွင်ႈ။ ပိူင်လူင်မၼ်း တီႈလႂ် မီးၼႅင်ႈၶၢႆႇ ဢိၼ်ႊတိူဝ်ႊၼဵတ်ႉ (internet) ၵေႃႈ ၶူၼ်ႉၶႆႈသွၵ်ႈႁႃလႆႈၵူႈလွင်ႈ။ ယွၼ်ႉၼႆႉ ၵၢၼ်ၸႂ်ႉတိုဝ်း ၾဵတ်ႉၶ်ၿုၵ်ႉ ၵႂၢင်ႈၶႂၢင်ၸွတ်ႇတူဝ်ႈတင်းလူၵ်ႈ ထိုင်ၵူႈၸွၵ်ႉၵူႈယွမ်ႇ။ ၵွမ်ႉၵႃႈၼႂ်းတႆးႁဝ်းၵူၺ်းၵေႃႈ လႆႈဢဝ်မႃးၸႂ်ႉတိုဝ်းပဵၼ်ၽွၼ်းလီဢမ်ႇၸႂ်ႈဢေႇဢေႇ မိူဝ်ႈၵူႈပွၵ်ႈ ပီႈၼွင်ႉတႆး ႁဝ်း ဢၼ်ယူႇယၢၼ်ၵႆၵၼ် ပေႃးဢမ်ႇၵႂႃႇႁႃၵၼ်ၵေႃႈ ဢမ်ႇၸၢင်ႈႁူပ်ႉၼႃႈႁၼ်တႃၵၼ် ဢမ်ႇၸၢင်ႈဢုပ်ႇ ဢူဝ်းၵၼ် လုၵ်ႈလၢၼ်ၵႂႃႇႁဵတ်းၵၢၼ်ၼႂ်းမိူင်းထႆးမိူင်းၶႄႇ ၼွၵ်ႈမိူင်းၼႂ်းမိူင်းၵေႃႈ ဢမ်ႇၸၢင်ႈတိတ်းတေႃႇ တွင်ႈထၢမ်လၢတ်ႈၸႃ ဢုပ်ႇၵုမ်ၵၼ် ဢမ်ႇၸၢင်ႈပွင်ႇၶၢဝ်ႇငၢဝ်းၸႅင်ႈဝွၵ်ႇလွင်ႈလီလွင်ႈၸႃႉၸူးၵၼ်။ မိူဝ်ႈလဵဝ် လိူဝ်သေတႅမ်ႈလိၵ်ႈၸူးၵၼ် လၢတ်ႈတေႃႇၵၼ် ႁၼ်ၼႃႈႁၼ်တႃၵၼ်ထႅင်ႈလူးၵွၼ်ႇ။ ႁူမ်ႈဝႃႈႁဝ်းဢမ်ႇမေႃ ဢမ်ႇၸႂ်ႈၽူႈၶူင်သၢင်ႈ ၽူႈႁဵတ်းဢွၵ်ႇ ႁဝ်းၵေႃႈလႆႈမေႃဢဝ်ၸႂ်ႉတိုဝ်းပဵၼ်ၽွင်းလီဢမ်ႇဢေႇ။ ၵူၺ်းၵႃႈ ၸိူင်ႉႁိုဝ်ၵေႃႈလီ ၼွၵ်ႈလိူဝ်သေႁဝ်းဢဝ်မႃးၸႂ်ႉတိုဝ်းပဵၼ်ၵၢၼ်ဢုပ်ႇလၢတ်ႈၸႃ တၵ်ႉတၢႆးၵၼ် ထၢႆႇႁၢင်ႈ ထၢႆႇၾၢင် ၵိၼ်မူၼ်ႈၵိၼ်သိူဝ်း ၵႂႃႇဢႅဝ်ႇတွင်ႈတဵဝ်းတီႈလႂ်ၵေႃႈ ဢဝ်ပိုၼ်ဢွၵ်ႇမႃးၼႄၵၼ်ယဝ်ႉ ႁဝ်းယင်းထုၵ်ႇလီဢဝ်မႃးၸႂ်ႉတိုဝ်း ပဵၼ်ၽွၼ်းလီပုၼ်ႈတႃႇပၼ်တၢင်းႁူႉတၢင်းႁၼ် ပၼ်ၶၢဝ်ႇပၼ်ငၢဝ်းၵၼ် တႃႇၵူၼ်းတင်းၼမ်။ ဢမ်ႇဝႃႈ ၵႂႃႇဢႅဝ်ႇတွင်ႈတဵဝ်း တီႈလီဢႅဝ်ႇလီလူလီတူၺ်း တီႈပဵၼ်ပိုၼ်း တူဝ်ယၢင်ႇ ၸိူင်ႉၼင်ႇလွႆဢိၼ်းထၼုၼ်း တီႈၵဵင်းမႆႇ ႁိုဝ် တီႈလႂ်ၵေႃႈလီဢၼ်မီးတၢင်းႁၢင်ႈလီလႄႈမီးပိုၼ်း လႂ်ၸိူဝ်းၼႆႉ လိူဝ်သေ ထၢႆႇႁၢင်ႈထၢႆႇၾၢင်ႁဝ်းယဝ်ႉ လီထၢႆႇထွတ်ႈဢဝ်ပိုၼ်းလွင်ႈပဵၼ်မႃးဢၼ်ပိူၼ်ႈႁဵတ်းဝႆႉသၢင်ႈဝႆႉၸိူဝ်း ၼၼ်ႉ သိုပ်ႇဢဝ်မႃးတေႃႉတႆႇၶႆႈၼႄၵၼ် လိူဝ်သေပဵၼ်တီႈႁၢင်ႈလီတႃပဵၼ်တီႈသိူဝ်းၸႂ်ယဝ်ႉ ယင်းပဵၼ်ပိုၼ်း တီႈလီႁူႉ လီဢဝ် လီႁဵၼ်းႁူႉလႄႈ တေပဵၼ်ၽွၼ်းလီတႃႇပီႈၼွင်ႉတႆးႁဝ်း ဢၼ်လႆႈပိုၼ်ၽႄႈပၼ်ၵၼ်။ မိူဝ်ႈႁဝ်းဢဝ်ႁၢင်ႈပိုၼ်ႉတီႈၼၼ်ႉပိုၼ်ၽႄႈၸူးၵၼ်ၵေႃႈ လီတႅမ်ႈလီလၢတ်ႈပႃးလွင်ႈတၢင်းမၼ်း လၢႆလၢႆၵေႃႉ ၸင်ႇတေပွင်ႇၸႂ် ၸင်ႇတေႁူႉလွင်ႈမၼ်း။ လိူဝ်သေၼၼ်ႉ ၵဵဝ်ႇၵပ်းလွင်ႈပိုၼ်းလႄႈသင် ၾိင်ႈငႄႈလိၵ်ႈလၢႆးလႄႈသင် ၵၢၼ်ၸိူဝ်ႉၸၢတ်ႈၸိူဝ်ႉၶိူဝ်းလႄႈ သင် ၵၢၼ်ဝၢၼ်ႈၵၢၼ်မိူင်းလႄႈသင် ၵၢၼ်ပၼ်တၢင်းႁူႉတၢင်းႁၼ်လႄႈသင် ဢမ်ႇၼၼ် ၵၢၼ်ၵႃႉၶၢႆ ၵၢၼ်ႁဵတ်း ႁႃၵိၼ်လဵင်ႉတွင်ႉလႄႈသင် ၵဵဝ်ႇလွင်ႈၵူတ်းမၢႆ(မၢႆမီႈ)ပၵ်းပိူင်ၼွၵ်ႈမိူင်းၼႂ်းမိူင်းလႄႈသင် ၵၢၼ်တွင်ႈထၢမ်ပၼ်ႁႃ ၵူႈသမ်ႇသႅၼ်ပိူင်ၸိူဝ်းၼႆႉ ၵေႃႉဢမ်ႇႁူႉၵေႃႈတွင်ႈထၢမ် ၵေႃႉႁူႉၵေႃႈၵၢဝ်ႇလၢတ်ႈၼႄပၼ် ပေႃးႁဝ်းဢဝ်မႃး ပိုၼ်ၽႄႈ ဝွၵ်ႇၵၢဝ်ႇတေႃႉတႆႇၶႆႈၼႄၵၼ်ၸိုင် တေပဵၼ်ၽွၼ်းလီလူင် တႃႇပီႈၼွင်ႉတႆးႁဝ်းတႄႉတႄႉ။ ပိူင်လူင်မၼ်း ယွၼ်းၵၢဝ်ႇလၢတ်ႈယွမ်းၵူမ်ႈယမ်ယႂ်ႇယႂ်ႇလူင်လူင်သေ ဢမ်ႇႁႂ်ႈပဵၼ်ၵႂၢမ်းသႄႉၼႄး ထၢင်ႇလဵၵ်ႉ လူမဝ်ဝၢႆႇဝဵင်ႇ ယမ်ႉယွၵ်ႈ တွၵ်ႈသၢတ်ႈ တဵၵ်းၼဵၵ်း ပၢႆးဝူၼ်ႉၵၼ် လိူဝ်သေယႃႇႁႂ်ႈပဵၼ်လွင်ႈထဵင်ဢဝ်ပေႉ ဢဝ်ၵၢၼ်ႉၼၼ်ႉ ယင်းထုၵ်ႇလႆႈပၼ်ၼႃႈဝႆႉတႃယုၵ်ႉယွင်ႈပိၼ်ႇပႆႇဝူၼ်ႉမႄးထႅမ်ထွၼ်ပၼ်တၢင်းႁူႉၵၼ်လႄႈ ယွမ်းႁပ်ႉၵၼ် ယွင်ႈၵုၼ်းယေႃးမုၼ်(ပၼ်ၵဵတ်ႇတိ)ၵၼ်လႄႈ ၽိတ်းထုၵ်ႇပိူင်ႈပၢႆႈၵၼ် တၢင်းပၢႆးဝူၼ်ႉ ၸိူင်ႉႁိုဝ် ၵေႃႈ တၵ်းလီမီးၸႂ်ပူတ်းၽႃႈဝၢင်းပွႆႇပၼ်ၵၼ်ၸိုင် ၾဵတ်ႉၶ်ၿုၵ်ႉ Facebook တေပဵၼ်သၢႆလႅင်း ဢၼ်ၵွင်ႉၵပ်း ၸပ်းတိတ်း သိုပ်ႇႁၢဝ်း တၢဝ်းတိုတ်ႉ ၵွင်ႉၵၢႆႇၵၼ် ပၼ်ၽွၼ်းလီလူင်လၢင်ပုၼ်ႈတႃႇ ပီႈၼွင်ႉတႆးႁဝ်း ၵူၺ်း ဢမ်ႇၵႃး ယင်းပဵၼ်သၢႆသဵၼ်ႈတၢင်းပိူင်းလႅင်းထွင်ႇပၼ် ဢၼ်ၸႂ်ႁဝ်းမုင်ႈမွင်ႈလွင်ႈၽွမ်ႉႁူမ်ႈၼၼ်ႉ လူးၵွၼ်ႇ။

['Uncategorized']

2017-11-08T00:55:42

https://shannews.org/archives/366

ထိုင် ၸုမ်းၶၢဝ်ႇၽူႈတွႆႇႁွၵ်ႈ

သိုပ်ႇမွၵ်ႇပၼ် ႁႂ်ႈ RCSS/SSA ၵပ်းသၢၼ် KIA သေ ၸွႆႈထႅမ်ပၼ် တၢင်းယၢပ်ႇၵူၼ်း မိူင်းသေၵမ်းၶႃႈ။ မႂ်ႇသုင်ၶႃႈ ႁူဝ်လိူၼ် November 2017 ၼႆႉ တီႈဝၢၼ်ႈဢၼ်ပီႈၼွင်ႉတႆးယူႇသဝ်း ၼႂ်းဢိူင်ႇလွႆၸေႊ (ဢိူင်ႇ 8 ဝၢၼ်ႈ) ၸႄႈမိူင်းၶၢင် သိုၵ်းၶၢင်ယွၼ်းၵူၼ်းမႃးၸွႆႈတႃႇ 15 ၵေႃႉ၊ တပ်ႉ (16) ယွၼ်းမႃး 5 ၵေႃႉ၊ တပ်ႉၵူၼ်းမိူင်း တီႈတူၼ်ႈသိူဝ်ႈၼၼ်ႉ 10 ၵေႃႉ။ ပၼ်ၶၢဝ်းယၢမ်းတႃႇ 3 ဝၼ်း ႁႂ်ႈၵႂႃႇသူင်ႇပၼ် ပေႃးဢမ်ႇၵႂႃႇသူင်ႇၼႆ ႁၼ်တီႈလႂ်တေတီႉၺွပ်းတီႈ ၼၼ်ႈ ႁၼ်ယိင်းတေဢဝ်ယိင်း ႁၼ်ၸၢႆး တေဢဝ်ၸၢႆး ၵူၼ်းလူင်လုၵ်ႈဢွၼ်ႇဢမ်ႇဝႃႈ တေဢဝ် မူတ်းဝႃႈၼႆ။ ယၢမ်းလဵဝ်သိုၵ်းၶၢင်ပႂ်ႉဝႆႉ တီႈႁူဝ်ဝၢၼ်ႈ ႁၢင်ဝၢၼ်ႈ လိူဝ်သေယွၼ်းၵူၼ်းယဝ်ႉယွၼ်း ၶိူင်ႈၸႂ်ႉၶူဝ်းတိုဝ်း ၸိူဝ်းၼႆႉ။ ၵူၼ်းဝၢၼ်ႈၵူၼ်းမိူင်းၵေႃႈထူပ်းတၢင်းယၢပ်ႇ ဢမ်ႇၸၢင်ႈႁဵတ်းၵိၼ်ႁႃၵိၼ်လဵင်ႉတွင်ႉလႆႈထၢင်ႇႁၢင်ႈ၊ လွင်ႈၸတ်းႁဵတ်းပၢင်ပွႆးၾိင်ႈထုင်း ၊ လိၵ်ႈလၢႆးၸိူဝ်းၼႆႉၵေႃႈ ဢမ်ႇၸၢင်ႈတူင်ႉၼိုင်ႁဵတ်းသၢင်ႈ၊ ၵူၼ်းၼုမ်ႇၵေႃႈဢွၼ်ၵၼ်ပၢႆႈဢွၵ်ႇၼွၵ်ႈမိူင်း ၵႂႃႇႁႃႁဵတ်းၵၢၼ်တၢင်းမိူင်းၶႄႇ။ ဢိင်ၼိူဝ်လွင်ႈတၢင်းၸိူဝ်းၼႆႉသေ ၼင်ႇႁိုဝ်ၵူၼ်းမိူင်းပေႃးတေယူႇငၢႆႈလူမ်ၸႂ် ဢမ်ႇဢွၼ်ၵၼ် ပၢႆႈဢွၵ်ႇၼွၵ်ႈဝၢၼ်ႈၼွၵ်ႈမိူင်းၼၼ်ႉ ၶႂ်ႈယွၼ်းႁႂ်ႈၽူႈယႂ်ႇၵူၼ်းလူင်ႁဝ်းၸဝ်ႈ ၸွႆႈၵႄႈ လိတ်ႈပၼ်သေၵမ်းၶႃႈ။ ၵူၼ်းဝၢၼ်ႈဢမ်ႇၶႂ်ႈဢွၵ်ႇၸိုဝ်ႈ 08/11/2017

['Uncategorized']

2016-07-11T00:54:19

https://shannews.org/archives/362

ၵူၼ်းဝၢၼ်ႈ 2 ၵေႃႉ ဢၼ်လူႉတၢႆၵႂႃႇႁိမ်း တပ်ႉၶလယ 9 ၼၼ်ႉ ႁႂ်ႈႁႃပၼ်ၵႂၢမ်းတွပ်ႇ ဢၼ်ထုၵ်ႇမႅၼ်ႈ

ထိုင်- ၽူႈထတ်းထွင်လိၵ်ႈ ၸုမ်းၶၢဝ်ႇၽူႈတွႆႇႁွၵ်ႈ ။ လွင်ႈတၢင်း- ၵူၼ်းဝၢၼ်ႈၸလၢႆးလွႆ ဢိူင်ႇၸလၢႆးၶုမ်ႇ ၸႄႈဝဵင်းလၢႆးၶႃႈ 2 ၵေႃႉ ။ ၵေႃႉၼိုင်ႈၸိုဝ်ႈၸၢႆးသူၺ်ႇၶမ်း ဢႃယု 42 ။ ၵေႃႉၼိုင်ႈၸိုဝ်ႈၸၢႆးပိင်ႇၺႃႇ (ပၺ်ၺႃ) ဢႃယု 28 ။ ပူၼ်ႉမႃးမိူဝ်ႈဝၼ်းတီႈ 24/12/2015 ၼၼ်ႉ ၶႃသွင်ၵေႃႉၼႆႉ ၵႂႃႇဝဵင်းၵေးသီးသေ ၵႂႃႇသိုဝ်ႉရူတ်ႉၶိူင်ႈ 125cc သေပွၵ်ႈၶိုၼ်း ယၢမ်းဝၢႆးဝၼ်း 4 မူင်း၊ ၵူၺ်းၵႃႈ ဢမ်ႇထိုင်ႁိူၼ်းၶိုၼ်းသေ ႁၢႆလၢႆၵႂႃႇပႅတ်ႈၸွမ်းတႃႈၸွမ်းတၢင်း ။ ၵဵဝ်ႇၵပ်းလွင်ႈၼႆႉ ၵူၼ်းၵေးသီး ဢၼ်လႆႈႁူႉၸွမ်း ၵေႃႉၼိုင်ႈလၢတ်ႈဝႃႈ- ၶႃသွင်ၵေႃႉၼႆႉ လုၵ်ႉၵေးသီးသေ ဢွၵ်ႇမိူဝ်းတၢင်းမိူင်းၼၢင်း-မိူင်းၼွင်၊ မိူဝ်းၵႂႃႇတၢင်းလွႆၼေႃႇ။ ၵူၺ်းၵႃႈ ၶဝ်သွင်ၵေႃႉၼႆႉ ဢမ်ႇၽႅဝ်မိူဝ်း တၢင်းႁိူၼ်းၶိုၼ်းသေ ႁၢႆလၢႆပႅတ်ႈၵၢင်တႃႈၵၢင်တၢင်း။ ၽွင်းၼၼ်ႉ ၼႂ်းၸႄႈဝဵင်းမိူင်းၼွင် ဢမ်ႇမီးလွင်ႈၼိမ်သဝ်း၊ မႅၼ်ႈၽွင်းမိူဝ်ႈ တပ်ႉသိုၵ်းမၢၼ်ႈႁၢင်ႈသိုၵ်းလေႃႇတိုၵ်း တပ်ႉသိုၵ်းၸိုင်ႈတႆး (SSPP/SSA) ၼႂ်းၸႄႈဝဵင်းမိူင်းၼွင် မိူင်းသူႈ။ ဝၢႆးသေၶဝ်သွင်ၵေႃႉႁၢႆၵႂႃႇယဝ်ႉ ၵူၼ်းႁိူၼ်းၵူၼ်းယေးၶဝ် ၵႂႃႇႁႃၸွပ်ႇၶၢဝ်ႇတီႈလႂ်ၵေႃႈ ဢမ်ႇလႆႈႁူႉၶၢဝ်ႇငၢဝ်းသင်- ဝႃႈၼႆ ။ ၵပ်းၵၢႆႇလွင်ႈၼႆႉ မီးၸဝ်ႈၵႃး/ ၵူၼ်းႁေႃႈရူတ်ႉၵႃး (ရူတ်ႉသၢႆ) ၵေႃႉၼိုင်ႈ မႃးလၢတ်ႈဝႃႈ- မိူဝ်ႈဢၼ်မၼ်း မႃးလိုဝ်ႈတီႈ ၸလၢႆးၶုမ်ႇၼၼ်ႉ မီးသိုၵ်းမၢၼ်ႈ ဢၼ်ပၵ်းတီႈမိူင်းၼွင်ၼၼ်ႉၵေႃႉၼိုင်ႈ မႃးလၢတ်ႈမၼ်းဝႃႈ- တီႈမိူင်းၼွင်ၼၼ်ႉ တီႉၺွပ်းဝႆႉၵူၼ်းဝၢၼ်ႈၸလၢႆး 2 ၵေႃႉ၊ ႁႂ်ႈၵူၼ်းၸလၢႆးၶဝ် ၶွၼ်ႈႁႅင်းၵၼ်သေ ၵႂႃႇယွၼ်းႁူပ်ႉသေ ယွၼ်းဢဝ်မႃးၶိုၼ်းဝႆးဝႆးလႄႈ- ဝႃႈၼႆ ။ ၵူၺ်းၵႃႈ ၸဝ်ႈၵႃးၵေႃႉဢၼ်မႃးလၢတ်ႈၼႄလွင်ႈၼႆႉ ၵူၼ်းၼႂ်းပိုၼ်ႉတီႈသမ်ႉ ဢမ်ႇတၼ်းတွင်းဝႃႈ- မၼ်းပဵၼ်ၽႂ်၊ ၵႃးမၼ်းပဵၼ်လမ်းလႂ် ပၢႆႉသင်။ ဝၢႆးမႃး ၵူၼ်းဝၢၼ်ႈၸလၢႆးၶဝ် ၵႂႃႇႁႃၸွပ်ႇတီႈၼိုင်ႈယဝ်ႉ တီႈၼိုင်ႈၵေႃႈဢမ်ႇထူပ်းဢမ်ႇႁၼ်၊ ဢမ်ႇလႆႈၶၢဝ်ႇသင် ။ ပူၼ်ႉၵႂႃႇၶၢဝ်းတၢင်း 4 လိူၼ်ပၢႆႁိမ်း 5 လိူၼ်၊ ထိုင်မႃးမိူဝ်ႈဝၼ်းတီႈ 16/05/2016 ၵူၼ်းဝၢၼ်ႈၸလၢႆးၶုမ်ႇၶဝ် ၵႂႃႇလူႇၵႂႃႇတၢၼ်း တီႈဝတ်ႉမုၼ်ၸဝ်ႈဝဵင်း ၵျွင်းဝဵင်းၵဝ်ႇ (မိူင်းၼွင်) ။ သမ်ႉၵႂႃႇၵိုတ်းလိုဝ်ႈႁိူဝ်ႉ ဝႄႉဢွၵ်ႇၼွၵ်ႈဢွၵ်ႇပၢင်ႇ တီႈႁိမ်းႁွမ်းၼၼ်ႉသေ ၵႂႃႇႁၼ်ၶူဝ်းၵူၼ်းဝၢၼ်ႈ၊ လုပ်ႇၵူၼ်း၊ လုပ်ႇၵွၵ်းႁူဝ်ၵူၼ်း ၸိူဝ်းၼႆႉ တီႈၼႂ်းယုမ်းတီႈၼၼ်ႈ။ ၽိူဝ်ႇၵႂႃႇႁၼ်ယဝ်ႉ ၶဝ်ၵႂႃႇထတ်းတူၺ်းသိူဝ်ႈၶူဝ်း၊ သွၵ်းတိၼ်၊ သိူဝ်ႈၽႃႈယၢင် (မူဝ်းၵႃႇ)ၸိူဝ်းၼႆႉ လႆႈႁူႉတႅတ်ႈတေႃးဝႃႈ ပဵၼ်ၵူၼ်းဝၢၼ်ႈၶဝ် ဢၼ်ႁၢႆလၢႆၵႂႃႇ 2 ၵေႃႉၼၼ်ႉယဝ်ႉ။ ဢၼ်လႆႈႁၼ်သိူဝ်ႈ 2 ၽိုၼ်ၼၼ်ႉၵေႃႈ တႃႇၽိုၼ်ၼိုင်ႈ တိုၼ်းပဵၼ်သိူဝ်ႈၸၢႆးသူၺ်ႇၶမ်း၊ ထႅင်ႈတႃႇ ၽိုၼ်ၼိုင်ႈၵေႃႈ တိုၼ်းပဵၼ်သိူဝ်ႈၸၢႆးပိင်ႇၺႃႇ ။ “ ၵူၼ်းဝၢၼ်ႈ ဢၼ်ဢမ်ႇမီးတၢင်းၽိတ်းသင်သေ လႆႈႁၢႆလၢႆၵႂႃႇ၊ မိူၼ်ၼင်ႇၶႂ်ႈႁဵတ်းသင်တီႈ ၵူၼ်းဝၢၼ်ႈၵေႃႈႁဵတ်း၊ ဢမ်ႇမီးပၵ်းပိူင်မၢႆမီႈသုမ်ႇငမ်း။ ပေႃးဝႃႈတူၺ်းၼႆ ၶႃသွင်ၵေႃႉၼႆႉ ၺႃးၶႃႈႁႅမ်တၢႆယဝ်ႉ။ ၵွပ်ႈၼၼ်လႄႈ ဢၼ်ၶႃသွင်ၵေႃႉလႆႈၺႃးႁႅမ်တၢႆၼႆႉ တွၼ်ႈတႃႇၵူၼ်းၸၢဝ်းၶိူဝ်း ဢၼ်ယူႇသဝ်းၼႂ်း ပိုၼ်ႉတီႈၼႆႉ ဢမ်ႇမီးပၵ်းပိူင်သင်၊ ဢမ်ႇမီးၸုမ်းလႂ် ၵႅတ်ႇၵင်ႈပၼ်ယဝ်ႉႁႃႉ။ လွင်ႈဢၼ်လႆႈ ပဵၼ်ၵႂႃႇၸိူဝ်းၼႆႉ တေႁဵတ်းႁႂ်ႈၵူၼ်းဝၢၼ်ႈၵူၼ်းသူၼ် ၵႂႃႇတႃႈပႆတၢင်း လူင်းႁႆႈလူင်းၼႃး ႁဵတ်းၵၢၼ်ႁႃၵိၼ်လဵင်ႉတွင်ႉ ဢမ်ႇမီးလွင်ႈႁူမ်ႇလူမ်ႈယဝ်ႉႁႃႉ၊ လွင်ႈၼႆႉ ပဵၼ်လွင်ႈလီမွင်ၸႂ်ၸွမ်းတႄႉတႄႉ ။ ၵွပ်ႈၼၼ် ယူႇတီႈၽူႈမီးပုၼ်ႈၽွၼ်း ၼႂ်းပိုၼ်ႉတီႈၶဝ်သေ လွင်ႈၸၢဝ်းၶိူဝ်း ၵူၼ်းယူႇသဝ်းၼႂ်းပိုၼ်ႉတီႈ လႆႈထုၵ်ႇၶႃႈႁႅမ်တၢႆၸိူဝ်းၼႆႉ တေႁဵတ်းႁိုဝ်ၵႄႈလိတ်ႈ၊ တႃႇပၵ်းပိူင်မၢႆမီႈဝၢၼ်ႈမိူင်း ပေႃးတေသုမ်ႇငမ်း တူဝ်ႈထိုင်ၼႆႉ တေႁဵတ်းႁိုဝ်ၵႄႈလိတ်ႈ။ ၽႂ်မီးပုၼ်ႈၽွၼ်းတႄႉတႄႉ။ ဢၼ်လၢၵ်ႇလၢႆးၼႆႉ ၵူၼ်းဝၢၼ်ႈ 2 ၵေႃႉၼႆႉ သမ်ႉမႃးတၢႆတီႈႁိမ်းတပ်ႉ ၶလယ 9 (တပ်ႉမတေႃႇ) မွၵ်ႈ 100 မဵတ်ႉၵူၺ်း။ လွင်ႈၼႆႉၶႅၼ်းတေႃႈ လၢတ်ႈပၼ်ၵႂၢမ်းတွပ်ႇမၼ်းဢိတ်းၼိုင်ႈၶႃႈ ။ ၵူၼ်းပိုၼ်ႉတီႈၵေးသီး

['Uncategorized']

2016-02-20T00:53:28

https://shannews.org/archives/360

လိၵ်ႈယိုၼ်ႈထိုင် ၸုမ်းၶၢဝ်ႇၽူႈတွႆႇႁွၵ်ႈ

ယိုၼ်ယၼ်ယွၼ်းတၢင်ႇထိုင် RCSS/SSA လႄႈ SSPP/SSA မိူင်းၸိုင်ႈတႆး ၶႃႈၶဝ်ပဵၼ်ၵေႃႉဢၼ်ၸွမ်းႁၼ်ၸႅင်ႈလီငၢမ်းလႄႈ ၸင်ႇလႆႈႁဵတ်းလိၵ်ႈၽိုၼ်တၢင်ႇထိုင် ၶွင်ႇသီႇဢဝ်ၶိုၼ်းၸိုင်ႈတႆးလႄႈ ပႃႇတီႇမႂ်ႇသုင်ၸိုင်ႈတႆး ၶႃႈဢေႃႈ ။ ဢၼ်ၸုမ်းယိပ်းၵွင်ႈ PSLF/TNLA ၶဝ်ပိုတ်ႇၼႃႈသိုၵ်း မိူင်းၸိုင်ႈတႆးပွတ်းႁွင်ႇၼႆႉ ပဵၼ်ပိုၼ်းႁၢႆႉလူင်လၢင်တႄႉယူႇယဝ်ႉ ။ လွင်ႈတၢင်းႁၢႆႉၶဝ်သမ်ႉ တင်ႈၸႂ်ပိုတ်းယိုဝ်း တပ်ႉၸုမ်းၸိူဝ်ႉၸၢတ်ႈၸိုင်ႈတႆး (RCSS/SSA) ဢမ်ႇၵႃး ယိူင်းဢၢၼ်းၽဵဝ်ႈမူၺ်ႉၵူၼ်းၶိူဝ်းတႆး ဝႃႈၼႆ ။ ၼႂ်းသူပ်းပၢၵ်ႇၵႂၢမ်းၶဝ်ဝႃႈ ဢမ်ႇၸႂ်ႈမိူင်းတႆးယဝ်ႉ ပဵၼ်မိူင်းလွႆယဝ်ႉ ဝႃႈၼႆ ။ လႆႈငိၼ်းမႃးၼႂ်းႁူသၵ်းသၵ်းယဝ်ႉ ။ ဢၼ်တူဝ်ထူပ်းမႃးတႄႉ လႆႈႁူႉႁၼ်ၸုမ်းၶဝ်တီႉၺွပ်းဢဝ်ၵႂႃႇၵူၼ်းပွၵ်ႈႁဵတ်းၵၢၼ် မတ်ႉပေႃႉထုပ်ႉ ဢဝ်ၵႂႃႇမိူၼ်ဝူဝ်းၵႂၢႆးသေ ဢမ်ႇမီးၶေႃႈတွပ်ႇထၢမ် ႁႂ်ႈယိုဝ်းတၢႆၵမ်းသိုဝ်ႈ ။ ဢၼ်ဢဝ်တၢႆၼၼ်ႉ ပဵၼ်ၵူၼ်းၶိူဝ်းတႆးလၢႆလၢႆ ။ ၸဝ်ႈမုၼ်ၸဝ်ႈၸၢင်းၵေႃႈၵူတ်ႇထတ်းၸႅတ်ႈထၢမ် ၺွပ်းၶင်ဝႆႉၼႂ်းမိုဝ်းၶဝ်။ ဢဝ်ၵူၼ်း / သူၼ် (ၸၢဝ်းၶိူဝ်းတႆး) ႁဵတ်းပဵၼ်တႃႈႁူဝ်ႉႁႄႉၵင်ႈတူဝ်ၶဝ်သေ ၶိုၼ်ႈၼႃႈသိုၵ်းတိုၵ်း (RCSS/SSA) ၼၼ်ႉ ႁူႉထိုင်ႁၼ်လႅင်းၸွမ်းလီလီယူႇ ။ ဢဝ်ၾႆးၸုတ်ႇႁိူၼ်းလူတ်ႉၵႃး ၊ လူတ်ႉၶိူင်ႈ ၊ ဢဝ်ၶူဝ်းၶွင်လၢႆလၢႆ ဢဝ်ၵူၼ်းတၢႆ ၊ လူလၢႆၼၢင်းလိင်းတႆး ၊ ၾႆးၸုတ်ႇဝၢၼ်ႈၵေႃႈ ပဵၼ်ၸုမ်း PSLF/TNLA ၼႆႉယဝ်ႉ ။ ယွၼ်ႉၵေႃႇၵၢၼ်မိူၵ်ႈမႂ်ၼႆႉသေ ၵူၼ်းမိူင်းတႆးပွတ်းႁွင်ႇ ၸဝ်ႈမုၼ်ၸဝ်ႈၸၢင်း ၵူၼ်းထဝ်ႈၵဝ်ႇၵႄႇမႄႈလုၵ်ႈဢွၼ်ႇ လုၵ်ႈႁဵၼ်းမေႃသွၼ် ၵူၼ်းယိင်း ၊ ၸၢႆး ၊ ပတ်းပိုၼ်ႉတင်းသဵင်ႈ ဢွၼ်ၵၼ်ၶၢႆႉပၢႆႈထိုင်မိူင်းလူင် ၊ မိူင်းၵုတ်ႈ ၊ မိူင်းမိတ်ႈ ၊ မိူင်းငေႃႉ ၊ ၵျွၵ်ႉမႄး ၊ သမ်ႉပေႃးၸွတ်ႇၵႂႃႇ မူတ်းယဝ်ႉ ။ ၼပ်ႉသွၼ်ႇဢၢၼ်ႇတူၺ်းၵူၼ်းပၢႆႈၽေးမီးပဵၼ်ၵႂႃႇသမ်ႁဵင်ပၢႆ ၵႂႃႇယဝ်ႉ ။ ဢၼ်ၵိုတ်းၶမ်ဝႆႉၼႂ်းၼႃႈတီႈသိုၵ်းပလွင်ႈၶဝ်ၵုမ်းၵမ်ဝႆႉၼၼ်ႉ မီးထႅင်ႈတင်းၼမ် ။ ဢမ်ႇၸၢင်ႈၶၢႆႉပၢႆႈဢွၵ်ႇမႃးလႆႈ ။ ၵမ်ႈၽွင်ႈပၢႆႈမႃးၵၢင်ၶမ်ႈ ၵၢင်ၶိုၼ်း လူတ်ႉၵႃးမႃးပိၼ်ႈၸွမ်းတၢင်းသေ မၢတ်ႇၸဵပ်းလူႉတၢႆ ၵွပ်ႈမၼ်းၵေႃႈမီးယဝ်ႉ ။ ႁိူၼ်းဢမ်ႇမီးၵူၼ်းပႂ်ႉၸိူဝ်းၼၼ်ႉ တင်ႈၸႂ်ႁဵတ်းႁွတ်းလူင်ၵႂႃႇ ၽဵဝ်ႈၵိၼ်ၽဵဝ်ႈဢဝ် ယႃႉတဝ်လူႉလႅဝ်ၵႂႃႇမူတ်းယဝ်ႉ ။ ယိူင်းဢၢၼ်း တၢင်းႁဵတ်းၶဝ်ၼႆႉ တင်ႉႁူဝ်တေႃႇၵူၼ်းၶူဝ်းတႆးတင်းသဵင်ႈသေ ဢဝ်တၢႆလူလၢႆ ၽဵဝ်ႈမူၺ်ႉယႃႉလႅဝ်ၵႅဝ်မိူင်းတႆး ႁႂ်ႈပေႃးၸူမ်ႁၢႆၵႂႃႇမူတ်းယဝ်ႉ ။ လိူင်ႈပဵၼ်ၸိူဝ်းၼႆႉ တႄႇမႃးပီ 2015 ၸမ်သဵင်ႈ တေႃႇထိုင်ယၢမ်းလဵဝ် ။ ယွၼ်ႉၼၼ်လႄႈ ၼင်ႇႁိုဝ်လိၵ်ႈလၢႆးၽႃႇသႃႇ သႃသၼႃ ၽႅၼ်ႇလိၼ် ၶိူဝ်းၵူၼ်းယႃႇၸူမ်ႁၢႆ ၵိုတ်းပိုၼ်းႁၢႆႉလူင်ၼၼ်ႉ ပိုင်ႈဢိင်ဢဝ် တၢင်းႁူႉႁၼ် ဢဵၼ်ႁႅင်းလူင် ၶွင်ႇသီႇဢဝ်ၶိုၼ်းၸိုင်ႈတႆး (RCSS/SSA) လႄႈ ပႃႇတီႇမႂ်ႇသုင်ၸိုင်ႈတႆး (SSPP/SSA) သွင်ၽၢႆႇသွင်ၸုမ်း ႁူမ်ႈမိုဝ်းၶွၼ်ႈႁႅင်းၵၼ်သေ ၽုတ်းဢွၵ်ႇပၼ်ၸုမ်းၸၢဝ်းၶိူဝ်းၵူၼ်းႁဝ်း ၶၼ်ၶၼ်ဝႆးဝႆးသေၵမ်း ။ လူလွမ်ပႂ်ႉပႃးဢႃယု ၶူဝ်းၶွင် ၽႅၼ်ႇလိၼ် ၶိူဝ်းၵူၼ်းတႆး ၽႂ်းၽႂ်း ၽၢႆၽၢႆသေၵမ်း ။ တပ်ႉၸုမ်းၸိူဝ်ႉၸၢတ်ႈၸိုင်ႈတႆး ႁူမ်ႈၶွၼ်ႈၵၼ်သေ ဢဝ်တီႈယူႇပၵ်းသဝ်းမၼ်ႈၵိုမ်း ၼိူဝ်ၽႅၼ်ႇလိၼ်မိူင်းၸိုင်ႈတႆး ၶၼ်ၶၼ်ဝႆးဝႆးသေၵမ်းၶႃႈ ။ ၵေႃႉတူဝ်ထူပ်းပိုၼ်ႉတီႈ ပွတ်းႁွင်ႇ/ မိူင်းၸိုင်ႈတႆး ဝၼ်းတီႈ 16/02/2016

['Uncategorized']

2016-02-20T00:52:10

https://shannews.org/archives/356

ထိုင်/ၸုမ်းၶၢဝ်ႇၽူႈတွႆႇႁွၵ်ႈ

တပ်ႉသိုၵ်းၶၢင် KIA တဵၵ်းတဵင်မၢပ်ႇမႂ် ယွၼ်းငိုၼ်းၵူၼ်းဝၢၼ်ႈ ယွၼ်ႉပဵၼ်ဝၼ်းလွတ်ႈလႅဝ်းသဝ်းၶေႃၶၢင် ။ ဝၼ်းတီႈ 05/02/2016 ပူၼ်ႉမႃးၼၼ်ႉ ပဵၼ်ဝၼ်းလွတ်ႈလႅဝ်းၶၢင်ၼႆလႄႈ ၼၢႆးထီးသႂ်ၵူၼ်းဝၢၼ်ႈၵွင်း ဢိူင်ႇလွႆၸႄႈ မၢၼ်ႈမေႃႇ မိူင်းၶၢင် တၢင်ႇမၢၵ်ႇႁိၼ် / မၢၵ်ႇဢုၵ်ႇ တႃႇတေႁဵတ်းၵေႃႇသၢင်ႈႁိူၼ်း ။ ယၢမ်းၼၼ်ႉၸုမ်းသိုၵ်းၶၢင် KIA ဢၼ်ပၵ်းတပ်ႉယူႇဝႆႉတီႈၼႂ်းမၢၼ်ႈၵွင်းၼၼ်ႉ သမ်ႉႁၼ်ၵႃးတၢင်ႇမၢၵ်ႇဢုတ်ႇၼၼ်ႉသေ ႁႄႉႁၢမ်ႈ ။ ဢမ်ႇပၼ်ဢဝ်လူင်းရူတ်ႉၵႃး ။ ဝႃႈပဵၼ်ဝၼ်းလွတ်ႈလႅဝ်းၶၢင်ၼႆသေ တပ်ႉသိုၵ်းၶၢင်ႁၢမ်ႈၵူၼ်းဝၢၼ်ႈ ဢမ်ႇပၼ်ႁဵတ်းၵၢၼ် ။ သိုၵ်ႈၶၢင်ဝႃႈႁင်း ၼၢႆးထီးသႂ်ဝႃႈ – ပေႃးၶႂ်ႈလႆႈမၢၵ်ႇဢုတ်ႇၶိုၼ်းတၵ်းလႆႈပၼ် ငိုၼ်းၶႄႇ 2,600 ယႅၼ်ႉ ။ သင်ဢမ်ႇပၼ်ၸိုင် တေဢဝ်တူဝ်ၼၢႆးထီးသႂ် ၵႂႃႇၵုမ်းၶင် ။ ၸဝ်ႈႁိူၼ်းလႆႈယွၼ်းၼွမ်းယႂ်ႇယႂ်ႇၼမ်ၼမ်သေ ယွၼ်းပၼ်ငိုၼ်းၶႄႇ 200 ယႅၼ်ႉ ။ ပဵၼ်ဝၼ်းလွတ်ႈလႅဝ်းၶၢင်လႄႈ ဢမ်ႇပၼ်ၵူၼ်းဝၢၼ်ႈႁဵတ်းၵိၼ်ၵၢၼ် ႁႃၵိၼ်လဵင်ႉတွင်ႉၼႆႉ ဢမ်ႇထုၵ်ႇလီပဵၼ်သေဢိတ်း။ ပေႃးၶႂ်ႈလႆႈငိုၼ်းၵူၼ်းဝၢၼ်ႈတႄႉ သမ်ႉယွၼ်းယူႇ ။ ၵူၼ်းဝၢၼ်ႈၺႃးပေႉၵိၼ်တဵၵ်းတဵင်ယူႇၼႆႉ ၶႂ်ႈႁႂ်ႈၵူၼ်းလူင်တႆး ၽူႈၼမ်းတႆးႁဝ်းႁူႉထိုင် ။ ၼပ်ႉယမ်ယႂ်ႇၼမ်သေ ၸၢႆးဢၢႆႈ မၢၼ်ႈၵွင်း လွႆၸႄႈ 15/02/2016

['Uncategorized']

2015-09-26T00:51:24

https://shannews.org/archives/354

မွင်ၸႂ်ၸွမ်းၵူၼ်းႁိူၼ်းၵူၼ်းယေး လွင်ႈဢၼ် ၸဝ်ႈမႄႈၼၢင်းဢိူၺ်ႈလွတ်ႈ လုသဵင်ႈသုတ်းမုၼ် တီႈ သိူဝ်လိုဝ်း မိူင်းလႃး

ဝၼ်းတီႈ 14/9/2015 ယၢမ်းဝၢႆး 3 မူင်းၶိုင်ႈၼၼ်ႉ လႆႈငိၼ်းၶၢဝ်ႇဝႃႈ ၵေႃႉပဵၼ်မေးၼၢင်း ၸဝ်ႈၶုၼ်သၢင်ႇလူႇ ၵႅမ်ႁူဝ်ပဝ်ႈလူင် ၸုမ်းမိူင်းလႃး ၸဝ်ႈမႄႈၼၢင်းဢိူၺ်ႈလွတ်ႈ လုသဵင်ႈသုတ်းမုၼ် လူၺ်ႈတၢင်းပဵၼ်ၵူၼ်းထဝ်ႈ ။ ပူၼ်ႉတူဝ် ႁွပ်ႇႁူဝ်ၶဝ်ႈႁဵဝ်ႈ ဝၼ်းတီႈ 19/9/2015 တီႈ (ပႃႈႁဵဝ်ႈ) ပႃႇၸူင်ပႃႇၸၼ် ပႃးမွၼ်းလွၼ်းၵႅဝ်ႈ တီႈဝဵင်းသိူဝ်လိုဝ်း ဝႃႈၼႆလႄႈ ႁဝ်းၶႃႈ လုၵ်ႈၼွင်ႉပွင်ႈပၢႆ မုၵ်ႉမူႇၸၢဝ်းတႆးတၢင်းလၢႆ ပဵၼ်ဢၼ် မွင်ၸႂ် ၶေႃးၶူမ်ၸွမ်းတႄႉတႄႉၶႃႈ ။ {morfeo 29} ပေႃႈထဝ်ႈ ၸဝ်ႈၶုၼ်သၢင်ႇလူႇ တင်း ၸဝ်ႈၼၢင်းမႄႈၼၢင်းဢိူၺ်ႈလွတ်ႈၼႆႉ မီးလုၵ်ႈႁူမ်ႈၵၼ် 4 ၵေႃႉ ၊ ယိင်း 3 ၵေႃႉ ၊ ၸၢႆး 1 ၵေႃႉ ။ မိူဝ်ႈသူင်ႇၶၢပ်ႈတူဝ် ႁွပ်ႇႁူဝ် ၸဝ်ႈမႄႈၼၢင်းဢိူၺ်ႈလွတ်ႈ ၶဝ်ႈႁဵဝ်ႈ တီႈ သုသၢၼ် ပႃႇမွၼ်းလွၼ်းၵႅဝ်ႈ ဝၼ်းတီႈ 19/9/2015 ။ ၵူၼ်းၸွမ်းသူင်ႇၶၢပ်ႈတူဝ် မီး 2400 ပၢႆ ။ ၵူၼ်းသိုၵ်းၼႃႈလိၼ်ၶိုၵ်ႉတွၼ်းမၢႆ 4 ၸွမ်းသူင်ႇ 160 ၵေႃႉ ၊ ပႃးတင်း တပ်ႉပီႈတပ်ႉၼွင်ႉ UWSP/UWSA, RCSS/SSA, SSPP/SSA လႄႈ တူဝ်တႅၼ်း လုမ်းတိူင်းသိုၵ်းမၢၼ်ႈ သၢမ်ၸဵင်ႇၵဵင်းတုင် ၵျီႊဝမ်ႊ မွင်ႇမွင်ႇလေး ၵေႃႈမႃးၶဝ်ႈႁူမ်ႈၸွမ်း – ဝႃႈၼႆ ။ ယွၼ်းသူးႁႂ်ႈၸဝ်ႈမႄႈၼၢင်းဢိူၺ်ႈလွတ်ႈ ႁွတ်ႈသူႇ သုၵတိ တီႈၵတ်းယဵၼ်သေၵမ်းၶႃႈ ။

['Uncategorized']

2015-04-08T00:50:36

https://shannews.org/archives/352

ၶူဝ် (ၼမ်ႉမ) ဢၼ်မီးဢႃယုပၢၵ်ႇပီၼၼ်ႉ လူႉၵွႆ ႁႂ်ႈၸဝ်ႈၼႃႈတီႈ ၸွႆႈမႄးပၼ်ဝႆးဝႆး ဢိတ်းၼိုင်ႈ

ထိုင် ၸုမ်းၶၢဝ်ႇၽူႈတွႆႇႁွၵ်ႈ (ပၢင်လူင်) 07/04/2015 ၶူဝ်ၼမ်ႉမႃႉ ဢၼ်မီးၼိူဝ် သဵၼ်ႈတၢင်းမိူင်းႁူမ်ႈတုမ် တီႈဝၢၼ်ႈၵုၼ်လူင် ဝဵင်းၼမ်ႉၶမ်း ၸိုင်ႈတႆးပွတ်းႁွင်ႇ ၼႆႉလႆႈလူႉၵွႆမႃးၶၢဝ်းတၢင်းၼိုင်ႈလိူၼ်ယဝ်ႉ ၽူႈမီးပုၼ်ႈၽွၼ်းၶဝ်ပႆႇမႃး မႄးပၼ်ႁဝ်းၶႃႈ။ ၶူဝ်ၼမ်ႉမႃႉ ဢၼ်မီးၼိူဝ် သဵၼ်ႈတၢင်းမိူင်းႁူမ်ႈတုမ် တီႈဝၢၼ်ႈၵုၼ်လူင် ဝဵင်းၼမ်ႉၶမ်း ၸိုင်ႈတႆးပွတ်းႁွင်ႇ ၼႆႉလႆႈလူႉၵွႆမႃးၶၢဝ်းတၢင်းၼိုင်ႈလိူၼ်ယဝ်ႉ ၽူႈမီးပုၼ်ႈၽွၼ်းၶဝ်ပႆႇမႃး မႄးပၼ်ႁဝ်းၶႃႈ။ ပႅၼ်ႈသိူဝ်ႇၽင်ႉမူတ်း ၼႂ်းၵၢင်ၶူဝ် ပဵၼ်ဝႆႉႁူးပွင်ႇ လႄႈၸၢင်ႈပဵၼ်ၽေး တႃႇၵူၼ်းမိူင်း ၵႂႃႇမႃး ။ ၶူဝ် ၼမ်ႉမႃႉၼႆႉ ပဵၼ်ၶူဝ်ဢၼ်လမ်ႇလွင်ႈတႃႇ ၵူၼ်းမိူင်းဢၼ်လႆႈလတ်းၵႂႃႇမႃးႁႃၵၼ်၊ တႃႇၵႂႃႇ လိုဝ်ႈႁိူဝ်ႉ လိုဝ်ႈၸႂ် ၵႂႃႇဢၢပ်ႇၼမ်ႉဢုၼ်ႇ ၊ ၵႂႃႇႁူင်းၸၢၵ်ႈၾႆးၾႃႉၼမ်ႉမၢဝ်း လႄႈၵႂႃႇတၢင်းမိူင်းၶၢင် ၸိူဝ်းၼႆႉ။ ၶူဝ်ၼမ်ႉမႃႉၼႆႉ လႆႈႁဵတ်းသၢင်ႈမႃး မိူဝ်ႈပူၼ်ႉမႃးၶၢဝ်းတၢင်း (100)ပီ ပၢၼ် ဢိင်းၵလဵတ်ႈ။ ပဵၼ်တႃႇၸႂ်ႉၵၢၼ် သိုၵ်းၵႂႃႇမႃး ၸူဝ်ႈၶၢဝ်းၵူၺ်းသေတႃႉ ၶူဝ်ဢၼ်ၼႆႉ လမ်ႇလွင်ႈတွၼ်ႈတႃႇ ၵူၼ်းမိူင်းႁဝ်းတႄႉတႄႉ ၶႃႈဢေႃႈ။ ယွၼ်ႉပိူဝ်ႈၼၼ် ၶႂ်ႈႁႂ်ႈၽူႈမီးပုၼ်ႈၽွၼ်းၶဝ် မႃးမႄးပၼ် ၶူဝ်ၼမ်ႉမႃႉ ဝႆးဝႆးလႄႈ ၸင်ႇလႆႈယိုၼ်ႈလိၵ်ႈထိုင် ၸုမ်းၶၢဝ်ႇၽူႈတွႆႇႁွၵ်ႈ တီႈၶႃႈဢေႃႈ။ ၵေႃႉတႅမ်ႈသူင်ႇ – ပီႈၼွင်ႉၼမ်ႉပူင်ႇ

['Uncategorized']

2015-03-26T00:49:58

https://shannews.org/archives/350

ဝၢၼ်ႈမိူင်းဢမ်ႇမီးပၵ်း ဢမ်ႇမီးပိူင်ယဝ်ႉ ၽူႈမီးပုၼ်ႈၽွၼ်းၶဝ် ၸွႆႈၵႅတ်ႇၵင်ႈပၼ် လွင်ႈႁူမ်ႇလူမ်ႈ ၵူၼ်းမိူင်းၽွင်ႈ

ထိုင် ၸုမ်းၶၢဝ်ႇၽူႈတွႆႇႁွၵ်ႈ ဢိင်ၼိူဝ် ၵူၼ်းဝၢၼ်ႈၵူၼ်းမိူင်းၼႂ်းပိုၼ်ႉတီႈ ပွတ်းပၢင်လူင် ဝၢၼ်ႈၸၢမ် ၸႄႈဝဵင်းၼမ်ႉတူႈ ၸိုင်ႈတႆးပွတ်းႁွင်ႇ ထူပ်းတၢင်းယၢပ်ႇၽိုတ်ႇ၊ ထုၵ်ႇသိုၵ်းလွႆ (တပ်ႉသိုၵ်းပူတ်းပွႆႇ ၸိူဝ်ႉၸၢတ်ႈတဢၢင်း TNLA) တီႉၺွပ်း ယွၼ်းငိုၼ်းသေ ယူႇတီႈၵူၼ်းမိူင်းၵေႃႉၼိုင်ႈ လႆႈတၢင်ႇလၢတ်ႈမႃးၼင်ႇၼႆ။ မိူဝ်ႈဝၼ်းတီႈ 17/03/2015 ယင်းပႆႇထိုင်ၵၢင်ၼႂ် 10 မူင်း၊ သိုၵ်းလွႆ (တပ်ႉသိုၵ်းပူတ်းပွႆႇၸိူဝ်ႉၸၢတ်ႈတဢၢင်း TNLA) ၶဝ် ၶဝ်ႈမႃးၼႂ်းဝၢၼ်ႈၸၢမ် (ဝၢၼ်ႈၸၢမ်-မိူင်းမု)သေ ဢဝ်ၵႂႃႇၵူၼ်းၼႂ်းဝၢၼ်ႈၸၢမ် 10 ပၢႆ။ ၶဝ်ဢၢင်ႈဝႃႈ ပဵၼ်ၵူၼ်းၸိူဝ်းၵဵဝ်ႇၶွင်ႈယႃႈမဝ်းၵမ် ၸိူဝ်းၼႆႉ။ ၵဵဝ်ႇၵပ်းလွင်ႈၼႆႉ မိူဝ်ႈၼႂ်းလိူၼ်ၻီႊသႅမ်ႊၿိူဝ်ႊ 2014 ၶဝ်ၵႂႃႇဢဝ် ၵူၼ်းပၢင်လူင် ၸိုဝ်ႈဝႃႈ ဢူးသုၼၼ်ႇတႃႇ၊ ၶဝ်ၸီႉၼႄးမၼ်းဝႃႈ ၸႂ်ႉတိုဝ်းယႃႈ၊ ၵူၺ်းၵႃႈ ၼႂ်းမိုဝ်းမၼ်းဢမ်ႇလႆႈသင်၊ မၼ်းလႆႈပၼ်ငိုၼ်း 19 သႅၼ်သေ လႆႈဢွၵ်ႇမႃး။ တီႈဝၢၼ်ႈၸၢမ် ၸိုဝ်ႈဢႃးၵျူဝ်း (ၸၢဝ်းၶိူဝ်းၶႄႇ) ၼၼ်ႉၵေႃႈလႆႈၵႂႃႇထုတ်ႇဢဝ် 50 သႅၼ်။ ၶႄႇဝၢၼ်ႈၸၢမ်ၼႆႉ မီး 3 ၵေႃႉ၊ လႆႈဢဝ်ငိုၼ်းၵႂႃႇထုတ်ႇဢဝ် ၼိုင်ႈၵေႃႉ 20 သႅၼ်ထိုင် 50 သႅၼ်ၸိူဝ်းၼႆႉ။ မိူဝ်ႈဝၼ်းတီႈ 14/01/2015 တီႈပၢင်လူင်ၼႆႉ လုင်းသၢင်ႇယူင်ႇ၊ မၼ်းပဵၼ်ၸဝ်ႈယႃႈ၊ လႆႈၵႂႃႇဢဝ်ငိုၼ်းထုၵ်ႇဢွၵ်ႇမႃး 8 သႅၼ်။ ၵူၼ်းပၢင်လူင်ၼင်ႇၵဝ်ႇ ဢူးထၢႆးၶိၼ်ႇ 5 သႅၼ်၊ ဢူးဢွင်ႇလႃႉ 100 သႅၼ်။ ၶဝ်ၼႆႉ လႆႈၵႂႃႇထုတ်ႇဢွၵ်ႇမႃးၵူၺ်းပႆႇပေႃး လႆႈထုၵ်ႇသိုၵ်းလွႆၶဝ် ဢဝ်ၶွၼ်ႉပေႃႉထုပ်ႉပႃး။ ၽိူဝ်ႇထိုင်မႃး ဝၼ်းတီႈ 01/02/2015 ဢူးသုၼၼ်ႇတႃႇ ဢၼ်ဝႃႈၼႆႉ ပူႇၵႄႇၶဝ်ၸႂ်ႉမၼ်းၵႂႃႇလၢတ်ႈ လွင်ႈသိုၵ်းလွႆၶဝ်ၸႂ်ႉဢိုတ်းပိၵ်ႉႁူင်းၸၢၵ်ႈလိူဝ်ႈမႆႉ ၸိူဝ်းၼႆႉ၊ မၼ်းၵေႃႈၵႂႃႇလၢတ်ႈတီႈႁူင်းၸၢၵ်ႈ ႁႂ်ႈပိၵ်ႉဢိုတ်းႁူင်းၸၢၵ်ႈ၊ ၽိူဝ်ႇမၼ်းၵႂႃႇလၢတ်ႈသေဢွၵ်ႇမႃး မႃးၺႃးသိုၵ်းလွႆၶဝ်၊ ၶဝ်ဝႃႈမႂ်းမႃးၸႂ်ႉပိူၼ်ႈသိူင်ႇသိမ်းယႃႈ၊ ၵူဝ်ႁဝ်းတီႉၺွပ်းယႃႈဢမ်ႇၸႂ်ႈႁႃႉ၊ ၼႆသေသမ်ႉၶိုၼ်းတီႉၺွပ်းမၼ်းၵႂႃႇထႅင်ႈ။ ၼႂ်းမိုဝ်းမၼ်းၵေႃႈ ဢမ်ႇလႆႈသင်၊ လုင်းသုၼၼ်ႇတႃႇၼႆႉ ၺႃးသွင်ပွၵ်ႈ၊ လႆႈဢဝ်ငိုၼ်းထုတ်ႇထႅင်ႈ 25 သႅၼ်။ မိူဝ်ႈဝၼ်းပႆႇဢဝ်ငိုၼ်းထုတ်ႇဢွၵ်ႇမႃးၼၼ်ႉ သိုၵ်းမၢၼ်ႈတင်းသိုၵ်းလွႆၶဝ် သမ်ႉပဵၼ်ပၢင်တိုၵ်းၵၼ် ၼႂ်းၵၢင်ယေႇဢူဝ်းလႄႈ လေႇလူႉ၊ သိုၵ်းမၢၼ်ႈသမ်ႉတၢႆ 3 ၵေႃႉ။ မိူဝ်ႈဝၼ်းတီႈ 11/02/2015 တီႈဝၢၼ်ႈသႃႇ ဢိူင်ႇပၢင်လူင်၊ ပေႃႈဢၢႆႈလႅင်း (ၸၢဝ်းလွႆ) ဢၼ်ဝႃႈၼၼ်ႉ မၼ်းထုၵ်ႇၼီႈ ထုၼ်းၼၢႆႇ (ၸၢဝ်းၶိူဝ်းမၢၼ်ႈ) တႃႇငိုၼ်း 5 မိုၼ်ႇ၊ ထုၼ်းၼၢႆႇၵေႃႈယွၼ်းၼီႈသေ ၶဝ်လၢတ်ႈဝႃႈ ႁႂ်ႈၵႂႃႇဢဝ်ၵၢင်ၶမ်ႈ။ ၽိူဝ်ႇမၼ်းၵႂႃႇဢဝ် ထုၵ်ႇၵူၼ်းဝၢၼ်ႈၸၢဝ်းလွႆၶဝ် ပေႃႉထုပ်ႉႁႅမ်မၼ်းသေ မတ်ႉဝႆႉတင်းၶိုၼ်း။ လွႆမၢၼ်ႈသႃႇ ဢၢႆႈၼီႇ၊ ဢၢႆႈမွင်ႇဝိၼ်း၊ ဢၢႆႈလႃႉ၊ ဢၢႆႈၵူမ်း သမ်ႉလုၵ်ႈပူႇၵႄႇၶဝ် 2 ၵေႃႉ၊ ဢၢႆႈၼေႇ ၶဝ်ၸိူဝ်းၼႆႉတီႉၺွပ်းမၼ်းသေ ဢဝ်ၵႂႃႇသူင်ႇပၼ်တီႈသိုၵ်းလွႆ။ ၽိူဝ်ႇၵႂႃႇၽႅဝ်တီႈသိုၵ်းလွႆယဝ်ႉ လူတ်ႉၶိူင်ႈဢၼ်ထုၼ်းၼၢႆႇ ၶီႇၵႂႃႇယွၼ်းၼီႈၶဝ်ၼၼ်ႉၵေႃႈ ၶဝ်ဢဝ်ဝႆႉ၊ သၢႆၶေႃးမၼ်းၵေႃႈႁၢႆဝႆႉ။ ၵမ်းၼႆႉ လုၵ်ႈမေးထုၼ်းၼၢႆႇ တင်းပူႇၵႄႇၶဝ်ၵေႃႈ မႃးတၢင်ႇလၢတ်ႈပလိၵ်ႈ တီႈႁူင်းပလိၵ်ႈဝၢၼ်ႈၸၢမ်၊ ပလိၵ်ႈသမ်ႉဝႃႈ ႁဝ်းဢမ်ႇၸၢင်ႈႁဵတ်းႁိုဝ်ၵႂႃႇတီႉၺွပ်းပၼ်။ လွႆၶဝ်ၵေႃႈႁႅင်းဝႆႉ ပလိၵ်ႈသမ်ႉႁႅင်းဢေႇ ၶဝ်ၵေႃႈဢမ်ႇႁတ်းၵႂႃႇ၊ ပလိၵ်ႈၵေႃႈ ၶိုၼ်းလၢတ်ႈတီႈၶဝ်ဝႃႈ သူၵႂႃႇၸွပ်ႇသေ ၶိုၼ်းမႃးလၢတ်ႈတီႈႁဝ်းၼႃႈ။ ၶဝ်ပွၵ်ႈၶိုၼ်းမိူဝ်းႁိူၼ်းသေ ႁွင်ႉၵူၼ်းလူင်ၶဝ် ဢၢင်ႈၵႂႃႇတၢင်ႇတီႈပလိၵ်ႈၼမ်ႉတူႈ၊ ၵူၺ်းၵႃႈ သမ်ႉငိၼ်းၶၢဝ်ႇဝႃႈ ဢၢႆႈထုၼ်းၼၢႆႇၼႆႉ ၵႂႃႇမီးတၢင်းပၢင်ၵုတ်ႇ၊ ၵႂႃႇမီးတီႈသိုၵ်းလွႆၶဝ်၊ သိုၵ်းလွႆၶဝ်တီႉမတ်ႉဝႆႉ။ ဢၢႆႈမူၼ်း တင်းၵူၼ်းဝၢၼ်ႈၵမ်ႈၽွင်ႈ ၸွမ်းၵႂႃႇတီႈသိုၵ်းလွႆၶဝ် ဢၼ်မီးတီႈဝၢၼ်ႈပၢင်ၵုတ်ႇ၊ လႆႈၵႂႃႇပၼ်တီႈသိုၵ်းလွႆၶဝ်ငိုၼ်းသွင်သႅၼ်ႁႃႈ (250,000)သေ ႁပ်ႉႁွင်းဢဝ်၊ ဝၼ်းတီႈ 15/02/2015 ယၢမ်း 6 မူင်း ၶဝ်ၶိုၼ်းပွႆႇထုၼ်းၼၢႆႇ ဢွၵ်ႇ မႃး။ ၽိူဝ်ႇၶဝ်ပွႆႇဢွၵ်ႇမႃးယဝ်ႉ ထုၼ်းၼၢႆႇၼႆႉ ႁူဝ်မၼ်းၵေႃႈပဵၼ်လိူတ်ႈ၊ ၼႂ်းႁူမၼ်းၵေႃႈပဵၼ်လိူတ်ႈ၊ ၸွမ်းတိၼ်မၼ်း ႁွႆးမတ်ႉမၼ်းၸိူဝ်းၼႆႉၵေႃႈ လိူတ်ႈလွၵ်ႈမူတ်း။ ထုၼ်းၼၢႆႇ လၢတ်ႈၼႄလွင်ႈၵူၼ်းဝၢၼ်ႈတီႉမတ်ႉမၼ်းသေ ၵႂႃႇသူင်ႇပၼ်သိုၵ်း၊ ဢမ်ႇၸႂ်ႈသိုၵ်းလွႆတီႉၺွပ်းမၼ်း။ ထုၼ်းၼၢႆႇ လၢတ်ႈၼႄဝႃႈ သၢႆၶေႃႈမၼ်းၵေႃႈႁၢႆ လူတ်ႉၶိူင်ႈမၼ်းၵေႃႈၶဝ်ဢမ်ႇသူင်ႇၶိုၼ်း၊ ၵၢင်ၸႂ်မၼ်းတႄႉ ၶႂ်ႈတၢင်ႇလၢတ်ႈပလိၵ်ႈ- ဝႃႈၼႆ။ ထိုင်မႃးဝၼ်းတီႈ 19/02/2015 ဢူးဢၢႆႈမူၼ်း တင်းထုၼ်းၼၢႆႇ တင်းၵူၼ်းၸၢဝ်းလွႆ ၶဝ်ၶိုၼ်းၵႂႃႇတီႈပၢင်လူင်၊ ၵႂႃႇတီႈႁိူၼ်းႁူဝ်ၼႃႈပီႇတုၸိတ်ႉ ပၢင်လူင် ဢူးၽူဝ်းၺၢၼ်ႇ။ ၵႂႃႇဢုပ်ႇၵၼ်သေ ႁဵတ်းလိၵ်ႈၵိၼ်ၵႅၼ်ႇၵၼ်ဝႃႈ ၸၢဝ်းလွႆမၢၼ်ႈသႃႇၶဝ် တေသၢႆႈတႅၼ်းပၼ် 12 သႅၼ်။ ၵူၼ်းဝၢၼ်ႈ ဢၢႆႈလႃႉ သမ်ႉၶိုၼ်းသိုပ်ႇၾူၼ်ႊႁွင်ႉ သိုၵ်းလွႆ၊ သိုၵ်းလွႆၵေႃႈၶဝ်ႈမႃးၼႂ်းဝၢၼ်ႈပၢင်လူင်သေ ၽွင်းယၢမ်းၵၢင်ဝၼ်းၼၼ်ႉ ဢွၼ်ၵၼ်မႃးယိုဝ်းၵွင်ႈလွၵ်ႇ၊ ဢဝ်သေႃးမိုဝ်းသႂ်ႇ ဢၢႆႈထုၼ်းၼၢႆႇ၊ ပီႈဢၢႆႈမၼ်း တင်း ဢူးဢၢႆႈမူၼ်း၊ ဢူးၽူဝ်ႇၺၢၼ်ႇၵေႃႈ တီႉၺွပ်းၵႂႃႇၸွမ်း။ ၼွၵ်ႈၼၼ်ႉၵူၺ်းပႆႇပေႃး ဝၼ်းတီႈ 25/02/2015 ၵၢင်ၶမ်ႈယၢမ်း 8 မူင်းပၢႆ သိုၵ်းလွႆၶဝ်မႃးၼႂ်းဝၢၼ်ႈၸၢမ်၊ မႃးယိုဝ်းၵွင်ႈသေ မႃးတီႉၺွပ်းၵူၼ်းၶၢႆယႃႈၵႂႃႇထႅင်ႈ။ ဝၼ်းတီႈ 26/02/201 သိုၵ်းလွႆမႃးတီႉၺွပ်းၵႂႃႇ ၵေႃႉပဵၼ်ၶႃႈႁၢပ်ႇၵၢၼ်ၶုၼ် လုမ်းပၢႆးယူႇလီဝၢၼ်ႈၸၢမ် သြႃႇမတေႃႇၵျီးၼၢႆႇ ၸၢဝ်းၶိူဝ်းၶၢင်။ လွင်ႈၼႆႉ ၽူဝ်မၼ်းၼၢင်းၸိုဝ်ႈလႃႇၵျိၼ်ႇ၊ ၼႄးၽူဝ်မၼ်းၼၢင်းၶၢႆယႃႈ၊ ၵၢင်ၶမ်ႈ 6 မူင်း သိုၵ်းလွႆၶဝ်မႃးသွၵ်ႈတီႈႁိူၼ်း လႃႇၵျိၼ်ႇသမ်ႉလႅၼ်ႈပၢႆႈ၊ သိုၵ်းလွႆၶဝ်ၵေႃႈ တီႉၺွပ်းၼၢႆးသြႃႇမၵႂႃႇပႅတ်ႈ၊ ထႅင်ႈဝၼ်းၼိုင်ႈၸင်ႇပွႆႇပၼ်။ ဝၼ်းတီႈ 08/03/2015 ၶဝ်မႃးယိုဝ်းသႂ်ႇတီႈ ၵူၼ်းဢၼ်ၶၢႆယႃႈၼႂ်းဝၢၼ်ႈ၊ တၢႆၵေႃႉၼိုင်ႈ၊ ဝၢတ်ႇၸဵပ်းၵေႃႉၼိုင်ႈ။ မိူဝ်ႈဝၼ်းတီႈ 17/03/2015 ၼႆႉၵေႃႈ မႃးတီႉၺွပ်းၵူၼ်းဝၢၼ်ႈ တီႈဝၢၼ်ႈၸၢမ်သေ ဢဝ်ဢွၵ်ႇၵႂႃႇၼွၵ်ႈဝၢၼ်ႈ။ တီႈဝၢၼ်ႈဝၢၼ်ႈၸၢမ်ၼႆႉ ပလိၵ်ႈၵေႃႈမီး၊ သိုၵ်းၵေႃႈမီး၊ ၵူၺ်းၵႃႈ ပလိၵ်ႈလႄႈသိုၵ်းၸိူဝ်းၼႆႉ ၶဝ်ဢမ်ႇဢဝ်ႁူမ်ႇလူမ်ႈ ပၼ်ၵူၼ်းဝၢၼ်ႈလႆႈ၊ ဢမ်ႇလူင်းၵူတ်ႇထတ်းတွင်ႈထၢမ် ဢမ်ႇလူင်းတူၺ်းသင်၊ ႁဝ်းၵူၼ်းဝၢၼ်ႈၵူၼ်းမိူင်း ပေႃးၶႂ်ႈထၢမ်ဝႃႈ မၢၼ်ႈၶဝ်ၸႂ်ႉႁဵတ်းႁႃႉ၊ သိုၵ်းလွႆ တင်းသိုၵ်းမၢၼ်ႈ မီးလွင်ႈလမ်ၼမ်ႉယၵ်းမိုဝ်းၵၼ်ႁႃႉ၊ ပေႃးၼႆ လူင်ပွင်ၸိုင်ႈ ၵႅတ်ႇၶႄႁႄႉၵင်ႈဝၢၼ်ႈမိူင်းဢၼ်ဝႃႈၼၼ်ႉ မၼ်းပွင်ႇသင်။ လွင်ႈၼႆႉ သိုၵ်းတႆး ၵေႃႈဢမ်ႇႁဵတ်းသင်၊ ဢၼ်ႇၵႅတ်ႇၵင်ႈပၼ်ၵူၼ်းဝၢၼ်ႈၸၢဝ်းတႆးသေဢိတ်း။ ၵူၼ်းမိူင်းဢမ်ႇမီးလွင်ႈႁူမ်ႇလူမ်ႈ/ ပဵၼ်ထမ်း၊ ဝၢၼ်ႈမိူင်းၵေႃႈ ဢမ်ႇမီးပၵ်းမီးပိူင်သင်ယဝ်ႉ။ မိူဝ်ႈဝၼ်းတီႈ 14/03/2015 ၼႂ်းပၢင်လူင်ၼႆႉ သိုၵ်းလွႆၶဝ်မႃးယူႇၼႂ်းဝၢၼ်ႈပၢင်လူင်သေ ပႂ်ႉႁႄႉၵႃးသေယွၼ်းငိုၼ်းၵူၼ်းမိူင်း၊ ၸိူဝ်းဢၼ်မီးၸၢၵ်ႈလိူဝ်ႈပႅၼ်ႈ ၵေႃႈယွၼ်းငိုၼ်း၊ မိူဝ်ႈလဵဝ်ၼႆႉ ၶဝ်ၶဝ်ႈယွၼ်းၼႂ်းႁိူၼ်းပိူၼ်ႈတိၵ်းတိၵ်း၊ မၢၼ်ႈၵေႃႈပွႆႇဝႆႉယူႇၸိူင်ႉၼႆ။

['Uncategorized']

2017-11-10T00:42:31

https://shannews.org/archives/329

လွင်ႈတေၽၢတ်ႇဢွၵ်ႇႁိုဝ် ဢမ်ႇၽၢတ်ႇဢွၵ်ႇ မီးတီႈၵူၼ်းမိူင်းတႆး

ပၢင်ၵုမ်လူင်လွင်ႈငမ်းယဵၼ်မိူင်းႁူမ်ႈတုမ် (ၵမ်း 4) ႁိုဝ် ပၢင်ၵုမ်လူင်ႁူဝ်ပၢၵ်ႇပီ 21 ပၢင်လူင် ၵမ်းထူၼ်ႈ 3 ၼႆႉ တႆးၶႂ်ႈလႆႈသင်ၼၼ်ႉ ယူႇတီႈၸတ်းပၢင်ၵုမ်ၵၢၼ်မိူင်း ၸၼ်ႉၸိူဝ်ႉၸၢတ်ႈတႆးၵွၼ်ႇ။ လွင်ႈတႆးတေၽၢတ်ႇဢွၵ်ႇ ဢမ်ႇၽၢတ်ႇဢွၵ်ႇၵေႃႈ တေဢုပ်ႇဢူဝ်းဢဝ်ၵၢင်ၸႂ်တႆး တီႈၼၼ်ႈ။ ထၢမ်-ပၢင်ၵုမ်လူင်ႁူဝ်ပၢၵ်ႇပီ 21 ပၢင်လူင် ပွၵ်ႈၵမ်းထူၼ်ႈ 3 ၼႆႉ တႆးသမ်ႉၶႂ်ႈလႆႈသင်ၽွင်ႈၶႃႈ?။ တွပ်ႇ-မိူဝ်ႈလဵဝ် ပႆႇလႆႈငိၼ်းသဵင်ၵူၼ်းမိူင်းတႆးႁဝ်း၊ ပီႈၼွင်ႉတႆးႁဝ်းၶႃႈတင်းမူတ်းၼႆႉ ၶႂ်ႈလႆႈသင်ဢၼ်ဝႃႈၼၼ်ႉၵေႃႈ ၵွပ်ႈပႆႇလႆႈၸတ်းႁဵတ်းပၢင်ၵုမ်ၵၢၼ်မိူင်း ၸၼ်ႉၸိူဝ်ႉၸၢတ်ႈတႆးလႄႈပႆႇလႆႈႁူႉ။ ဢၼ်မုင်ႈမွင်းတႄႉ ႁဝ်းၶႂ်ႈလႆႈႁႂ်ႈမၼ်းဢွၵ်ႇမႃးပိူင် ဢၼ်ႁဝ်းၶႃႈတုၵ်းယွၼ်းယူႇတင်းမူတ်း ပိူင်ၾႅတ်ႊၻရႄႊၸိုၼ်ႈၸၢင်ႇ။ မိူဝ်ႈလဵဝ် ႁဝ်ၶႃႈႁူႉၵၼ်ယူႇ တီႈၵိူဝ်းၵုမ်ၸိုင်ႈမိူင်း ၼၢင်းဢွင်ႇသၢၼ်းၸူႉၵျီႇၵေႃႈ တူၵ်ႇလၢတ်ႈၵႂႃႇတီႈပၢင် လူင်းလၢႆးမိုဝ်း NCA ၶွပ်ႈၶူပ်ႇ 2 ပီၼၼ်ႉ မၼ်းဝႃႈၼႂ်းပီ 2018 ၼႆႉ ၶႂ်ႈႁႂ်ႈလႆႈပိူင်ၾႅတ်ႊၻရႄႊ၊ ၼင်ႇႁိုဝ်တေလႆႈၼၼ်ႉ တေၶတ်းၸႂ် မၼ်းၼၢင်းဝႃႈၼင်ႇၼႆ။ ဢၼ်ႁဝ်းၶႃႈၶႂ်ႈလႆႈတႄႉ ပိူင်လူင်မၼ်း ပေႃးလၢတ်ႈၵေႃႈ ႁႂ်ႈမၼ်းလႆႈမႃးပိူင် တႃႇတေၵေႃႇတင်ႈမိူင်းႁူမ်ႈတုမ်ၾႅတ်ႊၻရႄႊၸိုၼ်ႈၸၢင်ႇ ဢၼ်တင်းသဵင်ႈၶႂ်ႈလႆႈၼၼ်ႉ။ ထၢမ်-ဢၼ်ၾၢႆႇလူင်ပွင်ၸိုင်ႈၶဝ်ဝႃႈ တေဢမ်ႇလႆႈၽၢတ်ႇဢွၵ်ႇ၊ တေလႆႈလူင်းလၢႆးမိုဝ်းဢၼ်ဝႃႈၼၼ်ႉ ၾၢႆႇတႆးသမ်ႉဝူၼ်ႉဝႆႉၸိူင်ႉႁိုဝ်ၶႃႈ?။ တွပ်ႇ-ဢၼ်ၼၼ်ႉ မၼ်းပဵၼ်ၾၢႆႇလဵဝ်ၵူၺ်း။ လွင်ႈၼႆႉ ပေႃးဢဝ်တႆးႁဝ်းဝႃႈ ႁဝ်းၶႃႈမီးလိၵ်ႈႁူမ်ႈမၢႆပၢင်လူင်၊ မီးၵႂၢမ်းမၼ်ႈပၢင်လူင်၊ မီးလိၵ်ႈပိူင်ပိုင်းၸိုင်ႈမိူင်း 1947 ၊ ပေႃးဢဝ်ပိူင်မၼ်းဝႃႈ ႁဝ်းမီးသုၼ်ႇ။ ႁဝ်းၶႃႈမီးသုၼ်ႇယူႇသေတႃႉ ၵဵဝ်ႇၵပ်းလွင်ႈၽၢတ်ႇဢွၵ်ႇၼၼ်ႉ ၽႂ်ၵေႃႈဢမ်ႇဝူၼ်ႉတႃႇတေၸႂ်ႉမႃး။ ၵူၺ်းၵႃႈၵမ်းၼႆႉ မိူဝ်ႈပူၼ်ႉမႃးပၢင်ၵုမ်လူင် ၵမ်းတီႈ 2 ၼၼ်ႉ မၼ်းၶိုၼ်ႈမႃးၼိူဝ်ၽိူၼ်ယဝ်ႉ၊ ၶဝ်တၢင်ႇၶိုၼ်ႈမႃး၊ ၶဝ်ဝႃႈဢၼ်ၼႆႉတေလႆႈဢုပ်ႇ။ ဢၼ်ၶဝ်ဝႃႈၼႆႉ ပေႃးၶႂ်ႈလႆႈသုၼ်ႇလႆႈတႅပ်းတတ်းႁင်းၶေႃ၊ ပေႃးၶႂ်ႈလႆႈသုၼ်ႇတႃႇၶဵၼ်ႇတႅမ်ႈပိူင်ပိုင်းၸႄႈမိူင်း၊ ပေႃးသူၸဝ်ႈၶႂ်ႈလႆႈ 2 ဢၼ်ၼႆႉ တေလႆႈႁပ်ႉလွင်ႈဝႃႈဢမ်ႇလႆႈၽၢတ်ႇဢွၵ်ႇ။ ၵူၺ်းၵႃႈ လွင်ႈၼႆႉႁဝ်းၵေႃႈဝႃႈ တေဢဝ်လွင်ႈၼႆႉမႃးဢုပ်ႇ မၼ်းပႆႇမႅၼ်ႈၸွမ်းပိူင်မၼ်း။ ၾၢႆႇၼိုင်ႈတၢင်းၼိုင်ႈၵေႃႈ ပၢင်ၵုမ်လူင်ၵမ်းတီႈ 2 ၼၼ်ႉ မၼ်းဢမ်ႇပႃးမႃးၵူႈၾၢႆႇၸွတ်ႇၸေးတူဝ်ႈထိုင်၊ ၵွပ်ႈပိူဝ်ႈၸိူင်ႉၼၼ်လႄႈ လွင်ႈဢၼ်ၼႆႉႁဝ်းပႆႇဢုပ်ႇၵၼ်၊ ဢုပ်ႇၵေႃႈႁဝ်းၶႃႈပႆႇယွမ်းဢုပ်ႇ၊ ၽွမ်ႉၵေႃႈႁဝ်းၶႃႈဢမ်ႇၽွမ်ႉၼႆလႄႈ ၵမ်းပူၼ်ႉၼၼ်ႉ ဢမ်ႇလႆႈဢုပ်ႇၵၼ်။ ၶိုၼ်းဢဝ်ဝႆႉလူင်းတၢင်းတႂ်ႈၽိူၼ် ငဝ်းလၢႆးလွင်ႈဢၼ်ဝႃႈဢမ်ႇလႆႈၽၢတ်ႇဢွၵ်ႇၼၼ်ႉ ပဵၼ်ၼင်ႇၼႆ။ ၵူၺ်းၵႃႈလွင်ႈၼႆႉ ပေႃးႁဝ်းႁဵတ်းပၢင်ၵုမ်ၵၢၼ်မိူင်း ၸၼ်ႉၸိူဝ်ႉၸၢတ်ႈမႃး မၼ်းၵေႃႈတေဢိင်ၼိူဝ်သဵင်ၵူၼ်းမိူင်းႁဝ်း၊ တီႈၼႆႈသဵင်ၵူၼ်းမိူင်းႁဝ်းတေဝႃႈႁိုဝ်၊ ပေႃးဢဝ်မုၵ်ႉၸုမ်းႁဝ်းဝႃႈ မၼ်းဢမ်ႇမႅၼ်ႈၸွမ်းပိူင်၊ မုၵ်ႉၸုမ်းႁဝ်းၶႃႈၵေႃႈဢမ်ႇႁၼ်လီ။ ပေႃးဢဝ်ပိူင်ၾႅတ်ႊၻရႄႊၵေႃႈမၼ်းဢမ်ႇမီး၊ မၼ်းဢမ်ႇၸႂ်ႈပိူင်မၼ်း၊ ႁဝ်းၶႃႈတႄႉ တႃႇတေဢုပ်ႇလွင်ႈၼႆႉမၼ်းတေယၢပ်ႇ၊ ပေႃးဢဝ်ၶိုၼ်ႈမႃးၼိူဝ်ၽိူၼ်ယဝ်ႉ ၸင်ႇၵွႆႈမႃးဢုပ်ႇၵၼ်ထႅင်ႈ။ ၵူၺ်းၵႃႈ ပဵၼ်ၸိူင်ႉႁိုဝ်ၵေႃႈလီ မၼ်းၵေႃႈဢမ်ႇလွတ်ႈလႆႈတႃႇဢုပ်ႇဢူဝ်းၵၼ်လွင်ႈၼႆႉ။ ပေႃးပၢင်ၵုမ်လူင်ၵမ်း 3 ၸၢင်ႈၶိုၼ်းမႃးထႅင်ႈၵမ်းၼိုင်ႈယူႇ။ လွင်ႈၼႆႉ ၼႂ်းတႆးႁဝ်းၵေႃႈ ပေႃးႁဝ်းၶႃႈႁဵတ်းပၢင်ၵုမ်ၵၢၼ်မိူင်း ၸၼ်ႉၸိူဝ်ႉၸၢတ်ႈမႃး ႁဝ်းၶႃႈတေလႆႈမႃးဢုပ်ႇၵၼ်၊ တေဝႃႈၵၼ်ၸိူင်ႉႁိုဝ်၊ မီးတၢင်းႁၼ်ထိုင်ၸိူင်ႉႁိုဝ်ၸိူဝ်းၼႆႉ ႁဝ်းၶႃႈတေလႆႈဢဝ်တင်းၼမ်ဝႃႈၼၼ်ႉယဝ်ႉ။

['Uncategorized']

2017-11-09T00:41:38

https://shannews.org/archives/326

ပေႃးပႆႇၸတ်းပၢင်ၵုမ်ၵၢၼ်မိူင်း ၸၼ်ႉၸိူဝ်ႉၸၢတ်ႈတႆး ပႆႇၸၢင်ႈႁူႉဝႃႈတႆးၶႂ်ႈလႆႈသင်

တေႃႈလဵဝ် ၸွမ်းၼင်ႇလႆႈႁၢင်ႈႁႅၼ်းဝႆႉ တႆးတူဝ်ႈတၼ်းၸတ်းႁဵတ်း ပၢင်ၵုမ်ၵၢၼ်မိူင်း ၸၼ်ႉၸိူဝ်ႉၸၢတ်ႈတႆးယဝ်ႉ။ ၵူၺ်းၵႃႈ ပေႃးပႆႇလႆႈၸတ်းႁဵတ်း ပႆႇၸၢင်ႈလၢမ်းၶၢတ်ႈႁူႉလႆႈဝႃႈ တႆးၶႂ်ႈလႆႈသင်၊ တေလႆႈပႂ်ႉတူၺ်း။ လွင်ႈၼႆႉ ၽူႈၶၢၼ်ပၢၵ်ႇ RCSS/SSA ၸဝ်ႈသိုၵ်းလူင်ၸၢႆးငိုၼ်း တွပ်ႇလၢတ်ႈတီႈ ၸုမ်းၶၢဝ်ႇၽူႈတွႆႇႁွၵ်ႈ ဝႆႉၼင်ႇၼႆ။ ထၢမ်- ပၢင်ၵုမ်ပၢင်လူင် (လွင်ႈငမ်းယဵၼ်မိူင်းႁူမ်ႈတုမ် ႁိုဝ် ပၢင်ၵုမ်လူင်ႁူဝ်ပၢၵ်ႇပီ 21 ပၢင်လူင်) ပွၵ်ႈၵမ်း 3 ၵေႃႈတေၸတ်းႁဵတ်းယဝ်ႉ၊ ၵွပ်ႈၸမ်တေထိုင် 6 လိူၼ်ယဝ်ႉ။ မိူဝ်ႈလဵဝ် တႆးသမ်ႉပႆႇလႆႈၸတ်းပၢင်ၵုမ်ၵၢၼ်မိူင်း ၸၼ်ႉၸိူဝ်ႉၸၢတ်ႈတႆး၊ တႃႇတေၶဝ်ႈႁူမ်ႈပၢင်ၵုမ်လူင်ပွၵ်ႈၵမ်း 3 ၼႆႉ ပုၼ်ႈတႃႇတႆးတူဝ်ႈတၼ်းဝႆႉယဝ်ႉၶႃႈႁႃႉ?။ တွပ်ႇ-ပေႃးပႆႇလႆႈႁဵတ်းပၢင်ၵုမ်ၸိူဝ်ႉၸၢတ်ႈတႆး ငဝ်းလၢႆးမၼ်းပႆႇတူဝ်ႈတၼ်း၊ မိူဝ်ႈလႂ်ႁဝ်းၶႃႈႁဵတ်းယဝ်ႉ ၸင်ႇလႆႈဝႃႈတူဝ်ႈတၼ်း။ ပေႃးပႆႇလႆႈႁဵတ်းပႆႇၸၢင်ႈဢဝ်သင်ၵႂႃႇလၢတ်ႈၵႂႃႇဢုပ်ႇ၊ မိူဝ်ႈလႂ်ႁဵတ်းယဝ်ႉ ၵၢင်ၸႂ်ၵူၼ်းမိူင်းဢွၵ်ႇမႃးယဝ်ႉ ဢဝ်ၽိုၼ်လိၵ်ႈၸိူဝ်းၼၼ်ႉ ဢဝ်ၶေႃႈလႆႈၸႂ်ၸိူဝ်းၼၼ်ႉၵႂႃႇဢုပ်ႇ ၸင်ႇၵွႆႈၸၢင်ႈဝႃႈတူဝ်ႈတၼ်း။ ပေႃးပႆႇလႆႈႁဵတ်း တႃႇတေၵႂႃႇၶဝ်ႈႁူမ်ႈၼၼ်ႉ ပွင်ႇဝႃႈပႆႇတူဝ်ႈတၼ်း။ မိူဝ်ႈပၢင်ၵုမ်လူင်ပွၵ်ႈၵမ်း 2 ၼၼ်ႉၵေႃႈ ယွၼ်ႉပိူဝ်ႈတႆးႁဝ်းၶႃႈပႆႇလႆႈႁဵတ်း ပၢင်ၵုမ်ၵၢၼ်မိူင်းၸၼ်ႉၸိူဝ်ႉၸၢတ်ႈ တႆးလႄႈ ႁဝ်းၶႃႈၵႂႃႇထွမ်ႇၵူၺ်း၊ ႁဝ်းၶႃႈဢမ်ႇၵႂႃႇဢုပ်ႇသင်။ ၵမ်း 3 ၼႆႉၵေႃႈ တႃႇတႆးႁဝ်း ပေႃးဝႃႈဢမ်ႇလႆႈႁဵတ်း သဵင်ၵူၼ်းမိူင်းတႆးႁဝ်းဢမ်ႇမီး၊ သင်ဝႃႈပႆႇလႆႈႁဵတ်း တေၵႂႃႇဢမ်ႇၵႂႃႇပဵၼ်ထႅင်ႈတွၼ်ႈၼိုင်ႈ။ ထၢမ်-ပၢင်ၵုမ်လူင်ပွၵ်ႈၵမ်း 3 ၼႆႉတေၸတ်းႁဵတ်းမိူဝ်ႈလႂ်ၶႃႈ?။ တွပ်ႇ-ပေႃးဢဝ်ပိူင်မၼ်းဝႃႈ ႁဵတ်းၼိုင်ႈပီ 2 ပွၵ်ႈ။ ၵႃႈပူၼ်ႉမႃးၼႆႉ လႆႈႁဵတ်းၼႂ်းလိူၼ်မေႊ၊ ပေႃးၼပ်ႉၸွမ်း ၸိူင်ႉၼၼ် ပေႃးၼႂ်း 12 လိူၼ် (ၻီႊသႅမ်ႊၿိူဝ်ႊ)ၼႆႉ လီလႆႈႁဵတ်းယဝ်ႉ၊ လူင်ပွင်ၸိုင်ႈၵေႃႈၶဝ်ၶႂ်ႈႁဵတ်း ၸိူင်ႉၼၼ်။ ၵူၺ်းၵႃႈ ပေႃးမႃးၼပ်ႉသၢင်ႈတူၺ်းငဝ်းလၢႆးၵူႈတီႈတီႈၼႆႉ မိူဝ်ႈလဵဝ်ပေႃးပဵၼ် 11 လိူၼ် (ၼူဝ်ႊဝႅမ်ႊၿိူဝ်ႊ)ယဝ်ႉ၊ လိူၼ်ၼႃႈၵေႃႈပဵၼ် 12 လိူၼ်၊ ၵူဝ်မၼ်းဢမ်ႇၶိုတ်း၊ မၼ်းတေလႆႈဢဝ်ၶၢဝ်းယၢမ်း ဢိတ်းၼိုင်ႈ။ ထၢမ်-ပေႃးၸိူင်ႉၼၼ် တႃႇတေၸတ်းပၢင်ၵုမ်လူင်ပွၵ်ႈၵမ်း 3 ၼႆႉ တႆးသမ်ႉပႆႇလႆႈၸတ်းပၢင်ၵုမ်ၸိူဝ်ႉၸၢတ်ႈတႆး၊ လွင်ႈၼႆႉၶႂ်ႈလၢတ်ႈၸိူင်ႉႁိုဝ်ၶႃႈ?။ တွပ်ႇ-ပေႃးႁဝ်းၶႃႈပႆႇလႆႈၸတ်းပၢင်ၵုမ် ၸၼ်ႉၸိူဝ်ႉၸၢတ်ႈတႆး တႃႇၵႂႃႇၶဝ်ႈႁူမ်ႈၼႆႉမၼ်းမီးလွင်ႈယၢပ်ႇ။ မိူဝ်ႈၵမ်းတီႈ 2 သဵင်တႆးႁဝ်းၶႃႈဢမ်ႇပႃး၊ ပေႃးၵမ်းတီႈ 3 ပေႃးပၢင်ၵုမ်ၸၼ်ႉၸိူဝ်ႉၸၢတ်ႈတႆး ပႆႇလႆႈႁဵတ်း မၼ်းတေယၢပ်ႇ။ ၵွပ်ႈၼၼ်လႄႈ ႁဝ်းၶႃႈၵေႃႈ ၼင်ႇႁိုဝ်သဵင်တႆးႁဝ်းပေႃးတေမီးၼၼ်ႉ ႁဝ်းၶႃႈၵေႃႈၶတ်းၸႂ် တေဢၢၼ်းႁဵတ်းႁႂ်ႈ မၼ်းပဵၼ်။ ပေႃးဢဝ်ပိူင်မၼ်းဝႃႈ တႆးႁဝ်းတိုၼ်းမီးသုၼ်ႇႁဵတ်းယူႇ၊ ၵူၺ်းၵႃႈ မိူဝ်ႈလဵဝ်မၼ်းမႃးၶမ်ၵၼ် ႁဝ်းတင်းတပ်ႉမတေႃႇ လွင်ႈဢွင်ႈတီႈမၼ်း တီႈၼၼ်ႈတီႈၼႆႈ။ ထၢမ်-တႃႇတေၸတ်းႁဵတ်းပၢင်ၵုမ်ၸၼ်ႉၸိူဝ်ႉၸၢတ်ႈၼႆႉ ၸွင်ႇတႆးသမ်ႉပႃႈတူဝ်ႈတၼ်းၶႃႈႁႃႉ?။ တွပ်ႇ-လွင်ႈၼႆႉ လႆႈဝႃႈတူဝ်ႈတၼ်းယဝ်ႉ။ မိူဝ်ႈဢွၼ်တၢင်း မိူဝ်ႈပီၵၢႆၵေႃႈ ႁဝ်းၶႃႈယၢမ်ႈႁဵတ်းမႃး။ ႁဝ်းၶႃႈလႆႈၵႂႃႇႁူပ်ႉထူပ်းၵူၼ်းမိူင်းလူင်ႈၼႃႈ၊ ၵႂႃႇယွၼ်းၵၢင်ၸႂ်ဝႃႈပဵၼ်ၸိူင်ႉႁိုဝ်။ ၵမ်းၼႆႉၵေႃႈ တႃႇႁဝ်းတေႁူပ်ႉထူပ်းၵၼ်ၼႆႉ မၼ်းတေလႆႈသိုပ်ႇႁဵတ်းၵႂႃႇယူႇ၊ ႁဝ်းၶႃႈလႆႈႁၢင်ႈႁႅၼ်းဝႆႉထႅင်ႈယဝ်ႉ၊ ၸွမ်းၼင်ႇႁဝ်းၶႃႈလႆႈႁၢင်ႈႁႅၼ်းဝႆႉၼၼ်ႉ လိူၼ်ၼႃႈ ဢမ်ႇၼၼ် ႁၢင်လိူၼ်ၼႆႉ တေလႆႈၶိုင်ၵႂႃႇလွႆးလွႆး။ ထၢမ်-ပေႃးဝႃႈႁဵတ်းပၢင်ၵုမ်ၸၼ်ႉၸိူဝ်ႉၸၢတ်ႈတႆးၼႆ ၾၢႆႇတႆးသမ်ႉၶႂ်ႈလႆႈသင်ၶႃႈ?။ တွပ်ႇ-လွင်ႈၼႆႉ မၼ်းပႆႇႁူႉ ၵွပ်ႈဝႃႈႁဝ်းၶႃႈပႆႇလႆႈႁဵတ်းပၢင်ၵုမ်ၸၼ်ႉၸိူဝ်ႉၸၢတ်ႈတႆး၊ မိူဝ်ႈလႂ်လႆႈႁဵတ်းယဝ်ႉ မၼ်းၸင်ႇတေႁူႉမႃးဝႃႈ ပီႈၼွင်ႉတႆးႁဝ်းၶႂ်ႈလႆႈသင်လၢႆလၢႆ။ ပိူင်လူင်မၼ်း ဢၼ်ႁဝ်းၶႃႈတေဢုပ်ႇၼၼ်ႉ မၼ်းမီးႁူဝ်ၶေႃႈမၼ်း၊ ၵၢၼ်မိူင်း။ ၵၢၼ်မိူင်းၼႆႉ မိူင်းတႆးႁဝ်းၼႆႉႁဝ်းၶႂ်ႈႁဵတ်းၸိူင်ႉႁိုဝ်၊ မိူင်းတႆးႁဝ်းၼႆႉ ႁဝ်းၶႂ်ႈပူၵ်းတင်ႈၸိူင်ႉႁိုဝ်၊ ႁဝ်းၶႂ်ႈဢဝ်ပိူင်ၸိူင်ႉႁိုဝ်။ တင်ႈတႄႇလူင်ပွင်ၸိုင်ႈမိူင်းတႆး တေမီးသၽႃးမိူင်းတႆး ဢၼ်ၼၼ်ၵေႃႈ တေႁႂ်ႈမီးပိူင်ပိုင်းၸိုင်ႈမိူင်းတႆး (State Constitution) ၸိူဝ်းၼႆႉၼႄႇ။ လွင်ႈၼႆႉ ပႂ်ႉတူၺ်းဝႃႈမၼ်းတေဢွၵ်ႇမႃးၸိူင်ႉႁိုဝ်။ ၵၢၼ်မိူင်း၊ ၵၢၼ်မၢၵ်ႈမီး၊ ၵၢၼ်တူင်ႇဝူင်းၵူၼ်း၊ ၵၢၼ်တီႈလိၼ်ၸိူဝ်းၼႆႉ ၸွမ်းၼင်ႇႁူဝ်ၶေႃႈမၼ်း တေလႆႈဢုပ်ႇၸိူင်ႉႁိုဝ်ၼၼ်ႉ တေမီးၵၢၼ်တမ်းဝၢင်းပၼ်၊ ႁဝ်းပႂ်ႉတူၺ်းမိူဝ်ႈၼၼ်ႉၵွၼ်ႇ တေႃႈလဵဝ်တႄႉပႆႇလၢမ်းႁူႉ။ (ၶႅၼ်းတေႃႈပႂ်ႉသိုပ်ႇဢၢၼ်ႇတွၼ်ႈ ပေႃးႁဵတ်းပၢင်ၵုမ်လူင်ႁူဝ်ပၢၵ်ႇပီ ပွၵ်ႈၵမ်းထူၼ်ႈ 3 တႆးတေၸၢင်ႈလႆႈၼမ်ႉတွၼ်းၽွၼ်းလီသင်)။

['Uncategorized']

2017-11-08T00:40:54

https://shannews.org/archives/324

ပေႃးဝႃႈၸုမ်းၸၢဝ်းၶိူဝ်း ဢမ်ႇပဵၼ်လူင်းလၢႆးမိုဝ်း NCA မိူဝ်းၼႃႈတေပဵၼ်မႃးၸိူင်ႉႁိုဝ်

သင်ဝႃႈၸုမ်းၸၢဝ်းၶိူဝ်း ပဵၼ်လူင်းလၢႆးမိုဝ်းတူဝ်ႈမိူင်း NCA ၼမ်လိူဝ်မႃးထႅင်ႈ၊ တေမီးႁႅင်းသဵတ်ႈၵႃႈသဵတ်ႈႁူဝ် ၵၢၼ်မိူင်းလိူဝ်မႃးထႅင်ႈ။ ၵူၺ်းၵႃႈ သင်ဝႃႈဢမ်ႇပဵၼ်လူင်းလၢႆးမိုဝ်းသေ ၶၢတ်ႇၵၼ်ၵႂႃႇ မိူဝ်းၼႃႈမႃးတေပဵၼ်ၸိူင်ႉႁိုဝ်ၼၼ်ႉ လွင်ႈၼႆႉ ၽူႈၶၢၼ်ပၢၵ်ႇ RCSS/SSA ၸဝ်ႈသိုၵ်းလူင်ၸၢႆးငိုၼ်း တွပ်ႇလၢတ်ႈတီႈ ၸုမ်းၶၢဝ်ႇၽူႈတွႆႇႁွၵ်ႈ ဝႆႉၼင်ႇၼႆ။ ထၢမ်-ပေႃးဝႃႈဢမ်ႇပဵၼ်လူင်းလၢႆးမိုဝ်း NCA သေၶၢတ်ႇၵၼ်ၵႂႃႇ တေမီးမႃးၽွၼ်းလီၶႃႈႁႃႉ ၽွၼ်းၸႃႉၶႃႈႁႃႉ ပဵၼ်ၸိူင်ႉႁိုဝ်ၽွင်ႈၶႃႈ?။ တွပ်ႇ-ႁဝ်းလၢတ်ႈၽွၼ်းလီမၼ်းဢွၼ်တၢင်း၊ မိူဝ်ႈလဵဝ်ၸုမ်းလူင်းလၢႆးမိုဝ်းမီး 8 ၸုမ်း၊ သင်ၸိူဝ်ႉဝႃႈၶဝ်ၸဝ်ႈ မႃးလူင်းလၢႆးမိုဝ်းထႅင်ႈ 4-5-6 ၸုမ်း ႁဝ်းၶႃႈတေမီးမွၵ်ႈ 13-14 ၸုမ်း၊ ပေႃးဢဝ်ၸုမ်းမၼ်းဝႃႈၵေႃႈမၼ်းၼမ်မႃး၊ မၼ်းမီးႁႅင်း၊ မၼ်းပဵၼ်ၽွၼ်းလီယူႇ။ ပေႃးၶဝ်ၸဝ်ႈၶဝ်ႈမႃး တင်း 8 ၸုမ်းမႃးႁူမ်ႈၵၼ်ၼႆၵေႃႈ ပေႃးႁဝ်းဢုပ်ႇၵၢၼ်မိူင်း မၼ်းတေမႃးၵမ်ႉပၼ် ႁႅင်းသဵတ်ႈၵႃႈသဵတ်ႈႁူဝ်ႁဝ်းတေၼမ်၊ ပေႃးဝႃႈၶဝ်ႈမႃး ဢၼ်လိူဝ်မႃးမၼ်းတေမီးထႅင်ႈ ၸၢဝ်းၶိူဝ်းမွၼ်း၊ ၸၢဝ်းၶိူဝ်းယၢင်းလႅင်။ ပေႃးၶဝ်ၶဝ်ႈမႃး ၶဝ်ၵေႃႈတေၸၢင်ႈႁဵတ်း ပၢင်ၵုမ်လူင်ၸၼ်ႉၸိူဝ်ႉၸၢတ်ႈ ၸၢဝ်းၶိူဝ်းၽႂ်ၸၢဝ်းၶိူဝ်းမၼ်း၊ ပေႃးၸိူင်ႉၼၼ် သဵင်ၵူၼ်းမိူင်းၶဝ်ၵေႃႈတေၶဝ်ႈမႃး၊ ဢၼ်ၼႆႉၵေႃႈပဵၼ်ၽွၼ်းလီမၼ်း။ ပေႃးၶဝ်ၶဝ်ႈမႃး ၸၢဝ်းၶိူဝ်းႁဝ်းၶႃႈတေၶႅၼ်းၼမ်၊ ႁဝ်းၶႃႈတေလႆႈဢုပ်ႇၵၼ်လီလီ၊ ႁဝ်းၶႃႈတေၶႅၼ်းလူင်ႉလႅင်းၵၼ်၊ ႁႅင်းႁဝ်းၶႃႈတေမီးမႃး။ ၽွၼ်းႁၢႆႉမၼ်းၸမ်း။ သင်ၸိူဝ်ႉဝႃႈ မၼ်းဢဝ်ၶိုၼ်းၶမ်ၵၼ်သေ ၶဝ်ၵေႃႈဢမ်ႇလူင်းလၢႆးမိုဝ်းယဝ်ႉ၊ ၵမ်းဢၼ်တေမႃးၼႆႉ ပဵၼ်ၵမ်းလိုၼ်းသုတ်းယဝ်ႉၼႆ ပေႃးဝႃႈဢမ်ႇလူင်းလၢႆးမိုဝ်းလႆႈၼႆၵေႃႈ ၼႄႉၼွၼ်းယဝ်ႉမၼ်းတိုၼ်းဢမ်ႇလီ။ ၵူဝ်မၼ်းၸၢင်ႈၶိုၼ်းပဵၼ်ပၢင်တိုၵ်း၊ ပေႃးဝႃႈပဵၼ်ပၢင်တိုၵ်းမႃး ၵမ်းသိုဝ်ႈမၼ်း မၼ်းတေမႃးတုမ်ႉတိူဝ်ႉၵူၼ်းမိူင်းၵူၺ်း၊ ငဝ်းလၢႆးမၼ်းၸၢင်ႈပဵၼ်ၸိူင်ႉၼႆ။ ၵူၺ်းၵႃႈ ၶႃႈႁဝ်းမုင်ႈမွင်းဝႃႈ တေႃႈလဵဝ်ၼႆႉ တင်းသွင်ၾၢႆႇၵေႃႈ ၼင်ႇႁိုဝ် ငဝ်းလၢႆးမၼ်းတေဢမ်ႇႁၢႆႉၸႃႉၼၼ်ႉ ၶဝ်တေၸၢင်ႈငူပ်ႉငီႉၵၼ်လႆႈယူႇ၊ ႁႂ်ႈမၼ်းပေႃးလီတင်းသွင်ၾၢႆႇ၊ ႁႂ်ႈမၼ်းပေႃးမီးၽွၼ်းလီတႃႇၵူၼ်းမိူင်းႁဝ်း၊ တႃႇမိူင်းႁူမ်ႈတုမ်ႁဝ်း၊ ႁႂ်ႈမိူင်းႁဝ်းပေႃးၶိုၼ်ႈယႂ်ႇမႂ်ႇသုင် ၵတ်းၸိုၼ်ႈသိူဝ်းသႃႇ။ ယုမ်ႇယမ်ဝႃႈ တင်းသွင်ၾၢႆႇ တေဢဝ်ၸိူဝ်းၼႆႉပဵၼ်လွင်ႈယႂ်ႇသေ ၸၢင်ႈဢုပ်ႇၵၼ်ယူႇ၊ ယွၼ်ႇယၢၼ်းႁႃၵၼ်ယူႇ၊ ၶဝ်ႈႁႃၵၼ်သေလူင်းလၢႆးမိုဝ်း လႆႈယူႇ ႁဝ်းၶႃႈတႄႉမုင်ႈမွင်းၸိူင်ႉၼၼ်။ ထၢမ်-ပိူဝ်ႈတႃႇႁႂ်ႈၶဝ် (ၸုမ်းၸၢဝ်းၶိူဝ်း)ပေႃးမႃးလူင်းလၢႆးမိုဝ်း NCA ၼၼ်ႉ ၸွင်ႇတေမီးငဝ်းလၢႆး တေလူင်းဢမ်ႇလူင်းၶႃႈ?။ တွပ်ႇ-လွင်ႈၼႆႉ ပေႃးဝႃႈၾၢႆႇလူင်ပွင်ၸိုင်ႈၼႆၵေႃႈ ၶဝ်မီးၸုမ်းဢုပ်ႇဢူဝ်းၶဝ် ၶွမ်ႊမသျိၼ်ႊငမ်းယဵၼ် (PC) ၊ ၵဵဝ်ႇၵပ်းၵၢၼ်ငမ်းယဵၼ်ၼႆႉ ၸုမ်းၼႆႉဢဝ်ပုၼ်ႈၽွၼ်းဢုပ်ႇ။ ပေႃးဝႃႈၾၢႆႇ ၶွင်ႇသီႇၾႅတ်ႊၻရႄႊၸၢဝ်းၶိူဝ်းၽွမ်ႉႁူမ်ႈ (UNFC) ၶဝ်ၵေႃႈ ၶဝ်မီးၸုမ်းတူဝ်တႅၼ်းဢုပ်ႇဢူဝ်းၵၢၼ်မိူင်း ဢၼ်ဝႃႈ DPN ။ သွင်ၾၢႆႇ လူင်ပွင်ၸိုင်ႈၸုမ်း PC တင်းၸုမ်း DPN ၶဝ်မႃးထူပ်းၵၼ်ၼႆႉ မီး 7 ပွၵ်ႈယဝ်ႉ။ ဢၼ်ၶဝ်မႃးထူပ်းၵၼ်သေ ၼင်ႇႁိုဝ်ၸုမ်း UNFC ၶဝ်ပေႃးတေမႃးလူင်းလၢႆးမိုဝ်း NCA ၼႆႉ ၶဝ်တေႁဵတ်းၸိူင်ႉႁိုဝ်၊ ၶဝ်တေယွၼ်ႇယၢၼ်းပၼ်ၸိူင်ႉႁိုဝ်၊ ၶဝ်ၶႂ်ႈမူၼ်ႉမႄးၸိူင်ႉႁိုဝ် ၶဝ်မႃးဢုပ်ႇၵၼ်။ ပေႃးမႃးထတ်းတူၺ်းငဝ်းလၢႆးမၼ်း ဢၼ်ၶဝ်မႃးဢုပ်ႇၵၼ်ၼႆႉ လႆႈဝႃႈမၼ်းၶိုပ်ႈၼႃႈမႃးတင်းၼမ်၊ လႆႈငိၼ်းဝႃႈၼႂ်းဝၼ်းတီႈ 8 လိူၼ်ၼူဝ်ႊဝႅမ်ႊၿိူဝ်ႊၼႆႉ ၶဝ်တေၺႃးၵၼ်တီႈတႃႈၵုင်ႈထႅင်ႈၵမ်းၼိုင်ႈ၊ ၶဝ်ဝႃႈၺႃးၵၼ်ပွၵ်ႈၵမ်းၼႆႉ တေၸၢင်ႈပဵၼ်ၵမ်းလိုၼ်းသုတ်းလႆႈယူႇ။ တင်းသွင်ၾၢႆႇၵေႃႈတေၶတ်းၸႂ် ႁႂ်ႈမၼ်းယဝ်ႉ။ ယဝ်ႉဢၼ်ဝႃႈၼႆႉ တီႈပွင်မၼ်းတေမီး 2 ပိူင်- တေၶတ်းၸႂ်ႁႂ်ႈမၼ်းလႆႈလူင်းလၢႆးမိုဝ်း NCA ။ ပေႃးလူင်းလၢႆးမိုဝ်းဢမ်ႇလႆႈၵေႃႈ မၼ်းတေၸၢင်ႈၶၢတ်ႇၵၼ်ၵႂႃႇၵမ်းလဵဝ်ႁိုဝ် တေမီးၸိူင်ႉၼၼ်။ ၵမ်းၼႆႉ ပေႃးမႃးထတ်းသၢင်တူၺ်းငဝ်းလၢႆးတႄႉ ဢၼ်ၶဝ်ဢုပ်ႇၵၼ်မိူဝ်ႈပူၼ်ႉမႃးၼႆႉ လွင်ႈပွင်ႇၸႂ်ၵၼ် မီးၼမ်တႄႉတႄႉ။ ၵူၺ်းၵႃႈ ပဵၼ်ႁိုဝ်ၵေႃႈလီ ပေႃးမႃးတူၺ်းငဝ်းလၢႆးတၢင်းၾၢႆႇတပ်ႉသိုၵ်းၼႆႉ ၸွင်ႇၶဝ်တေယွမ်းပၼ် ဢမ်ႇယွမ်းပၼ်ၽွင်ႈ၊ ယွၼ်ႇယၢၼ်းပၼ် ဢမ်ႇယွၼ်ႇယၢၼ်းပၼ် UNFC မၼ်းတေမီးတီႈၼၼ်ႈ။ ငဝ်းလၢႆးမၼ်း တေလူင်းလၢႆးမိုဝ်းဢမ်ႇလူင်းဢၼ်ဝႃႈၼၼ်ႉ ႁဝ်းၶႃႈပႆႇၸၢင်ႈလၢမ်းၶၢတ်ႈ၊ တေလႆႈပႂ်ႉတူၺ်းဝၼ်းတီႈ 8 ၊ မၼ်းတေဢွၵ်ႇမႃးၸိူင်ႉႁိုဝ်။ မိူဝ်ႈၶဝ်ၺႃးၵၼ်ၵမ်းတီႈ 7 ၼၼ်ႉ တင်းသွင်ၾၢႆႇၵေႃႈလၢတ်ႈၵၼ်ဝႃႈ- ဢၼ်ႁဝ်းမႃးၺႃးၵၼ်ထႅင်ႈၵမ်းၼိုင်ႈၼႆႉ ႁႂ်ႈပဵၼ်ၵမ်းလိုၼ်းသုတ်း၊ ပွင်ႇဝႃႈတေၶတ်းၸႂ်ႁႂ်ႈမၼ်းလႆႈ။ ပေႃးဝႃႈၸိူင်ႉၼၼ် လႆႈဝႃႈငဝ်းလၢႆးမၼ်းတႄႉ ၶႅၼ်းမႃးထႅင်ႈဢိတ်းၼိုင်ႈယူႇႁိုဝ် မွၵ်ႈၸိူင်ႉၼၼ်ၵူၺ်း။ ႁဝ်းပႂ်ႉတူၺ်းဝၼ်းတီႈ 8 ၊ ၵွပ်ႈပိူဝ်ႈဝႃႈၶဝ်ၵေႃႈၽိတ်ႈမွၵ်ႇ တင်းၸုမ်းဢၼ်ႁဝ်းၶႃႈလူင်းလၢႆးမိုဝ်း 8 ၸုမ်းၼႆႉ ၵႂႃႇၶိုၼ်ႈလဵပ်ႈႁဵၼ်းၸွမ်း တီႈတႃႈၵုင်ႈ။ မိူဝ်ႈၼၼ်ႉတႄႉ တၢင်းႁဝ်းၶႃႈၵေႃႈတေၵႂႃႇထႅင်ႈၵမ်းၼိုင်ႈ။ ငဝ်းလၢႆးမၼ်း တေၶႅၼ်းမႃးလိူဝ်ၵဝ်ႇဢိတ်းၼိုင်ႈ ႁဝ်းၶႃႈၸၢင်ႈလၢတ်ႈၸိူင်ႉၼၼ်ၵူၺ်း။ လိုၵ်ႉလိုၵ်ႉတႄႉ မၼ်းတေမီးတီႈတင်းသွင်ၾၢႆႇ မိူဝ်ႈဢုပ်ႇၵၼ်ၼၼ်ႉ ၸွင်ႇတေၸၢင်ႈဢုပ်ႇၵၼ်လႆႈလီ၊ တေၸၢင်ႈယွၼ်ႇယၢၼ်းႁႃၵၼ်ၵႃႈႁိုဝ် ဢၼ်ၼႆႉႁဝ်းၶႃႈပႂ်ႉတူၺ်း၊ ငဝ်းလၢႆးမၼ်းပဵၼ်ၸိူင်ႉၼၼ်ၶႃႈ။ (ၶႅၼ်းတေႃႈပႂ်ႉသိုပ်ႇဢၢၼ်ႇတွၼ်ႈ မိူဝ်ႈလဵဝ်ပၢင်ၵုမ် ND တႆးပႆႇလႆႈၸတ်းႁဵတ်း၊ တႃႇတေၶဝ်ႈႁူမ်ႈပၢင်ၵုမ်လူင် ႁူဝ်ပၢၵ်ႇပီ 21 ပၢင်လူင်ပွၵ်ႈၵမ်း 3 ၸွင်ႇတႆးပႃႈတူဝ်ႈတၼ်း)

['Uncategorized']

2017-11-06T00:39:32

https://shannews.org/archives/321

ပေႃးပႆႇမူၼ်ႉမႄးယူင်ႉၶၢပ်ႈၵၢၼ်မိူင်းယဝ်ႉ ပႆႇၶႂ်ႈႁဵတ်း 21 ပၢင်လူင် ပွၵ်ႈၵမ်း 3

ဝၢႆးသေပၢင်ၵုမ်လူင်လွင်ႈငမ်းယဵၼ် မိူင်းႁူမ်ႈတုမ် ႁိုဝ် ပၢင်ၵုမ်လူင်ႁူဝ်ပၢၵ်ႇပီ 21 ၵမ်းထူၼ်ႈ 2 ယဝ်ႉၶၢဝ်းတၢင်း 4-5 လိူၼ်မႃး ၶၵ်ႉၵၢၼ်လွင်ႈငမ်းယဵၼ် ဢၼ်ၵိုတ်းၵႂႃႇ လႆႈဝႃႈ ၶိုၼ်းတူင်ႉတူဝ်မႃး။ လွင်ႈၼႆႉ ၽူႈၶၢၼ်ပၢၵ်ႇ RCSS/SSA ၸဝ်ႈသိုၵ်းလူင်ၸၢႆးငိုၼ်း တွပ်ႇလၢတ်ႈတီႈ ၸုမ်းၶၢဝ်ႇၽူႈတွႆႇႁွၵ်ႈ ဝႆႉၼင်ႇၼႆ။ ထၢမ်-ငဝ်းလၢႆးၵဵဝ်ႇၵပ်းလွင်ႈငမ်းယဵၼ်မိူဝ်ႈလဵဝ်ၼႆႉ မီးၸိူင်ႉႁိုဝ်ၽွင်ႈၶႃႈ?။ တွပ်ႇ-ပေႃးဢဝ်ၶၵ်ႉၵၢၼ်လွင်ႈငမ်းယဵၼ်ဝႃႈ ဢၼ်ႁဝ်းၶႃႈႁူႉၵၼ်ၼႆႉ ႁဝ်းၶႃႈႁဵတ်းပၢင်ၵုမ်ၵမ်းတီႈ 2 ၼႂ်းလိူၼ်မေႊ၊ ၵမ်းၼႆႉထိုင်မႃးၼႂ်းလိူၼ်ဢွၵ်ႊထူဝ်ႊၿိူဝ်ႊ မၼ်းႁိုင်မီးယူႇ 5 လိူၼ်၊ ၼႂ်းၵႄႈၵၢင်ၼႆႉ လူင်ပွင်ၸိုင်ႈ တင်းၸုမ်းယိပ်း ၵွင်ႈၵၢင်ႇၸၢဝ်းၶိူဝ်း EAOs ႁဝ်းပႆႇလႆႈၺႃးၵၼ်၊ လႆႈဝႃႈမၼ်းၵိုတ်းဝႆႉၵမ်းၼိုင်ႈ၊ မၼ်းၶမ်ၵၼ်ဝႆႉၵမ်းၼိုင်ႈ တေလႆႈဝႃႈၼႆ။ ၵွပ်ႈပိူဝ်ႈသင်လႄႈမၼ်းၶမ်ၵၼ် ၵႃႈပူၼ်ႉမႃး ဢၼ်လႆႈမႃးၶေႃႈလႆႈၸႂ်မိူင်းႁူမ်ႈတုမ် 37 ၶေႃႈၼၼ်ႉ မၼ်းဢမ်ႇၸႂ်ႈလႆႈႁၢၼ်ႉၸႂ် လႆႈပဵင်းပေႃးၸႂ် လႆႈလူင်ႉလူင်ႉလႅင်းလႅင်းၵၼ်သေ ႁဝ်းၶႃႈလႆႈမႃး၊ ၽႂ်ၵေႃႈမၼ်းၸမ်ပဵၼ် မၼ်းဢမ်ႇၸၢင်ႈႁဵတ်းႁိုဝ်၊ မၼ်းဢမ်ႇပႃႈၵူႈပႃႈၵူႈၾၢႆႇ မၼ်းဢမ်ႇတဵမ်ထူၼ်ႈသေ ၽႂ်ၵေႃႈဢမ်ႇႁၢၼ်ႉၸႂ်သေႁပ်ႉ မၼ်းပဵၼ်ၸိူင်ႉၼၼ်။ ပေႃးပဵၼ်ၸိူင်ႉၼၼ် ဝၢႆးသေၼၼ်ႉ ၾၢႆႇၸၢဝ်းၶိူဝ်းႁဝ်းၶႃႈၶိုၼ်းမႃးထူပ်းၵၼ်သေဝႃႈ မၼ်းပႆႇမႅၼ်ႈ၊ ႁဝ်းၶိုၼ်းမႃးထတ်းတူၺ်း ဢၼ်ႁဝ်းမႃးၸွမ်း NCA ၊ ဢၼ်ႁဝ်းႁဵတ်းမႃးၸိူဝ်းၼႆႉ မၼ်းမီးတီႈယူပ်ႈယွမ်းတီႈလႂ်၊ ႁဝ်းတေလႆႈမူၼ်ႉမႄးတီႈလႂ်၊ ဢမ်ႇဝႃႈယူင်ႉၶၢပ်ႈၵၢၼ်မိူင်း၊ ဢမ်ႇဝႃႈလၢႆးႁဵတ်းလၢႆးသၢင်ႈၸိူဝ်းၼႆႉ ႁဝ်းၶႃႈၶိုၼ်းမႃးထတ်းသၢင်တူၺ်း၊ ပေႃးမႃးထတ်းသၢင်တူၺ်းယဝ်ႉ ႁဝ်းၶႃႈတေမူၼ်ႉမႄးၸိူင်ႉႁိုဝ် ႁဝ်းၶႃႈၵေႃႈႁၢင်ႈႁႅၼ်းဝႆႉ။ ၼႂ်းၶၢဝ်းတၢင်း 5 လိူၼ်ၼႆႉ ၵမ်းလိုၼ်းသုတ်းမၼ်း ႁဝ်းၶႃႈၶိုၼ်းမႃးၺႃးၵၼ်တီႈ မိူဝ်ႈပူၼ်ႉမႃးလိူၼ်ဢွၵ်ႊထူဝ်ႊၿိူဝ်ႊ ဝၼ်းတီႈ 15 ၼၼ်ႉ တီႈၼေႇပျီႇတေႃႇ၊ တီႈပၢင်ပွႆးၶုၵ်းထူပ်း ၵၢၼ်လူင်းလၢႆးမိုဝ်း NCA ၶွပ်ႈၶူပ်ႇ 2 ပီတဵမ်။ တီႈၼႆႈ ၵူၼ်းလူင်သွင်ၾၢႆႇမႃးထူပ်းၺႃးၵၼ်သေ ၶိုၼ်းမႃးဢုပ်ႇဢူဝ်းၵၼ်၊ ႁဝ်းၶိုၼ်းမႃးတႄႇႁဵတ်းသၢင်ႈ ႁႂ်ႈၶၵ်ႉၵၢၼ်ၼႆႉ ပေႃးသိုပ်ႇၵႂႃႇတၢင်းၼႃႈလႆႈလႄႈၼႆ မၼ်းၸင်ႇပဵၼ်မႃး။ ၵွပ်ႈၼႆ ၸင်ႇပဵၼ်မႃးၸတ်းပၢင်ၵုမ် UPDJC မိူဝ်ႈဝႃးမိူဝ်ႈသိုၼ်း (30-31/10/2017)ၼႆႉ ငဝ်းလၢႆးမၼ်းပဵၼ်ၼႆ။ ၵမ်းၼႆႉ ပေႃးတေၵႂႃႇတၢင်းၼႃႈၼႆႉ ၾၢႆႇၼိုင်ႈတၢင်းၼိုင်ႈၵေႃႈ ႁဝ်းၶႃႈတေၵႂႃႇၸွမ်းၶၵ်ႉမၼ်း၊ တေႁၢင်ႈႁႅၼ်း ႁႂ်ႈမၼ်းပေႃးၸၢင်ႈ ၸတ်းပၢင်ၵုမ်လူင် ၵမ်းထူၼ်ႈ 3 ၊ ၾၢႆႇၼိုင်ႈၵေႃႈ ႁဝ်းၶႃႈတေမူၼ်ႉမႄးယူင်ႉၶၢပ်ႈၵၢၼ်မိူင်း (Frame-work) ၊ ႁဝ်းၶႃႈတေၵႂႃႇမိူဝ်ႈမိူဝ်ႈၵၼ်ၼႆႉ တေမီး 2 တၢင်းၸိူင်ႉၼႆ။ ၾၢႆႇႁဝ်းၶႃႈတႄႉႁၼ်ထိုင်ဝႃႈ မိူဝ်ႈလႂ်ႁဝ်းၶႃႈၶိုၼ်းမူၼ်ႉမႄး ယူင်ႉၶၢပ်ႈၵၢၼ်မိူင်း၊ လၢႆးႁဵတ်းလၢႆးသၢင်ႈမၼ်း ယဝ်ႉယႃႇယဝ်ႉ ႁဝ်းၶႃႈၸင်ႇၵွႆႈၸတ်းပၢင်ၵုမ်လူင် ၵမ်းတီႈ 3 ။ ထႅင်ႈၾၢႆႇၼိုင်ႈ ႁဝ်းၶႃႈႁၼ်ထိုင်ဝႃႈ ၸၢဝ်းၶိူဝ်းဢၼ်ပႆႇလႆႈၸတ်း ပၢင်ၵုမ်ၸၼ်ႉၸိူဝ်ႉၸၢတ်ႈၽႂ်မၼ်းၼၼ်ႉၵေႃႈ ႁႂ်ႈလႆႈၸတ်းယဝ်ႉ၊ မိူဝ်ႈလႂ်မၼ်းမႃးၸေးၸွတ်ႇၵၼ်ယဝ်ႉ တဵမ်ထူၼ်ႈယဝ်ႉ ၸင်ႇၵွႆႈၵႂႃႇတီႈၸတ်းပၢင်ၵုမ်လူင်ၵမ်းတီႈ 3 ၊ ယိူင်းဢၢၼ်းဝႆႉၸိူင်ႉၼၼ်။ ၵွပ်ႈပိူဝ်ႈၸိူင်ႉၼႆလႄႈ ဢၼ်လူင်ပွင်ၸိုင်ႈဝႃႈ ၶဝ်ၶႂ်ႈႁဵတ်းပၢင်ၵုမ်လူင်ၼႂ်းလိူၼ်ၻီႊသႅမ်ႊၿိူဝ်ႊ ၼႂ်း 12 လိူၼ်ၼႆႉတႄႉ မၼ်းတေယၢပ်ႇ။ ပေႃးဢဝ်ယိူင်းဢၢၼ်းၾၢႆႇၸၢဝ်းၶိူဝ်းဝႃႈတႄႉ တေၶႂ်ႈႁဵတ်းမွၵ်ႈၼႂ်းလိူၼ်မၢတ်ႊၶျ်၊ ဢမ်ႇၼၼ်ၵေႃႈ ႁူဝ်လိူၼ်မၢတ်ႊၶျ် ပီၼႃႈၸိူဝ်းၼႆႉ။ မိူဝ်ႈလဵဝ်လႆႈဝႃႈ ၶၵ်ႉၵၢၼ်မၼ်းဢၼ်ၵိုတ်းဝႆႉၼၼ်ႉ ၶိုၼ်းတူင်ႉမႃးဢိတ်းၼိုင်ႈယဝ်ႉ၊ ၵွပ်ႈပိူဝ်ႈဝႃႈပၢင်ၵုမ်မိူဝ်ႈဝႃးမိူဝ်ႈသိုၼ်း (UPDJC) ၵေႃႈတႄႇမႃးယဝ်ႉ၊ ပေႃးၼၼ်ပၢင်ၵုမ်ၼႆႉ မၼ်းတေမီးၵႂႃႇတိၵ်းတိၵ်း မိူၼ်ၼင်ႇပၢင်ၵုမ် UPDJC ၶဝ်၊ ပၢင်ၵုမ်ၸုမ်းႁၢင်ႈႁႅၼ်း ၸုမ်းႁဵတ်းၵၢၼ်မၼ်း၊ မၼ်းတေၵႂႃႇၸိူင်ႉၼႆ။ ၾၢႆႇၼိုင်ႈတၢင်းၼိုင်ႈၵေႃႈ ၸွမ်းၼင်ႇပၢင်ၵုမ်ၸၼ်ႉၸိူဝ်ႉၸၢတ်ႈ ၸုမ်းတူင်ႇဝူင်းၵူၼ်းၵေႃႈဝႃႈ ၶဝ်တေၸတ်းႁဵတ်း ၼႂ်းလိူၼ်ၼႆႉ တီႈၼေႇပျီႇတေႃႇ၊ ပွင်ႇဝႃႈၵၢၼ်ၼႆႉ မၼ်းၶိုၼ်းပၼ်ႇမႃးၶိုၼ်းယဝ်ႉ၊ ပေႃးမၼ်းပၼ်ႇမႃးၶိုၼ်းယဝ်ႉ ၶၢပ်ႈမၼ်းတဵမ်ၶိုၼ်းယဝ်ႉၵေႃႈ ႁဝ်းဢၢင်ႈၶိုၼ်းၸတ်းပၢင်ၵုမ်လူင်ၵမ်းတီႈ 3 ။ မိူဝ်ႈၼၼ်ႉ ဢၼ်လမ်ႇလွင်ႈမၼ်း တႃႇမုၵ်ႉၸုမ်းႁဝ်းၶႃႈၵေႃႈလီ၊ တႃႇတႆးႁဝ်းၶႃႈၵေႃႈလီ ႁဝ်းၶႃႈလူဝ်ႇလႆႈၸတ်းပၢင်ၵုမ် ၸၼ်ႉၸိူဝ်ႉၸၢတ်ႈႁဝ်း ယဝ်ႉၵွၼ်ႇ၊ မၼ်းၸင်ႇတေဢွၵ်ႇမႃးသဵင်ၵူၼ်းမိူင်းႁဝ်းၶႃႈဝႃႈ ႁဝ်းၶႂ်ႈႁဵတ်းၸိူင်ႉႁိုဝ်၊ ႁဝ်းတေဢဝ်တီႈၼၼ်ႈသေ ၵႂႃႇဢုပ်ႇ၊ မၼ်းပဵၼ်သဵင်တင်းသဵင်ႈ၊ မိူဝ်ႈလဵဝ်ၼႆႉ လႆႈဝႃႈၶၵ်ႉၵၢၼ်ဢၼ်ၵိုတ်းဝႆႉ 4-5 လိူၼ်ၼႆႉ မၼ်းၶိုၼ်းပၼ်ႇမႃးယဝ်ႉ ၶိုၼ်းတူင်ႉမႃးယဝ်ႉ ငဝ်းလၢႆးမၼ်းပဵၼ်ၸိူင်ႉၼႆ။ (ၶႅၼ်းတေႃႈပႂ်ႉသိုပ်ႇဢၢၼ်ႇ တွၼ်ႈပေႃးဢမ်ႇပဵၼ်လူင်းလၢႆးမိုဝ်း ၵၢၼ်ၵိုတ်းယိုဝ်းတူဝ်ႈမိူင်း NCA တေမီးမႃးၽွၼ်းလီႁိုဝ် ၽွၼ်းၸႃႉ)

['Uncategorized']

2017-11-06T00:38:45

https://shannews.org/archives/318

လိၵ်ႈၵိၼ်ၵႅၼ်ႇ 37 ၶေႃႈ တီႈ 21 ပၢင်လူင်ၵမ်း 2 ၸွင်ႇပႃႈထုၵ်ႇထိုင်ၼႂ်းသၽႃး

တီႈပၢင်ၵုမ်လူင် UPDJC ၼၼ်ႉ လူင်ပွင်ၸိုင်ႈ ၶႂ်ႈဢဝ်ၶေႃႈလႆႈၸႂ်မိူင်းႁူမ်ႈတုမ် 37 ၶေႃႈ ဢၼ်ဢမ်ႇပႃးၵၢင်ၸႂ် ၸၢဝ်းၶိူဝ်းတင်းသဵင်ႈ တၢင်ႇသၽႃးသေႁႂ်ႈမၵ်းမၼ်ႈ။ လွင်ႈၼႆႉ ၽူႈၶၢၼ်ပၢၵ်ႇ RCSS/SSA ၸဝ်ႈသိုၵ်းလူင်ၸၢႆးငိုၼ်း တွပ်ႇလၢတ်ႈတီႈ ၸုမ်းၶၢဝ်ႇၽူႈတွႆႇႁွၵ်ႈ ဝႆႉၼင်ႇၼႆ။ ထၢမ်-ၵဵဝ်ႇၵပ်းၵႂႃႇၶိုၼ်ႈပၢင်ၵုမ် UPDJC တီႈၼေႇပျီႇတေႃႇ ၼႂ်းၶၢဝ်းတၢင်း 2 ဝၼ်းၼႆႉ လႆႈဢုပ်ႇဢူဝ်းၵၼ်သင်ၽွင်ႈၶႃႈ?။ တွပ်ႇ-ၼႂ်းၶၢဝ်းတၢင်းသွင်ဝၼ်းၼႆႉ (30-31/10/2017) ပိူင်လူင်မၼ်းမီး 3 လွင်ႈ။ 1.ၵဵဝ်ႇၵပ်းၶေႃႈလႆႈၸႂ် မိူင်းႁူမ်ႈတုမ် 37 ၶေႃႈ ဢၼ်ႁဝ်းၶႃႈလႆႈၸႂ်ၵၼ်ဝႆႉမိူဝ်ႈ ပၢင်ၵုမ်လူင်ႁူဝ်ပၢၵ်ႇပီ 21 ပၢင်လူင် ၵမ်းတီႈ 2 ဢၼ်ၸတ်းမိူဝ်ႈပူၼ်ႉမႃး 4-5 လိူၼ်ၼၼ်ႉ။ ဢၼ်လႆႈမႃး 37 ၶေႃႈၼၼ်ႉ လူင်ပွင်ၸိုင်ႈၼႆႉၶဝ်ၶႂ်ႈဢဝ်တၢင်ႇၶဝ်ႈ ၼႂ်းသၽႃးသေ ႁႂ်ႈမၵ်းမၼ်ႈ၊ မီးၸိူင်ႉၼၼ်လႄႈလွင်ႈၼႆႉၵေႃႈ လႆႈမႃးဢုပ်ႇၵၼ်ၼႂ်းပၢင်ၵုမ် ဢၼ်ၼႆႉဢၼ်ၼိုင်ႈ။ ထႅင်ႈဢၼ်ၼိုင်ႈ 2.ၵဵဝ်ႇၵပ်းပၢင်ၵုမ်ၸၼ်ႉၸိူဝ်ႉၸၢတ်ႈ ၸၢဝ်းၶိူဝ်း၊ ဢၼ်ၼႆႉၵေႃႈႁဝ်းတေႁဵတ်းၸိူင်ႉႁိုဝ်။ ထႅင်ႈၶေႃႈၼိုင်ႈ 3.ပေႃးထိုင်မႃးပၢင်ၵုမ်လူင်ႁူဝ်ပၢၵ်ႇပီ 21 ပၢင်လူင် ၵမ်းတီႈ 3 ဢၼ်တေၸတ်းတၢင်းၼႃႈ ထႅင်ႈၼၼ်ႉ ႁဝ်းတေဢုပ်ႇႁူဝ်ၶေႃႈသင်လၢႆလၢႆၸိူဝ်းၼႆႉ၊ ပေႃးဢဝ်ၶပ်းမၢႆဢၼ်ယႂ်ႇယႂ်ႇမၼ်းမီး 3 ၶေႃႈၸိူဝ်းၼႆႉ။ ထၢမ်-ၵဵဝ်ႇၵပ်းလူင်ပွင်ၸိုင်ႈၶဝ်ၶႂ်ႈဢဝ် ၶေႃႈလႆႈၸႂ်မိူင်းႁူမ်ႈတုမ် 37 ၶေႃႈ တၢင်ႇၼႂ်းသၽႃးၼၼ်ႉ မီးၸိူင်ႉႁိုဝ် ပဵၼ်ၸိူင်ႉႁိုဝ်ၽွင်ႈယဝ်ႉၶႃႈ?။ တွပ်ႇ-ၶေႃႈလႆႈၸႂ်ၸိူဝ်းၼၼ်ႉ ပေႃးဢဝ်ၶၵ်ႉၵၢၼ် NCA ဝႃႈ မၼ်းတေလႆႈတၢင်ႇယူႇၵူၺ်းၼင်ႇၵဝ်ႇ။ ပေႃးတၢင်ႇသေသၽႃးမၵ်းမၼ်ႈ ၸင်ႇၵွႆႈတေၸၢင်ႈၽေႃႇၼမ်ႉၼႄတူဝ်၊ တႃႇတေမႄးမၢႆမီႈႁႃႉ မႄးပိူင်ပိုင်းၸိုင်ႈမိူင်းႁႃႉ ပေႃးဢဝ်ၶၵ်ႉမၼ်းဝႃႈ တေလႆႈႁဵတ်းၼၼ်ၵႂႃႇ။ ၵွပ်ႈၼၼ် လူင်ပွင်ၸိုင်ႈတႄႉၶႂ်ႈႁဵတ်း ၶႂ်ႈဢဝ်တၢင်ႇၶႂ်ႈမၵ်းမၼ်ႈ။ ၵမ်းၼႆႉ ပေႃးႁဝ်းၶႃႈမႃးတူၺ်းၶေႃႈလႆႈၸႂ် ဢၼ်လႆႈမႃး 37 ၶေႃႈ မိူဝ်ႈပၢင်ၵုမ်လူင်ပူၼ်ႉမႃးၼၼ်ႉ မၼ်းဢမ်ႇၸႂ်ႈဝႃႈၾၢႆႇၸၢဝ်းၶိူဝ်းၶဝ်၊ ၾၢႆႇပႃႇတီႇၶဝ် ႁၢၼ်ႉၸႂ်ႁၢၼ်ႉၶေႃးသေလႆႈမႃး။ မၼ်းဢမ်ႇၸႂ်ႈႁဝ်းလူင်ႉလူင်ႉ လႅင်းလႅင်း ႁဝ်းပွင်ႇၸႂ်ၵၼ်သေလႆႈမႃး။ ၾၢႆႇၼိုင်ႈတၢင်းၼိုင်ႈၵေႃႈ ပေႃးမႃးတူၺ်းၼႂ်းၶေႃႈလႆႈၸႂ်ၸိူဝ်းၼၼ်ႉ မၼ်းဢမ်ႇပႃးၵၢင်ၸႂ်ၸၢဝ်းၶိူဝ်းတင်းသဵင်ႈ၊ မၼ်းဢမ်ႇတဵမ်ထူၼ်ႈ။ ယဝ်ႉၵေႃႈ ၸုမ်းဢၼ်ပႆႇလူင်းလၢႆးမိုဝ်း NCA ၵေႃႈသမ်ႉမီးတင်းၼမ်၊ ၶဝ်ပႆႇလႆႈၶဝ်ႈမႃး။ ၾၢႆႇႁဝ်းၶႃႈတႄႉႁၼ်ထိုင်ဝႃႈ ၶေႃႈလႆႈၸႂ် 37 ၶေႃႈၼႆႉ မၼ်းပႆႇပႃးၵၢင်ၸႂ်တင်းသဵင်ႈ၊ ပေႃးဢဝ်တၢင်ႇၼႂ်းသၽႃးၸိုင် မၼ်းတေပႆႇမႅၼ်ႈ။ ၵူၼ်းဢၼ်ပႆႇလႆႈၶဝ်ႈမႃးၸိူဝ်းၼၼ်ႉၵေႃႈ မၼ်းတေယၢပ်ႇ တႃႇၶဝ်တေၶဝ်ႈမႃး၊ ၵွပ်ႈပိူဝ်ႈဝႃႈ ပေႃးဢဝ်ပိူင်မၼ်းဝႃႈ မၼ်းဢမ်ႇႁူမ်ႇငမ်းတင်းမိူင်း တင်းပိုၵ်း၊ ၶဝ်ဝႃႈပဵၼ်ပိူင်ၾႅတ်ႊၻရႄႊ ဝႃႈၼႆသေတႃႉ မၼ်းဢမ်ႇပႃးၵၢင်ၸႂ်တင်းမူတ်းလႄႈ ႁဝ်းၶႃႈဝႃႈဢၼ်ၼႆႉတႄႉ ဢဝ်ဝႆႉသေၵမ်းၼိုင်ႈၵွၼ်ႇ၊ ယႃႇၽူမ်ႈတၢင်ႇသေ ၵႂႃႇမၵ်းမၼ်ႈၼႂ်းသၽႃးၼႆ- ၾၢႆႇၸၢဝ်းၶိူဝ်းႁဝ်းဝႃႈၼၼ်။ ၵွပ်ႈပိူဝ်ႈၸိူင်ႉၼၼ်လႄႈ 1.ႁဝ်းၶႃႈလႆႈဝႃႈ ဢဝ်ၵိုတ်းဝႆႉၵမ်းၼိုင်ႈၵွၼ်ႇ ႁဝ်းပႆႇဢဝ်ၵႂႃႇယဝ်ႉ ဝႃႈၼႆလႄႈ ႁဝ်းပႆႇလႆႈၶေႃႈတူၵ်းလူင်း ဢၼ်တေဢဝ်ၵႂႃႇတၢင်းၼိူဝ်။ မိူဝ်းၼႃႈမႃးၵွႆႈဢုပ်ႇၵၼ်ထႅင်ႈ ငဝ်းလၢႆးမၼ်းပဵၼ်ၸိူင်ႉၼႆ။ ထၢမ်-ၾၢႆႇၸၢဝ်းၶိူဝ်းတႄႉဝႃႈ ဢဝ်ဝႆႉၵမ်းၼိုင်ႈၵွၼ်ႇ။ ၾၢႆႇလူင်ပွင်ၸိုင်ႈသမ်ႉ ၶိုၼ်းတွပ်ႇလၢတ်ႈၸိူင်ႉႁိုဝ်ၽွင်ႈၶႃႈ?။ တွပ်ႇ-ၵွပ်ႈပိူဝ်ႈဝႃႈ ၶဝ်ႁူႉဝႃႈၾၢႆႇႁဝ်းၶႃႈဢမ်ႇႁပ်ႉ၊ ၵွပ်ႈၼၼ် ၶဝ်ၵေႃႈဝႃႈဢၼ်ၼႆႉ ဢဝ်ဝႆႉၵမ်းၼိုင်ႈၵေႃႈဝႆႉသေလႄႈ၊ ပႂ်ႉဢုပ်ႇၵၼ်ထႅင်ႈပွၵ်ႈၼႃႈပွၵ်ႈလိုၼ်း၊ ဝႆႉၶၢဝ်းတၢင်းၼႃႈ။ ၵွပ်ႈၼၼ် တေၵဵပ်းဝႆႉၵမ်းၼိုင်ႈၵွၼ်ႇ ပႆႇပဵၼ်ဢဝ်တၢင်ႇ ငဝ်းလၢႆးမၼ်းၵေႃႈပဵၼ်ၸိူင်ႉၼၼ်ၵူၺ်း။ (ၶႅၼ်းတေႃႈပႂ်ႉသိုပ်ႇဢၢၼ်ႇ တွၼ်ႈၶၵ်ႉၵၢၼ်ငမ်းယဵၼ် တိုင်ႈၶိုၼ်ႈၼႃႈႁိုဝ် ၵိုတ်းၼိမ်ၸိုင်ႈဝႆႉယူႇ)

['Uncategorized']

2017-11-03T00:37:37

https://shannews.org/archives/315

ၸႂ်ဢမ်ႇယၢဝ်းသေၶႂ်ႈပေႉပုၼ်ႈၼိူဝ်ၵၼ် ႁဵတ်းလွင်ႈငမ်းယဵၼ်ဢမ်ႇလႆႈ

ဢၼ်လူင်ပွင်ၸိုင်ႈမၢၼ်ႈ ယိုၼ်ႈမိုဝ်းဢုပ်ႇဢူဝ်းလွင်ႈငမ်းယဵၼ် တင်းၸုမ်းဝႃႉတင်းၸုမ်းမိူင်းလႃး ပဵၼ်လွင်ႈလီ။ ႁဵတ်းလွင်ႈငမ်းယဵၼ်မီးလၢႆၶၵ်ႉတွၼ်ႈ၊ တေလႆႈဝႆႉၸႂ်ယိုၼ်းယၢဝ်းသေႁဵတ်းၵႂႃႇ။ လွင်ႈၼႆႉ ၽူႈၶၢၼ်ပၢၵ်ႇ RCSS/SSA ၸဝ်ႈသိုၵ်းလူင်ၸၢႆးငိုၼ်း တွပ်ႇလၢတ်ႈတီႈ ၸုမ်းၶၢဝ်ႇၽူႈတွႆႇႁွၵ်ႈ ဝႆႉၼင်ႇၼႆ။ ထၢမ်- မိူဝ်ႈလဵဝ် လွင်ႈငမ်းယဵၼ်ၼႆႉ ငဝ်းလၢႆးမၼ်းမီးၸိူင်ႉႁိုဝ်ၽွင်ႈၶႃႈ?။ တွပ်ႇ-ဢၼ်ၼႆႉတႄႉ ငိၼ်းဝႃႈဢမ်ႇႁိုင်ဢမ်ႇၼၢၼ်းၼႆႉ ၶွမ်ႊမတီႊလွင်ႈငမ်းယဵၼ် PC ၶဝ်တေၵႂႃႇႁူပ်ႉထူပ်းတင်းပီႈၼွင်ႉဝႃႉ UWSA တင်းၸုမ်းမိူင်းလႃး။ ငိၼ်းဝႃႈၶဝ်တေၵႂႃႇဢုပ်ႇၵၼ် ၵဵဝ်ႇၵပ်းၵၢၼ်ပူၵ်းပွင်၊ ၵၢၼ်ငမ်းယဵၼ် ဢၼ်ၼႆႉပဵၼ်တွၼ်ႈၼိုင်ႈ။ ပေႃးဝႃႈၵႂႃႇၺႃးၵၼ်ဢုပ်ႇၵၼ်ၼႆၵေႃႈ မၼ်းပဵၼ်လွင်ႈလီ၊ ၵၢၼ်ဢၼ်လႂ်သေဢမ်ႇဝႃႈ မၼ်းမႃးယဝ်ႉတီႈဢုပ်ႇၵၼ်ၵူၺ်း။ ၵူၺ်းၵႃႈ ႁဝ်းလူဝ်ႇႁူႉဝႃႈ ပေႃးၵဵဝ်ႇၵပ်းၼိူဝ်ၸုမ်းဢူၺ်းလီပွတ်းႁွင်ႇ 7 ၸုမ်းၼႆႉ ၾၢႆႇလူင်ပွင်ၸိုင်ႈသမ်ႉဝႃႈ- ပေႃးယူႇတီႈ 7 ၸုမ်းသေႁူမ်ႈၵၼ် ၶဝ်သမ်ႉဢမ်ႇႁပ်ႉ၊ ၼႆႉယဝ်ႉပၼ်ႁႃမၼ်း။ တၢင်းပုၼ်ႉၵေႃႈ ပေႃးသူဢမ်ႇႁပ်ႉ ၸုမ်းဢူၺ်းလီပွတ်းႁွင်ႇ FPNCC 7 ၸုမ်း ႁဝ်းပဵၼ်ဢၼ်လဵဝ်ၵၼ်ၼႆၵေႃႈ ႁဝ်းၵေႃႈဢမ်ႇဢုပ်ႇ။ တေႃႈလဵဝ်ႈ ငဝ်းလၢႆးမၼ်းပဵၼ်ၸိူင်ႉၼႆ။ ၵူၺ်းၵႃႈ လႆႈငိၼ်းဝႃႈတၢင်းလူင်ပွင်ၸိုင်ႈ တေၵႂႃႇဢုပ်ႇပီႈၼွင်ႉဝႃႉတင်းမိူင်းလႃးၼႆႉ လႆႈဝႃႈပဵၼ်ငဝ်းလၢႆးလီ။ ထႅင်ႈဢိတ်းၼိုင်ႈ ပေႃးဝႃႈၵႆႉၵႆႉၺႃးၵၼ် ၵႆႉၵႆႉဢုပ်ႇၵၼ်မႃး၊ ပေႃးႁဝ်းမီးလွင်ႈပွင်ႇၸႂ်ၵၼ် မီးလွင်ႈၸမ်ၸႂ်ၵၼ် ၼႆၵေႃႈ မၼ်းတေမီးလွင်ႈၶိုပ်ႈၼႃႈမႃး တေလီမႃးယူႇ။ ပိူင်လူင်မၼ်းတႄႉ ႁဝ်းလူဝ်ႇၵႆႉၵႆႉႁူပ်ႉထူပ်းဢုပ်ႇဢူဝ်းၵၼ်၊ မၼ်းတေမီးလွင်ႈယုမ်ႇယမ်ၵၼ်ၵႂႃႇ၊ ငဝ်းလၢႆးမၼ်းၶေးတေငၢႆႈမႃးယူႇ။ ပွင်ႇဝႃႈတၢင်းၾၢႆႇလူင်ပွင်ၸိုင်ႈတႄႉ ၶၵ်ႉၵၢၼ်ငမ်းယဵၼ်ဢၼ်ၵိုတ်းၵႂႃႇၼၼ်ႉ ၶဝ်ၶတ်းၸႂ်ႁႂ်ႈမၼ်းၶိုၼ်းတူင်ႉမႃး။ ၾၢႆႇၼိုင်ႈတၢင်းၼိုင်ႈ တၢင်းပွတ်းႁွင်ႇၵေႃႈ ဢၼ်မၼ်းတိူၵ်ႈတၼ်ၵၼ်ဝႆႉယူႇၼၼ်ႉ ၶဝ်ၶႂ်ႈၶိုၼ်းတီႇမႃး၊ ပေႃးဢဝ်တၢင်းပွတ်းႁွင်ႇဝႃႈၵေႃႈ လႆႈငိၼ်းဝႃႈၶဝ်ၸဝ်ႈၽွမ်ႉယူႇတႃႇသေႇ၊ ၶဝ်ဝႃႈႁဝ်းၶႃႈ 7 ၸုမ်း တေၽွမ်ႉႁူမ်ႈၵၼ်သေဢုပ်ႇ။ ဢၼ်ၼႆႉ ငဝ်းလၢႆးၸၢင်ႈတေလီမႃးယူႇ- ႁၼ်ထိုင်ၸိူင်ႉၼႆ။ ထၢမ်-ၵမ်းလိုၼ်းသုတ်း ၵဵဝ်ႇၵပ်းၶၵ်ႉၵၢၼ်လွင်ႈငမ်းယဵၼ်သေ ၶႂ်ႈဢုပ်ႇလၢတ်ႈသူင်ႇသင်ႇသင်ၽွင်ႈၶႃႈ?။ တွပ်ႇ- ႁဝ်းၶႃႈဝႃႈ ၶၵ်ႉၵၢၼ်ငမ်းယဵၼ်ပေႃးဝႃႈၼႆၸိုင် မၼ်းဢိင်ၼိူဝ် NCA ။ ၵမ်းၼႆႉပေႃးမႃးတူၺ်း NCA ၊ NCA မၼ်းပဵၼ်သင်ၼႆ မၼ်းပဵၼ်သိၵ်ႈၶူဝ်လႆတႃႇၵၢႆႇၵႂႃႇၸူးပၢင်ဢုပ်ႇဢူဝ်းၵၢၼ်မိူင်း၊ NCA ၼႆႉမၼ်းဢမ်ႇၸႂ်ႈယိူင်ႈမၢႆသုင်သုတ်း၊ ပေႃးဢုပ်ႇဢူဝ်းၵၢၼ်မိူင်းယဝ်ႉ တီႈပၢင်ၵုမ်လူင်ၼၼ်ႉ မၼ်းတေဢွၵ်ႇမႃးၶေႃႈလႆႈၸႂ်၊ ပေႃးလႆႈမႃးၶေႃႈလႆႈၸႂ် ဢၼ်တင်းသဵင်ႈလႆႈၸႂ်ၵၼ်မူတ်းမူတ်းယဝ်ႉၼႆ မၼ်းတေပဵၼ်မႃးလိၵ်ႈႁူမ်ႈမၢႆမိူင်းႁူမ်ႈတုမ်။ လိၵ်ႈႁူမ်ႈမၢႆမိူင်းႁူမ်ႈတုမ်ၼႆႉသမ်ႉ ပေႃးဢဝ်ၶၵ်ႉမၼ်းဝႃႈ မၼ်းတေလႆႈၵႂႃႇၼႂ်းသၽႃး၊ လုၵ်ႉတီႈသၽႃးၶိုၼ်းမၵ်းမၼ်ႈ၊ ပေႃးမၵ်ႈမၼ်ႈယဝ်ႉ ၸွင်ႇႁဝ်းၶႃႈတေၶႂ်ႈၶိုၼ်းမႄး မၢႆမီႈပိူင်ပိုင်းၸိုင်ႈမိူင်း၊ လၢႆးမၼ်းမႃးၸိူင်ႉၼႆ။ ၵွပ်ႈပိူဝ်ႈၸိူင်ႉၼၼ်လႄႈ မိူဝ်ႈႁဝ်းၶႃႈဢုပ်ႇဢူဝ်းၵၢၼ်မိူင်းၼၼ်ႉ ၼႂ်း NCA ၵေႃႈတႅမ်ႈဝႆႉဝႃႉ ၸွမ်းၼင်ႇၽွၼ်းၵၢၼ် (Out come) ဢၼ်ဢွၵ်ႇမႃးတီႈပၢင်ဢုပ်ႇဢူဝ်းၵၢၼ်မိူင်း ဢၼ်ႁဝ်းဝႃႈပၢင်ၵုမ်လူင်ႁူဝ်ပၢၵ်ႇပီ 21 ပၢင်လူင်ၼၼ်ႉ တေဢဝ်ၸွမ်းၼင်ႇဢၼ်ၼၼ်ႉသေ တေမႄးပိူင်ပိုင်းၸိုင်ႈမိူင်းႁဝ်း ႁႂ်ႈမၼ်းပေႃးပဵၼ်ၾႅတ်ႊၻရႄႊ-ဝႃႈၼႆ။ ၵွပ်ႈၼႆ မိူဝ်ႈဢုပ်ႇၵၼ်ၼႆႉ မၼ်းလမ်ႇလွင်ႈ၊ ႁဝ်းၶႃႈၶႂ်ႈလႆႈသင် ၶႂ်ႈပဵၼ်ၸိူင်ႉႁိုဝ်ၼႆ လူဝ်ႇဢုပ်ႇၵၼ်ႁႂ်ႈမၼ်းလႆႈလႆႈၼႂ်းပၢင်ၵုမ်။ ဢၼ်ၼႆႉဢၼ်ၼိုင်ႈ ဢၼ်ႁဝ်းၶႃႈလူဝ်ႇႁပ်ႉႁူႉဝႆႉ။ ၵွပ်ႈပိူဝ်ႈမၼ်းလမ်ႇလွင်ႈလႄႈ ၼႂ်းပၢင်ဢုပ်ႇဢူဝ်းၵၢၼ်မိူင်းၼၼ်ႉ သဵင်ၵူၼ်းမိူင်းႁဝ်းၼၼ်ႉမၼ်းလူဝ်ႇပႃး၊ ႁဝ်းၶႃႈၵေႃႈ ၼင်ႇႁိုဝ်သဵင်ၵူၼ်းမိူင်းတႆးႁဝ်းၶႃႈ ၵူၼ်းၸၢဝ်းၶိူဝ်းတႆးႁဝ်းၶႃႈပတ်းပိုၼ်ႉတေပႃးၼၼ်ႉ ႁဝ်းၶႃႈၶႂ်ႈႁဵတ်းပၢင်ၵုမ်ၸၼ်ႉၸိူဝ်ႉၸၢတ်ႈ ၸၢဝ်းၶိူဝ်းတႆး။ ၵွပ်ႈပိူဝ်ႈၼၼ် မိူဝ်ႈႁဵတ်းပၢင်ၵုမ်ၼၼ်ႉ ႁဝ်းၶႃႈၶႂ်ႈႁဵတ်းသင် ၶႂ်ႈမီးသင် ႁဝ်းၶႃႈလၢတ်ႈ၊ ႁဝ်းၶႃႈႁႂ်ႈမၼ်းပဵၼ်ၵၢင်ၸႂ်တႆးႁဝ်း။ ပေႃးၼၼ် ႁဝ်းတေဢဝ်ၵႂႃႇတီႈပၢင်ၵုမ်တၢင်းၼိူဝ်သေ ၶတ်းၸႂ်ဢုပ်ႇႁႂ်ႈမၼ်းဢွၵ်ႇမႃး ၸွမ်းၼင်ႇႁဝ်းၶႂ်ႈလႆႈ။ တီႈၼႆႈ မၼ်းပဵၼ်ဢၼ်လမ်ႇလွင်ႈမၼ်း။ ပေႃးႁဝ်းၶႃႈဢမ်ႇမေႃဢုပ်ႇ၊ ဢမ်ႇမီးၼမ်ႉၵတ်ႉဢုပ်ႇ၊ ပေႃးႁဝ်းၶႃႈဢမ်ႇပေႉပိူၼ်ႈၵေႃႈ ပေႃးမၼ်းဢွၵ်ႇမႃးၸွမ်းၼင်ႇဢၼ်ပိူၼ်ႈၶႂ်ႈလႆႈၵေႃႈ မၼ်းတေၵႂႃႇပဵၼ်ၸွမ်းပိူၼ်ႈၵူၺ်း၊ မၼ်းဢမ်ႇပဵၼ်ၸႂ်ႁဝ်း၊ ဢၼ်ၼႆႉလမ်ႇလွင်ႈ။ ၵွပ်ႈပိူဝ်ႈၸိူင်ႉၼၼ်လႄႈ မိူဝ်ႈဢုပ်ႇၵၼ်ၵူႈၸၼ်ႉၸၼ်ႉမႃးၼၼ်ႉၵေႃႈ ႁဝ်းၶႃႈလူဝ်ႇႁၢင်ႈႁႅၼ်းလီလီ၊ ဢမ်ႇဝႃႈႁႅင်းၵူၼ်း ဢမ်ႇဝႃႈႁႅင်းၼမ်ႉၵတ်ႉ ႁႅင်းၵူႈၾၢႆႇၾၢႆႇ၊ ႁႅင်းလၢႆးႁဵတ်းလၢႆးသၢင်ႈႁဝ်းၶႃႈလူဝ်ႇၶိုတ်းပိူၼ်ႈ၊ ဢၼ်ၼႆႉမၼ်းလမ်ႇလွင်ႈ။ ထႅင်ႈဢၼ်ၼိုင်ႈၵေႃႈ ယူႇတီႈမုၵ်ႉၸုမ်းႁဝ်းၶႃႈတႄႉ ၵွပ်ႈႁဝ်းၶႃႈပဵၼ်ၸုမ်းလူင်းလၢႆးမိုဝ်း NCA ယဝ်ႉလႄႈ ပဵၼ်ႁိုဝ်ၵေႃႈလီ ႁဝ်းၶႃႈတေၶတ်းၸႂ်ၵႂႃႇၸွမ်းဢၼ် NCA မီးဝႆႉၼၼ်ႉၵူၺ်း၊ ၵႂႃႇပဵၼ်ၶၵ်ႉပဵၼ်တွၼ်ႈ၊ ၵႂႃႇဢၼ်ဝႃႈၼၼ်ႉၵေႃႈ မၼ်းတေလႆႈၸႂ်ႉၶၢဝ်းယၢမ်း၊ ႁဝ်းၶႃႈတေလႆႈဝႆႉၸႂ်ယိုၼ်းၸႂ်ယၢဝ်း။ မိူဝ်ႈႁဝ်းဢုပ်ႇတင်းလူင်ပွင်ၸိုင်ႈၵေႃႈလီ တင်းတပ်ႉသိုၵ်းၵေႃႈလီ မၢင်ပွၵ်ႈၼႆႉမၼ်းတေၸၢင်ႈၶမ်ၵၼ်၊ ဢၼ်ၼႆႉပဵၼ်သၽႃႇဝမၼ်းယဝ်ႉ။ ပေႃးၶမ်ၵၼ်ယဝ်ႉၶိုၼ်းၵႄႈ၊ ပေႃးၵႄႈလႆႈၶိုၼ်းၵႂႃႇ၊ ပေႃးဢုပ်ႇပႆႇလႆႈၵေႃႈ ၵိုတ်းၵမ်းၼိုင်ႈၼႄႇ မၼ်းၸၢင်ႈပဵၼ်ၸိူင်ႉၼၼ်။ ႁဝ်းၶႃႈလႆႈၵိုတ်းမႃး 4-5 လိူၼ်၊ လၢႆးမၼ်းတေပဵၼ်ၸိူင်ႉၼႆၵူၺ်း။ ၵွပ်ႈပိူဝ်ႈၸိူင်ႉၼၼ်လႄႈ ႁဝ်းၶႃႈၶႂ်ႈဝႃႈၼႆႉ မၼ်းတေလႆႈၸႂ်ႉၶၢဝ်းယၢမ်း၊ မၼ်းတေယဝ်ႉမိူဝ်ႈလႂ်တႄႉတႄႉ ႁဝ်းၶႃႈပႆႇႁူႉ။ မိူၼ်တေႃႈလဵဝ် ႁဝ်းၶႃႈႁဵတ်းမႃး ပေႃးဢဝ်ငမ်းယဵၼ်ဝႃႈ ပေႃးမီး 6 ပီယဝ်ႉ၊ ပေႃး NCA သမ်ႉတိုၵ်ႉမီး 2 ပီ၊ မၼ်းတေလႆႈၸႂ်ႉၶၢဝ်းယၢမ်းလႄႈ ဢၼ်ၼႆႉတေလႆႈဝႆႉၸႂ်ယိုၼ်းၸႂ်ယၢဝ်း။ ၼႂ်းၵႄႈၼၼ်ႉ ႁဝ်းၶႃႈလူဝ်ႇႁၢင်ႈႁႅၼ်း ဢၼ်ႁဝ်းၶႃႈလူဝ်ႇၵူႈၾၢႆႇၾၢႆႇ။ မိူၼ်ၸိူင်ႉပေႃႈမႄႈၵူၼ်းမိူင်းႁဝ်းၶႃႈၵေႃႈ ပၵ်းတႃတူၺ်းပၼ်ၽွင်ႈ ၼႂ်းၶၵ်ႉၵၢၼ်ငမ်းယဵၼ်ၼႆႉ မၼ်းလူဝ်ႇၸိူင်ႉႁိုဝ်၊ မၼ်းမီးၸိူင်ႉႁိုဝ်၊ မၼ်းယူပ်ႈယွမ်းၸိူင်ႉႁိုဝ်၊ တူၺ်းသေၸီႉၸမ်ႈပၼ် ဢၼ်ၸုမ်းႁဝ်းၶႃႈလူင်းလၢႆးမိုဝ်းၸိူဝ်းၼႆႉ ထုၵ်ႇလီႁဵတ်းၸိူင်ႉႁိုဝ်၊ ႁဝ်းၶႃႈၵေႃႈပႂ်ႉထွမ်ႇပႂ်ႉႁပ်ႉယူႇ။ ၸွမ်းၼင်ႇႁဝ်းၶႃႈၶႂ်ႈလႆႈ၊ ၸွမ်းၼင်ႇၵူၼ်းမိူင်းႁဝ်းၶႃႈၶႂ်ႈလႆႈၶႂ်ႈပဵၼ်ၼၼ်ႉ ႁဝ်းၶႃႈတေၶတ်းၸႂ်။ ၸိူဝ်းၼၼ်ႉ ႁဝ်းၶႃႈတေဢဝ်ႁႅင်းၵူႈၾၢႆႇၾၢႆႇသေ မႃးႁူမ်ႈၵၼ်သေလႄႈႁဵတ်းသၢင်ႈၵႂႃႇ၊ ဢုပ်ႇဢူဝ်းၵႂႃႇ၊ ၶတ်းၸႂ်ၵႂႃႇၼႆတႄႉ ဢၼ်ႁဝ်းၶႂ်ႈလႆႈၼၼ်ႉ မၼ်းတေၸဵဝ်းထိုင်ႁိုဝ် ၶႂ်ႈယွၼ်းၾၢၵ်ႇဝႆႉၸိူင်ႉၼႆၶႃႈဢေႃႈ။ (ၶႅၼ်းတေႃႈပႂ်ႉသိုပ်ႇဢၢၼ်ႇတွၼ်ႈ ၵၢၼ်ဢုပ်ႇဢူဝ်းတီႈပၢင်ၵုမ်လူင် UPDJC ၶၢဝ်းတၢင်းသွင်ဝၼ်း၊ ဢၼ်ၸတ်းမိူဝ်ႈဝၼ်းတီႈ 30-31/10/2017 တီႈဝဵင်းလူင်ၼေႇပျီႇတေႃႇ)

['Uncategorized']

2017-11-02T00:36:39

https://shannews.org/archives/312

တႃႇႁဵတ်းပၢင်ၵုမ်ၵၢၼ်မိူင်းၸိူဝ်ႉၸၢတ်ႈတႆး ၶွင်ႉၶမ်ဝႆႉတီႈလႂ်

ပၢင်ၵုမ်လူင်လွင်ႈငမ်းယဵၼ်မိူင်းႁူမ်ႈတုမ် ႁိုဝå် ပၢင်ၵုမ်လူင်ႁူဝ်ပၢၵ်ႇပီ 21 ပၢင်လူင် ၵမ်းထူၼ်ႈ 3 ဢၼ်တေၸတ်းႁဵတ်းတၢင်းၼႃႈၼႆႉ ၸုမ်းၸၢဝ်းၶိူဝ်း တေဝႆႉၼမ်ႉၼၵ်း လွင်ႈဢုပ်ႇဢူဝ်းၵၢၼ်မိူင်း။ ၵူၺ်းၵႃႈ ဢၼ်တေၸတ်းၼႂ်းလိူၼ်ၻီႊသႅမ်ႊၿိူဝ်ႊၼႆႉ ၸုမ်းၸၢဝ်းၶိူဝ်းပႆႇတူဝ်ႈတၼ်း- လွင်ႈၼႆႉ ၽူႈၶၢၼ်ပၢၵ်ႇ RCSS/SSA ၸဝ်ႈသိုၵ်းလူင်ၸၢႆးငိုၼ်း တွပ်ႇလၢတ်ႈတီႈ ၸုမ်းၶၢဝ်ႇၽူႈတွႆႇႁွၵ်ႈ ၼင်ႇၼႆ။ ထၢမ်-တႃႇၸတ်းပၢင်ၵုမ်ၵၢၼ်မိူင်း ၸၼ်ႉၸိူဝ်ႉၸၢတ်ႈတႆးၼႆႉ မီးလွင်ႈတူၵ်းလူင်းၵၼ်ၸိူင်ႉႁိုဝ်ၽွင်ႈၶႃႈ?။ တွပ်ႇ-ၵဵဝ်ႇၵပ်းပၢင်ၵုမ်ၸၼ်ႉၸိူဝ်ႉၸၢတ်ႈၼႆႉ ပေႃးတႆးတႄႉ ပေႃးဢဝ်ပိူင်မၼ်းဝႃႈ ၸုမ်းႁဝ်းၶႃႈ ၶွင်ႇသီႇဢဝ်ၶိုၼ်းၸိုင်ႈတႆး/ တပ်ႉသိုၵ်းၸိုင်ႈတႆးၼႆႉ ႁဝ်းၶႃႈလူင်းလၢႆးမိုဝ်း NCA ယဝ်ႉလႄႈ ႁဝ်းၶႃႈတိုၼ်းမီး သုၼ်ႇႁဵတ်းယဝ်ႉ။ တင်းသွင်ၾၢႆႇ လူင်ပွင်ၸိုင်ႈတင်းမုၵ်ႉၸုမ်းႁဝ်းၶႃႈ လႆႈၸႂ်ၵၼ်တႃႇၸတ်းႁဵတ်းယဝ်ႉ ပၢင်ၵုမ်ၸၼ်ႉၸိူဝ်ႉၸၢတ်ႈ ၸၢဝ်းၶိူဝ်းတႆး၊ ၵူၺ်းၵႃႈ ဝႃႈၼၼ်သေတႃႉ မၼ်းမႃးၶမ်ၵၼ်ဢွင်ႈတီႈမၼ်း။ ၾၢႆႇလူင်ပွင်ၸိုင်ႈတင်းတပ်ႉသိုၵ်း ၶဝ်သမ်ႉဝႃႈ ႁႂ်ႈသူၸဝ်ႈၵႂႃႇၸတ်းႁဵတ်းတီႈမိူင်းပၼ်ႇ၊ ႁဝ်းၶႃႈသမ်ႉဝႃႈ မၼ်းဢမ်ႇမႅၼ်ႈ ႁဝ်းတေႁဵတ်းတီႈတူၼ်ႈတီး၊ လွင်ႈၼႆႉမၼ်းမႃးၶမ်ၵၼ်တီႈမၼ်း။ ၵွပ်ႈဝႃႈဢွင်ႈတီႈမၼ်းၼႆႉ ႁဝ်းၶႃႈဢုပ်ႇၵၼ်ဢမ်ႇလႆႈလႄႈ မိူဝ်ႈၵႃႈပူၼ်ႉမႃးၼႆႉ ႁဝ်းၶႃႈဢမ်ႇလႆႈႁဵတ်း။ ၵမ်းၼႆႉ လွင်ႈၼႆႉၵူၺ်းၼင်ႇၵဝ်ႇ ႁဝ်းဢဝ်မႃးၼိူဝ်ၽိူၼ်သေၶိုၼ်းဢုပ်ႇၵၼ်ထႅင်ႈ။ ၵမ်းၼႆႉၵေႃႈပႆႇတူၵ်းလူင်းၵၼ်လႆႈ၊ ၾၢႆႇလူင်ပွင်ၸိုင်ႈ ၾၢႆႇတပ်ႉသိုၵ်းၶဝ်ဝႃႈ ႁႂ်ႈႁဵတ်းတီႈမိူင်းပၼ်ႇ၊ ႁဝ်းၵေႃႈဝႃႈႁဝ်းလူဝ်ႇႁဵတ်းတီႈတူၼ်ႈတီး၊ မႃးၶမ်ၵၼ်သေ ဢၼ်ၼႆႉၵေႃႈပႆႇၸၢင်ႈၵႄႈ၊ ပႆႇၸၢင်ႈတူၵ်းလူင်းၵၼ်လႆႈ။ လိူင်ႈၼႆႉၵေႃႈဝႆႉဢုပ်ႇၵၼ်တၢင်းၼႃႈ ထႅင်ႈၵမ်းၼိုင်ႈ၊ မၼ်းတိုၵ်ႉပဵၼ်လၢႆးၵဝ်ႇယူႇ၊ ပၼ်ႇၵႂႃႇပၼ်ႇမႃးၶိုၼ်းၵူၺ်း။ မိူဝ်ႈလဵဝ်ၼႆႉ မၼ်းမႃးၶမ်ၾၢႆႇသိုၵ်း၊ ၾၢႆႇလူင်ပွင်ၸိုင်ႈတႄႉ ၸၢင်ႈငူပ်ႉငီႉၵၼ်လႆႈယူႇ၊ ၾၢႆႇသိုၵ်းတႄႉၶဝ်ဢမ်ႇယွမ်း။ ၵွပ်ႈပိူဝ်ႈၼၼ် ႁဝ်းၶႃႈၵေႃႈတေလႆႈၶိုၼ်းဢုပ်ႇတင်းၾၢႆႇသိုၵ်းထႅင်ႈၵမ်းၼိုင်ႈ၊ ၶဝ်တေဝႃႈႁိုဝ်၊ ပေႃးဝႃႈၶဝ်ဢမ်ႇယွမ်း ၼႆၵေႃႈ ၾၢႆႇႁဝ်းလူး ၸွင်ႇႁဝ်းတေယွမ်း၊ ၼႂ်းႁဝ်းၵေႃႈလူဝ်ႇလႆႈၶိုၼ်းဢုပ်ႇၵၼ်။ ပေႃးႁဝ်းမႃးဢုပ်ႇတူၺ်းၼႂ်းၽူႈၼမ်းတႆးႁဝ်း ၽူႈယႂ်ႇၵူၼ်းလူင်ႁဝ်း ဢမ်ႇဝႃႈၼႂ်းပႃႇတီႇ၊ ဢမ်ႇဝႃႈၼႂ်းၸုမ်း တူင်ႇဝူင်းၵူၼ်း၊ ႁဝ်းထွမ်ႇတူၺ်းသဵင်တႄႉ ၽႂ်ၵေႃႈဝႃႈ ဢၼ်ၼႆႉမၼ်းပဵၼ်ပၢင်ၵုမ်ပိူဝ်ႈတႃႇၸိူဝ်ႉၸၢတ်ႈတႆးႁဝ်း၊ ၸၢဝ်းၶိူဝ်းႁဝ်းတင်းသဵင်ႈလႄႈ ႁဝ်းၶႃႈၵိုင်ႇလီလႆႈႁဵတ်းတီႈတူၼ်ႈတီး၊ မၼ်းၸင်ႇတေမီးၵုင်ႇမုၼ်၊ ပေႃးဢမ်ႇၸႂ်ႈၸိူင်ႉၼၼ် ႁဝ်းၶႃႈၵေႃႈဢမ်ႇယွမ်း-ၼႆ တင်းၼမ်ႁၼ်ထိုင်ၸိူင်ႉၼၼ်။ ၵွပ်ႈၼၼ် တႃႇႁဝ်းၶႃႈတေလုၵ်ႉတီႈတူၼ်ႈတီးသေ ၵႂႃႇႁဵတ်းတီႈဢၼ်ၶဝ်မၵ်းမၼ်ႈၼၼ်ႉၵေႃႈ မၼ်းပႆႇထုၵ်ႇ။ ဢၼ်ၼႆႉ ႁဝ်းၶႃႈတေလႆႈၶိုၼ်းဢုပ်ႇတင်းတပ်ႉထႅင်ႈ၊ ၵၢၵ်ႇသေႃးမၼ်းမီးတီႈတပ်ႉ၊ တေႃႈလဵဝ်ႁဝ်းၶႃႈတိုၵ်ႉၶတ်းၸႂ်ယူႇ။ သင်ၸိူဝ်ႉဝႃႈတႆးႁဝ်းဢမ်ႇလႆႈႁဵတ်းၼႆ ပေႃးဢဝ်ပိူင် NCA ဝႃႈၸိုင် တႃႇတေဢဝ်ၵႂႃႇဢုပ်ႇတၢင်းၼိူဝ် ဢၼ်ႁဝ်းဝႃႈပၢင်ၵုမ်လူင်ႁူဝ်ပၢၵ်ႇပီ 21 ပၢင်လူင် ပွၵ်ႈၵမ်း 3 ၼၼ်ႉ မၼ်းတေလႆႈဢဝ်ၵၢင်ၸႂ်၊ ဢဝ်ၽိုၼ်လိၵ်ႈဢၼ်ဢွၵ်ႇမႃးတီႈၸၢဝ်းၶိူဝ်းၽႂ်မၼ်းသေ ဢဝ်ၵႂႃႇ၊ ပေႃးၸိူင်ႉၼၼ် မၼ်းၸင်ႇၵွႆႈပဵၼ်သဵင်တႆး ႁဝ်းၶႃႈတင်းမူတ်း၊ ႁဝ်းၶႃႈၶႂ်ႈႁဵတ်းၸိူင်ႉၼႆ ၸင်ႇဢဝ်ၵႂႃႇဢုပ်ႇတီႈၼၼ်ႈ။ ပေႃးႁဝ်းၶႃႈဢမ်ႇလႆႈႁဵတ်းၼႆၸိုင် သဵင်ပီႈၼွင်ႉတႆးႁဝ်းၶႃႈတေဢမ်ႇမီး၊ ပေႃးဝႃႈသဵင်တႆးႁဝ်းၶႃႈတင်းမူတ်း ၵၢင်ၸႂ်ႁဝ်းၶႃႈဢမ်ႇမီး၊ ဢၼ်ႁဝ်းၵႂႃႇတီႈ ပၢင်ၵုမ်လူင်ၼၼ်ႉ မၼ်းတေပဵၼ်သဵင် RCSS ဢၼ်လဵဝ်ၵူၺ်း၊ ပေႃးၸိူင်ႉၼၼ် မၼ်းတေယၢပ်ႇ၊ ငဝ်းလၢႆးပဵၼ်ၸိူင်ႉၼႆ။ ထၢမ်-လွင်ႈတႃႇတေႁဵတ်းပၢင်ၵုမ်ၸၼ်ႉၸိူဝ်ႉၸၢတ်ႈၼႆႉ ပေႃးဝႃႈၵႂႃႇဢုပ်ႇၵၼ်တင်းၾၢႆႇသိုၵ်းၼႆ ဝူၼ်ႉဝႆႉဝႃႈ ဢၼ်ၶဝ်ၶဵင်ႈၶႅင်ဝႆႉၼၼ်ႉ တေယွမ်းလူင်းဢိတ်းၼိုင်ႈယူႇၶႃႈႁႃႉ?။ တွပ်ႇ-ပေႃးမႃးတူၺ်းမိူဝ်ႈလဵဝ်တႄႉ ႁဝ်းၶႃႈဢုပ်ႇၵၼ်မႃးလၢႆပွၵ်ႈယဝ်ႉ။ ၾၢႆႇၶဝ်ၵေႃႈဢမ်ႇယွမ်း ၾၢႆႇႁဝ်းၵေႃႈ ဢမ်ႇယွမ်းၼႆ တိုၵ်ႉၶမ်ၵၼ်ယူႇ၊ မိူဝ်ႈလဵဝ်ပႆႇလၢမ်းလႆႈ တိုၵ်ႉပဵၼ်မွၵ်ႈ 50% ။ တၢင်းပီႈၼွင်ႉရၶႅင်ႇၶဝ်ၵေႃႈ ႁၢၼ်ႉတေႃႇမိူဝ်ႈလဵဝ်ပႆႇၸၢင်ႈႁဵတ်း၊ ၵွပ်ႈပိူဝ်ႈဝႃႈ ပေႃးဢဝ်လူင်ပွင်ၸိုင်ႈဝႃႈ ငဝ်းလၢႆးၵူႈလွင်ႈလွင်ႈတႃႇတေႁဵတ်း တၢင်းပုၼ်ႉၼၼ်ႉ မၼ်းယၢပ်ႇ၊ ငဝ်းလၢႆးမၼ်းပႆႇပၼ်၊ ၶဝ်လၢတ်ႈမွၵ်ႈၼၼ်ႉၵူၺ်း ၶဝ်ဢမ်ႇလၢတ်ႈၵႂၢင်ႈၵႂၢင်ႈ။ ပေႃးမႃးတူၺ်းငဝ်းလၢႆးၸိူင်ႉၼႆ တႃႇပၢတ်ႈၵမ်းၼႆႉၵေႃႈ ပီႈၼွင်ႉရၶႅင်ႇၼႆႉမၼ်းတေယၢပ်ႇ။ ၵွပ်ႈၼၼ် ပေႃးမႃးႁုပ်ႈသေလၢတ်ႈၵေႃႈ ဢၼ်ႁဝ်းၶႃႈဢုပ်ႇၵၼ်မိူဝ်ႈဝႃးမိူဝ်ႈသိုၼ်းၼႆႉ ၵဵဝ်ႇၵပ်းပၢင်ၵုမ် ၸၼ်ႉၸိူဝ်ႉၸၢတ်ႈ ၸၢဝ်းၶိူဝ်းတႆးလႄႈၸၢဝ်းၶိူဝ်းရၶႅင်ႇၼၼ်ႉ ႁဝ်းၶႃႈပႆႇတူၵ်းလူင်းၵၼ်လႆႈ။ တႃႇရၶႅင်ႇယၢပ်ႇ၊ တႃႇတႆးႁဝ်းတႄႉတီႈမၼ်း ပႆႇၸၢင်ႈတူၵ်းလူင်းၵၼ်လႆႈလႄႈ တိုၵ်ႉမိူၼ်ၵဝ်ႇယူႇ။ ဝႃႈၼၼ်သေတႃႉၵေႃႈ တႃႇႁဝ်းၶႃႈတေၸၢင်ႈႁဵတ်းတႄႉ ပၢင်ႁူပ်ႉထူပ်းၵူၼ်းမိူင်းႁႃႉ၊ ပၢင်ႁူပ်ႉထူပ်းလူင်ႈၼႃႈႁႃႉၸိူဝ်းၼၼ်ႉတႄႉ ႁဝ်းၶႃႈတေႁဵတ်းၵႂႃႇယူႇ။ တၢင်ႇတီႈၵေႃႈပိူၼ်ႈႁဵတ်းၸိူင်ႉၼၼ်၊ ပၢင်ႁူပ်ႉထူပ်းၵူၼ်းမိူင်း၊ ပၢင်ႁူပ်ႉထူပ်းလူင်ႈၼႃႈ၊ ပၢင်ယွၼ်းတၢင်းႁၼ်ထိုင်တီႈၵူၼ်းမိူင်းၸိူဝ်းၼႆႉ ႁဵတ်းၵႂႃႇပဵၼ်တီႈပဵၼ်တီႈသေ ၵမ်းလိုၼ်းသုတ်းမႃး ၸင်ႇမႃးၶွၼ်ႈတုမ်ၵၼ်သေပဵၼ်ပၢင်ၵုမ်ၸိူဝ်ႉၸၢတ်ႈၽႂ်မၼ်း၊ ငဝ်းလၢႆးမၼ်းပဵၼ်ၸိူင်ႉၼၼ်။ ႁဝ်းၶႃႈၵေႃႈ တေလႆႈၸႂ်ႉလၢႆးၼၼ်ႉသေႁဵတ်းၵႂႃႇ။ ပေႃးၸၢင်ႈၸတ်းမႃးၼႆၵေႃႈ ႁဝ်းၶႃႈတေဢဝ်ဢၼ်လႆႈမႃး ၶိုၼ်းမႃးၶွၼ်ႈတုမ်ၵၼ်သေ ၸင်ႇၵွႆႈႁဵတ်း-ငဝ်းလၢႆးမၼ်း လႅပ်ႈတေပဵၼ်ၼၼ်။ ထၢမ်-ပေႃးဝႃႈပၢင်ၵုမ်လူင် ႁူဝ်ပၢၵ်ႇပီ 21 ပွၵ်ႈၵမ်း 3 ၼႆႉ တေဢုပ်ႇဢူဝ်းႁူဝ်ၶေႃႈသင်လၢႆလၢႆၶႃႈ?။ တွပ်ႇ-ဢၼ်ၼႆႉ လႆႈၶိုၼ်းမႄးဢုပ်ႇၵၼ်ဝႃႈ ႁဝ်းၶႃႈတေၶိုၼ်းၸႂ်ႉႁူဝ်ၶေႃႈၵဝ်ႇ ၸွမ်းၼင်ႇႁဝ်းၶႃႈလႆႈဢုပ်ႇမိူဝ်ႈ ၵမ်းတီႈ 2 ၼၼ်ႉၵူၺ်း၊ ပိူင်လူင်မၼ်းတႄႉ ၾၢႆႇၸၢဝ်းၶိူဝ်းသမ်ႉၶိုၼ်းဝႃႈ ၵမ်းၼႆႉႁဝ်းၶႃႈတေဝႆႉၼမ်ႉၼၵ်းၵၢၼ်မိူင်း ပဵၼ်ထီႉၼိုင်ႈ။ ပေႃးယဝ်ႉၸင်ႇၵွႆႈမႃး ဢၼ်ၵိုတ်းယူႇ 4 ႁူဝ်ၶေႃႈၼၼ်ႉ၊ ၵၢၼ်ႁူမ်ႇလူမ်ႈ၊ ၵၢၼ်ပၢႆးမၢၵ်ႈမီး၊ ၵၢၼ်တူင်ႇဝူင်းၵူၼ်း၊ ၵၢၼ်တီႈလိၼ်လႄႈသိင်ႇဝႅတ်ႉလွမ်ႉ ၶူဝ်းၶွင်သၽႃႇဝ။ ပေႃးဢဝ်ပိူင်လူင်မၼ်းဝႃႈ တေပဵၼ်ၵၢၼ်မိူင်းဝႃႈၼႆၵူၺ်း၊ ႁူဝ်ၶေႃႈမၼ်းတႄႉ မၼ်းမိူၼ်ၵဝ်ႇၵူၺ်း ဢမ်ႇလႅၵ်ႈလၢႆႈသင်။ ထၢမ်-ယွၼ်ႉသင်လႄႈဝႆႉၼမ်ႉၼၵ်းၵၢၼ်မိူင်း။ ၵၢၼ်မိူင်းၼႆႉ မၼ်းလမ်ႇလွင်ႈၸိူင်ႉႁိုဝ်ၽွင်ႈၶႃႈ?။ တွပ်ႇ-မၼ်းလမ်ႇလွင်ႈၸိူင်ႉႁိုဝ်ဢၼ်ဝႃႈၼၼ်ႉ တင်း 5 ႁူဝ်ၶေႃႈၼႆႉ မၼ်းမႃးၵွင်ႉၵၼ်။ ပိူင်လူင်မၼ်း လုၵ်ႉတီႈၵၢၼ်မိူင်းသေၸင်ႇဢွၵ်ႇမႃးၶေႃႈလႆႈၸႂ်၊ ပေႃးၼၼ် မၼ်းတေလုၵ်ႉတီႈပိူင်ၵၢၼ်မိူင်းၼႆႉသေ မၼ်းတေတမ်းဝၢင်းပၼ်တင်းသဵင်ႈ။ ပေႃးဢမ်ႇၸႂ်ႈၸိူင်ႉၼၼ် ပေႃးႁဝ်းၶႃႈပႆႇတူၵ်းလူင်းၵၼ်ၵၢၼ်မိူင်းလႆႈ မိူၼ်ၸိူင်ႉႁဝ်းၶႃႈတေမႃးတမ်းပိူင်ပၢႆးမၢၵ်ႈမီး၊ ပိူင်တူင်ႇဝူင်းၵူၼ်း၊ ပိူင်တီႈလိၼ်ၼႆ မၼ်းတေဢမ်ႇမႃးၶူပ်းငၢမ်ႇ တင်းၵၢၼ်မိူင်း၊ မၼ်းတေမႃးၵွင်ႉၵၼ်မူတ်း။ ၵွပ်ႈၼႆလႄႈ ပေႃးႁဝ်းၶႃႈတူၵ်းလူင်းၵၼ်ၵၢၼ်မိူင်းယဝ်ႉ ဢၼ်တေၸၢင်ႈႁဵတ်းၼႆႉ ၵဵဝ်ႇၵပ်းၵၢၼ်သိုၵ်း၊ ၵၢၼ်တပ်ႉမိူင်းႁူမ်ႈတုမ်ၾႅတ်ႊၻရႄႊၸိူဝ်းၼႆႉ။ တပ်ႉၾႅတ်ႊၻရႄႊၸိူဝ်းၼႆႉ မၼ်းတေလႆႈဢိင်ၼိူဝ်တီႈၶေႃႈလႆႈၸႂ်ၵၢၼ်မိူင်း၊ တူၵ်းလူင်းၵၢၼ်မိူင်း၊ တမ်းပိူင်မၼ်းယဝ်ႉ ၸင်ႇၵွႆႈၸၢင်ႈဢုပ်ႇၵၼ်။ ၵွပ်ႈၼၼ် ပၢင်ၵုမ်လူင်ဢၼ်တေမႃးၼႆႉ တေဢုပ်ႇၵၼ်ဢၼ်ပဵၼ်ၵၢၼ်မိူင်းပဵၼ်လၵ်းဢွၼ်တၢင်း။ ဢၼ်ၸိူဝ်းၼၼ်ႉၵေႃႈတေသိုပ်ႇဢုပ်ႇယူႇ၊ ၵွပ်ႈဝႃႈၵႃႈပူၼ်ႉမႃး ဢၼ်ဢုပ်ႇၵၼ်ပႆႇယဝ်ႉၵေႃႈမၼ်းမီး။ ၵူၺ်းၵႃႈ ဢၼ်ၼဵၼ်ႉဢၼ်ဝႆႉၼမ်ႉၼၵ်းမၼ်း ဝႆႉတီႈၵၢၼ်မိူင်း။ ထၢမ်-ပၢင်ၵုမ်လူင်ပၢင်လူင် ႁူဝ်ပၢၵ်ႇပီ 21 ပၢင်လူင်ပွၵ်ႈၵမ်း 3 ၼႆႉ ဝႃႈတေၸတ်းႁဵတ်းၼႂ်း လိူၼ်ၻီႊသႅမ်ႊၿိူဝ်ႊၼႆႉ တေပဵၼ်ဢမ်ႇပဵၼ်ၶႃႈ?။ တွပ်ႇ-ပၢင်ၵုမ်လူင်ၼႆႉ လူင်ပွင်ၸိုင်ႈတႄႉၶႂ်ႈၸတ်းႁဵတ်း၊ ၵူၺ်းၵႃႈ ၾၢႆႇၸၢဝ်းၶိူဝ်းႁဝ်းသမ်ႉဝႃႈ ၵူဝ်မၼ်းဢမ်ႇတၼ်း။ ၵွပ်ႈဝႃႈသွၼ်ႇတူၺ်းၼႂ်းၵႄႈမၼ်း ႁဝ်းၶႃႈတေလႆႈႁဵတ်းပၢင်ၵုမ်ၸၼ်ႉၸိူဝ်ႉၸၢတ်ႈၸိူဝ်းၼႆႉ၊ လူဝ်ႇႁၢင်ႈႁႅၼ်းၵူႈလွင်ႈလွင်ႈ လၢႆၾၢႆႇလၢႆဢၼ်ၼႆႉမၼ်းပႆႇတၼ်း။

['Uncategorized']

2017-10-21T00:34:31

https://shannews.org/archives/307

သင်ၶလႄႈၵူၼ်းမိူင်းၼမ်ႉၶမ်း တုၵ်းယွၼ်း CSSU ၶိုင်ၵၢၼ်လွင်ႈၽွမ်ႉႁူမ်ႈ

ပိူဝ်ႈတႃႇႁႂ်ႈၵူၼ်းမိူင်းၼမ်ႉၶမ်း ပႃႇတီႇတႆးတီႈဝဵင်းၼမ်ႉၶမ်း ၽွမ်ႉႁူမ်ႈၵၼ်၊ ပဵၼ်ၼမ်ႉၼိုင်ႈၸႂ်လဵဝ်ၵၼ် ၽွမ်ႉသဵင်ပဵင်းပၢၵ်ႇၵၼ်ၼၼ်ႉ ယူႇတီႈတူဝ်တႅၼ်းသင်ၶၸဝ်ႈလႄႈ ၵူၼ်းမိူင်း လႆႈႁဵတ်းလိၵ်ႈတၢင်ႇထိုင်တီႈ ၵေႃပွင်ၵၢင်ၽွမ်ႉႁူမ်ႈၸိုင်ႈတႆး (CSSU) ၵႂႃႇ။ လွင်ႈၼႆႉ ၸဝ်ႈၶူးထမ်ႇမသီႇရိ ႁူဝ်ပဝ်ႈသင်ၶထုင်ႉမၢဝ်း၊ ဝတ်ႉၸေယသုၶ ဝဵင်းၼမ်ႉၶမ်း တွပ်ႇလၢတ်ႈတီႈ ၸုမ်းၶၢဝ်ႇၽူႈတွႆႇႁွၵ်ႈ ၼင်ႇၼႆ။ ထၢမ်-လွင်ႈဢၼ်လႆႈတႅမ်ႈလိၵ်ႈထိုင် CSSU ၼၼ်ႉ တႃႇႁႂ်ႈပႃႇတီႇတႆးၶွတ်ႇလိူတ်ႈၽွမ်ႉႁူမ်ႈၵၼ် ဢၼ်ဝႃႈၼၼ်ႉ မီးယိူင်းဢၢၼ်းၸိူင်ႉႁိုဝ်သေ လႆႈတႅမ်ႈလိၵ်ႈထိုင်ၶႃႈဢေႃႈ။ ပိုင်ႈၸဝ်ႈႁဝ်းတွပ်ႇပၼ်သေၵမ်းၶႃႈ?။ တွပ်ႇ-ၸဝ်ႈႁဝ်းၶဝ်လႆႈတႅမ်ႈလိၵ်ႈၵႂႃႇထိုင်တီႈ ၼႂ်းၸုမ်း CSSU ၼၼ်ႉ ယိူင်းမၢႆမၼ်းမီးလၢႆၸိူဝ်ႉလၢႆပိူင်။ ယိူင်းဢၢၼ်းဢၼ်ႁဝ်း လႆႈတႅမ်ႈလိၵ်ႈၵႂႃႇထိုင်တီႈၸုမ်း CSSU ၼႆႉ ၵွပ်ႈပိူဝ်ႈဝႃႈ ၶႂ်ႈႁႂ်ႈၸုမ်းႁဝ်းၵူႈမူႇၵူႈၸုမ်း ၸုမ်းဢၼ်ၶဝ်ႈပႃးၼႂ်း CSSU ၸိူဝ်းၼႆႉ ၸုမ်းပႃႇတီႇႁူဝ်သိူဝ်၊ ၸုမ်းပႃႇတီႇသိူဝ်ၽိူၵ်ႇ၊ ၸုမ်းတႆးႁဝ်းၼႂ်းမိူင်းၼွၵ်ႈမိူင်း ၸိူဝ်းဢၼ်ၶဝ်ႈပႃးၸိူဝ်းၼၼ်ႉ ႁႂ်ႈလႆႈႁဵတ်းၵၢၼ် တွၼ်ႈတႃႇပေႃႈမႄႈၵူၼ်းမိူင်းတႆးႁဝ်း တင်းဝၢၼ်ႈမိူင်းႁဝ်း၊ ၵူႈမူႇၵူႈၸုမ်းႁႂ်ႈလႆႈၽွမ်ႉသဵင်ပဵင်းပၢၵ်ႇၵၼ်သေလႄႈ ႁဵတ်းတႄႉတႄႉ။ ယႃႇပေၵူၺ်းလၢတ်ႈလၢႆလၢႆ၊ ထုၵ်ႇလီႁဵတ်းသၢင်ႈႁၢင်ႈပွင်ပၼ်ယဝ်ႉ။ လိူဝ်သေၼၼ်ႉ ယိူင်းဢၢၼ်းတႄႉ ၵွပ်ႈပိူဝ်ႈဝႃႈၸုမ်း CSSU ၼႆၵေႃႈ ႁဵတ်းပၢင်ၵုမ်မႃးလၢႆပီလၢႆၵမ်းယဝ်ႉ၊ ၵူၺ်းၵႃႈ ၸွမ်းၼင်ႇႁဝ်းမုင်ႈမွင်း ၶႂ်ႈလႆႈၶႂ်ႈပဵၼ်ၼၼ်ႉ လွင်ႈၽေႃႇၼမ်ႉၽေႃႇတူဝ်မႃးၼၼ်ႉ မၼ်းဢမ်ႇပေႃးႁၼ်။ ၵွပ်ႈၼၼ် ယူႇတီႈႁဝ်းၸုမ်းပေႃႈမႄႈၵူၼ်းမိူင်းလႄႈ ၸဝ်ႈသင်ၶၼုမ်ႇတႆးႁဝ်း တီႈဝဵင်းၼမ်ႉၶမ်း ၸွမ်းၼင်ႇဢၼ်ႁဝ်း လႆႈၶၢမ်ႇမႃး ၼႂ်းၵႄႈၵၢင် လွင်ႈလူၺ်ႈပႃႇတီႇဢမ်ႇမႅၼ်ႈၵၼ်သေ ႁိမ်ၼႃႈတီႈၵၼ်၊ ပေႃႈမႄႈၵူၼ်းမိူင်းၼႆႉ ၶၢမ်ႇၸၢၵ်ႇမၼ်းမႃး ႁဝ်းလႆႈသုမ်းပႃႇတီႇတၢင်ႇဢၼ် ၸဵမ်ၵႂႃႇၸိူဝ်းၼႆႉ။ ၵွပ်ႈပိူဝ်ႈဢမ်ႇၶႂ်ႈပဵၼ်ၸိူင်ႉၼင်ႇထႅင်ႈ ၸင်ႇဝႃႈထုၵ်ႇလီတုၵ်းယွၼ်း ထုၵ်ႇလီတၢင်ႇလိၵ်ႈယွၼ်းထိုင် ႁႂ်ႈလႆႈႁူႉထိုင်။ ပေႃႇလသီႇၽႂ်မၼ်းၸိူဝ်းၼႆႉ ႁႂ်ႈၶိုၼ်းမႃးဢုပ်ႇၵၼ်လီလီသေ လႆႈတႅမ်ႈတၢင်ႇထိုင်ၼႂ်းၸုမ်း CSSU ၼင်ႇၵၼ်။ တီႈဢၼ်တႅမ်ႈတၢင်ႇၵႂႃႇ ၸုမ်းပေႃႇလသီႇၽႂ်မၼ်းၼၼ်ႉ ၶိုၼ်းမႃးထတ်းသၢင်ၸွမ်းၵၼ်သေ ထုၵ်ႇလီႁဵတ်း ၸွမ်းဢၼ်လႂ် ႁႂ်ႈဢုပ်ႇၵၼ်လီလီသေ တႅပ်းတတ်းပၼ်။ ႁႂ်ႈၶိုၼ်းႁဵတ်းၵၢၼ်ၽေႃႇၼမ်ႉၽေႃႇတူဝ်၊ ၵၢၼ်ထူပ်းမိုဝ်း ၸဵမ်ၸိူဝ်းၼႆႉ ႁႂ်ႈႁဵတ်းဢွၵ်ႇမႃးလႆႈတႄႉတႄႉ။ ၵွပ်ႈပိူဝ်ႈၼၼ်လႄႈ ၸွမ်းၼင်ႇၶၢဝ်းယၢမ်း တေလိူၵ်ႈတင်ႈထႅင်ႈ၊ ပေႃးလိူၵ်ႈတင်ႈမိူဝ်ႈပီ 2020 ဢၼ်တေထိုင်မႃးၽွင်းၼၼ် ႁႂ်ႈႁဝ်းလႆႈပဵၼ်သဵင်ၶေႃႈလဵဝ်၊ ဢၼ်လႆႈဢွၵ်ႇသဵင် ၵႂႃႇၼၼ်ႉ ႁႂ်ႈလႆႈပဵၼ်ဢၼ်လဵဝ်။ ပေႃးႁဝ်းတိုၵ်ႉတႅၵ်ႇၵၼ် ပဵၼ်ၽႂ်ပဵၼ်မၼ်းယူႇၼႆႉ ၽဝၵျၢမ်ႇၵျမ်ႇမႃႇတႆးႁဝ်းၵေႃႈ တေပဵၼ်ၼႆၵႂႃႇတိၵ်းတိၵ်း။ ၵွပ်ႈပိူဝ်ႈဢမ်ႇၶႂ်ႈႁႂ်ႈပဵၼ်ၸိူင်ႉၼႆလႄႈ ၸင်ႇဝႃႈႁဝ်းထုၵ်ႇလီတုၵ်းယွၼ်း တႅမ်ႈတၢင်ႇထိုင်ၼႂ်းၸုမ်း CSSU ။ ထၢမ်-ပၼ်ႁႃ ဢၼ်လႆႈႁူပ်ႉလႆႈႁၼ်ယူႇယၢမ်းလဵဝ် သမ်ႉမီးၸိူင်ႉႁိုဝ်ၽွင်ႈၶႃႈ?။ တွပ်ႇ-ပၼ်ႁႃၼႂ်းၼမ်ႉၶမ်းၼႆႉ ပိူင်လူင်မၼ်းတႄႉမီး ၸုမ်းႁူဝ်သိူဝ်လႄႈ ၸုမ်းပႃႇတီႇသိူဝ်ၽိူၵ်ႇ။ သွင်ဢၼ်ၼႆႉ မိူဝ်ႈပူၼ်ႉမႃး မိူဝ်ႈပႆႇထိုင်ပီ 2015 ၼၼ်ႉ ႁဝ်းၸုမ်းၸဝ်ႈႁႆႈၸဝ်ႈၼႃး၊ ၸုမ်းပႃႇတီႇသိူဝ်ၽိူၵ်ႇ ႁူဝ်သိူဝ်ၸိူဝ်းၼႆႉ ႁူမ်ႈႁွမ်းၵၼ်သေႁဵတ်းၵၢၼ်မႃး။ ၵူၺ်းမိူဝ်ႈလဵဝ်ၼႆႉ ႁဝ်းတေႁဵတ်းသင်ၼႆၵေႃႈ မၼ်းဢမ်ႇၽွမ်ႉသဵင်ပဵင်းပၢၵ်ႇၵၼ် မိူၼ်ၼင်ႇၵူႈပွၵ်ႈ။ ပိူင်တႅၵ်ႈမၼ်း ႁဝ်းတေႁဵတ်းၵၢၼ်ပိူဝ်ႈတႃႇတေၵႅတ်ႇၶႄ လွင်ႈၽေးၵူႈလွင်ႈလွင်ႈၼႂ်း တူင်ႇဝဵင်းႁဝ်း ၸဵမ်ၵႂႃႇၸိူဝ်းၼႆႉ ႁဝ်းဝႃႈမၼ်းဢမ်ႇမိူၼ်ၵူႈပီပူၼ်ႉမႃး၊ ဢမ်ႇမိူၼ်မိူဝ်ႈပီ 2015 ။ ပၼ်ႁႃမိူဝ်ႈလဵဝ် မိူၼ်ၼင်ႇမိူင်းၶႄႇတေၵၢႆႇၶူဝ်မႃး တီႈတၢင်းမိူင်းၼမ်ႉၶမ်းၸိူဝ်းၼႆႉ လွင်ႈဢၼ်ႁဝ်းတေ ၵႅတ်ႇၶႄႁႄႉၵင်ႈ၊ မိူၼ်ၼင်ႇဝႃႈတေၼႄၵၢင်ၸႂ် ၸဵမ်ၵႂႃႇၸိူဝ်းၼႆႉ ပေႃႈမႄႈၵူၼ်းမိူင်းႁဝ်းၼႆႉ ပေႃးဝႃႈၸုမ်း သိူဝ်ၽိူၵ်ႇဢွၼ်ႁူဝ်ႁဵတ်းၼႆၵေႃႈ ၸုမ်းႁူဝ်သိူဝ်ဢမ်ႇၶႂ်ႈမႃး၊ ပေႃးၸုမ်းႁူဝ်သိူဝ်ႁဵတ်းၼႆၵေႃႈ ၸုမ်းသိူဝ်ၽိူၵ်ႇ ဢမ်ႇၶႂ်ႈၵႂႃႇ။ လိူဝ်ၼၼ်ႉဢမ်ႇၵႃး ပၼ်ႁႃၼႆႉ ပေႃးဝႃႈမီးၶႅၵ်ႇလီပၢင်ၸႃႉၸဵမ်ၵႂႃႇၸိူဝ်းၼႆႉ ၵိၼ်ၶဝ်ႈဢမ်ႇႁူမ်ႈမူႇၵၼ်ႁိုဝ်ႉ၊ ၽိတ်ႈမွၵ်ႇၵၼ် ဢမ်ႇမႃးၶိုၼ်ႈႁွတ်ႈႁိုဝ်ႉ မၼ်းပဵၼ်ၸိူင်ႉၼၼ်မႃး။ ၵွပ်ႈပိူဝ်ႈၼၼ်လႄႈ ပၼ်ႁႃၸိူဝ်းၼႆႉ ပေႃးပဵၼ်သိုပ်ႇလၢမ်းတၢမ်းၵႂႃႇတိၵ်းတိၵ်း ပေႃႈမႄႈၵူၼ်းမိူင်းၼမ်ႉၶမ်းႁဝ်း တေမီးတၢင်းယၢပ်ႇၽိုတ်ႇ၊ တေသုမ်းပိူၼ်ႈထႅင်ႈ။ ၵွပ်ႈပိူဝ်ႈၼၼ်လႄႈ ၸင်ႇဝႃႈပၼ်ႁႃၸိူဝ်းၼႆႉ ႁဝ်းဢမ်ႇၶႂ်ႈႁႂ်ႈမၼ်းမီးယဝ်ႉ။ ထၢမ်- မီးယိူင်းဢၢၼ်းၶႂ်ႈႁႂ်ႈပဵၼ်ၸိူင်ႉႁိုဝ်ၶႃႈ?။ တွပ်ႇ-ႁဝ်းပဵၼ်တႆးၼင်ႇၵၼ်၊ ႁဝ်းပဵၼ်ၵူၼ်းၶိူဝ်းလဵဝ်ၵၼ်ၼႆႉ ပေႃးၵုမ်ႇတိုၵ်ႉပဵၼ်ၽႂ်ပဵၼ်မၼ်း၊ ပေႃးၵုမ်ႇဢဝ်ဢတ်ႉတ မၢၼ်ႇမႃႇၼသေ ႁဵတ်းၵၢၼ်ၸွမ်းၵၼ်ၵႂႃႇမိူဝ်းၼႃႈၼႆႉ တီႈဢၼ်ႁဝ်းမုင်ႈမွင်း၊ တီႈဢၼ်ႁဝ်းယိူင်းဢၢၼ်း ႁဝ်းၶႂ်ႈလႆႈလွင်ႈထၢင်ႇႁၢင်ႈၵတ်းယဵၼ်၊ လွင်ႈဢၼ်ႁဝ်းၶႂ်ႈလႆႈသုၼ်ႇလႆႈသုၼ်ႇပဵၼ် ၽဵင်ႇပဵင်းၵၼ်တင်းၸုမ်းၸၢဝ်းၶိူဝ်း တၢင်ႇၸိူဝ်ႉတၢင်ႇၶိူဝ်းၸိူဝ်းၼၼ်ႉ မၼ်းတေဢမ်ႇပဵၼ်မႃးလႆႈ။ ၵွပ်ႈပိူဝ်ႈၼၼ်လႄႈ ႁဝ်းလႆႈႁဵတ်းၵၢၼ်မိူင်းမႃး၊ လႆႈယူႇတႂ်ႈမိုဝ်းၽူႈၶဵၼ်မႃး၊ ယူႇတႂ်ႈမိုဝ်းလူင်ပွင်ၸိုင်ႈ ဢၼ်ႁဝ်းဢမ်ႇၶႂ်ႈမီး ဢမ်ႇမုင်ႈမွင်းၸိူဝ်းၼၼ်ႉ ယူႇတႂ်ႈမိုဝ်းၶဝ်မႃး ႁဝ်းၵေႃႈလႆႈၶၢမ်ႇၸၢၵ်ႇမၼ်းတင်းႁိုင်းယဝ်ႉ။ ၵွပ်ႈပိူဝ်ႈၼႆ လုၵ်ႉဢဝ်ၼႆႉၵႂႃႇမိူဝ်းၼႃႈ ပေႃးတေႁဵတ်းၵၢၼ်မိူင်းၵႂႃႇထႅင်ႈၼၼ်ႉ လွင်ႈၶဝ်ႈဢွၵ်ႇၵၼ်၊ လွင်ႈႁူမ်ႈၵၢၼ်ၵၼ်တႄႉတႄႉ၊ လွင်ႈတူဝ်ထူပ်း လွင်ႈထူပ်းမိုဝ်း ၽေႃႇၼမ်ႉၽေႃႇတူဝ်တႄႉတႄႉၼၼ်ႉ မၼ်းထုၵ်ႇလီႁဵတ်းၸိူင်ႉႁိုဝ်ၵႂႃႇထႅင်ႈၼႆ ဢၼ်ပဵၼ်ၽူႈယႂ်ႇၵူၼ်းလူင်ႁဝ်း ၼႂ်းၸုမ်း CSSU သမ်ႉၶႅၼ်းတေႁူႉ လိူဝ်သေၸဝ်ႈႁဝ်းၶဝ်၊ ႁူႉလိူဝ်သေပေႃႈမႄႈၵူၼ်းမိူင်း။ ၵွပ်ႈၼၼ် ၶႂ်ႈႁႂ်ႈၶဝ်ၸဝ်ႈႁဵတ်းၽေႃႇၼမ်ႉၽေႃႇတူဝ် တႄႉတႄႉ။ လွင်ႈဝႃႈႁဝ်းႁူမ်ႈသၢင်ႈ ႁူမ်ႈၵၼ်ႁဵတ်း ၽွမ်ႉၵၼ်ႁဵတ်း ၶဝ်ႈဢွၵ်ႇၵၼ်၊ ႁူမ်ႈၵၼ်ႁဵတ်းသၢင်ႈ ၸိူဝ်းၼႆႉ မၼ်းထုၵ်ႇလီၽေႃႇၼမ်ႉၽေႃႇတူဝ်မၼ်းတႄႉတႄႉယဝ်ႉ။ ဢမ်ႇၸႂ်ႈဝႃႈ တေလႆႈႁဵတ်းဢဝ်ၸိုဝ်ႈ ဢဝ်သဵင်မၼ်း၊ ႁဝ်းပဵၼ်ၵေႃပွင်ၵၢၼ်ၽွမ်ႉႁူမ်ႈၸိုင်ႈတႆး ႁဝ်းထုၵ်ႇလီႁဵတ်းပၼ်ႁႂ်ႈပေႃႈမႄႈၵူၼ်းမိူင်းတႆး ႁဝ်းတႄႉတႄႉယဝ်ႉ၊ ၸဝ်ႈႁဝ်းၶဝ်ႁၼ်ထိုင်ၸိူင်ႉၼၼ်သေ ၸင်ႇဝႃႈဢဝ်ၼႆႉၵႂႃႇမိူဝ်းၼႃႈ ၵူႈမူႇၵူႈၸုမ်း ၶႂ်ႈႁႂ်ႈပဵၼ်ဢၼ်လဵဝ်ၵၼ်။ ထၢမ်-ၵူၼ်းမႃးၶိုၼ်ႈပၢင်ၵုမ် လႆႈၸႂ်ၵၼ်မီးလၢႆၸုမ်း၊ ပဵၼ်ၸိူဝ်းလႂ်လၢႆလၢႆၶႃႈ?။ တွပ်ႇ-ဢၼ်ၵူၼ်းမႃးၶိုၼ်ႈႁွတ်ႈၶဝ်ႈႁူမ်ႈပၢင်ၵုမ် တီႈၵျွင်းၼၼ်ႉ ႁူဝ်ၵူၼ်းဢၼ်လူင်းလၢႆးမိုဝ်း ၸဵမ်ၵူၼ်းႁိူၼ်း ၵူၼ်းၵျွင်းမီး 97 ၵေႃႉ။ ၸဝ်ႈၶဝ်မီး 13 တူၼ်။ ၵူၼ်းၸိူဝ်းဢၼ်ၶိုၼ်ႈႁွတ်ႈလႄႈသင်၊ ၸဝ်ႈၶဝ်သင်ၶလႄႈသင် ပဵၼ်ၽူႈတၢင်တူဝ်ၵူႈမူႇၵူႈၸုမ်း။ ပဵၼ်ၸုမ်း ဢၼ်ႁဝ်းလႆႈ ၵႂႃႇၸွႆႈထႅမ်ပီႈၼွင်ႉၵူၼ်းမိူင်းၸိူဝ်းလႆႈထူပ်းၽေးသိုၵ်း မိူဝ်ႈပၢင်တိုၵ်းတီႈမိူင်းဝီး တီႈႁူဝ်ပၢင်ႇ ဢၼ်လႆႈၶၢမ်ႇဢွၵ်ႇဝၢၼ်ႈဢွၵ်ႇသၢၼ်ၼၼ်ႉ။ တင်းမူတ်းမီး 9 မူႇ 9 ၸုမ်း၊ ၸုမ်းၸဝ်ႈႁႆႈၸဝ်ႈၼႃး၊ ၸုမ်းၸဝ်ႈသင်ၶၼုမ်ႇ၊ ၸုမ်းသိူဝ်ၽိူၵ်ႇ၊ ၸုမ်းၼၢင်းယိင်း၊ ၸုမ်းၵူၼ်းၼုမ်ႇ၊ ၸုမ်းပေႃႈၸႄႈမႄႈဝဵင်း၊ ႁူဝ်ပဝ်ႈၼႃႈမၢၼ်ႈတႃသူၼ် ၸဵမ်ၸိူဝ်းၼႆႉ ႁဝ်းမီးဝႆႉ 9 ၸုမ်း။ ၸိူဝ်းတၢင်တူဝ်မႃး ၶိုၼ်ႈႁွတ်ႈၼႆႉ ပဵၼ်ၸိူဝ်းၼႆႉ။ ၸင်ႇဝႃႈ ၸုမ်းၸိူဝ်းႁဝ်းၼႆႉ ၸဵမ်မိူဝ်ႈႁဝ်းတႄႇႁႅၵ်ႈႁဵတ်းမႃးၼၼ်ႉ မၼ်းၵေႃႈတၢင်တူဝ်လႆႈပေႃႈမႄႈၵူၼ်းမိူင်းယဝ်ႉ။ ၵွပ်ႈပိူဝ်ႈၼၼ်လႄႈ မိူၼ်ၼင်ႇႁဝ်းတၢင်ႇၵႂႃႇၸိူဝ်းၼႆႉၵေႃႈ ႁႂ်ႈလႆႈႁူမ်ႈသဵင်ပဵင်းပၢၵ်ႇၵၼ်ယဝ်ႉ။ မိူဝ်ႈဝႃးၵေႃႈ ဢွၼ်ၵၼ်လႆႈၸႂ် ႁၼ်လီႁင်းၽႂ်ႇႁင်းမၼ်း ႁူမ်ႈႁွမ်းၸွမ်းၵၼ်၊ မိူၼ်ၼင်ႇဝႃႈ ႁႂ်ႈလႆႈပဵၼ်ၶေႃႈသဵင်လဵဝ်ၵၼ်ၼၼ်ႉယဝ်ႉ။

['Uncategorized']

2017-08-24T00:32:51

https://shannews.org/archives/304

ပေႃးဢုပ်ႇဢူဝ်းလွင်ႈယႃႈမဝ်းၵမ်ၵေႃႈ တၵ်းလႆႈဢုပ်ႇပႃးလွင်ႈၵၢၼ်မိူင်း တင်းသွင်ဢမ်ႇၽၢတ်ႇၵၼ်လႆႈ

ၵၢၼ်မိူင်း ၵၢၼ်ငမ်းယဵၼ် ယႃႈမဝ်းၵမ် မၼ်းတိုၼ်းဢမ်ႇၽၢတ်ႇၵၼ်လႆႈ၊ ပေႃးဢုပ်ႇဢူဝ်းၵၼ် လွင်ႈယႃႈမဝ်းၵမ်ၵေႃႈ တၵ်းလႆႈဢုပ်ႇပႃးလွင်ႈၵၢၼ်မိူင်း။ ၵဵဝ်ႇၵပ်းလွင်ႈၼႆႉ ၸုမ်းၶၢဝ်ႇၽူႈတွႆႇႁွၵ်ႈ တွင်ႈထၢမ်သေ ၽူႈၵွၼ်းလုမ်း PI ၸဝ်ႈၶိုၼ်းသႂ် ဢၼ်ႁဵတ်းၵၢၼ်ၵမ်ႉထႅမ်လွင်ႈငမ်းယဵၼ် ၼႂ်းမိူင်း တွပ်ႇလၢတ်ႈဝႆႉ ၼင်ႇၼႆ။ ထၢမ်-မိူဝ်ႈပူၼ်ႉမႃး 2-3 ဝၼ်းၼႆႉ ယူႇတီႈၽွင်းလူင်ၾၢႆႇႁူမ်ႇလူမ်ႈလႄႈလႅၼ်လိၼ် ၸဝ်ႈသိုၵ်းလူင်ၼၢႆႇလိၼ်းဢွင်ႇ လၢတ်ႈဝႃႈ-တေတႄႇၽဵဝ်ႈယႃႈမဝ်းၵမ် ဝႃႈၼႆ။ ၵွပ်ႈၼႆ ပေႃးတူၺ်းၼႆမၼ်းမီးမႃး လၢႆပွၵ်ႈလၢႆၵမ်းယဝ်ႉလႄႈ ပၼ်ႁႃယႃႈမဝ်းၵမ်ၼႂ်းမိူင်းတႆး ဢၼ်ဢမ်ႇႁၢႆၼႆႉ မၼ်းပဵၼ်ၸိူင်ႉႁိုဝ်ၽွင်ႈ။ ၾၢႆႇလူင်ပွင်ၸိုင်ႈၵေႃႈသမ်ႉႁဵတ်းယူႇ၊ လွင်ႈၼႆႉ ထတ်းသၢင်ပၼ်ၽွင်ႈၶႃႈ?။ တွပ်ႇ-ပေႃးၵဵဝ်ႇၵပ်းလူၺ်ႈလွင်ႈယႃႈမဝ်းၵမ်ၼႆႉ တၢင်းၾၢႆႇလူင်ပွင်ၸိုင်ႈမၢၼ်ႈလႄႈ တပ်ႉသိုၵ်းမၢၼ်ႈၼႆႉ လႆႈၶိုင်ပွင်ၽဵဝ်ႈမူၺ်ႉမႃးၵေႃႈ မၼ်းႁိုင်ၼႅၼ်ႇယဝ်ႉ၊ ၸဵမ်မိူဝ်ႈပီ 1974 ၵေႃႈ လႆႈႁူမ်ႈမိုဝ်းၵၼ်တင်းဢမေႊရိၵၢၼ်ႊ သေၽဵဝ်ႈမူၺ်ႉမႃး၊ ယိုင်ႈၽဵဝ်ႈယိုင်ႈၼမ်မႃးတိၵ်းတိၵ်း၊ မၼ်းၼႄဝႃႈ လၢႆးၽဵဝ်ႈၼႆႉ မၼ်းတိုၼ်းဢမ်ႇမႅၼ်ႈ။ ႁဵတ်းသင်ဢမ်ႇမႅၼ်ႈလႃႇ။ ၾၢႆႇၼိုင်ႈသမ်ႉၽဵဝ်ႈ၊ ၾၢႆႇၼိုင်ႈသမ်ႉ ႁူမ်ႈမိုဝ်းၵၼ်တင်း ၸုမ်းၸိူဝ်းဢၼ်ၵဵဝ်ႇၶွင်ႈၸွမ်း ယႃႈမဝ်းၵမ်၊ မၼ်းပဵၼ်ၸိူင်ႉၼၼ်ဝႆႉ။ ပေႃးၸူးၸႂ်ၼႆႉ ၶႂ်ႈၽဵဝ်ႈယႃႈမဝ်းၵမ်ဝႃႈၼႆသေတႃႉၵေႃႈ ဢဝ်ၵၢၼ်မိူင်းဝႃႈသမ်ႉ ၸုမ်းၸိူဝ်းဢၼ်ႁဵတ်းၵၢၼ်ယႃႈမဝ်းၵမ်ၸိူဝ်းၼႆႉ သမ်ႉပဵၼ်မႁႃႇမိတ်ႈ (ဢူၺ်းလီ)ၾၢႆႇလူင်ပွင်ၸိုင်ႈ၊ ပေႃးပဵၼ်ၸိူင်ႉၼၼ်ၼႆၵေႃႈ တႃႇတေၽဵဝ်ႈမူၺ်ႉၼႆႉမၼ်းယၢပ်ႇ။ တူၺ်းဢဝ်မိူဝ်ႈပၢၼ်ၵူႈပွၵ်ႈလူး၊ ဢွၼ်တၢင်း ဢၼ်ၸိုဝ်ႈယႂ်ႇၼႆႉ မီးမိူၼ်ၼင်ႇလေႃႇသျိင်းႁၢၼ်။ လေႃႇသျိင်းႁၢၼ်ၼႆႉ ၵွပ်ႈပိူဝ်ႈမၼ်းယူႇၾၢႆႇလူင်ပွင်ၸိုင်ႈလႄႈ မၼ်းၵေႃႈထၢင်ႇႁၢင်ႈၵႃႉၶၢႆ။ ဝၢႆးၼႆႉမႃးမၼ်းသမ်ႉၵႂႃႇၶဝ်ႈထိူၼ်ႇၶဝ်ႈၶိူဝ်းၼႆၵေႃႈ လူင်ပွင်ၸိုင်ႈမၢၼ်ႈၵေႃႈဢဝ်လိူင်ႈၼိူဝ်မၼ်း၊ ထိုင်တီႈပၼ်တူတ်ႈတၢမ်ႇတၢႆ။ ဝၢႆးၼႆႉမႃး ၸဝ်ႈၶုၼ်သႃႇသမ်ႉ ယူႇၾၢႆႇလူင်ပွင်ၸိုင်ႈသေႁဵတ်းၵၢၼ်လႄႈ ယႃႈမဝ်းၵမ်ၼႆႉမၼ်းၵေႃႈ ထၢင်ႇႁၢင်ႈႁဵတ်း။ ၽိူဝ်ႇထိုင်ဝၢႆးမၼ်းပိုၼ်ၽၢဝ်ႇၵွၼ်းၶေႃယဝ်ႉၵေႃႈ တၢင်းၾၢႆႇလူင်ပွင်ၸိုင်ႈ ပိုၼ်ႉပႅတ်ႈမၼ်းသေၵႂႃႇပၼ်ဢဵၼ်ပၼ်ႁႅင်းတီႈ ၸုမ်းပီႈၼွင်ႉဝႃႉ။ ဢဝ်ပီႈၼွင်ႉဝႃႉထၢင်ႇႁၢင်ႈၵႃႉထၢင်ႇႁၢင်ႈၶၢႆ။ တၢင်းၾၢႆႇၶုၼ်သႃႇ ဢမ်ႇသူႈလႆႈသေ ထိုင်တီႈမၼ်းပေႃးလႆႈဝၢင်းၶိူင်ႈၵႂႃႇ။ ပေႃးဝႃႈတေၽဵဝ်ႈမူၺ်ႉယႃႈမဝ်းၵမ်ၼႆ ၾၢႆႇၼိုင်ႈႁဝ်းသမ်ႉၽဵဝ်ႈ၊ ၾၢႆႇၼိုင်ႈသမ်ႉပၼ်ႁႅင်းၸုမ်းၸိူဝ်းၵဵဝ်ႇၶွင်ႈယႃႈမဝ်းၵမ်ၼႆ မၼ်းႁဵတ်းဢမ်ႇလႆႈ။ ပေႃးတေၽဵဝ်ႈမူၺ်ႉယႃႈမဝ်းၵမ်ၼႆ ဢၼ်လီႁဵတ်းၼႆႉ ႁဝ်းလူဝ်ႇလႆႈႁွင်ႉ- 1.ၸုမ်းၸိူဝ်းဢၼ်ၵဵဝ်ႇၶွင်ႈယႃႈမဝ်းၵမ်၊ တႃႇတေတီႉၶဝ်ၺွပ်းၶဝ်ဢမ်ႇၸႂ်ႈ။ ၸုမ်းၸိူဝ်းဢၼ်ယိပ်းၵွင်ႈသေ သၢၼ်ၶတ်းၶဝ်ၼႆႉ ၵူႈမူႇၵူႈၸုမ်းလူဝ်ႇႁွင်ႉမႃး။ ႁွင်ႉမႃးသေဢုပ်ႇဢူဝ်းၵၼ်ဝႃႈ ၵဵဝ်ႇၵပ်းလွင်ႈယႃႈမဝ်းၵမ်ၼႆႉ ႁဝ်းတေႁဵတ်းၸိူင်ႉႁိုဝ်၊ ပေႃးဝႃႈႁဝ်းဢုပ်ႇ လွင်ႈယႃႈမဝ်းၵမ်ၼႆၵေႃႈ မၼ်းတေလႆႈဢုပ်ႇပႃးလွင်ႈၵၢၼ်မိူင်း၊ ၵွပ်ႈပိူဝ်ႈဝႃႈ လွင်ပွင်ၸိုင်ႈၵေႃႈ ၾၢႆႇၵၢၼ်မိူင်းၼႆႉ ၶႂ်ႈႁႂ်ႈၵူႈမူႇၵူႈၸုမ်းယူႇၾၢႆႇမၼ်း၊ ၼင်ႇႁိုဝ်တေယူႇၾၢႆႇမၼ်းၼႆႉ မၼ်းတေၸၢင်ႈပၼ် (ဢၶႂၢင်ႉဢယေး) သုၼ်ႇလႆႈၶဝ်ဢီႈသင်။ ပေႃးသူၸဝ်ႈတေမႃးယူႇၾၢႆႇႁဝ်းၶႃႈၼႆ ၻီႊမူဝ်ႊၶရေႊသီႊ ဢၼ်သူၸဝ်ႈပႆႇလႆႈၼႆႉ တၵ်းတေလႆႈ။ လွၵ်းပိူင်ၸိုင်ႈမိူင်းႁူမ်ႈတုမ်ၼႆႉ တၵ်းတေလႆႈ ၸဵမ်ၵႂႃႇၸိူဝ်းၼႆႉ တေလႆႈမီးၶေႃႈတူၵ်းလူင်းၵၼ်။ ၵွပ်ႈပိူဝ်ႈၸိူင်ႉၼၼ်လႄႈ ၵၢၼ်မိူင်း ၵၢၼ်ငမ်းယဵၼ် ယႃႈမဝ်းၵမ် မၼ်းၵေႃႈတိုၼ်းဢမ်ႇၽၢတ်ႇၵၼ်လႆႈ။ ဢၼ်ဢမ်ႇၽၢတ်ႇၵၼ်လႆႈ ႁဝ်းတေႁဵတ်းၽၢတ်ႇၽႄၵၼ်ၼႆ မၼ်းတိုၼ်းဢမ်ႇဢွင်ႇလႆႈ- ႁဝ်းၶႂ်ႈဝႃႈၸိူင်ႉၼႆ။ ၵူၺ်းၵႃႈ မၼ်းၸၢင်ႈမီးၸိုဝ်ႈမီးသဵင်ယူႇ၊ ယွၼ်ႉပိူဝ်ႈဝႃႈ ၸိူဝ်းဢၼ်ၵဵဝ်ႇၶွင်ႈၸွမ်းယႃႈမဝ်းၵမ်ယူႇၸိူဝ်းၼႆႉ ဢၼ်ဢမ်ႇယူႇၾၢႆႇလူင်ပွင်ၸိုင်ႈၵေႃႈမီးၼမ်။ 2.ၸုမ်းၸိူဝ်းဢၼ်ၾၢႆႇလူင်ပွင်ၸိုင်ႈၵေႃႈဢမ်ႇယူႇ၊ တၢင်းၾၢႆႇၸုမ်းလႂ်ၵေႃႈဢမ်ႇယူႇ၊ မၼ်းၵႃႉၶၢႆယူႇႁင်းၵူၺ်းမၼ်း ၵေႃႈမီး။ ပေႃးဝႃႈၵႂႃႇၽဵဝ်ႈၵူၼ်းၸိူဝ်းၼႆႉတႄႉ မၼ်းၵေႃႈတေမီးၽွၼ်းလီၼိုင်ႈၵႅပ်ႉၵမ်းယူႇ၊ ၵူၺ်းၵႃႈ ၶၢဝ်းယၢဝ်းၼႆႉတႄႉမၼ်းတေမိူၼ်ၵၼ်ၵူၺ်း၊ ယွၼ်ႉပိူဝ်ႈဝႃႈ တီႉၵႂႃႇယဝ်ႉၵေႃႈၼိုင်ႈ ၵေႃႉမႂ်ႇတေမီးမႃးထႅင်ႈ၊ မိူၼ်ၵၼ်တင်းတေႃမၼ်း၊ ၵႃႈၸူဝ်ႈဢၼ်ႁဝ်းဢမ်ႇၽဵဝ်ႈလႆႈတေႃမၼ်းၼႆႉတႄႉ မၼ်းတေႁုၼ်ႈၶိုၼ်ႈတိၵ်းတိၵ်း ၼၼ်ႉယဝ်ႉ- ႁဝ်းၶႂ်ႈဝႃႈၸိူင်ႉၼႆ။

['Uncategorized']

2017-08-23T00:31:49

https://shannews.org/archives/301

တပ်ႉသိုၵ်းၸိုင်ႈတႆး SSPP/SSA ထွၼ်တူဝ်ဢွၵ်ႇ UNFC သေ ၵႂႃႇၸမ်တၢင်းၸုမ်းဢူၺ်းလီပွတ်းႁွင်ႇ တေဢမ်ႇပဵၼ်ၵဝ်ႉငဝ်ႈ တႆးတေႃႇတႆး တိုၵ်းယိုဝ်းၵၼ်

လွင်ႈပႃႇတီႇမႂ်ႇသုင်ၸိုင်ႈတႆး/ တပ်ႉသိုၵ်းၸိုင်ႈတႆး (SSPP/SSA) ထွၼ်တူဝ်ဢွၵ်ႇၼႂ်း UNFC ၊ ၵႂႃႇၸမ်တၢင်း ၸုမ်းဢူၺ်းလီပွတ်းႁွင်ႇ ဢၼ်ၸုမ်းဝႃႉဢွၼ်ႁူဝ်ၼၼ်ႉ ဢမ်ႇပဵၼ်တီႈလီမႆႈၸႂ် တႃႇပဵၼ်ၵဝ်ႉငဝ်ႈငိူၼ်ႈၼဵၼ် တႆးတေႃႇတႆးၼင်ႇၵၼ်တိုၵ်းယိုဝ်းၵၼ်ၶိုၼ်း- လွင်ႈၼႆႉ ၸုမ်းၶၢဝ်ႇၽူႈတွႆႇႁွၵ်ႈ တွင်ႈထၢမ်သေ ၽူႈၵွၼ်းလုမ်း PI ၸဝ်ႈၶိုၼ်းသႂ် ဢၼ်ႁဵတ်းၵၢၼ်ၵမ်ႉထႅမ်လွင်ႈငမ်းယဵၼ် ၼႂ်းမိူင်း တွပ်ႇလၢတ်ႈဝႆႉ ၼင်ႇၼႆ။ ထၢမ်-ဢိင်ၼိူဝ် SSPP ထွၼ်တူဝ်ဢွၵ်ႇၼႂ်း UNFC (ၶွင်ႊသီႊၾႅတ်ႉၻရႄႊၸၢဝ်းၶိူဝ်းၽွမ်ႉႁူမ်ႈ) ၼႆႉသေ ယူႇတီႈၸဝ်ႈႁဝ်း ၶႂ်ႈထတ်းသၢင်ၸိူင်ႉႁိုဝ်ၽွင်ႈၶႃႈ။ ၵူၼ်းမိူင်းတႄႉမႆႈၸႂ်သေ ထၢမ်မႃးဝႃႈ SSPP ထွၼ်တူဝ်ဢွၵ်ႇၼႆႉ တေႁဵတ်းႁႂ်ႈၵႂႃႇၸမ် ၸုမ်းသိုၵ်းပွတ်းႁွင်ႇသေ ၸၢင်ႈတေပဵၼ်ပၢင်တိုၵ်းယႂ်ႇၵႂၢင်ႈ ၼႂ်းဝူင်ႈၵၢင်တပ်ႉသိုၵ်းလွႆ တင်း RCSS သေဢမ်ႇၵႃး၊ SSPP ၵေႃႈ ၸၢင်ႈၶဝ်ႈပႃးၾၢႆႇလွႆမႃး၊ ဝႃႈၼႆသေၵေႃႈ ဢွၼ်ၵၼ်မႆႈၸႂ် ၵူဝ်တုမ်ႉတိူဝ်ႉၵၢၼ်ၽွမ်ႉႁူမ်ႈၸိူဝ်ႉၸၢတ်ႈ။ လွင်ႈၼႆႉ ပိုင်ႈထတ်းသၢင်ပၼ်ၽွင်ႈၶႃႈ?။ တွပ်ႇ-ပေႃးႁဝ်းမႃးထတ်းသၢင်တူၺ်းဢၼ် ပႃႇတီႇမႂ်ႇသုင်ၸိုင်ႈတႆး လႆႈၵႂႃႇၶဝ်ႈႁူမ်ႈၸွမ်းတီႈ ၸုမ်းၾၢႆႇပွတ်းႁွင်ႇ၊ သမ်ႉတင်းထွၼ်တူဝ်ဢွၵ်ႇတီႈ တၢင်းၾၢႆႇတႅဝ်းႁူမ်ႈပွတ်းၸၢၼ်းၼႆႉ မၼ်းမီးလွင်ႈတၢင်းမၼ်းယူႇ။ ပေႃးၼႂ်း SSPP ၶဝ်ၼႆႉ ၵဵဝ်ႇၵပ်းလူၺ်ႈလွင်ႈၵၢၼ်မိူင်းၼႆႉ ၶဝ်ၶႂ်ႈလႆႈလွင်ႈၵမ်ႉၸွႆႈတီႈမိူင်းၼွၵ်ႈ၊ ႁႂ်ႈပိူၼ်ႈမႃးပၼ်ၵွင်ႈၵၢင်ႇၸိူဝ်းၼႆႉ။ ႁႂ်ႈပိူၼ်ႈပၼ်ဢဵၼ်ပၼ်ႁႅင်းသေ ႁႂ်ႈပေႃးၸဵဝ်းလႆႈလွင်ႈငမ်းယဵၼ်၊ ႁႂ်ႈပေႃးၸဵဝ်းလႆႈလွၵ်းပိူင် ၻီႊမူဝ်ႊၶရေႊသီႊ ဢၼ်ႁွင်ႉဝႃႈ ၾႅတ်ႊၻရႄႊ ၻီႊမူဝ်ႊၶရေႊသီႊ၊ လွၵ်းပိူင်မိူင်းႁူမ်ႈတုမ်ၼႆႉ ႁႂ်ႈပေႃးလႆႈၸွမ်း ၶဝ်ႁၼ်ထိုင်ၸိူင်ႉၼႆ။ ၵူၺ်းၵႃႈၾၢႆႇၼိုင်ႈ ၶဝ်သမ်ႉမီးတၢင်းမႆႈၸႂ်ဝႃႈ- ပေႃးႁဝ်းတေၸႂ်ယႂ်ႇတၢင်းပွတ်းၸၢၼ်း UNFC ၵူၺ်းၼႆၸိုင် ပေႃးတၢင်းၾၢႆႇတပ်ႉသိုၵ်းမၢၼ်ႈတိုၵ်းႁဝ်းမႃးၼႆႉ ၽႂ်တေၸွႆႈႁဝ်းလႃႇ။ UNFC ဢမ်ႇၸၢင်ႈၸွႆႈႁဝ်း။ ပေႃးၸိူင်ႉၼၼ်ၵေႃႈ ဢၼ်ၸွႆႈၶဝ်မႃးတႃႇသေႇ သမ်ႉပဵၼ်တၢင်းၾၢႆႇပီႈၼွင်ႉဝႃႉ၊ ပီႈၼွင်ႉဝႃႉသမ်ႉ လႆႈတင်ႈဝႆႉတႅဝ်းႁူမ်ႈတၢင်းပွတ်းႁွင်ႇၼႆၵေႃႈ ၾၢႆႇလႂ်ၵေႃႈမၼ်းဢမ်ႇၽၢတ်ႇလႆႈ။ ၵွပ်ႈၾၢႆႇလႂ်ၵေႃႈဢမ်ႇၽၢတ်ႇလႆႈလႄႈ မိူဝ်ႈလဵဝ်ၼႆႉ ႁူႉၵႃႈလႆႈႁဵတ်းၸွမ်းငဝ်းလၢႆးမၼ်းၼၼ်ႉယဝ်ႉ။ မၼ်းဢမ်ႇပွင်ႇဝႃႈ ပေႃးမၼ်းၵႂႃႇႁူမ်ႈၵၼ်တင်းပွတ်းႁွင်ႇယဝ်ႉ တေႁူမ်ႈၵၼ်တင်းၸုမ်းပွတ်းႁွင်ႇသေ မႃးယိုဝ်းၸုမ်း RCSS/SSA ပွတ်းၸၢၼ်း။ ႁဝ်းၵေႃႈယုမ်ႇယမ်ဝႃႈ တႃႇတေႁူမ်ႈၸွမ်းတၢင်းၼိူဝ်သေ မႃးတိုၵ်းႁဝ်းတႆးၼင်ႇၵၼ်ၼႆႉ မၼ်းတေဢမ်ႇပဵၼ်လႆႈ။ ပေႃးပဵၼ်မႃးၵေႃႈ ပိုၼ်းႁဝ်းၼႆႉ တေၶိုၼ်းႁၢင်ႈၸႃႉမိူၼ်ၼင်ႇမိူဝ်ႈပီ 1972 တေႃႇထိုင် 1980 ပၢႆပၢႆမွၵ်ႈသိပ်းပီၼႆႉ၊ မိူဝ်ႈၽွင်းၼၼ်ႉ တၢင်းပွတ်းႁွင်ႇပွတ်းၸၢၼ်း လႆႈယိုဝ်းၵၼ်မႃးတႄႉတႄႉဝႃႈဝႃႈ။ ၼၼ်ႉတႄႉမၼ်းပဵၼ်ၵဵဝ်ႇၵပ်းလူၺ်ႈလွင်ႈဝႃႇတ၊ ၵမ်းၼႆႉ မၼ်းဢမ်ႇၵဵဝ်ႇလွင်ႈဝႃႇတ၊ မၼ်းၵဵဝ်ႇၵပ်းလွင်ႈၸိူဝ်ႉၶိူဝ်းၵူၺ်းလႄႈ ဢမ်ႇၵိုင်ႇလီလႆႈမႆႈၸႂ်လူၼ်ႉလိူဝ် ႁဝ်းၶႂ်ႈဝႃႈၸိူင်ႉၼႆ။ ၵူၺ်းၵႃႈ ယူႇတီႈၵူၼ်းမိူင်းမႆႈၸႂ်ၼႆႉလီဢိူဝ်ႈ။ ယူႇတီႈၵူၼ်းမိူင်းမႆႈၸႂ်ၼႆႉသေ လူဝ်ႇၵႆႉလႆႈတိုၵ်းသူၼ်းတင်းသွင်ၾၢႆႇ၊ ပေႃးၸိူင်ႉၼၼ် တင်းသွင်ၾၢႆႇၵေႃႈတေမီးသတိ- ႁဝ်းႁၼ်ထိုင်ၸိူင်ႉၼႆ။

['Uncategorized']

2017-11-10T00:28:29

https://shannews.org/archives/296

ႁူင်းႁဵၼ်းလူင်ပွင်ၸိုင်ႈထႆး တီႈဝတ်ႉပႃႇပဝ်ႈ ၵဵင်းမႆႇ လႆႈတိုဝ်ႉတၢင်းသွၼ်ပႃးလိၵ်ႈတႆး

ႁူင်းႁဵၼ်းလူင်ပွင်ၸိုင်ႈထႆး တီႈဝတ်ႉပႃႇပဝ်ႈ ဝဵင်းၵဵင်းမႆႇ လႆႈတိုဝ်ႉတၢင်းသွၼ်ပႃး လိၵ်ႈလၢႆးတႆး ၼႂ်းၶၢဝ်းယၢမ်းႁူင်းႁဵၼ်းလူင်ပွင်ၸိုင်ႈထႆး။ ဝၼ်းတီႈ 10/11/2017 ၶူးသွၼ်လိၵ်ႈတႆးၼႂ်းပၢင်သွၼ်လိၵ်ႈတႆးဝတ်ႉပႃႇပဝ်ႈ လႆႈတိုဝ်ႉတၢင်း တႄႇၶဝ်ႈသွၼ်လိၵ်ႈတႆးပၼ်လုၵ်ႈဢွၼ်ႇႁဵၼ်းတီႈႁူင်းႁဵၼ်း လူင်ပွင်ၸိုင်ႈထႆး ဢၼ်မီးတီႈ ဝတ်ႉပႃႇပဝ်ႈ ဢိူင်ႇသီႊၽုမ်ႊ ဝဵင်းၵဵင်းမႆႇ ၸိုင်ႈထႆး ။ ၸဝ်ႈၶူးသုဝၼ်း ၽူႈၸွႆႈၸဝ်ႈၵွၼ်းဝတ်ႉ လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ – “ တႃႇတေလႆႈသွၼ် လိၵ်ႈတႆးပၼ်လုၵ်ႈဢွၼ်ႇဢၼ်ႁဵၼ်းၸွမ်းပိူင်လူင်ပွင်ၸိုင်ႈၼႆႉ ၸဝ်ႈၶူးဢိၼ်းတႃး ၸဝ်ႈၵွၼ်း ဝတ်ႉပႃႇပဝ်ႈ လႆႈၶတ်းၸႂ် ယွၼ်းတီႈၽူႈၵွၼ်းႁူင်းႁဵၼ်းမႃးႁိုင်ယဝ်ႉ။ ယိူင်းဢၢၼ်းတႄႉ ၼင်ႇႁိုဝ်လုၵ်ႈ ဢွၼ်ႇတႆးၸိူဝ်းယူႇၼႂ်းမိူင်းထႆးတေႁူႉမေႃလိၵ်ႈလၢႆး ၾိင်ႈႁိတ်ႈႁွႆးၶိူဝ်းၸဝ်ႈၵဝ်ႇ ” ဝႃႈၼႆ။ တီႈႁူင်းႁဵၼ်းလူင်ပွင်ၸိုင်ႈ ၼႂ်းဝၢင်းဝတ်ႉပႃႇပဝ်ႈၼႆႉမီးၸၼ်ႉဢွၼ်( ဢၼုၿၢလ်ႊ) ထိုင်ၸၼ်ႉ 6 (ပေႃႊ6)။ မီးလုၵ်ႈႁဵၼ်းမွၵ်ႈ 300 ၵေႃႉ။ ပဵၼ်လုၵ်ႈလၢၼ်ႁႅင်းၵၢၼ်ယၢၼ်မိူင်းၵမ်ႈၼမ်။ ၶူးသွၼ်ၸၢႆးၸွမ်လႅင်း လၢတ်ႈဝႃႈ – “ ဢၼ်ႁဝ်းၶႃႈလႆႈမႃးသွၼ်ၼႆႉ ၵေႃႈမီးတၢင်းၸူမ်းသိူဝ်း ၶႃႈဢေႃႈ ယွၼ်ႉဝႃႈလိၵ်ႈလၢႆးတႆးႁဝ်းၼႆႉလမ်ႇလွင်ႈတွၼ်ႈတႃႇလုၵ်ႈဢွၼ်ႇတႄႉတႄႉ ပေႃးဢမ်ႇ မေႃၸိုင် ပွၵ်ႈၶိုၼ်းမိူင်းႁဝ်းၵေႃႈတေယၢပ်ႇ။ ၵူၼ်းမိူင်းၼႆႉၵေႃႈဢမ်ႇပဵၼ် ၼင်ႇႁိုဝ်ႁဝ်းတေ ႁူႉလိၵ်ႈႁဝ်း ၾိင်ႈႁိတ်ႈႁွႆးႁဝ်းၼၼ်ႉ ႁႂ်ႈဢွၼ်ၵၼ်ပၼ်ႁႅင်းလုၵ်ႈ လၢၼ်ႁဝ်းႁဵၼ်းၼမ် ၼမ်သေၵမ်း” ဝႃႈၼႆ။ ပၢင်သွၼ်လိၵ်ႈတႆး ၼႂ်းႁူင်းႁဵၼ်းလူင်ပွင်ၸိုင်ႈထႆး တီႈဝတ်ႉပႃႇပဝ်ႈၼႆႉ လႆႈတိုဝ်ႉတၢင်းသွၼ်ပၼ်ၵူႈ ဝၼ်းသုၵ်း ၶၢဝ်းယၢမ်း ဝၢႆးဝၼ်း 1မူင်း ထိုင် 3 မူင်း။ သွၼ်ပၼ်ၸွမ်းပိူင်ၶၢဝ်းယၢမ်း ႁူင်းႁဵၼ်း လူင်ပွင်ၸိုင်ႈထႆး ။

['ပၢႆးပိင်ႇၺႃႇ']

2017-11-10T00:26:23

https://shannews.org/archives/290

ၸုမ်းၵူၼ်းၼုမ်ႇတႆး မိူင်းယုၼ်ႊၼၢၼ်ႊ တေၸတ်းႁဵတ်း ပၢင်ပွႆးပီမႂ်ႇတႆး 2112 ၼီႈ

ၸုမ်းၵူၼ်းၼုမ်ႇတႆး မိူင်းယုၼ်ႊၼၢၼ်ႊ ၸိုင်ႈမိူင်းၶႄႇ မွၵ်ႇထိုင် ပီႈၼွင်ႉၸၢဝ်းၶိူဝ်း ၼႂ်းၸိုင်ႈတႆး လႄႈ ၼႂ်းၸိုင်ႈ မိူင်းၶႄႇ ဢိၵ်ႇတင်း ပီႈၼွင်ႉၼွၵ်ႈမိူင်း ႁႂ်ႈလႆႈၶဝ်ႈႁူမ်ႈ ပၢင်ပွႆးပီႊမႂ်ႇတႆး 2112 ၼီႈ ဝႃႈၼႆ။ ၸုမ်းၵူၼ်းၼုမ်ႇတႆး မိူင်းယုၼ်ႊၼၢၼ်ႊ တေၸတ်းႁဵတ်း ပၢင် ပွႆးႁပ်ႉတွၼ်ႈပီမႂ်ႇတႆး 2112 ၼီႈ ဝၼ်းတီႈ 18/11/2017 ဢွင်ႈတီႈၸတ်းႁဵတ်း ၼႂ်းႁၢၼ်ႉတၢင်းၵိၼ် (昆明市盘龙区白龙路工商管理培训学院边寨餐厅) မိူင်းယုၼ်ႊၼၢၼ်ႊ ၸိုင်ႈမိူင်းၶႄႇ ဝႃႈၼႆ။ ၸုမ်းၵူၼ်းၼုမ်ႇတႆး မိူင်းယုၼ်ႊၼၢၼ်ႊ ၵေႃႉၼိုင်ႈလၢတ်ႈဝႃႈ “ ၸုမ်းၵူၼ်းၼုမ်ႇတႆးႁဝ်းၶႃႈ တီႈယုၼ်ႊၼၢၼ်ႊၼႆႉ မၢင်ၸိူဝ်း ႁဵတ်းၵၢၼ် ယူႇသဝ်းဝႆႉၼႂ်းယုၼ်ႊၼၢၼ်ႊ ၸိုင်ႈမိူင်းၶႄႇ ၵမ်ႈၽွင်ႈ ပဵၼ်လုၵ်ႈႁဵၼ်းၸၼ်ႉၸွမ်၊ သွၼ်ၾိုၵ်း ႁဵၼ်း ၊ ပိုၼ် ၽႄႈ ၊ ၸုမ်းၾိင်ႈငႄႈတႆး ၸဵမ်ၸိူဝ်းၼႆႉသေ ႁဝ်းၶႃႈတင်းသဵင်ႈ ၸင်ႇလႆႈၶွတ်ႇၽွတ်ႈ ၸုမ်းၵူၼ်းၼုမ်ႇ တႆး မိူင်းယုၼ်ႊၼၢၼ်ႊမႃး။ ယွၼ်ႉၼၼ် ႁဝ်းၶႃႈၸုမ်းၵူၼ်းၼုမ်ႇတႆး ၸင်ႇလႆႈၸႂ်ၵၼ်သေ တေႁူမ်ႈၵၼ် ၸတ်း ႁဵတ်းပၢင်ပွႆး ႁပ်ႉတွၼ်ႈပီမႂ်ႇတႆး” ဝႃႈၼႆ။ မိူဝ်ႈပီ 2015 လိူၼ် October ၼၼ်ႉ ၸုမ်းၵူၼ်းၼုမ်ႇတႆး လႆႈၸတ်းႁဵတ်း ပၢင်ၵုမ်ပိၼ်ႇပႆႇလႅၵ်ႈလၢႆႈသေ ထိုင်မႃး 2016 ၸင်ႇတူၵ်းလူင်း လႆႈၸႂ်ၵၼ် တႃႇႁူမ်ႈၵၼ်ႁဵတ်းသၢင်ႈၵၢၼ်ငၢၼ်း တွၼ်ႈတႃႇတၢင်းၼႃႈ။ မိူဝ်ႈၼႂ်းလိူၼ် May ပီ 2016 ၼၼ်ႉ ၸုမ်းၵူၼ်း ၼုမ်ႇတႆး တင်းသဵင်ႈ လႆႈၸႂ်ၵၼ် တႃႇတေယုၵ်ႉယွင်ႈၾိင်ႈငႄႈၾိင်ႈထုင်းတႆးလႄႈ ပၢင်ပွႆးပီမႂ်ႇတႆး ဝႃႈၼႆ။ ၶပ်ႉမၢႆပၢင်ပွႆးသမ်ႉ ဝၼ်းတီႈ 18/11/2017 ယၢမ်းဝၢႆးဝၼ်း 2 မူင်း ပိုတ်ႇပၢင်၊ 4:30 – 5:30 သမ်ႉလဵင်ႉ လူပီႈၼွင်ႉ မႃးၶဝ်ႈႁူမ်ႈပၢင်ပွႆး၊ ယၢမ်းတၢမ်းၶမ်ႈ 6:30 မူင်းသမ်ႉ တႄႇပၢင်မူၼ်ႈသိူဝ်းတၢင်းၵႃႈဝႅၼ် ၾိင်ႈႁိတ်ႈႁွႆးတႆး ၵႂႃႇ ဝႃႈၼႆ။ သင်ဝႃႈပီႈၼွင်ႉ တီႈၸမ်/ၵႆ မႃးၶဝ်ႈႁူမ်ႈပၢင်ပွႆး ဢမ်ႇႁူႉဢွင်ႈတီႈမၼ်းလႄႈသင် ၶႂ်ႈၵပ်းသိုပ်ႇတွင်ႈထၢမ်ၼႆၸိုင် ၵပ်း သိုပ်ႇလႆႈတီႈ မၢႆၾူၼ်း-18387190401 / မၢႆ-ID(Wechat) : 2746735075 ၸိုဝ်ႈသဵင် – 板永生 (ပၢင်ႉရူင်ႇသဵင်း) တီႈၽူႈမီး ပုၼ်ႈၽွၼ်း ၵေႃပွင်ပဵၼ်ပၢင်ပွႆး ၸုမ်းၵူၼ်းၼုမ်ႇတႆး မိူင်းယုၼ်ႊၼၢၼ်ႊ ဝႃႈၼႆ။

['ၾိင်ႈငႄႈၾိင်ႈထုင်း']

2017-11-10T00:22:07

https://shannews.org/archives/285

ႁိူၼ်းပီႈၼွင်ႉတႆး ၼႂ်းမိူင်းမၢဝ်း (ၾၢႆႇမိူင်းၶႄႇ) လင်ၼိုင်ႈ ၺႃးၾႆးမႆႈ

ႁိူၼ်းၵူၼ်းဝၢၼ်ႈ မၢၼ်ႈသႃႇ ၼႂ်းမိူင်းမၢဝ်း 2 လင်၊ မိူဝ်ႈၼႆႉ ၵၢင်ၼႂ်ၺႃးၾႆးမႆႈ။ ဝၼ်းတီႈ 10/11/2017 ယၢမ်းၵၢင်ၼႂ် 9 မူင်း (ယၢမ်းမိူင်းၶႄႇ) ၾႆးမႆႈႁိူၼ်း ပီႈၼွင်ႉတႆး ၼႂ်းဝၢၼ်ႈမၢၼ်ႈသႃႇ ၸႄႈမိူင်းမၢဝ်း ၸိုင်ႈမိူင်းၶႄႇ၊ သိုပ်ႇလၢမ်းမႆႈထႅင်ႈလင်ၼိုင်ႈ ဢမ်ႇတၼ်းမႆႈမူတ်း ဝႃႈၼႆ။ ၵူၼ်းၼႂ်းပိုၼ်ႉတီႈ မၢၼ်ႈသႃႇလၢတ်ႈ တီႈၸုမ်းၶၢဝ်ႇၽူႈတွႆႇႁွၵ်ႈဝႃႈ “ ႁဝ်းၶႃႈလႆႈႁူႉတႄႉ ၵေႃႉပဵၼ်ၽူႈၸၢႆး ပေႃႈ ၸဝ်ႈႁိူၼ်းၵိၼ်ယႃႈမႃႉ ယွင်ႇသေ ဢဝ်ၾႆးၽဝ်ႇၶိုၼ်းႁိူၼ်း။ ၵူၺ်းၵႃႈ ၾႆးတႄႉ တႄႇမႆႈ ယၢမ်း ၵၢင်ၼႂ် 9 မူင်းၶႃႈဢေႃႈ။ မႆႈပႃးၶၢင်ႈႁိူၼ်းထႅင်ႈ၊ ဢမ်ႇတၼ်းမႆႈမူတ်း” ဝႃႈၼႆ။ ၵဵဝ်ႇၵပ်းလွင်ႈၼႆႉ ယူႇတီႈၵူၼ်းၼႂ်းဝၢၼ်ႈႁိမ်းႁွမ်းသေ ႁူမ်ႈပႃး ၸဝ်ႈၼႃႈတီႈၾၢႆႇၶႄၾႆး လႆႈၸွႆႈၵၼ် ၶႄၾႆးမွတ်ႇ ၸဝ်ႈႁိူၼ်းၵေႃႈၺႃးၸဝ်ႈၼႃႈတီႈၶႄႇႁွင်ႉၵႂႃႇယဝ်ႉ ဝႃႈၼႆ။

['ၵူႈလွင်ႈလွင်ႈ']

2017-11-10T00:20:19

https://shannews.org/archives/281

ပလိၵ်ႈၵဵင်းမႆႇ တီႉလႆႈယႃႈၾိၼ်ႇလမ်တီႈၸၢဝ်းတႆး 3 ၵေႃႉ – ၵိုၵ်းပိုၼ်း ၼမ်သုတ်း ၼႂ်းပီ 2017

ၸဝ်ႈၼႃႈတီႈပလိၵ်ႈထႆးလႄႈ ၾၢႆႇၵဵဝ်ႇၶွင်ႈ ဝဵင်းၵဵင်းမႆႇ တီႉၸၢဝ်းတႆး3 ၵေႃႉ တီႈႁိူၼ်း ဢၼ်မီးတီႈ မႄႈၸႅမ်ႇ ယိုတ်းလႆႈယႃႈၾိၼ်ႇလမ် 30 ၵီႊလူဝ်ႊ။ ဝၼ်းတီႈ 10/11/2017 ၸဝ်ႈၼႃႈတီႈပလိၵ်ႈထႆး ၾၢႆႇတူၺ်းလွမ်လွင်ႈၼိမ်သဝ်း ၼႂ်းၵဵင်းမႆႇလႄႈ ၾၢႆႇၽွင်းငမ်း ၶဝ်ႈၵူတ်ႇထတ်းတီႈႁိူၼ်းမၢႆ 15 ဢိူင်ႇၶျၢင်ႊၶိူင်ႊ ၸႄႈဝဵင်းမႄႈၸႅမ်ႇ ၸႄႈတွၼ်ႈၵဵင်းမႆႇ ၸိုင်ႈထႆးပွတ်းႁွင်ႇ။ သိုဝ်ႇၶၢဝ်ႇ Chiang Mai News ပိုၼ်ၽၢဝ်ႇဝႃႈ ၸဝ်ႈၼႃႈတီႈၵူတ်ႇထတ်းႁၼ်ယႃႈၾိၼ်ႇလမ် မွၵ်ႈ 30 ၵီႊလူဝ်ႊ တီႉလႆႈပႃးၽူႈၵဵဝ်ႇၶွင်ႈ 3 ၵေႃႉ (ပဵၼ်တႆး) ဝႃႈၼႆ။ ယႃႈၾိၼ်ႇလမ် ဢၼ်ၸဝ်ႈၼႃႈတီႈႁူမ်ႈၵၼ်တီႉၺွပ်းလႆႈပွၵ်ႈၵမ်းၼႆႉ တေလႆႈဝႃႈပဵၼ်ယႃႈလမ်ဢၼ် တီႉလႆႈၼမ်သုတ်းၼႂ်းပီ 2017 ။ ယႃႈၼႆႉလုၵ်ႉတီႈလႂ်မႃး တေၵႂႃႇသူင်ႇတီႈလႂ် ၽႂ်ၵဵဝ်ႇၶွင်ႈၽွင်ႈဢၼ် ဝႃႈၼၼ်ႉ ၸဝ်ႈၼႃႈတီႈတေသိုပ်ႇၵူတ်ႇထတ်းထဵတ်ႈထၢမ်ငိူၼ်ႈမၼ်းထႅင်ႈ – ဝႃႈၼႆ။

['ယႃႈမဝ်းၵမ်']

2017-11-10T00:18:34

https://shannews.org/archives/278

ၽႅၼ်ႇလိၼ်ဝႆ ၼႂ်းၸိုင်ႈတႆးပွတ်းဢွၵ်ႇ တၢင်းႁႅင်း 4.7 ရိၵ်ႊတိူဝ်ႊ

ၽႅၼ်ႇလိၼ်ဝႆ ၼႂ်းၸိုင်ႈတႆးပွတ်းဢွၵ်ႇ တင်းႁႅင်း 4.7 ရိၵ်ႊတိူဝ်ႊ ၵူၺ်းၵႃႈ ဢမ်ႇမီးလွင်ႈမၢတ်ႇၸဵပ်း လူႉသုမ်းသင် ဝႃႈၼႆ။ ဝၼ်းတီႈ 09/11/2017 ယၢမ်းၵၢင်ၼႂ် ႁိမ်း 6 မူင်းၼၼ်ႉ ၽႅၼ်ႇလိၼ်ဝႆ တၢင်းၾၢႆႇတူၵ်း ဝဵင်းတႃႈၶီႈလဵၵ်း ယၢၼ် ၵႆဝဵင်း 59 လၵ်း ၼႂ်းၸႄႈဝဵင်းတႃႈၶီႈလဵၵ်း ၸိုင်ႈတႆးပွတ်းဢွၵ်ႇ။ ႁွင်ႈၵၢၼ်ၾၢႆႇၾိင်ႈၾႃႉ မိူင်းမၢၼ်ႈ ပိုၼ်ၽၢဝ်ႇဢွၵ်ႇဝႆႉဝႃႈ “ ၼႂ်းဝၼ်းလဵဝ်ၵၼ်ၵူၺ်း တၢင်းတိူင်းၸႄႈၵႅင်း ၾၢႆႇ တူၵ်းဝဵင်းမူင်ႇယႂႃႇ ယၢၼ်ၵႆဝဵင်းမူင်ႇယႂႃႇ မွၵ်ႈ 23 လၵ်း ၽႅၼ်ႇလိၼ်ဝႆ ႁႅင်း 4 ရိၵ်ႊတိူဝ်ႊ။ လွင်ႈလူႉၵွႆဢမ်ႇမီး” ဝႃႈၼႆ။ ႁွင်ႈၵၢၼ် ၾၢႆႇတူင်ႇဝူင်းၵူၼ်း လၢတ်ႈဝႃႈ “ လွင်ႈၽႅၼ်ႇလိၼ်ဝႆႉတင်းသွင်တီႈၼႆႉ ဢမ်ႇမီးလွင်ႈလူႉသုမ်းသင်။ လွင်ႈၵူၼ်းမၢတ်ႇၸဵပ်းလူႉတၢႆၵေႃႈဢမ်ႇမီး” ဝႃႈၼႆ။ တႄႇဢဝ် လိူၼ်သႅပ်ႊထႅမ်ႊၿိူဝ်ႊ ထိုင် လိူၼ်ၼူဝ်ႊဝိမ်ႊၿိူဝ်ႊ 2017 ၼႆႉမႃး ၽႅၼ်ႇလိၼ်ဝႆ ၼႂ်းမိူင်းႁူမ်ႈတုမ် ဢမ်ႇယွမ်း 50 ပွၵ်ႈယဝ်ႉ ဝႃႈၼႆ။ ၶေႃႈမုလ်း 7daydaily

['သိင်ႇဝႅတ်ႉလွမ်ႉ']

2017-11-10T00:17:12

https://shannews.org/archives/274

ၸုမ်းၵူၼ်းၼုမ်ႇတႆး SYO တင်း ၵေႃလိၵ်ႈလၢႆး သႅၼ်ဝီ ႁူပ်ႉၵၼ်

ၵေႃလိၵ်ႈလၢႆး ၸႄႈဝဵင်းသႅၼ်ဝီ တုၵ်းယွၼ်းထိုင် ၸုမ်းၵူၼ်းၼုမ်ႇတႆး SYO ႁႂ်ႈလူင်းၾိုၵ်းသွၼ်ပၼ် တၢင်းၵႃႈၾိင်ႈ ႁိတ်ႈႁွႆးတႆးပၼ်ၵူၼ်းၼုမ်ႇ ၼႂ်းၸႄႈဝဵင်းသႅၼ်ဝီ ဝႃႈၼႆ။ ဝၼ်းတီႈ 08/11/2017 ယၢမ်းဝၢႆးဝၼ်း 3 မူင်း ၸုမ်းၵူၼ်းၼုမ်ႇတႆး SYO တင်း ၵေႃလိၵ်ႈလၢႆးလႄႈၾိင်ႈငႄႈတႆး ၸႄႈဝဵင်းသႅၼ်ဝီ ႁူပ်ႉထူပ်းဢုပ်ႇဢူဝ်းၵၼ်လႅၵ်ႈလၢႆႈၵၼ် တီႈလုမ်းၵေႃလိၵ်ႈလၢႆး ၸႄႈဝဵင်းသႅၼ်ဝီ ၸႄႈတွၼ်ႈ လႃႈသဵဝ်ႈ ၸိုင်ႈတႆးပွတ်းႁွင်ႇ။ ဢုပ်ႇဢူဝ်းလႅၵ်ႈလၢႆႈၵၼ် လွင်ႈတေပူင်သွၼ်ပၼ် တၢင်းၵႃႈ ၾိင်ႈႁိတ်ႈႁွႆးတႆး ပၼ် ၵူၼ်းၼုမ်ႇ ၼႂ်းၸႄႈဝဵင်းသႅၼ်ဝီ၊ လွင်ႈတေလုမ်းလႃးၵေႃႇသၢင်ႈႁဵတ်းႁူဝ်ႉဝၢင်းၵေႃလိၵ်ႈလၢႆးလႄႈ ႁူဝ်ႉဝၢင်းၶုမ်ၵုတ်း ၸဝ်ႈၾႃႉ ၸဵမ်ၸိူဝ်းၼႆႉ ဝႃႈၼႆ။ ၸၢႆးၶိူဝ်းလဵဝ် ႁူဝ်ပဝ်ႈ ၸုမ်းၵူၼ်းၼုမ်ႇတႆး SYO လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ “ ယူႇတီႈၵေႃလိၵ်ႈလၢႆး သႅၼ်ဝီ တုၵ်းယွၼ်း တီႈၸုမ်းႁဝ်းၶႃႈ ႁႂ်ႈၵႂႃႇပူင်သွၼ်ပၼ်တၢင်းၵႃႈ ၼူၵ်ႉတူဝ်းလႄႈ လၢႆးၵႃႈမွၵ်ႇတိၼ်/မိုဝ်း ၸဵမ်ၸိူဝ်းၼႆႉ။ တေလႆႈဝႃႈ တႃႇၽိူမ်ႉပၼ်ၶိုၼ်းတၢင်းၵႃႈထႅင်ႈၵူၺ်း။ ပၢင်သွၼ်တႄႉလႅပ်ႈတေပဵၼ်လင်ပီမႂ်ႇတႆး” ဝႃႈၼႆ။ သိုပ်ႇလၢတ်ႈထႅင်ႈဝႃႈ ၼွၵ်ႈလိူဝ်ၼၼ်ႉ တၢင်းဝဵင်းၵႃလိၵေႃႈ ၽူႈတႅၼ်းသၽႃးၵူၼ်းမိူင်း ၼၢင်းၸၼ်ၶမ်းၵေႃႈ ၵၢႆႇ ၵႂၢမ်းဝႆႉယူႇ တႃႇပူင်သွၼ်ပၼ်ၵူၼ်းၼုမ်ႇ 300 ပၢႆ လွင်ႈၼႆႉ လင်ပီမႂ်ႇတႆးႁဝ်းယဝ်ႉ ၸင်ႇတေပၼ် ၵႂၢမ်းတွပ်ႇ ဝႃႈတေလူင်းပူင်သွၼ်ပၼ်မိူဝ်ႈလႂ် ဝႃႈၼႆ။ ၸုမ်းၵူၼ်းၼုမ်ႇတႆး SYO ၼႆႉ ၼင်ႇႁိုဝ် ၾိင်ႈႁိတ်ႈႁွႆးတႆးပေႃးတေ ၽႄႈၸွတ်ႇထိုင် တႆးၵူႈဝၢၼ်ႈ ၵူႈဢိူင်ႇၼၼ်ႉ လူင်းပိုၼ်ႉတီႈပူင်သွၼ်ပၼ် ၼႂ်းမိူင်းတႆးသေဢမ်ႇၵႃး ၼွၵ်ႈလိူဝ်ၼၼ်ႉ လႆႈၵႂႃႇၼႄတၢင်းၵႃႈ ၾိင်ႈႁိတ်ႈႁွႆးတႆး ၼႂ်း မိူင်းၶႄႇ ပႃးထႅင်ႈလူးၵွၼ်ႇ ဝႃႈၼႆ။

['ၵူႈလွင်ႈလွင်ႈ']

2017-11-09T00:16:01

https://shannews.org/archives/270

ၶွမ်ႊမတီႇလႅၼ်လိၼ် ထႆး – မၢၼ်ႈ ႁူပ်ႉဢုပ်ႇၵၼ် တီႈတႃႈၶီႈလဵၵ်း လႆႈၸႂ်တေၵေႃႇတႅၼ်ႈ ႁဵတ်းၾၢႆ ၼိူဝ်မႄႈၼမ်ႉသၢႆ

ၶွမ်ႊမတီႇလႅၼ်လိၼ်ထႆး – မၢၼ်ႈႁူပ်ႉထူပ်းဢုပ်ႇဢူဝ်းၵၼ် တႃႇႁူမ်ႈၵၼ်ၵႄႈလိတ်ႈပၼ်ႁႃ ၸွမ်းလႅၼ်လိၼ်ပွၵ်ႈၵမ်းတီႈ 91 တီႈတႃႈၶီႈလဵၵ်း။ ဝၼ်းတီႈ 08/11/2017 ၶွမ်ႊမတီႇလႅၼ်လိၼ်ထႆး – မၢၼ်ႈ ႁူပ်ႉထူပ်းဢုပ်ႇၵၼ်တႃႇႁူမ်ႈၵၼ်ၵႄႈ လိတ်ႈပၼ်ႁႃၸွမ်းလႅၼ်လိၼ်။ ၾၢႆႇမိူင်းထႆး မီးၸဝ်ႈသိုၵ်းလူင် ၵီႊၻႃႊၵွၼ်ႊ ၸၼ်ႊထရႃႊ ၊ ၾၢႆႇလူင်ပွင်ၸိုင်ႈမၢၼ်ႈမီး ဢူးသူဝ်းသူဝ်းၵျေႃႇ ဢိၵ်ႇၸဝ်ႈၼႃႈတီႈၾၢႆႇၵဵဝ်ႇၶွင်ႈၶဝ်ႈႁူမ်ႈ ဢုပ်ႇဢူဝ်းတီႈ ႁူင်းႁႅမ်း သၢၼ်းမုၼ်း ဢႃးၶႃႇ ၸႄႈတွၼ်ႈတႃႈၶီႈလဵၵ်း ၸိုင်ႈတႆးပွတ်းဢွၵ်ႇ ။ သိုဝ်ႇၶၢဝ်ႇ Maesai ပိုၼ်ၽၢဝ်ႇဝႃႈ – “ ဢုပ်ႇဢူဝ်းၵၼ်လွင်ႈတႃႇႁူမ်ႈၵၼ်ၵႄႈလိတ်ႈပၼ်ႁႃ မႄႈၼမ်ႉ သၢႆ ဢၼ်လႆလတ်းဝူင်ႈၵၢင်လႅၼ်လိၼ်တႆး – ထႆး မႄႈသၢႆ – တႃႈၶီႈလဵၵ်း ။ ၾၢႆႇမၢၼ်ႈ ႁၼ်လီယိၼ်း ယွမ်း ႁႂ်ႈၾၢႆႇထႆး ၵေႃႇတႅၼ်ႈသၢင်ႈၾၢႆမႆႉ ၼိူဝ်မႄႈၼမ်ႉသၢႆ တႃႇဢဝ်ၼမ်ႉလဵင်ႉတူင်ႈၼႃးၼႂ်းဢိူင်ႇ ၵေႃႇၸၢင်ႉ။ ဝၼ်းတီႈ 09/08/2017 ၼၼ်ႉၵေႃႈ ၶွမ်ႊမတီႇ လႅၼ်လိၼ် ထႆး- မၢၼ်ႈ TBC ၸတ်းႁဵတ်းပၢင်ၵုမ် ပွၵ်ႈၵမ်းတီႈ 90 တီႈႁူင်းႁႅမ်းမႄႈၶူင်ၻဵတ်ႉတႃႉ ၿူႊတိၵ်ႊ ၸႄႈဝဵင်းမႄႈသၢႆ ၸႄႈတွၼ်ႈၵဵင်းႁၢႆး ၸိုင်းထႆး။ ဢုပ်ႇဢူဝ်းၵၼ်လၢႆလွင်ႈမိူၼ်ၼင်ႇ တႃႇပိုတ်ႇၵၢတ်ႇၼတ်ႉ (ၵၢတ်ႇ7ဝၼ်းၼိုင်ႈပွၵ်ႈ) တီႈၵိဝ်ႇၽႃဝွၵ်ႈ ဝၢၼ်ႈၼွင်ဢုၵ်း ဢိူင်ႇမိူင်းၼႃႉ ၸႄႈဝဵင်းၵဵင်းလၢဝ် ၊ လွင်ႈၵႄႈလိတ်ႈပၼ်ႁႃ ဢၢႆၵွင်ႉဢၢႆၵႂၼ်း ၾႆးမႆႈပႃႇ၊ လွင်ႈ 2 ၽႅၼ်ႇလိၼ်တေႁူမ်ႈၵၼ်ၽုၵ်ႇတူၼ်ႈမႆႉလုမ်းလႃးပႃႇမႆႉ ဢႃႊသျႅၼ်ႊႁူမ်ႈၵၼ် 2 ၽႅၼ်ႇလိၼ်ၸိူဝ်းၼႆႉ။

['ၵူႈလွင်ႈလွင်ႈ']

2017-11-09T00:14:43

https://shannews.org/archives/267

UWSA သၢႆႈပၼ်ၶိုၼ်း ၵႃႈတီႈလိၼ်ၵူၼ်းမိူင်း ဢၼ်ႁုပ်ႈယိုတ်း ဢဝ်ႁဵတ်းဝဵင်းမႂ်ႇ

တပ်ႉသိုၵ်းဝႃႉ UWSA တပ်ႉၸုမ်း 468 မိူင်းပွၵ်ႉ သၢႆႈတႅၼ်းၶိုၼ်းၵႃႈတီႈလိၼ်ၵူၼ်းမိူင်း တႃႇ 3,000 ဢေႊ ၶိူဝ်ႊပၢႆ ဢၼ်ယိုတ်းဢဝ်ႁဵတ်းဝဵင်းမႂ်ႇ ဝႃႈၼႆ။ တပ်ႉသိုၵ်းဝႃႉ UWSA ယိုတ်းဝႆႉတီႈလိၼ်ၵူၼ်းမိူင်း ဝၢၼ်ႈၵျႃႇတေႃႇၶႃး လႄႈတူင်ႈႁႆႈတူင်ႈၼႃးသေ ဢဝ်ႁဵတ်းဝဵင်းမႂ်ႇ တေႃႈလဵဝ် တႄႇသၢႆႈ တႅၼ်းပၼ်ၶိုၼ်းငိုၼ်း ၼိုင်ႈမူး (ၼိုင်ႈလွၵ်း) လႂ် 6,500 ယႂၼ်တႃႇ 3,000 ဢေႊၶိူဝ်ႊ ပၢႆ ဝႃႈၼႆ။ ဢူးဢႃးသၢၼ်ႈ ၽူႈလႆႈႁပ်ႉငိုၼ်းၵေႃႉၼိုင်ႈတႄႉ လၢတ်ႈဝႃႈ “ ငိုၼ်းဢၼ်ၶဝ်သၢႆႈတႅၼ်းမႃးၼၼ်ႉ ဢမ်ႇၵုမ်ႇထူၼ်ႈ။ ႁိူၼ်းၵေႃႈလူဝ်ႇႁဵတ်းၶိုၼ်းဢၼ်မႂ်ႇ။ ၵူၼ်းမိူင်း မၢင်ၵေႃႉပေႃးႁႆႈၶႃႈယဝ်ႉ။ ပေႃးဢဝ်ၵၢၼ်သိုဝ်ႉၶၢႆတၢင်းၼွၵ်ႈဝႃႈၸိုင် တီႈလိၼ်ဢၼ်တိတ်းၸပ်းတၢင်းၼၼ်ႉ ၼိုင်ႈမူးလႂ် လႆႈႁိမ်း 1 သႅၼ်ယႂၼ်လူးၵွၼ်ႇ။ သင်ဝႃႈ တီႈလိၼ်ဢမ်ႇပေႃး ၶႅမ်ႉၶႂ်ႈၵႆသဵၼ်ႈတၢင်းဝႆႉၸိုင် တေလႆႈမွၵ်ႈ 7 မိုၼ်ႇယႂၼ်။ ယွၼ်ႉၼၼ် ဢၼ်ၶဝ်ပၼ်ႁဝ်းၶႃႈၼႆႉ တေလႆႈဝႃႈ ၵႂႃႇၵၼ်တင်းၵႃႈၶၼ်ဢၼ်သိုဝ်ႉ ၶၢႆတၢင်းၼွၵ်ႈတႄႉတႄႉ။ ၵွပ်ႈၼႆလႄႈ မိူဝ်ႈဢွၼ်တၢင်း တေပၼ်ၼိုင်ႈမူးလႂ် 3500 ယႂၼ်။ ယၢမ်းလဵဝ်သမ်ႉ ၶိုၼ်ႈပၼ်ၼိုင်ႈမူးလႂ် 6500 ယႂၼ် တေလႆႈဝႃႈဢမ်ႇႁၢင်ႈႁၢႆႉၼင်ႇၵဝ်ႇ” ဝႃႈၼႆ။ ၽူႈမီးၸၼ်ႉ ၼႂ်းတပ်ႉသိုၵ်းဝႃႉ ဢမ်ႇၶႂ်ႈဢွၵ်ႇၸိုဝ်ႈၵေႃႉၼိုင်ႈတႄႉ လၢတ်ႈဝႃႈ “ မိူဝ်ႈဢွၼ်တၢင်းတႄႉ တူၵ်းလူင်း ဝႃႈ ၼိုင်ႈမူးလႂ် 7 မိုၼ်ႇယႂၼ်။ ယၢမ်းလဵဝ်သမ်ႉ လူတ်းလူင်းမႃး ပဵၼ် 6,500 ယႂၼ်ပႅတ်ႈ။ လွင်ႈဝႃႈတေ သၢႆႈတႅၼ်း ၵူၼ်းမိူင်းၼၼ်ႉ တူၵ်းလူင်းၵၼ်တေပၼ်ႁိုင်ယဝ်ႉ။ ၵူၺ်းၵႃႈ တၢင်းၼိူဝ်တိုၵ်ႉသၢင်ႉလူင်းမႃးၵူၺ်းလႄႈ ယွၼ်ႉၼၼ် ၸင်ႇၼႅတ်ႈႁိပ်ႈႁဵတ်းပၢင်ၵုမ်ၵမ်းလဵဝ်၊ ၸွႆႈထႅမ်ပၼ် ၸွမ်းၼင်ႇပွင်ပဵၼ်လႆႈ” ဝႃႈၼႆ။ ၵဵဝ်ႇၵပ်းလွင်ႈၼႆႉ ယူႇတီႈတပ်ႉသိုၵ်းဝႃႉ UWSA တပ်ႉၸုမ်း 468 ႁုပ်ႈယိုတ်းဢဝ်ဝႆႉတီႈ လိၼ်ၵူၼ်းမိူင်း 3,000 ဢေႊၶိူဝ်ႊ တႃႇသၢင်ႈႁဵတ်းဝဵင်းမႂ်ႇ ဝႃႈၼႆ။ တီႈလိၼ်ၵူၼ်းမိူင်း 3000 ဢေႊၶိူဝ်ႊၼႆႉ ၵမ်ႈၼမ် ပဵၼ်တီႈလိၼ်ပီႈၼွင်ႉၸၢဝ်းၶိူဝ်းလႃးႁူႇ။ ယွၼ်ႉၾၢႆႇသိုၵ်းဝႃႉ တပ်ႉၸုမ်း 468 ပဝ်းဢၢႆႈပၢၼ်း ယိုတ်းဢဝ်တီႈလိၼ်ၸိူဝ်းၼၼ်ႉ တေႁဵတ်းဝဵင်းမႂ်ႇသေ ၵူၼ်းမိူင်းၸိူဝ်း ဢၼ်ၶၢႆႉ ၼၼ်ႉ တေသၢႆႈတႅၼ်းပၼ် ၼိုင်ႈႁိူၼ်းလႂ် 3,500 ယႂၼ် တႃႇႁဵတ်းႁိူၼ်းၽႂ်မၼ်း ဝႃႈၼႆ။

['ၵၢၼ်မိူင်း']

2017-11-09T00:13:29

https://shannews.org/archives/263

ၶွမ်ႊမတီႇသၢင်ႈၵၢတ်ႇမႂ်ႇၼမ်ႉလၼ်ႈ လိူၵ်ႈဢဝ် ၶွမ်ႊပၼီႊ BOSS ႁပ်ႉမဝ်ၵေႃႇသၢင်ႈ

ၵူၼ်းဝၢၼ်ႈၵူၼ်းမိူင်း၊ ပႃႇတီႇၵၢၼ်မိူင်း၊ ၾၢႆႇလူင်ပွင်ၸိုင်ႈ ၼမ်ႉလၼ်ႈ ၸႄႈဝဵင်းသီႇပေႃႉ ႁူပ်ႉဢုပ်ႇၵၼ်တႃႇတေ ၵေႃႇသၢင်ႈၵၢတ်ႇမႂ်ႇၼမ်ႉလၼ်ႈ ၸႄႈဝဵင်းသီႇပေႃႉ ၸိုင်ႈတႆးပွတ်းႁွင်ႇ။ 08/11/2017 ၵူၼ်းဝၢၼ်ႈ 28 ၵေႃႉ၊ ၽူႈတႅၼ်းသၽႃး 4 ၵေႃႉ၊ ၾၢႆႇလူင်ပွင်ၸိုင်ႈ 23 ၵေႃႉ ႁူမ်ႈၵၼ် တင်းမူတ်း 55 ၵေႃႉ ႁူပ်ႉထူပ်းဢုပ်ႇဢူဝ်းၵၼ် လိူၵ်ႈဢဝ်ၶွမ်ႊပၼီႊ ႁပ်ႉမဝ်ႁဵတ်းၵၢတ်ႇလူင်ၼမ်ႉ လၼ်ႈ ပၢင်ၵုမ်ႁဵတ်းတီႈ တီႈႁူင်းႁေႃလူင် ၼမ်ႉလၼ်ႈ ၸႄႈဝဵင်း သီႇပေႃႉ ၸႄႈတွၼ်ႈၵျွၵ်ႉမႄး ၸိုင်ႈတႆးပွတ်းႁွင်ႇ။ ၼႂ်းပၢင်ၼႆႉမီးၶွမ်ႊပၼီႇ 2 ဢၼ်မႃးယိုၼ်ႈႁပ်ႉမဝ် ယွၼ်းၵေႃႇသၢင်ႈၵၢတ်ႇၼမ်ႉလၼ်ႈ။ မိူၼ်ၼင်ႇ ၶွမ်ႊပၼီႊ ဢွင်ႇဢႃးတိတ်ႉ တင်း ၶွမ်ႊပၼီႊလဝ်းၸိုင်ႈတႆး Beautiful of Shan State (BOSS) ဢၼ်လႆႈႁပ်ႉမဝ်ၵေႃႇသၢင်ႈၵၢတ်ႇတႄႉပဵၼ်ၶွမ်ႊပၼီႊ BOSS ဝႃႈၼႆ။ ၸၢႆးသၢမ်လႅင် ႁူဝ်ပဝ်ႈပႃႇတီႇ ႁူဝ်သိူဝ်ဝဵင်းၼမ်ႉလၼ်ႈ လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ – “ ဢၼ် ႁဝ်းၶႃႈတူၵ်းလူင်းၵၼ်လႆႈၼႂ်းဝၼ်းမိူဝ်ႈၼႆႉ တေတၢင်ႇၶိုၼ်ႈထိုင်ၸၼ်ႉ လူင်ပွင်ၸိုင်ႈမိူင်းတႆးသေ တေဢဝ်ၶေႃႈမၵ်းမၼ်ႈလူင်ပွင်ၸိုင်ႈယဝ်ႉ ၸင်ႇပိုၼ်ၽၢဝ်ႇ တႅမ်ႈလိၵ်ႈၵိၼ်ၵႅၼ်ႇၵၼ်ယဝ်ႉၸင်ႇ ၵေႃႇသၢင်ႈၵႂႃႇ ဢၼ်လႆႈလိူၵ်ႈ ၶွမ်ႊပၼီႊ BOSS ၼႆႉၵေႃႈယုမ်ႇယမ်ဝႃႈၶဝ်တေ ႁဵတ်းသၢင်ႈပၼ်လႆႈ လီယူႇ ” ဝႃႈၼႆ။ ပိုၼ်ႉတီႈဢၼ်တေၵေႃႇတင်ႈၵၢတ်ႇၼႆႉ ပဵၼ်တီႈၵၢတ်ႇဢၼ်ၵဝ်ႇ ၺႃးၾႆးမႆႈၵႂႃႇ မိူဝ်ႈဝၼ်းတီႈ 06/11/2016။ ၵၢတ်ႇလူင်ၼမ်ႉလၼ်ႈၼႆႉ ႁွင်ႉဝႃႈပွၵ်ႉၵၢတ်ႇ၊ မီးႁိမ်းၼမ်ႉလိၼ်းၶၢင်။ ၾၢႆႇတူၵ်း ၵၢတ်ႇ မီးဝၢၼ်ႈလူင်၊ ၾၢႆႇဢွၵ်ႇၵၢတ်ႇ မီးၼမ်ႉလိၼ်းၶၢင်၊ ၾၢႆႇႁွင်ႇမီးပွၵ်ႉႁွင်ႇ၊ ၾၢႆႇၸၢၼ်း မီးပွၵ်ႉ ၸၢၼ်း- ၼႆယဝ်ႉ။

['ၵူႈလွင်ႈလွင်ႈ']

2017-11-09T00:12:05

https://shannews.org/archives/259

ၸုမ်းၵူၼ်းၼုမ်ႇတႆး SYO ၵႂႃႇၼႄတၢင်းၵႃႈ ၾိင်ႈႁိတ်ႈႁွႆးတႆး တီႈမိူင်းၶႄႇ

ၸုမ်းၵူၼ်းၼုမ်ႇတႆး Shan Youth Organization (SYO) တၢင်တူဝ်မိူင်းႁူမ်ႈတုမ်သေ ၵႂႃႇၼႄတၢင်းၵႃႈ ၾိင်ႈႁိတ်ႈႁွႆးတႆး တီႈမိူင်းၶႄႇ ဝႃႈၼႆ။ ဝၼ်းတီႈ 07/11/2017 ယၢမ်းၵၢင်ၶမ်ႈ 8:30 မူင်း(ယၢမ်းမိူင်းၶႄႇ) ယူႇတီႈၸုမ်းဢူၺ်းလီ မၢၼ်ႈ- ၶႄႇ လႆႈမွၵ်ႇမႃး တီႈၸုမ်းၵူၼ်းၼုမ်ႇတႆး SYO သေ လႆႈတၢင်တူဝ်မိူင်းႁူမ်ႈတုမ် ၵႂႃႇၶဝ်ႈႁူမ်ႈၵႃႈၼႄ ၼႂ်းပၢင်ပွႆးမွပ်ႈသူးရၢင်းဝလ်း ငဝ်းတူင်ႉ/ပၢႆးမွၼ်း ဢေႊသျိူဝ်ႊ(Asia) တီႈၸႄႈဝဵင်းလၢင်ႇၶျၢင်း မိူင်းယူႇၼၢၼ်ႇ ၸိုင်ႈမိူင်းၶႄႇ ဝႃႈၼႆ။ ၸၢႆးၶိူဝ်းလဵဝ် ႁူဝ်ပဝ်ႈၸုမ်းၵူၼ်းၼုမ်ႇတႆး SYO လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ “ ဢၼ်ၸုမ်းႁဝ်းၶႃႈ လႆႈမႃးၼႄ တၢင်းၵႃႈ ၾိင်ႈႁိတ်ႈႁွႆးတႆး တီႈမိူင်းၶႄႇၼႆႉ တေလႆႈဝႃႈပဵၼ်ပွၵ်ႈၵမ်းသွင်ယဝ်ႉ။ ပွၵ်ႈၵမ်းၼႆႉ ပဵၼ်ပၢင်ပွႆးမွပ်ႈသူး ရၢင်း ဝလ်း ငဝ်းတူင်ႉလႄႈပၢႆးမွၼ်း။ ယူႇတီႈလူင်ပွင်ၸိုင်ႈမၢၼ်ႈ ၸုမ်းဢူၺ်းလီမၢၼ်ႈ-ၶႄႇ ၽိတ်ႈမွၵ်ႇမႃး။ လိူဝ်ၼၼ်ႉ ဢၼ်ႁၢၼ်ႉၸႂ်ထႅင်ႈဢၼ်ၼိုင်ႈသမ်ႉ လႆႈႁူပ်ႉထူပ်းတင်းပီႈၼွင်ႉတႆးႁဝ်း ဢၼ်ယူႇသဝ်းၼႂ်း မိူင်းၶႄႇ ထႅင်ႈသေ ဢမ်ႇၵႃး လႆႈသၢင်ႈလွင်ႈမိုတ်ႈၵိုဝ်းၸမ်ၸႂ်ပႃးထႅင်ႈ” ဝႃႈၼႆ။ ၼႂ်းဝၼ်းပၢင်ပွႆးၼၼ်ႉ လႆႈၼႄတၢင်းၵႃႈၼူၵ်ႉ 7 တူဝ်လႄႈ တူဝ်း 2 တူဝ် တင်းမူတ်း ၵူၼ်းၵႂႃႇၸွမ်းသမ်ႉ 26 ၵေႃႉ ဝႃႈၼႆ။ မိူဝ်ႈဝၼ်းတီႈ 11-15/09/2017 ၼၼ်ႉ ယူႇတီႈၽွင်းလူင်ၾၢႆႇၵႃႉၶၢႆ မိူင်းႁူမ်ႈတုမ်မၢၼ်ႈ မွၵ်ႇမႃးတီႈၸုမ်းၵူၼ်းၼုမ်ႇ တႆး SYO တီႈတူၼ်ႈတီးသေ လႆႈဢဝ်တၢင်းၵႃႈၼူၵ်ႉတူဝ်း ၾိင်ႈႁိတ်ႈႁွႆးတႆး ၶဝ်ႈႁူမ်ႈပၢင်ပွႆး ၼႄၶူဝ်းၵုၼ်ႇသိၼ် ၵႃႉ ဢႃႊသျႅၼ်ႊ တီႈဝဵင်းၼၢၼ်ၼိၼ် ၸႄႈမိူင်းၵႂၢင်းသျီး ၸိုင်ႈမိူင်းၶႄႇ ယဝ်ႉၵမ်းၼိုင်ႈ ဝႃႈၼႆ။

['ၾိင်ႈငႄႈၾိင်ႈထုင်း']

2017-11-09T00:11:09

https://shannews.org/archives/256

ၵူၼ်းဝၢၼ်ႈၸၢဝ်းလွႆ 100 ပၢႆ ၼႂ်းၸႄႈဝဵင်းၵျွၵ်ႉမႄး ၵူဝ်လႆႈႁဵတ်းသိုၵ်းလွႆလႄႈ ဢွၼ်ၵၼ်ပၢႆႈ

ၵူၼ်းမိူင်း ၼႂ်းဝၢၼ်ႈၸၢဝ်းလွႆ ၼႂ်းၸႄႈဝဵင်းၵျွၵ်ႉမႄး 100 ပၢႆ ၵူဝ်လႆႈႁဵတ်းသိုၵ်းလွႆလႄႈ ဢွၼ်ၵၼ်ပၢႆႈဢွၵ်ႇဝၢၼ်ႈ၊ ယႅၵ်ႈၵၼ်ၵႂႃႇယူႇ တၢင်ႇဝၢၼ်ႈတၢင်ႇသူၼ်။ ဝၼ်းတီႈ 08/11/2017 ၵူၼ်းဝၢၼ်ႈလွႆဢၢင်ႇ ဢိူင်ႇမိူင်းတၢင်ႈ ၸႄႈဝဵင်းၵျွၵ်ႉမႄး ၵႂႃႇယူႇသွၼ်ႈသဝ်းဝႆႉတီႈ ဝတ်ႉဝိ ႁၢရ်ၵွင်းၶႃး ဢိူင်ႇမိူင်းတၢင်ႈ ယၢၼ်ၵႆၵၼ်တင်း ဝဵင်းၵျွၵ်ႉမႄး 17 လၵ်း ၼႂ်းၸႄႈဝဵင်းၵျွၵ်ႉမႄး ၸိုင်ႈတႆးပွတ်းႁွင်ႇ ဝႃႈၼႆ။ ဢၢႆႈသၢမ် ၵူၼ်းဝၢၼ်ႈၵွင်းၶႃး လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ “ ၵူၼ်းဝၢၼ်ႈလွႆဢၢင် ဢွၼ်ၵၼ်ပၢႆႈမႃး ယွၼ်ႉ သိုၵ်းတဢၢင်း(လွႆ) ၸႂ်ႉၵူၼ်းဝၢၼ်ႈၵႂႃႇႁဵတ်းတၢင်းပၼ်ၶဝ် ဢၼ်ၶဝ်ၸႂ်ႉၵူၼ်းဝၢၼ်ႈၵႂႃႇၼၼ်ႉသမ်ႉ ႁႂ်ႈပဵၼ်ၽူႈၸၢႆး ၵႂႃႇႁဵတ်းပၼ်။ ၵမ်းပူၼ်ႉၵေႃႈ ႁွင်ႉၵႂႃႇၸွႆႈတီႇတၢင်းၼႆသေဢဝ်ၵႂႃႇႁဵတ်းသိုၵ်း ဢမ်ႇၸႂ်ႈလၢႆးမၼ်းယဝ်ႉ ဢၼ်ၸႂ်ႉ ၵႂႃႇႁဵတ်းတၢင်းပၼ်ၼၼ်ႉ ႁႂ်ႈပဵၼ်ၽူႈၸၢႆးၵူၺ်းၼႆ ၵမ်ႉမႃးၶဝ်တီႉဢဝ်ၵႂႃႇႁႂ်ႈႁဵတ်းသိုၵ်းမူတ်းတႄႉ ယၢပ်ႇယဝ်ႉ ဝႃႈၼႆသေ ၸင်ႇဢွၼ် ၵၼ်ပၢႆႈဢွၵ်ႇမႃး” ဝႃႈၼႆ။ ၸဝ်ႈႁၢၼ်မၢႆးဢၢႆႈၵျေႃႇ ၽူႈၵွၼ်းႁွင်ႈၵၢၼ်ၾၢႆႇၶၢဝ်ႇ ၸုမ်းသိုၵ်းတဢၢင်း လၢတ်ႈတီႈၸုမ်းၶၢဝ်ႇဢေႇရႃႇဝတီႇဝႃႈ “ ၵူၼ်းမိူင်းဢၼ်ပၢႆႈၼၼ်ႉ ဢမ်ႇၸႂ်ႈယွၼ်ႉ သိုၵ်းလွႆၵဵပ်းသိုၵ်း၊ ပဵၼ်ယွၼ်ႉၵူဝ်ပဵၼ်ပၢင်တိုၵ်းသေပၢႆႈၵူၺ်း” ဝႃႈၼႆ။ ဝၢၼ်ႈလွႆဢၢင်ႇ ပဵၼ်ၸၢဝ်းလွႆယူႇသဝ်းၵမ်ႈၼမ်၊ ၶဝ်ႈပႃးၼႂ်းဢိူင်ႇမိူင်းတၢင်ႈသေတႃႉ ယၢၼ်ၵႆၵၼ် 6 လၵ်း၊ တၢင်း ပွတ်းတွၼ်ႈၼၼ်ႉ ၸုမ်းသိုၵ်းတဢၢင်းၵႆႉတူင်ႉၼိုင်ၵႂႃႇမႃးယူႇတႃႇသေႇ ဝႃႈၼႆ။ Photo by တင်မောင်သိန်း Facebook

['ၵူႈလွင်ႈလွင်ႈ']

2017-11-08T00:09:53

https://shannews.org/archives/253

ၵူၼ်းသိုၵ်း RCSS သွင်ၵေႃႉ ဢၼ်ၺႃးၵုမ်းၶင်ဝႆႉတီႈၵဵင်းတုင် တေလႆႈၶိုၼ်ႈလုမ်းတြႃးထႅင်ႈ ၼႂ်းဝၼ်းတီႈ 20

ၵူၼ်းသိုၵ်း RCSS 2 ၵေႃႉ ဢၼ်သိုၵ်းလူင်ပွင်ၸိုင်ႈမၢၼ်ႈ တီႉၺွပ်းၵုမ်း ၶင်ဝႆႉ ၼႂ်းၶွၵ်ႈၵဵင်းတုင်ၼၼ်ႉ တေလႆႈၶိုၼ်ႈ လုမ်းတြႃးထႅင်ႈၼႂ်းဝၼ်းတီႈ 20/11/2017 တေမႃးၼႆႉ ဝႃႈၼႆ။ ဝၼ်းတီႈ 06/11/2017 ၵူၼ်းသိုၵ်း RCSS ၸၢႆးသိူဝ်လူင် တင်း ၸၢႆးလူင် လႆႈၶိုၼ်ႈလုမ်းတြႃး တီႈဝဵင်းၵဵင်းတုင် ၸိုင်ႈတႆးပွတ်းဢွၵ်ႇ ၾၢႆႇသိုၵ်းမၢၼ်ႈ ၽူႈၸႅင်ႈၵႂၢမ်း ဢမ်ႇမႃးၶိုၼ်ႈၸွမ်းလႄႈ ဢမ်ႇပဵၼ်တႅပ်းတတ်း တြႃးသင် ထုၵ်ႇ ၶၢႆႉဝၼ်းၶိုၼ်ႈလုမ်းထႅင်ႈ ၼႂ်းဝၼ်းတီႈ 20 လိူၼ်ၼႆႉ ဝႃႈၼႆ။ ၽူႈမီးပုၼ်ႈၽွၼ်း လုမ်းၵပ်းသၢၼ် ၸႄႈဝဵင်းၵဵင်းတုင် လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ “ ၵူၼ်းဢမ်ႇမႃးၶူပ်း/ၸေး တင်းမူတ်းလူဝ်ႇလႆႈမီး 13 ၵေႃႉ။ ၵူၺ်းၵႃႈ ၵူၼ်းဢၼ်မႃးၶိုၼ်ႈပွၵ်ႈၼႆႉသမ်ႉ မီး 4 ၵေႃႉၵူၺ်း ပဵၼ်ၵူၼ်းမိူင်းပဵင်း 3 ၵေႃႉလႄႈ ၵူၼ်းမိူင်းသၢတ်ႇ 1 ၵေႃႉ တင်းမူတ်း လူဝ်ႇလႆႈၶူပ်း 13 ၵေႃႉၵွၼ်ႇ ၸင်ႇတေတႅပ်းတတ်းတြႃးလႆႈ။ ယွၼ်ႉ ၼၼ် လႆႈၶၢႆႉဝၼ်းၶိုၼ်ႈလုမ်း တေပဵၼ်ၼႂ်းဝၼ်းတီႈ 20 ထႅင်ႈၵမ်းၼိုင်ႈ” ဝႃႈၼႆ။ ၵူၼ်းသိုၵ်း RCSS 2 ၵေႃႉ လႆႈၶိုၼ်ႈလုမ်းတြႃး တီႈၵဵင်းတုင်ၼႆႉ မီးမႃး 4 ပွၵ်ႈပႃးၵမ်းၼႆႉယဝ်ႉ ပႆႇတႅပ်း တတ်းတြႃးသင်လႆႈ။ ၼႂ်းၶိုၼ်ႈလုမ်းတြႃး 4 ပွၵ်ႈၼႆႉ ၾၢႆႇသိုၵ်းမၢၼ်ႈၽူႈၸႅင်ႈၵႂၢမ်း မႃးၶိုၼ်ႈ လုမ်းတြႃး ပွၵ်ႈလဵဝ်ၵူၺ်း ဝႃႈၼႆ။ မိူဝ်ႈဝၼ်းတီႈ 25/07/2017 ၵူၼ်းသိုၵ်း RCSS 2 ၵေႃႉ ဢၼ်တူင်ႉၼိုင်တၢင်းမိူင်းပူးလူင် ၸႄႈဝဵင်းမိူင်းပဵင်းၼၼ်ႉ ၺႃးသိုၵ်းမၢၼ်ႈ တီႉၺွပ်းၼႄးဝႃႈ ၵူၼ်းသိုၵ်း 2 ၵေႃႉၼႆႉ ပႃးၶိူင်ႈၵွင်ႈၵၢင်ႇ၊ မီးၸၢၵ်ႈလၢတ်ႈလႄႈ ၵဵပ်းၶွၼ်ႇ ၵူၼ်းမိူင်း ၸိူဝ်းၼႆႉသေ သူင်ႇတူဝ်ၵုမ်းၶင်ဝႆႉၼႂ်းၶွၵ်ႈၵဵင်းတုင် ႁၢၼ်ႉတေႃႇဝၼ်းမိူဝ်ႈၼႆႉ။

['ၵူႈလွင်ႈလွင်ႈ']

2017-11-07T00:08:29

https://shannews.org/archives/250

ဝၼ်းတီႈ 10 ၼႆႉ လူင်ပွင်ၸိုင်ႈမၢၼ်ႈ တေႁူပ်ႉ မိူင်းလႃးတင်း ဝႃႉ

လိူၼ်ၼူဝ်ႊဝႅမ်ႊၿိူဝ်ႊ 2017 ၼႆႉ တူဝ်တႅၼ်းၾၢႆႇငမ်းယဵၼ် လူင်ပွင်ၸိုင်ႈမၢၼ်ႈ တေႁူပ်ႉ ၸုမ်းဝႃႉ UWSA တင်း ၸုမ်းမိူင်းလႃး NDAA ။ ၽူႈၸွႆႈသၢင်ႈလွင်ႈငမ်းယဵၼ်ၸဝ်ႈၼိုင်ႈ လၢတ်ႈဝႃႈ “ ယူႇတီႈၾၢႆႇမိူင်းၶႄႇၵပ်းသိုပ်ႇပၼ်သေ ၾၢႆႇလူင်ပွင်ၸိုင်ႈမၢၼ်ႈ တေမႃးႁူပ်ႉဝႃႉ တင်း မိူင်းလႃး ဢိင်ၼိူဝ်ၶႄႇၼႄႉၼမ်း ၼင်ႇၵဝ်ႇ တေဢဝ်လွင်ႈၶိုၼ်ႈယႂ်ႇၼမ်းၼႃႈသေ ဢုပ်ႇၵၼ် ယွၼ်ႉပေႃးဢဝ်ငမ်းယဵၼ် ဢုပ်ႇ တင်း 7 ၸုမ်းသမ်ႉ တူၵ်းလူင်းၵၼ်ဝႆႉ တေလႆႈပဵၼ်ၸိုဝ်ႈၸုမ်းတူဝ်တႅၼ်းပွတ်းႁွင်ႇ” ဝႃႈၼႆ။ လွင်ႈလူင်ပွင်ၸိုင်ႈမၢၼ်ႈ တေမႃးႁူပ်ႉ ၸုမ်းဝႃႉတင်း ၸုမ်းမိူင်းလႃးၼႆႉ ဢွၼ်တၢင်းသုတ်းတေမႃးႁူပ်ႉၸုမ်းဝႃႉ တီႈပၢင်သၢင်း ယဝ်ႉၵေႃႈ တေသိုပ်ႇၵႂႃႇႁူပ်ႉထႅင်ႈ ၸုမ်းမိူင်းလႃး ဝႃႈၼႆ။ ၸုမ်းမိူင်းဝႃႉတင်း ၸုမ်းမိူင်းလႃးၼႆႉ ဢမ်ႇၸႂ်ႈပဵၼ်ၸုမ်းဢၼ်လူင်းလၢႆးမိုဝ်းၵိုတ်းတိုၵ်းပတ်းပိုၼ်ႉတူဝ်ႈမိူင်း NCA ၵူၺ်းၵႃႈ ပဵၼ်ၸုမ်းဢူၺ်းလီပွတ်း ႁွင်ႇသေ ၶႂ်ႈႁႃလၢႆးမႂ်ႇဢုပ်ႇဢူဝ်းၵၢၼ်မိူင်းၵမ်းသိုဝ်ႈ ဝႃႈၼႆ။ ၸုမ်းဢူၺ်းလီ ပွတ်းႁွင်ႇ 7 ၸုမ်းၼႆႉ သင်ဝႃႈ ဢုပ်ႇဢူဝ်းၵၢၼ်မိူင်း ၸွမ်းလူင်ပွင်ၸိုင်ႈမၢၼ်ႈၼႆၸိုင် ဢမ်ႇႁပ်ႉႁူပ်ႉ ဢုပ်ႇၵမ်းၸုမ်းၸုမ်း တေႁူမ်ႈၵၼ်သေ ႁူပ်ႉဢုပ်ႇတင်းမူတ်း ဝႃႈၼႆ။ ၽူႈမီးပုၼ်ႈၽွၼ်း လုမ်းၵပ်းသၢၼ်ၸုမ်းဝႃႉ ဢၼ်ပၵ်းဝႆႉတီႈ ဝဵင်းလႃႈသဵဝ်ႈၼၼ်ႉ လၢတ်ႈတီႈၸုမ်းၶၢဝ်ႇမၢၼ်ႈဝႃႈ “ ယူႇတီႈတၢင်းၾၢႆႇ လူင်ပွင်ၸိုင်ႈ လႆႈပွင်ႇၶၢဝ်ႇမႃး တေမႃးႁူပ်ႉထူပ်း ဝႃႉတင်း မိူင်းလႃး ၼႂ်းဝူင်ႈတီႈသွင် ဢၼ်တေထိုင် ၼႆႉ တင်းမူတ်း ၶဝ်တေမႃး မွၵ်ႈၵူၼ်း ႁိမ်း 20 ၵေႃႉ” ဝႃႈၼႆ။ ၸုမ်းဢူၺ်းလီ ပွတ်းႁွင်ႇ 7 ၸုမ်းသမ်ႉ တပ်ႉသိုၵ်းၶၢင်၊ တပ်ႉသိုၵ်းဝႃႉ၊ မိူင်းလႃး၊ ပႃႇတီႇမႂ်ႇသုင်ၸိုင်ႈတႆး၊ ၵူဝ်းၵၢင်ႉ၊ ရၶႅင်ႇလႄႈ တဢၢင်း ၸဵမ်ၸိူဝ်းၼႆႉ ဝႃႈၼႆ။

['ၵၢၼ်မိူင်း']

2017-11-07T00:07:38

https://shannews.org/archives/247

ၽူႈၵွၼ်းဢိူင်ႇသႅၼ်မွင်း ၸႄႈဝဵင်းမိူင်းပဵင်း ထုၵ်ႇယိုဝ်းတၢႆ

ၽူႈၵွၼ်းဢိူင်ႇသႅၼ်မွင်း ၸႄႈဝဵင်းမိူင်းပဵင်း ထုၵ်ႇၵူၼ်းသွင်ၵေႃႉ ဢမ်ႇႁူႉၸၵ်း ၶီႇလူတ်ႉၶိူင်ႈမႃးသေ ဢဝ်ၵွင်ႈ ယိုဝ်းသႂ်ႇ တၢႆၼိုင်ႈ/ မၢတ်ႇၼိုင်ႈ ဝႃႈၼႆ။ ဝၼ်းတီႈ 05/11/2017 ယၢမ်းၵၢင်ၶမ်ႈ 7 မူင်းၼၼ်ႉ ၽူႈၵွၼ်းဢိူင်ႇသႅၼ်မွင်း ဢူးတၢၼ်းသူဝ်း ဢႃယု မွၵ်ႈ 50 ပီ ၽွင်းတိုၵ်ႉၼင်ႈၵိၼ်ၶဝ်ႈၶမ်ႈယူႇၼၼ်ႉ မီးၵူၼ်းသွင်ၵေႃႉ ၶီႇလူတ်ႉၶိူင်ႈမႃးသေ ဢဝ်ၵွင်ႈပွတ်းယိုဝ်းသႂ်ႇ တၢင်းၼႃႈ ႁိူၼ်း မၼ်းၸၢႆး တီႈဝၢၼ်ႈမွၼ်း ဢိူင်ႇသႅၼ်မွင်း ၸႄႈဝဵင်းမိူင်းပဵင်း ၸႄႈတွၼ်ႈၵဵင်းတုင် ၸိုင်ႈတႆး ပွတ်းဢွၵ်ႇၶူင်း ဝႃႈၼႆ။ ၵူၼ်းယူႇၼႂ်းဝၢၼ်ႈသႅၼ်မွင်း ဢမ်ႇၶႂ်ႈဢွၵ်ႇၸိုဝ်ႈၵေႃႉၼိုင်ႈလၢတ်ႈဝႃႈ“ ႁၢၼ်ႉတေႃႇမိူဝ်ႈလဵဝ် တူဝ်တၢႆယင်းပႆႇပူၼ်ႉ၊ မၼ်းပဵၼ်မၢၼ်ႈလႄႈ ပႂ်ႉပီႈၼွင်ႉတၢင်းမိူင်းမၢၼ်ႈမႃးၶႃႈ” ဝႃႈၼႆ။ ၶၢဝ်ႇၼႂ်းပိုၼ်ႉတီႈတႄႉ လၢတ်ႈဝႃႈ “ မီးၵူၼ်း 2 ၵေႃႉ ဢမ်ႇႁူႉၸၵ်းၸိုဝ်ႈ ၶီႇလူတ်ႉ ၶိူင်ႈမႃး ၵေႃႉၼိုင်ႈပႂ်ႉတီႈလူတ်ႉၶိူင်ႈ ထႅင်ႈၵေႃႉၼိုင်ႈသမ်ႉ လူင်းလူတ်ႉမႃး တီႈၽူႈၵွၼ်းဢိူင်ႇ ၽွင်းတိုၵ်ႉ ၼင်ႈၵိၼ်ၶဝ်ႈၶမ်ႈယူႇၼၼ်ႉ ဢဝ်ၵွင်ႈပွတ်းယိုဝ်း သႂ်ႇၵမ်းလဵဝ် တိူဝ်ႉၺႃးတီႈႁူဝ်ဢူၵ်းၾၢႆႇသၢႆႉ လႆႈမၢတ်ႇၸဵပ်းသေ လႆႈလူႉ တၢႆၵႂႃႇ” ဝႃႈၼႆ။ ၸၢႆးၶမ်းၸိင်ႇ ဢႃယု 41 ပီ ၵေႃႉပဵၼ်ပီႈၼွင်ႉ တင်းၽူႈၵွၼ်းဢိူင်ႇၼၼ်ႉ တေဢၢင်ႈမႃးၸွႆႈၼႆသေ ထုၵ်ႇၵူၼ်းႁၢႆႉ ဢၼ်ပႂ်ႉတီႈလူတ်ႉၶိူင်ႈၼၼ်ႉ ဢဝ်ၵွင်ႈယိုဝ်းသႂ်ႇမၼ်းၸၢႆး 2 ၵမ်း လႆႈမၢတ်ႇၸဵပ်းၵႂႃႇ ဢမ်ႇထိုင်တၢႆ ဝႃႈၼႆ။ ၵဵဝ်ႇၵပ်းလွင်ႈၼႆႉ ၵူၼ်းႁၢႆႉသွင်ၵေႃႉ ဢၼ်မႃးယိုဝ်းၼၼ်ႉ ပဵၼ်ၽႂ် ဢၼ်ဝႃႈၼၼ်ႉဢမ်ႇလႆႈႁူႉ တၼ်းပၢႆႈလွတ်ႈ ဢွၵ်ႇၵႂႃႇသေ ယူႇတီႈပလိၵ်ႈၶဝ် တိုၵ်ႉၵူတ်ႇထတ်းသွၵ်ႈတူဝ်ၵူၼ်းႁၢႆႉၼၼ်ႉ မႃးပၼ်တူတ်ႈတၢမ်ႇၸွမ်းၼင်ႇ မၢႆမီႈ ဝၢၼ်ႈမိူင်းမီးၼၼ်ႉ ဝႃႈၼႆ။

['ၵူႈလွင်ႈလွင်ႈ']

2017-11-07T00:05:05

https://shannews.org/archives/243

ၵႃးၽႃႇၵၼ် ၼႂ်းၸႄႈဝဵင်းၵူတ်ႉၶၢႆ မီးၵူၼ်းလူႉတၢႆ ထင်တီႈ 5 ၵေႃႉ

ၼႂ်းၸႄႈဝဵင်းၵူတ်ႉၶၢႆ ၵႃးလူင် 22 လေႃႉ တင်း ၵႃးဢွၼ်ႇ Probox လေႃႈတမ်ၽႃႇၵၼ်ႁၢဝ်ႈႁႅင်း ၵူၼ်းမႃးၸွမ်းၼႂ်းၵႃး Probox တၢႆထင်တီႈ 5 ၵေႃႉ ဝႃႈၼႆ။ ဝၼ်းတီႈ 06/11/2017 ယၢမ်းၵၢင်ၼႂ် ၼႂ်းၵႄႈ 6 ထိုင် 7 မူင်းၼၼ်ႉ ၵႃးဢွၼ်ႇ Probox လုၵ်ႉတၢင်းမူႇၸေႊမႃး ၵႃး လူင် 22 လေႃႉသမ်ႉ လုၵ်ႉတၢင်း ၸႄႈဝဵင်းၵူတ်ႉၶၢႆၶိုၼ်ႈၵႂႃႇ သွင်ၾၢႆႇလေႃႇတမ်ၽႃႇၵၼ်ႁၢဝ်ႈႁႅင်း တီႈမၢၼ်ႈလွႆ ၼႂ်း ၵႄႈၵူတ်ႉၶၢႆတင်း ၼမ်ႉၽၵ်းၵႃ ႁိမ်းၶူဝ်ၼမ်ႉၶၢႆ ၼႂ်းၸႄႈဝဵင်းၵူတ်ႉၶၢႆ ၸႄႈတွၼ်ႈမူႇၸေႊ ၸိုင်ႈတႆးပွတ်းႁွင်ႇ။ ၸၢႆးလႃႉၽေႇ (ႁွင်ႉ) လုင်းၸၢႆးသိူဝ်ယွမ် ႁူဝ်ပဝ်ႈပႃႇတီႇႁူဝ်သိူဝ် SNLD ၸိုင်ႈတႆးပွတ်းႁွင်ႇလၢတ်ႈတီႈၸုမ်းၶၢဝ်ႇၽူႈ တွႆႇႁွၵ်ႈဝႃႈ “ ၼႂ်းၵႃးဢွၼ်ႇၼၼ်ႉ ၸဵမ်ၵူၼ်းႁေႃႈၵူၼ်းမႃးၸွမ်း ၼႂ်းၵႃးၼၼ်ႉ လူႉတၢႆထင်တီႈ 5 ၵေႃႉၵမ်းလဵဝ်။ ၵႃး ဢွၼ်ႇၼႆႉ လုၵ်ႉတၢင်းမူႇၸေႊသေၵႂႃႇ ၵႃးလူင်သမ်ႉ လုၵ်ႉတၢင်း ၵူတ်ႉၶၢႆသေမႃး တင်းသွင်တေလဵပ်ႈႁေႃႈဝႆးၼင်ႇ ၵၼ် ၵႃးဢွၼ်ႇတႄႉ ထုၵ်ႇၵႃးလူင်ႁိပ်ႇသႂ်ႇၵမ်းလဵဝ်။” ဝႃႈၼႆ။ ၵူၼ်းလူႉတၢႆၵႂႃႇ 5 ၵေႃႉၼၼ်ႉ ၽူႈၸၢႆး 4 ၵေႃႉ ၽူႈယိင်း 1 ၵေႃႉ တေႃႈလဵဝ် တူဝ်တၢႆၸိူဝ်းၼၼ်ႉ လႆႈသူင်ႇဝႆႉ တီႈႁူင်းယႃ လႃႈသဵဝ်ႈယဝ်ႉ။ ၵဵဝ်ႇၵပ်းလွင်ႈၼႆႉ ၵူၼ်းႁေႃႈၵႃးလူင် 22 လေႃႉ ဢမ်ႇလႆႈတိူဝ်ႉမၢတ်ႇၸဵပ်းပဵၼ်သင် ဝႃႈၼႆ။

['ၵူႈလွင်ႈလွင်ႈ']

2017-11-07T00:02:52

https://shannews.org/archives/238

ဝဵင်းသီႇပေႃႉ ၸတ်းပၢင်သွၼ်လိၵ်ႈလၢႆးတႆး ပွၵ်ႈၵမ်းႁႅၵ်ႈ

ၵေႃလိၵ်ႈလၢႆးလႄႈၾိင်ႈငႄႈတႆးတင်း ပႃႇတီႇႁူဝ်သိူဝ် ဝဵင်းသီႇပေႃႉ ဢွၼ်ႁူဝ်ၶွတ်ႇၽွတ်ႈၶွမ်ႊမတီႊပၢင်သွၼ်သေ ၸတ်းႁဵတ်းပၢင်ၾိုၵ်းၽွၼ်ႉ လၢႆးပူင်သွၼ်လိၵ်ႈလၢႆးတႆး ပွၵ်ႈၵမ်း 1 တီႈဝတ်ႉဢွင်ႇမင်ႇၵလႃႇၽူဝ်းတေႃႇ ပွၵ်ႉၸၢင်ႈၶမ်း ဝဵင်းသီႇပေႃႉ ၸိုင်ႈတႆးပွတ်းႁွင်ႇ၊ မီးလုၵ်ႈႁဵၼ်းၸမ် 300 ၵေႃႉ။ ပၢင်ၾိုၵ်းၽွၼ်ႉၼႆႉ ၸုမ်းမေႃသွၼ်မီး 10 ၵေႃႉသေ ပၢႆးပူင်သွၼ်ၵေႃႈမီး 10 ပၢႆး၊ ၶၢဝ်းတၢင်းပူင်သွၼ် ပဵၼ် 15 ဝၼ်း လိူၼ်ၼူဝ်ႊဝႅမ်ႊၿိူဝ်ႊဝၼ်းတီႈ 5 ထိုင်ဝၼ်းတီႈ 19 ။ ၼႂ်းၸုမ်းမေႃသွၼ်ၼၼ်ႉ ၶူးပူင်သွၼ်လူင်ၸၢႆးၾႃႈ ၼမ်ႉတူႈ ဢွၼ်ႁူဝ်သေ မီးထႅင်ႈမေႃသွၼ်လၢႆလၢႆၵေႃႉ။ မေႃသွၼ်ၸၢႆးမိၼ်ႉဢွင်ႇ (ၵေႃတႆး)၊ ၸၢႆးၵွၼ်းၶိူဝ်းလႄႈ ၼၢင်းမူၺ်သႅင် ၶဝ်ၸိူဝ်းၼႆႉ။ ပၢႆးသွၼ်သိပ်းပၢႆးၼၼ်ႉ မိူၼ်ၼင်ႇပိုၼ်းလုမ်ႈၾႃႉ၊ ပိုၼ်းလိၵ်ႈလၢႆးတႆး၊ ပၢႆးသၢင်ႈတူင်ႇၵူၼ်းၾိင်ႈလီလႄႈလၢႆးပဵၼ်ၵူၼ်းမိူင်းလီ Good Citizenship လႂ်ၸိူဝ်းၼႆႉယဝ်ႉ။ ၶူးပူင်သွၼ်လူင်လုင်းၸၢႆးၾႃႈ လၢတ်ႈဝႃႈ- “လိၵ်ႈတႆး ဢၼ်ႁဝ်းတေသိုပ်ႇသွၼ်ၵၼ်ၵႂႃႇမိူဝ်းၼႃႈၼႆႉ ပဵၼ်လိၵ်ႈတႆးႁူမ်ႈတူဝ် (သုၼ်ၵၢင်)ဢၼ်ၸိူဝ်ႉၶိူဝ်းတႆးႁဝ်း 7 ၶိူဝ်း ႁူမ်ႈၵၼ်မၵ်းမၼ်ႈတေၸႂ်ႉတိုဝ်းၵႂႃႇ ပႃးၸဵမ်ပီႈၼွင်ႉတႆးလႅင်တိူင်းၸႄႊၵႅင်း လႄႈပီႈၼွင်ႉတႆးၶမ်းတီႈ ပူႇတႃႇဢူဝ်ႇလႂ်ၸိူဝ်းၼႆႉ။ တေၶတ်းၸႂ်ပၼ်တႃႇႁႂ်ႈလိၵ်ႈတႆးမီးၸၼ်ႉသုင်လိူဝ်ထႅင်ႈ လႄႈတႃႇႁႂ်ႈမေႃသွၼ်လိၵ်ႈတႆးပေႃးလႆႈႁပ်ႉငိုၼ်းလိူၼ် တီႈလူင်ပွင်ၸိုင်ႈၵႂႃႇ”-ၼႆယူႇ။ ပၢင်ၾိုၵ်းၽွၼ်ႉ လၢႆးပူင်သွၼ်လိၵ်ႈလၢႆးတႆး ၼႂ်းဝဵင်းသီႇပေႃႉၼႆႉ လႆႈဝႃႈပဵၼ်ပွၵ်ႈႁႅၵ်ႈ။ မိူဝ်ႈပူၼ်ႉမႃး 10 ပီၵေႃႈ ယၢမ်ႈၸတ်းပၢင်ၾိုၵ်းၽွၼ်ႉတီႈမေႃႇၵိူဝ်၊ လိူဝ်ၼၼ်ႉ ပၢင်ၾိုၵ်းၽွၼ်ႉလၢႆးပူင်သွၼ်လိၵ်ႈလၢႆးတႆးၵူႈပီၼႆႉ ၸတ်းႁဵတ်းတီႈထုင်ႉမိူင်းၶိူဝ်း ၼႃႈတီႈတပ်ႉသိုၵ်းၵူၼ်းမိူင်းၸိုင်ႈတႆး မႃးယူႇ။

['ၵူႈလွင်ႈလွင်ႈ']

2017-11-06T00:02:06

https://shannews.org/archives/235

ႁိမ်းလႅၼ်လိၼ်တႆး – ထႆး ပလိၵ်ႈထႆးတီႉလႆႈ ယႃႈမႃႉလၢၼ်ႉမဵတ်ႉ

ပလိၵ်ႈထႆးၵဵင်းႁၢႆး ၵူတ်ႇထတ်းတီႉၺွပ်းလႆႈၵူၼ်းတေႃႉယႃႈ ယိုတ်းလႆႈယႃႈမႃႉ 1 လၢၼ်ႉမဵတ်ႉ ၺွပ်းလႆႈၵူၼ်းတေႃႉယႃႈ 1 ၵေႃႉ။ ဝၼ်းတီႈ 06/11/2017 ၸဝ်ႈၼႃႈတီႈပလိၵ်ႈ ႁူင်းပလိၵ်ႈဝဵင်းၵဵင်းသႅၼ် ၸႄႈတွၼ်ႈၵဵင်းႁၢႆး ႁူမ်ႈၵၼ် တင်ႈလၢၼ်ႇၵူတ်ႇထတ်းတီႈဢိူင်ႇ ပူင်ႇၽႃ ၸႄႈဝဵင်းမႄႈသၢႆ ၸႄႈတွၼ်ႈၵဵင်းႁၢႆး ၸိုင်ႈထႆးပွတ်းႁွင်ႇ တီႉလႆႈၸၢဝ်းမူင်ႉၵေႃႉၼိုင်ႈ ၸိုဝ်ႈႁွင်ႉ (ၸၢႆး) သူင်ႉပေႃ သႄႉသူင်ႉ ၵိၼ်ၸၢင်ႈတေႃႉယႃႈမႃႉ။ သိုဝ်ႇၶၢဝ်ႇထႆးရတ်ႊ ပိုၼ်ၽၢဝ်ႇဝႃႈ – ၽွင်းၸဝ်ႈၼႃႈတီႈပႂ်ႉၵူတ်ႇထတ်းယူႇၼၼ်ႉ မီးၵႃးလမ်းၼိုင်ႈ လုၵ်ႉတၢင်းမႄႈသၢႆတေၵႂႃႇၵဵင်းႁၢႆး ၸဝ်ႈၼႃႈတီႈၸင်ႇႁွင်ႉၵိုတ်းသေ ၵူတ်ႇထတ်း ထူပ်းႁၼ်ထူင် ၸၢၼ်ႈ 7 ထူင် တၢင်းၼႂ်းသႂ်ႇဝႆႉယႃႈမႃႉ မိၵ်ႈ ၵဝ်ႈသၢမ်တူဝ် 1 လၢၼ်ႉမဵတ်ႉ ဝႃႈၼႆ။ ၸၢႆးသူင်ႉပေႃ သႄႉသူင်ႉ လၢတ်ႈဝႃႈ – “ လႆႈႁပ်ႉယႃႈမႃႉမႃးတီႈၽူႈ ၸၢႆးၵေႃႉၼိုင်ႈဢမ်ႇႁူႉၸၵ်းၸိုဝ်ႈ တေဢဝ်ၵႂႃႇသူင်ႇတီႈၼႂ်းတူဝ်မိူင်းၵဵင်းႁၢႆး တေလႆႈႁပ်ႉၵႃႈၸၢင်ႈ 120,000 ၿၢတ်ႇ ပေႃးသူင်ႇႁႂ်ႈထိုင် ယဝ်ႉ” ဝႃႈၼႆ။ ဝၼ်းတီႈ 21/10/2017 ၼၼ်ႉၵေႃႈ ပလိၵ်ႈမိူင်းထႆး ၵူတ်ႇထတ်းၼိူဝ်ၶူဝ်မိုတ်ႈၵိုဝ်းမႄႈသၢႆ- တႃႈၶီႈ လဵၵ်း လႅၼ်လိၼ်တႆး – ထႆး ။ လႆႈၵူတ်ႇထတ်းရူတ်ႉၵႃးၵႂႃႇမႃးၼိူဝ်သဵၼ်ႈတၢင်း ဝူင်ႈၵၢင်မႄႈသၢႆ – တႃႈၶီႈလဵၵ်းသေ တီႉၺွပ်းလႆႈၵူၼ်းတေႃႉယႃႈလႄႈ ယိုတ်းလႆႈယႃႈၾိၼ်ႇလိပ်းမွၵ်ႈ 10 ၵီႊလူဝ်ႊပၢႆ ။ Photo by Thairath.co.th

['ယႃႈမဝ်းၵမ်']

2017-11-06T00:00:20

https://shannews.org/archives/231

တႆးႁွတ်ႈၵဵင်းမႆႇၵမ်ႈၽွင်ႈ ႁူမ်ႈၵၼ်တၢၼ်းသၢင်ႇၵၢၼ်းၵထိၼ်ႇ ပိူဝ်ႈၵေႃႇသၢင်ႈၵွင်းမူး

ၸုမ်းတႆးလၢႆၸုမ်း ႁွတ်ႈၵဵင်းမႆႇ ႁူမ်ႈၵၼ်ၸတ်းပွႆးတၢၼ်းသၢင်ႇၵၢၼ်း (ၵထိၼ်ႇ)လႄႈတူၼ်ႈငိုၼ်း ၵေႃႇသၢင်ႈၽရႃႊထၢတ်ႈၸေႊၻီး (ၵွင်းမူး) ။ ဝၼ်းတီႈ 04/11/2017 ၸုမ်းတႆးလႄႈ ပီႈၼွင်ႉတႆး ႁူမ်ႈၵၼ်ၸတ်းႁဵတ်းပၢင်ပွႆး တၢၼ်းသၢင်ႇၵၢၼ်း ၵထိၼ်ႇ တီႈဝတ်ႉသီၻွၼ်ႊလူႇ (ဝတ်ႉမႄႈၵႃႉ) ဢိူင်ႇတရၢတ်ႊယႂ်ႇ ၸႄႈဝဵင်းလွႆသၵဵတ်ႇ ၸႄႈတွၼ်ႈၵဵင်းမႆႇ ၸိုင်ႈထႆးပွတ်းႁွင်ႇ ပိူဝ်ႈႁူမ်ႈၵၼ်ၵေႃႇသၢင်ႈ (ၵွင်းမူး) ၽရႃႊထၢတ်ႈၸေႊၻီး ၵိုၵ်းဝတ်ႉ ၊ တေလူႇတၢၼ်းသၢင်ႇၵၢၼ်းမိူဝ်းတၢင်းလွႆၶေႃ (လွႆၵေႃႇ/ယၢင်းလႅင်) ၸိူဝ်းၼႆႉ။ ၸၢႆးၽူင်း ၽူႈဢွၼ်ႁူဝ်ၵေႃႇတင်ႈ ၵွင်တိုၼ်းၸွႆႈၸိူဝ်ႉၸၢတ်ႈ လၢတ်ႈဝႃႈ- “ ဢၼ်ႁဝ်းၶႃႈ ၸတ်းႁဵတ်း ၼႆႉ ပိူဝ်ႈသူင်ႇသၢင်ႇၵၢၼ်းထိုင်သင်ၶၸဝ်ႈ ဢၼ်ၵႂႃႇႁဵၼ်းတီႈလွႆၶေႃ ၸႄႈမိူင်းယၢင်းလႅင်၊ ၾၢႆႇၼိုင်ႈ ၵေႃႈႁဝ်းၶႃႈတေႁူမ်ႈၵၼ်ၵေႃႇသၢင်ႈၵွင်းမူးတႆး ႁႂ်ႈၵိုၵ်းပိုၼ်းတႆး တီႈဝတ်ႉမႄႈၵႃႉ ဝဵင်းၵဵင်းမႆႇ သင်ပီႈ ၼွင်ႉႁဝ်းၶႃႈၵေႃႉလႂ် ၶႂ်ႈႁူမ်ႈၸွႆႈၸိုင်ယိၼ်းလီႁပ်ႉတွၼ်ႈၶႃႈ ” ဝႃႈၼႆ။ လိူၼ် 12 ၵူႈပီ ၵူၼ်းမိူင်းတႆး ႁူမ်ႈၵၼ်ၸတ်းတၢၼ်းသၢင်ႇၵၢၼ်းၵထိၼ်ႇ၊ ၸိူင်ႉၼၼ်ၼင်ႇၵဝ်ႇတႆး ႁွတ်ႈမိူင်းထႆးၵေႃႈ ႁူမ်ႈၵၼ်သေ တၢၼ်းသၢင်ႇၵၢၼ်းၵထိၼ်ႇ ၼင်ႇၵႃႈဝၵ်ႉမႃးႁႃလႆႈ။ ႁၢင်ႈ – ၸၢႆးဢုမ်ႈၶိူဝ်း

['ၾိင်ႈငႄႈၾိင်ႈထုင်း']

2017-11-06T23:58:07

https://shannews.org/archives/226

ပၢင်ၶႅင်ႇတၢင်းၵႃႈ ပွႆးႁူင်းၾႆးမိၼ် ၵေႃလိၵ်ႈလၢႆး ပၢင်လူင် ပေႉပိူၼ်ႈမူတ်း

ပၢင်ပွႆးလိူၼ် 12 မူၼ်း (ပွႆးႁူင်းၾႆးမိၼ်) ဢၼ်ၸတ်းႁဵတ်း တီႈၸႄႈဝဵင်းတူၼ်ႈတီးၼၼ်ႉ မီးၸုမ်းၵႃႈ ၸၢဝ်းၶိူဝ်း ၼႂ်း မိူင်းတႆး မႃးၶဝ်ႈႁူမ်ႈၶႅင်ႇၵၼ် 21 ၸုမ်း ၼႂ်းၼၼ်ႉ ၵေႃလိၵ်ႈလၢႆး ပၢင်လူင် ၶႅင်ႇပေႉပိူၼ်ႈမူတ်း လႆႈသူးတီႈ ၼိုင်ႈၵႂႃႇ ဝႃႈၼႆ။ ဝၼ်းတီႈ 26/10/2017 ထိုင် 04/11/2017 ပွႆးလိူၼ် 12 မူၼ်း(ပွႆးႁူင်းၾႆးမိၼ်) ဢၼ်ၸတ်းႁဵတ်းတီႈ ၵၢင်ပၢင်ႇ ဢႃႇဝေရႃႇ ၸႄႈဝဵင်းတူၼ်ႈတီး ၸိုင်ႈတႆးပွတ်းၸၢၼ်း မီးၸုမ်းတၢင်းၵႃႈ ၸၢဝ်းၶိူဝ်းၼႂ်းမိူင်းတႆး မိူၼ် တႆး၊ ပဢူဝ်း၊ ဢၢင်းသႃး၊ ၵူဝ်းၵၢင်ႉ ၸဵမ်ၸိူဝ်းၼႆႉ ၶဝ်ႈႁူမ်ႈၼႄတၢင်းၵႃႈ ၶႅင်ႇၾိင်ႈၵႃႈၽႂ်မၼ်း ၼႂ်းၼၼ်ႉ ဢၼ်လႆႈသူး တီႈ ၼိုင်ႈ ၵႂႃႇ ပဵၼ်ၸုမ်းတၢင်းၵႃႈ ၵေႃလိၵ်ႈလၢႆးလႄႈၾိင်ႈငႄႈတႆး ပၢင်လူင်၊ သူးတီႈသွင် ၸုမ်းတၢင်းၵႃႈ ပရႁိတ လွႆလူင် တူၼ်ႈတီး၊ တီႈသၢမ်သမ်ႉ ၵေႃလိၵ်ႈလၢႆးလႄႈၾိင်ႈငႄႈတႆး ပဢူဝ်း ၸဵမ်ၸိူဝ်းၼႆႉ ဝႃႈၼႆ။ ၸၢႆးသုၼ်ယုၵ်ႉ ၽူႈၼမ်းၼႂ်း ၵေႃလိၵ်ႈလၢႆးလႄႈၾိင်ႈငႄႈတႆး ပၢင်လူင် လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ “ တၢင်း ၵႃႈ ဢၼ်လႆႈမႃးၶဝ်ႈၶႅင်ႇၼႂ်းပၢင်ပွႆးၼႆႉ သႂ်ႇၸိုဝ်ႈတၢင်းၵႃႈဝႃႈ ပွႆးလိူၼ်သိပ်းသွင်လႄႈ ဢဵၼ်ႁႅင်းၽွမ်ႉ ႁူမ်ႈၸၢဝ်း ၶိူဝ်း။ ၵူၼ်းၵႃႈတင်းမူတ်း ၽူႈယိင်း 16 ၵေႃႉ၊ ၽူႈၸၢႆးႁႆႇၵွင်မွင်း 5 ၵေႃႉ၊ ၵၢၼ်ႁၢင်ႈႁႅၼ်းသမ်ႉ လႆႈႁၢင်ႈႁႅၼ်းမႃး တႃႇ18 ဝၼ်း” ဝႃႈၼႆ။ ၸၢႆးၶမ်းၼုတ်း ၽူႈၼမ်းၼႂ်း ၵေႃလိၵ်ႈလၢႆးလႄႈၾိင်ႈငႄႈတႆး ၸႄႈဝဵင်းတူၼ်ႈတီး လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈ ဝႃႈ “ ယိူင်းဢၢၼ်းဢၼ်လႆႈၸတ်းႁဵတ်းမႃးၼႆႉ တႃႇႁႂ်ႈၸၢဝ်းၶိူဝ်းႁဝ်း ၼပ်ႉယမ်ၾိင်ႈငႄႈၾိင်ႈထုင်းၵၼ်။ လိူဝ် ၼၼ်ႉ ၽူႈတတ်းသိၼ်ပၼ်ၶၼႅၼ်း(မၢၵ်ႈ)သမ်ႉ လႆႈၶတ်းလိူၵ်ႈဢွၵ်ႇမႃး ၼိုင်ႈၸၢဝ်းၶိူဝ်း ၼိုင်ႈၵေႃႉ မိူၼ် တႆးၼိုင်ႈ ၵေႃႉ၊ ပဢူဝ်း ၼိုင်ႈၵေႃႉ၊ တၼု ၊ ဢၢင်းသႃးလႄႈ ၵူဝ်းၵၢင်ႉ ၸိူဝ်းၼႆႉ” ဝႃႈၼႆ။ လိူဝ်ၼၼ်ႉ လွင်ႈၵၢၼ်ၶတ်းလိူၵ်ႈၸုမ်းတၢင်းၵႃႈသမ်ႉ တင်းမူတ်း ဢၼ်ၶဝ်ႈၶႅင်ႇၵၼ် မီး 21 ၸုမ်း ၼႂ်းၼၼ်ႉ လိူၵ်ႈၶိုၼ်ႈမႃး 8 ၸုမ်း။ ယဝ်ႉၵေႃႈ ၼႂ်းၼၼ်ႉလိူၵ်ႈထႅင်ႈ 4 ၸုမ်း။ လိူဝ်ၼၼ်ႉ ၸင်ႇလိူၵ်ႈဢဝ်တီႈၼိုင်ႈ၊ သွင်၊ သၢမ် ဝႃႈၼႆ။ ငိုၼ်းသူးရၢင်းဝလ်းသမ်ႉ သူးတီႈၼိုင်ႈ လႆႈ 20 သႅၼ်ပျႃး၊ သူးတီႈသွင် 10 သႅၼ်ပျႃး၊ သူးတီႈသၢမ် 5 သႅၼ်ပျႃး လႄႈသူးၼမ်ႉၸႂ် 1 သႅၼ်ပျႃး ဝႃႈၼႆ။ ပွႆးႁူင်းၾႆးမိၼ်ၸႄႈဝဵင်းတူၼ်ႈတီးၼႆႉ တင်းမူတ်းႁူင်းၾႆးဢၼ်ပွႆႇၵၢင်ဝၼ်း၊ ၵၢင်ၶမ်ႈ မီး 390 ပၢႆ။ ႁူင်းၾႆးဝိၼ် ၵၢင်ၶမ်ႈ ဢၼ်လႆႈသူးတီႈၼိုင်ႈသမ်ႉ လႆႈႁပ်ႉငိုၼ်းသူး 65 သႅၼ်ပျႃး။ လိူဝ်ၼၼ်ႉ တင်းမူတ်း ဢၼ်လႆႈပၼ်ငိုၼ်း သူးရၢင်းဝလ်းၵႂႃႇ 800 သႅၼ်ပျႃး ဝႃႈၼႆ။

['ၾိင်ႈငႄႈၾိင်ႈထုင်း']

2017-11-06T23:56:43

https://shannews.org/archives/222

ၵူၼ်းမိူင်းၼႂ်းၸႄႈဝဵင်းၼမ်ႉတူႈ ယဵပ်ႇၺႃးမၢၵ်ႇ တၢႆ 1 မၢတ်ႇ 2 ယႃတူဝ်ဝႆႉတီႈဝဵင်းလႃႈသဵဝ်ႈ

ၵူၼ်းမိူင်း ၼႂ်းၸႄႈဝဵင်းၼမ်ႉတူႈ 3 ၵေႃႉ ၵႂႃႇလဵင်ႉၵႂၢႆးသေ ယဵပ်ႇၺႃးမၢၵ်ႇၾင်လိၼ် တၢႆထင်တီႈ 1 ၵေႃႉလႄႈ မၢတ်ႇၸဵပ်း 2 ၵေႃႉ ဝႃႈၼႆ။ ဝၼ်းတီႈ 04/11/2017 ယၢမ်းၵၢင်ဝၼ်း 11 မူင်းပၢႆၼၼ်ႉ ၵူၼ်းမိူင်း ဝၢၼ်ႈၺွင်ႇပၢင်ႇလႃႉ ဢိူင်ႇပၢင်သေႃႉ ၸႄႈဝဵင်း ၼမ်ႉတူႈ ၸႄႈတွၼ်ႈၵျွၵ်ႉမႄး ၸိုင်ႈတႆးပွတ်းႁွင်ႇ ၵႂႃႇလဵင်ႉၵႂၢႆး တၢင်းၾၢႆႇတူၵ်းဝၢၼ်ႈ ယၢၼ်ၵႆဝၢၼ်ႈ 2 လၵ်းပၢႆၼၼ်ႉ ယဵပ်ႇၺႃးမၢၵ်ႇၾင်လိၼ် တိူဝ်ႉၺႃး ဢၢႆႈလေး ဢႃယု 18 ပီ လူႉတၢႆထင်တီႈ။ လိူဝ်ၼၼ်ႉ ဢၢႆႈဢူး ဢႃယု 35 ပီ တင်း ဢၢႆႈမွင်ႇ ဢႃယု 11 ပီ ၶဝ်သွင်ၵေႃႉတႄႉ လႆႈသူင်ႇယူတ်းယႃ ဝႆႉတီႈလႃႈသဵဝ်ႈ ဝႃႈၼႆ။ လုင်းၸၢႆးပႃႉၺၢၼ်ႇ ၵႅမ်ႁူဝ်ပဝ်ႈ ၶွမ်ႊမတီႊၸွႆႈထႅမ်ၵူၼ်းပၢႆႈၽေး ၸႄႈဝဵင်းၼမ်ႉတူႈ လၢတ်ႈတီႈၸုမ်းၶၢဝ်ႇၽူႈတွႆႇ ႁွၵ်ႈဝႃႈ “ ၶဝ် 3 ၵေႃႉၼႆႉ ၵႂႃႇလဵင်ႉဝူဝ်း/ၵႂၢႆး ၽူႈၸၢႆးၵေႃႉဢၼ်ယဵပ်ႇၺႃးၼၼ်ႉတႄႉ တၢႆထင်တီႈၵမ်းလဵဝ်ယဝ်ႉ။ ထႅင်ႈ သွင်ၵေႃႉၼၼ်ႉ ယူႇတီႈၸုမ်းသီလိူင်ၶမ်း ဝၢၼ်ႈၸၢမ် ပဵၼ်ၸုမ်းၸွႆႈထႅမ်ၵူၼ်းထူပ်းၽေး လႆႈၵႂႃႇႁပ်ႉဢဝ် ၵူၼ်းမၢတ်ႇ ၸဵပ်းၼၼ်ႉ သူင်ႇယူတ်းယႃ တီႈလႃႈသဵဝ်ႈၵမ်းလဵဝ်” ဝႃႈၼႆ။ သိုပ်ႇလၢတ်ႈဝႃႈ ၵဵဝ်ႇၵပ်းလွင်ႈၼႆႉ ႁဝ်းၶႃႈၵေႃႈ ယၢမ်ႈတုၵ်းယွၼ်းထိုင် တင်းတပ်ႉသိုၵ်းသွင်ၾၢႆႇယူႇ တင်းတပ်ႉသိုၵ်း တဢၢင်းလႄႈ ၶွင်ႇသီႇဢဝ်ၶိုၼ်းၸိုင်ႈတႆး ယႃႇႁႂ်ႈၾင်မၢၵ်ႇသင် ပေႃးဝႃႈ ၶႂ်ႈလေႃႇတိုၵ်းၵၼ်ၼႆၵေႃႈ လေႃႇတိုၵ်း ၵၼ် ၵူၺ်းၵႃႈ ယႃႇပေယိုဝ်းၵၼ် ႁိမ်းဝၢၼ်ႈ၊ ၼႂ်းဝၢၼ်ႈၵူၼ်း ပေႃးယိုဝ်းၼႆၵေႃႈ ႁႂ်ႈယၢၼ်ၵႆဝၢၼ်ႈၵူၼ်းယူႇသဝ်း။ လိူဝ်ၼၼ်ႉ လွင်ႈၾင်မၢၵ်ႇၵေႃႈ ယႃႇၾင် သင်ဝႃႈ သိုၵ်းထွၼ်ဢွၵ်ႇၵႂႃႇယဝ်ႉ မၢၵ်ႇဢၼ်ၶဝ်ၾင်ၼၼ်ႉသမ်ႉ ဢမ်ႇ ဢဝ်ဢွၵ်ႇ ပႅတ်ႈဝႆႉၸိူင်ႉၼၼ် ၵူၼ်းမိူင်းႁဝ်းၶႃႈသမ်ႉ ဢမ်ႇႁူႉသေ ၵႂႃႇ ပေႃးၼႆ ဢၼ်ၺႃးၵိၼ်မၼ်းၵေႃႈ ပဵၼ် ၵူၼ်းမိူင်းႁဝ်းၶႃႈယူႇတိၵ်းတိၵ်းၶႃႈယဝ်ႉ” ဝႃႈၼႆ။ ဝၢၼ်ႈၺွင်ႇပၢင်ႇလႃႉၼႆႉ လင်ႁိူၼ်းၵူၼ်းမီးမွၵ်ႈ 30 လင် ၵမ်ႈၼမ်ပဵၼ်ပီႈၼွင်ႉလွႆ(တဢၢင်း) ယူႇသဝ်း ယၢၼ်ၵႆ ဝဵင်းၼမ်ႉတူႈ 27 လၵ်း။ တၢင်းပွတ်း တွၼ်ႈၼၼ်ႉ ၸုမ်းယိပ်းၵွင်ႈၵၢင်ႇဢၼ်တူင်ႉၼိုင်ၵႂႃႇမႃးမီး သိုၵ်းမၢၼ်ႈ၊ တပ်ႉ သိုၵ်းတဢၢင်းလႄႈ တပ်ႉသိုၵ်း တႆး RCSS/SSA တင်း SSPP/SSA ဝႃႈၼႆ။

['ၵူႈလွင်ႈလွင်ႈ']

2017-11-06T23:54:18

https://shannews.org/archives/217

ပီႈၼွင်ႉတႆး ႁွတ်ႈၵဵင်းမႆႇ ၼပ်ႉပၢၵ်ႇ ၶဝ်ႈႁူမ်ႈပွႆးလွင်ႈတဵၼ်း / တွပ်ႇတႅၼ်းၵုင်ႇမုၼ်မႄႈၼမ်ႉ

ပီႈၼွင်ႉတႆး ၼပ်ႉပၢၵ်ႇ ၽွမ်ႉႁူမ်ႈၵၼ်သေ ၶဝ်ႈႁူမ်ႈပႆၼႄၾၢင်ႁၢင်ႈမိၵ်ႈမၢႆတႆးတင်းၼူၵ်ႉတူဝ်း ၼႂ်းဝၼ်းလိူၼ် 12 မူၼ်း တီႈၵဵင်းမႆႇ ႁူမ်ႈပီႈၼွင်ႉၵူၼ်းမိူင်း လွင်ႈမွၵ်ႇလွင်ႈတဵၼ်းၼႂ်းမႄႈၼမ်ႉပိင်း “ ပွႆးလွႆးၵရႃႇထူင်း” ။ ဝၼ်းတီႈ 04/11/2017 ယၢမ်းၵၢင်ၶမ်ႈ 7 မူင်း ပီႈၼွင်ႉတႆး 150 ပၢႆ ၶွၼ်ႈတုမ်ၵၼ် တီႈၽၵ်းတူတႃႈပႄး ဝဵင်းၵဵင်းမႆႇ ၸိုင်ႈထႆးသေ ႁူမ်ႈၵၼ်ပႆၼႄၾၢင်ႁၢင်ႈမိၵ်ႈမၢႆၶွင်တႆး ဢိၵ်ႇပႃး တၢင်းၵႃႈၾိင်ႈႁိတ်ႈႁွႆးတႆး ၼူၵ်ႉ/တူဝ်း တႄႇဢဝ်ၽၵ်းတူတႃႈပႄး ထိုင်ၵၢတ်ႇမိူင်းမႂ်ႇ ဝႃႈၼႆ။ ၸၢႆးသႅင်မိူင်း မင်းၵွၼ်း ႁူဝ်ပဝ်ႈ ၶွင်ႊသိူဝ်ႊၸၢဝ်းၶိူဝ်းတႆး (สภาชาติพันธุ์ ไทยใหญ่) လၢတ်ႈဝႃႈ “ ဢွၼ်တၢင်းသုတ်းတႄႉ မိူဝ်ႈၼႆႉ ပဵၼ်ဝၼ်းဢၼ်လမ်ႇလွင်ႈဝၼ်းၼိုင်ႈ။ လိူၼ် 12 မူၼ်းၼႆႉ ပဵၼ်ဝၼ်းတွပ်ႇတႅၼ်းၵုင်ႇမုၼ်မႄႈၼမ်ႉ။ ၵွပ်ႈ ၼႆလႄႈ ၵူႈမူႇၵူႈၸုမ်း ၸၢဝ်းၶိူဝ်းသင်သေဢမ်ႇဝႃႈ ဢၼ်ယူႇၼႂ်းၸိုင်ႈထႆး ၵဵင်းမႆႇ ဢွၼ်ၵၼ်မႃး။ ထႅင်ႈၾၢႆႇၼိုင်ႈ ၵေႃႈ တင်းၽူႈဢုပ်ႉပိူင်ႇ ၼႂ်းၸႄႈဝဵင်းၵဵင်းမႆႇ လႆႈမွၵ်ႇတင်းႁဝ်းၶႃႈမႃးသေ ႁဝ်းၶႃႈၵေႃႈ လႆႈမွၵ်ႇဢဝ်ပီႈၼွင်ႉတႆး ႁဝ်း မႃးၶဝ်ႈႁူမ်ႈ ၼင်ႇႁိုဝ် တေပဵၼ်သုၼ်ႇၼိုင်ႈတႃႇတႆးႁဝ်းၶႃႈလႄႈ ပူၵ်းပွင်ပၢႆႉပႃးၾိင်ႈငႄႈၾိင်ႈထုင်းတႆးႁဝ်း ၶႃႈ” ဝႃႈၼႆ။ သိုပ်ႇလၢတ်ႈဝႃႈ ပွၵ်ႈၵမ်းၼႆႉ ဢၼ်ႁဝ်းၶႃႈ ပီႈၼွင်ႉတႆး ဢွၼ်ၵၼ်မႃးၶဝ်ႈႁူမ်ႈ ပဵၼ်ပွၵ်ႈၵမ်းတီႈ 3 ယဝ်ႉ။ ဝၢႆးသေ ႁဝ်းၶႃႈ လႆႈၵိုတ်းယင်ႉၵႂႃႇ ၶၢဝ်းတၢင်း 1-2 ပီ။ ပီၼႆႉတႄႉ လႆႈၸႂ်တင်းၵူၼ်းၼုမ်ႇတႆးႁဝ်းၶႃႈသေ လႆႈမႃးႁူမ်ႈၵၼ် လႆႈမႃးၼႄၾၢင်ႁၢင်ႈတႆးလႄႈ ၾိင်ႈငႄႈၾိင်ႈတႆးႁဝ်းၶႃႈ တေလႆႈဝႃႈ ပဵၼ်ဢၼ်ၶႅမ်ႉလႅပ်ႈၵႂႃႇၶႃႈယဝ်ႉ ဝႃႈၼႆ။ ၼၢင်းသႅင်လႃႉ ၽူႈၶဝ်ႈႁူမ်ႈ လၢတ်ႈဝႃႈ “ ဢၼ်လႆႈမႃးၶဝ်ႈႁူမ်ႈပွၵ်ႈၼႆႉ လႆႈႁၼ်ပီႈၼွင်ႉတႆးႁဝ်းၶႃႈ ၽွမ်ႉႁူမ်ႈၵၼ်၊ ပဵၼ်ၼမ်ႉၼိုင်ႈၸႂ်လဵဝ်ၵၼ်လႄႈ ပဵၼ်ဢဵၼ်ပဵၼ်ႁႅင်းၵၼ် ထႅင်ႈၾၢႆႇၼိုင်ႈၵေႃႈ လႆႈႁၼ်ႁဝ်းႁႃးၵူႈၵေႃႉ သႂ်ႇၸႂ်ဝႆႉပဵၼ် ၵၢၼ်လမ်ႇလွင်ႈသေ မႃးၶဝ်ႈႁူမ်ႈၸိူင်ႉၼႆ တေလႆႈဝႃႈ ပဵၼ်ဢၼ်ၸူမ်းသိူဝ်းတႄႉၶႃႈ” ဝႃႈၼႆ။ ပၢင်ၶဝ်ႈႁူမ်ႈ လိူၼ် 12 မူၼ်း (ၼႂ်းဝၼ်းလွႆႉၵရႃႇထူင်း) တီႈၵဵင်းမႆႇ ၸိုင်ႈထႆးၼႆႉ မီးပီႈၼွင်ႉတႆး ၸိူဝ်းႁွတ်ႈၵဵင်းမႆႇ မိူၼ် ၸုမ်းတူင်ႉၼိုင်တူင်ႇဝူင်းတႆး ႁူမ်ႈပႃး ပီႈၼွင်ႉႁႅင်းၵၢၼ်တႆး ၸဵမ်ယိင်း/ၸၢႆး ၽွမ်ႉႁူမ်ႈၵၼ်သေ ပႆၼႄၾၢင်ႁၢင်ႈၶူဝ်း ၼုင်ႈတႆးသေဢမ်ႇၵႃး ၼႄပႃး တၢင်းၵႃႈၼူၵ်ႉတူဝ်းလႄႈ လၢႆးႁႆႇၵွင်မွင်းတႆး ၸဵမ်ၸိူဝ်းၼႆႉ ဝႃႈၼႆ။

['ၾိင်ႈငႄႈၾိင်ႈထုင်း']

2017-11-03T23:51:33

https://shannews.org/archives/212

ၽူႈၸွႆႈထႅမ်သုၼ်ႇလႆႈတီႈလိၼ် ဝဵင်းၼွင်ၶဵဝ်ၵေႃႉၼိုင်ႈ ၺႃးပေႃႉလူႉတၢႆ

ၵူၼ်းၵေႃႉၼိုင်ႈ ဢၼ်ၸွႆႈၶိုင်တႃႇႁႂ်ႈၵူၼ်းဝၢၼ်ႈလႆႈၶိုၼ်းတီႈလိၼ်ၼၼ်ႉ ထႅင်ႈၾၢႆႇၼိုင်ႈသမ်ႉ ႁပ်ႉတၢင်းၸွႆႈထႅမ်ၾၢႆႇၶွမ်ႊပၼီႊသေ ပေႃႉႁႅမ်လႄႈ ဢဝ်မၼ်းၸၢႆးတိူဝ်ႉမၢတ်ႇၸဵပ်း လႆႈဢဝ်သူင်ႇႁူင်းယႃ၊ ယူတ်းယႃဢမ်ႇတၼ်းသေလႆႈလူႉတၢႆၵႂႃႇ-ဝႃႈၼႆ။ မိူဝ်ႈပူၼ်ႉမႃးဝၼ်းတီႈ 1 လိူၼ်ၼူဝ်ႊဝႅမ်ႊၿိူဝ်ႊၼႆႉ လုင်းထေးဢွင်ႇ လႆႈသဵင်ႈၵမ်သုတ်းမုၼ်တီႈႁူင်းယႃ မၼ်းတလေး (ဝဵင်းလိူဝ်ႇ)သေ ဢဝ်တူဝ်တၢႆမၼ်းမႃးၾင်ၶိုၼ်း တီႈပႃႇၸႃႉဝၢၼ်ႈပႃႇႁႆး ဝႃႈၼင်ႇၼႆ။ ၵဵဝ်ႇၵပ်းလူၺ်ႈလွင်ႈၼႆႉ ႁူင်းပလိၵ်ႈၾၢႆႇလူင်ပွင်ၸိုင်ႈမၢၼ်ႈ တီႈပၢၼ်းပူၺ်းတႄႉ လႆႈတီႉၺွပ်းဝႆႉၽူႈၸိူဝ်းဢၼ်ပေႃႉႁႅမ်းလုင်းထေးဢွင်ႇၼၼ်ႉ 3 ၵေႃႉ-ၼႆယူႇ။ မိူဝ်ႈဝၼ်းတီႈ 28/10/2017 ၼၼ်ႉ ယူႇတီႈၽူႈယႂ်ႇၵူၼ်းလူင် ဢၼ်မီးတီႈဢႅင်းဝႅင်း ၸိုဝ်ႈႁွင်ႉဢူးဝိၼ်းလႅင်ႇ သိုပ်ႇၾူၼ်ႊလၢတ်ႈႁႂ်ႈၸုမ်းလုင်းထေးဢွင်ႇၶဝ်ၵႂႃႇတီႈၼႂ်းပၢင် တီႈပၢင်ႇသူၼ်ဢွႆႈ တီႈလိၼ်ဢၼ်ပဵၼ်ပၼ်ႁႃၼၼ်ႉ။ မိူဝ်ႈတေၵႂႃႇထူပ်း မီးၽူႈယႂ်ႇ 7 ၵေႃႉ ပႃးတင်းလုင်းထေးဢွင်ႇ။ မိူဝ်ႈၽႅဝ်တီႈၼၼ်ႈ ယွၼ်ႉဢမ်ႇႁၼ်ၵူၼ်းလူင် ၾၢႆႇလူင်ပွင်ၸိုင်ႈသေၵေႃႉလႄႈ ၶဝ် 7 ၵေႃႉ ၸင်ႇၽႄႁဵတ်း 2 ၸုမ်း ပၼ်ႇႁႃၵူၼ်းလူင်ၼႂ်းပၢင်ႇသူၼ်ၼၼ်ႉ။ ၸုမ်းလုင်းထေးဢွင်ႇၶဝ်မီး 3 ၵေႃႉ၊ လုင်းမိၼ်းဢူးလႄႈလုင်းတၢၼ်းထုၼ်းတႄႉ တၼ်းပၢႆႈလွတ်ႈလႄႈ ဢမ်ႇၺႃးပေႃႉ။ ၵူၼ်းဢၼ်ပေႃႉၼႆႉ မီးမွၵ်ႈ 20 ပၢႆ၊ ပဵၼ်ၵူၼ်းဝၢၼ်ႈၵွင်းလွႆ (ပလွင်ႈၵူင်း)- ဝႃႈၼႆ။ လုင်းသၢင်ႇပျႃး ၽူႈယႂ်ႇၵူၼ်းလူင်ဝၢၼ်ႈပႃႇႁႆး လၢတ်ႈၼႄဝႃႈ- “မိူဝ်ႈႁဝ်းၵႂႃႇႁၼ်ၼၼ်ႉ ၵူၼ်းဢၼ်ပေႃႉမၼ်းမီးမွၵ်ႈ သၢဝ်းပၢႆ ဝၢႆးၶဝ်ပေႃႉ။ ၸိုဝ်ႈမေးမၼ်းဝႃႈ ဢေးၸိင်ႇဢေႃႈ၊ မီးလုၵ်ႈၸၢႆး 1 ၵေႃႉ ႁူင်းႁဵၼ်းယူႇၸၼ်ႉ 2 လႄႈလုၵ်ႈယိင်း 3 ၵေႃႉ။ မေးမၼ်းပဵၼ်လွႆ၊ လုင်းထေးဢွင်ႇၼႆႉ ပဵၼ်ၵူၼ်းၸႃတိမိူင်းၵုတ်ႈ- ဝႃႈၼႆ။ ပႃႈၼေႇဢူင်းလႃႉ ၸုမ်းၵွင်ႉသၢၼ်ၸဝ်ႈႁႆႈၸဝ်ႈၼႃး လၢတ်ႈဝႃႈ- “ႁဝ်းလႆႈၸွႆႈႁၢင်ႈႁႅၼ်းတႃႇတၢင်ႇဢမူႉသေ ၸွႆႈထႅမ်ငိုၼ်းၵမ်ႈၽွင်ႈ။ မိူဝ်ႈလုင်းထေးဢွင်ႇၶဝ်သၢမ်ၵေႃႉၽႅဝ်ၼႂ်းပၢင်ႇသူၼ်ၼၼ်ႉ ဢူးဝိၼ်းလႅင်ႇ လၢတ်ႈႁႂ်ႈပႂ်ႉၼႆသေ ၶဝ်ၵေႃႈၽႅဝ်မႃး။ ပေႃးၽႅဝ်ၵေႃႈ လုင်းထေးဢွင်ႇသမ်ႉလႃႇလႄႈ ၵူၼ်းဝၢၼ်ႈၵွင်းလွႆဢၼ်မႃးၸွမ်း ဢူးဝိၼ်းလႅင်ႇၼၼ်ႉ ဢွၼ်ၵၼ်ထုပ်ႉမၼ်း ပေႃးတင်းၽူႈယိင်းလၢႆလၢႆၵေႃႉ။ ဝၢႆးသေၼၼ်ႉ လုင်းထေးဢွင်ႇလိုမ်းတူဝ်ၵႂႃႇ ဢွၼ်ၵၼ်ဢဝ်ၵႂႃႇယႃႁူင်းယႃၼွင်ၶဵဝ်၊ ႁူင်းယႃမၼ်းတလေး၊ ပလိၵ်ႈပၢၼ်းပူၺ်းၺွပ်းဝႆႉသၢမ်ၵေႃႉ၊ ဢၢႆႈၵျေႃႇ၊ ၵျေႃႇၸိၼ်ႇလၢတ်ႉလႄႈ ၼေႃႇငိုၼ်း ၶဝ်သၢမ်ၵေႃႉ”- ဝႃႈၼင်ႇၼႆ။ သြႃႇဢူးၸေႃႇယၢၼ်း ၸုမ်းၵွင်ႉသၢၼ်ၸဝ်ႈႁႆႈၸဝ်ႈၼႃး လုၵ်ႈႁဵၼ်း 88 လၢတ်ႈဝႃႈ- “တီႈထုင်ႉၼၼ်ႉ ႁဝ်းပိုတ်ႇလုမ်းပၵ်းပၢႆႉ ၸုမ်းၵွင်ႉသၢၼ်ၸဝ်ႈႁႆႈၸဝ်ႈၼႃး ၸၢဝ်းၶိူဝ်းမိူင်းႁူမ်ႈတုမ်ဝႆႉသေဢမ်ႇၵႃး တေပိုၼ်ဢွၵ်ႇၶေႃႈပိုၼ်ၽၢဝ်ႇ ၵဵဝ်ႇၵပ်းလွင်ႈပၼ်ႁႃၼႆႉယူႇ”-ဝႃႈၼင်ႇၼႆ။ တီႈလိၼ်ဢၼ်ပဵၼ်ပၼ်ႁႃယူႇမိူဝ်ႈလဵဝ်ၼႆႉ မိူဝ်ႈပၢၼ်ငမ်းယဵၼ် (ငဵင်းၶျၢၼ်းယေး)ၼၼ်ႉ လႆႈပဵၼ်တီႈလိၼ်ၵူၼ်းမိူင်းမႃး၊ လူင်ပွင်ၸိုင်ႈသိုၵ်းမၢၼ်ႈဢဝ်မွပ်ႈပၼ် ၸုမ်းသိုၵ်းပလွင်ႈဢၼ်ဝၢင်းၶိူင်ႈ တႃႇယူႇသဝ်းၵိၼ်သၢင်ႈၵႂႃႇၼႆသေ မၵ်းမၼ်ႈပၼ်မႃး။ ၵူၺ်းၵႃႈ တီႈလိၼ်ၸိူဝ်းၼႆႉ ပဵၼ်လိၼ်ၵူၼ်းမိူင်းထုင်ႉပႃႇႁႆးမႃးၸဵမ်ၵွၼ်ႇၸဵမ်လႂ်၊ တီႈလိၼ်ၸိူဝ်းၼႆႉ ၽုၵ်ႇဢွႆႈၵမ်ႈၼမ်၊ ဢွႆႈၸိူဝ်းၼႆႉ ၶၢႆပၼ်ၶွမ်ႊပၼီႊသျိၼ်းသူၺ်ႇလီႇ ငူၺ်ႇယေႇပလႄး ႁူင်းၸၢၵ်ႈၵိူဝ်ဝၢၼ် ဢၼ်မီးတီႈတၢင်းၽႄ သုမ်သၢႆႇ (တူင်းသႄႇ)ၼၼ်ႉ။

['ၵူႈလွင်ႈလွင်ႈ']

2017-11-03T23:50:12

https://shannews.org/archives/209

လုၵ်ႈႁဵၼ်းၸၼ်ႉ 8 ဢႃယု 14 ပီ သိုၵ်းလူင်ပွင်ၸိုင်ႈမၢၼ်ႈ တီႉယဵတ်ႈၶွၵ်ႈ 2 ပီ ၼႄးဝႃႈ ၵပ်းသိုပ်ႇသိုၵ်းလွႆ TNLA

လုၵ်ႈႁဵၼ်း ဢႃယု 14 ပီ ဝဵင်းၼမ်ႉသၼ်ႇ ၵေႃႉၼိုင်ႈ ၺႃးသိုၵ်းမၢၼ်ႈတီႉ ၼႄးၵပ်းသိုပ်ႇၸုမ်းၼွၵ်ႈမၢႆမီႈသေ ပၼ်တူတ်ႈတၢမ်ႇၶွၵ်ႈ 2 ပီ။ ဝၼ်းတီႈ 30/10/2017 ၼၼ်ႉ ဢိင်ၼိူဝ်ၸဝ်ႈႁၢၼ်ၼႂ်းတပ်ႉမ 77 ၸႅင်ႈၵႂၢမ်းသေ လုမ်းတြႃးၼမ်ႉသၼ်ႇ တႅပ်း တတ်း ပၼ်တူၵ်းၶွၵ်ႈ (ၸၢႆး) မၢႆးၶဵဝ်ႇမိၼ်းထူၺ်း ႁွင်ႉ ဢၢႆႈယၢင်း ဢႃယု 14 ပီ လုၵ်ႈႁဵၼ်း ၸၼ်ႉပႅတ်ႇ ၸၢဝ်းၶိူဝ်း တဢၢင်း 2 ပီ။ သိုၵ်းမၢၼ်ႈၼႄးဝႃႈ ၵပ်းသိုပ်ႇတိတ်းတေႃႇၸုမ်းၼွၵ်ႈမၢႆမီႈ ၽိတ်းပၵ်းပိူင် 17/1 ၼႆသေ တီႉၺွပ်း မၼ်းၸၢႆး ဝႃႈၼႆ။ ဢၢႆႈယၢင်းၼႆႉ ၺႃးသိုၵ်းမၢၼ်ႈ ၶလယ 105 တီႉၺွပ်းမိူဝ်ႈဝၼ်းတီႈ 5 လိူၼ်ဢွၵ်ႊထူဝ်ႊၿိူဝ်ႊ တီႈဝၢၼ်ႈထမ်ႈသၢႆး ၸႄႈဝဵင်းၼမ်ႉသၼ်ႇ။ လုမ်းတြႃးၼမ်ႉသၼ်ႇ ဢဝ်ဢၢႆႈယၢင်း ၶိုၼ်ႈလုမ်းထဵတ်ႈထၢမ် ပွၵ်ႈလဵဝ်ၵူၺ်းသေ ဢၼ်မႃး ထွမ်ႇၸွမ်းပဵၼ်ၽူႈႁူႉၽူႈႁၼ်ၵေႃႈ မီးမႄႈမၼ်းၸၢႆးၵေႃႉလဵဝ်ၵူၺ်းလႄႈ တီႈၵိူဝ်းၵုမ် ၾၢႆႇမၢႆမီႈ တဢၢင်းၸီႉၸမ်ႈဝႃႈ လုမ်းတြႃးမၢၼ်ႈ ၽိတ်းပိူင်ထတ်းသိၼ်တြႃး ဢၼ်ဝႃႈတေလႆႈတတ်းသိၼ်တေႃႇၼႃႈၵူၼ်းတင်းၼမ်ၼၼ်ႉ ဝႃႈၼႆ။

['သုၼ်ႇလႆႈၵူၼ်း']

2017-11-03T23:48:56

https://shannews.org/archives/206

တႆးယူႇလႅၼ်လိၼ်တႆး-ထႆး တိူဝ်ႉထီႇ လႆႈငိုၼ်း 48 လၢၼ်ႉၿၢတ်ႇ

ပီႈၼွင်ႉတႆးႁဵတ်းၵၢၼ်ၸွမ်းလႅၼ်လိၼ်တႆး – ထႆး မႄႈသၢႆ – တႃႈၶီႈလဵၵ်း တိူဝ်ႉထီႇလူင်ပွင်ၸိုင်ႈထႆး လႆႈရၢင်းဝလ်းတီႈ 1 , 8 ဝႂ် လႆႈငိုၼ်း 48 လၢၼ်ႉၿၢတ်ႇ။ ဝၼ်းတီႈ 01/11/2017 ၸၢႆးၶၼ်ၵႅဝ်ႈ ဢႃယု 33 ပီ တိူဝ်ႉထီႇထႆး ရၢင်းဝလ်းတီႈ 1, 8 ဝႂ် လႆႈငိုၼ်း 48 လၢၼ်ႉၿၢတ်ႇၼၼ်ႉၵႂႃႇၸႅင်ႈလွင်ႈတိူဝ်ႉထီႇ ႁႂ်ႈပဵၼ်လၵ်းထၢၼ်ဝႆႉ တီႈႁူင်းပလိၵ်ႈမႄႈသၢႆ ၸႄႈတွၼ်ႈ ၵဵင်းႁၢႆး ၸိုင်ႈထႆးပွတ်းႁွင်ႇ။ ၸၢႆးၶၼ်ၵႅဝ်ႈ လၢတ်ႈတီႈသိုဝ်ႇၶၢဝ်ႇ Maesai News ဝႃႈ “ လႆႈသိုဝ်ႉမၢႆၼႆႉမႃး ၶၢဝ်းတၢင်း 2 ပီယဝ်ႉ မၼ်းပဵၼ်ဝိူဝ်းမၢႆၾူၼ်းၶႃႈ ၽိူဝ်ႇလႆႈႁူႉဝႃႈတိူဝ်ႉထီႇယဝ်ႉ ၸူမ်းသိူဝ်းတႄႉတႄႉၶႃႈ ” ဝႃႈၼႆ။ တူဝ်ၸၢႆးၶၼ်ၵႅဝ်ႈ သမ်ႉဢမ်ႇမီးဝႂ်ထႆးလႄႈ ႁႂ်ႈၼွင်ႉၶူၺ်မၼ်းၸၢႆး ၸၢႆးဝုၼ်းမိူင်း ၼၢမ်းၻီး ၸွႆႈၶိုင် ပၼ်ဝႃႈၼႆ။ ၸိူင်ႉၼၼ်ၼင်ႇၵဝ်ႇ 2 ၵေႃႉၽူဝ်မေး ၊ ၽူဝ်ပဵၼ်လၢဝ်း မေးပဵၼ်ၵူၼ်းမိူင်းႁူမ်ႈတုမ်မၢၼ်ႈၵႂႃႇႁဵတ်း ၵၢၼ်မိူင်းထႆးၼၼ်ႉၵေႃႈ တိူဝ်ႉထီႇ ရၢင်းဝလ်းတီႈ 1, 4 ဝႂ် လႆႈငိုၼ်း 24 လၢၼ်ႉၿၢတ်ႇ။ ထီႇလူင်ပွင်ၸိုင်ႈထႆးၼႆႉ ဢွၵ်ႇၵူႈဝၼ်းတီႈ 01 လႄႈဝၼ်းတီႈ 16 ၵူႈလိူၼ် ရၢင်းဝလ်းတီႈ1 တေႃႇဝႂ် လႆႈ သူးရၢင်းဝလ်း 6 လၢၼ်ႉ။ တႄႇမီးမႃးမိူဝ်ႈပၢၼ် ၶုၼ်ႁေႃၶမ်းတူၼ်ထူၼ်ႈ 3 မွၵ်ႈပီ 1832။

['ၵူႈလွင်ႈလွင်ႈ']

2017-11-03T23:47:42

https://shannews.org/archives/203

ၵူၼ်းပၢႆႈၽေးသိုၵ်း ပၢႆႈယူႇႁိမ်းဝဵင်းလႃႈသဵဝ်ႈ 260 ၵေႃႉ ပွၵ်ႈၶိုၼ်းဝၢၼ်ႈ တၢင်းၼမ်ႉတူႈ

ၵူၼ်းဝၢၼ်ႈမိူင်းတွင် ၸႄႈဝဵင်းၼမ်ႉတူႈ ဢၼ်ပၢႆႈၽေးသိုၵ်း မႃးသွၼ်ႈသဝ်းဝႆႉတီႈ ၼႂ်းဢိူင်ႇဢီႇၼၢႆး ႁိမ်းဝဵင်း လႃႈသဵဝ်ႈၼၼ်ႉ တေႃႈလဵဝ် ဢွၼ်ၵၼ်ႁၢင်ႈႁႅၼ်း တေပွၵ်ႈၶိုၼ်းႁိူၼ်းယေးၽႂ်မၼ်းယဝ်ႉ ဝႃႈၼႆ။ ဝၼ်းတီႈ 03/11/2017 ယၢမ်းဝၢႆးဝၼ်း 3 မူင်းၼႆႉ ၵူၼ်းမိူင်း ဝၢၼ်ႈမိူင်းတွင် ဢိူင်းၼႃးသၢႆး ၸႄႈဝဵင်းၼမ်ႉတူႈ 260 ၵေႃႉပၢႆႈ ဢွၼ်ၵၼ်ပၢႆႈဢွၵ်ႇမႃးသွၼ်ႈယူႇဝႆႉတီႈ ဝတ်ႉဝိႁၢရ်လူင် ဢိူင်ႇဢီႇၼၢႆး ၸႄႈဝဵင်းလႃႈသဵဝ်ႈ ၸိုင်ႈတႆးပွတ်းႁွင်ႇ ။ ယၢမ်းလဵဝ် ယွၼ်ႉငဝ်းလၢႆး ၼိမ်သဝ်းၵတ်းယဵၼ်မႃးယဝ်ႉလႄႈ တေဢွၼ်ၵၼ်ပွၵ်ႈၶိုၼ်းယဝ်ႉ ဝႃႈၼႆ။ လုင်းၸၢႆးၶမ်း ၽူႈမၢႆ ၼႂ်းဝၢၼ်ႈမိူင်းတွင် လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ “ မိူဝ်ႈၼႆႉ ယၢမ်းဝၢႆးဝၼ်း 3 မူင်း ႁဝ်းၶႃႈ တေဢွၼ်ၵၼ်ပွၵ်ႈ။ ယွၼ်ႉဝႃႈ ငဝ်းလၢႆးတၢင်းဝၢၼ်ႈႁဝ်းၶႃႈ ၵတ်းယဵၼ်ယဝ်ႉ။ ၵွၼ်ႇႁဝ်းၶႃႈ တေပွၵ်ႈၼႆႉ ႁဝ်းၶႃႈ ၵပ်းသိုပ်ႇႁႃ တီႈၽူႈၵွၼ်းဢိူင်ႇႁဝ်း၊ ၽူႈၵွၼ်းၸႄႈဝဵင်းႁဝ်းၶႃႈသေ ၶဝ်ၵေႃႈဝႃႈ ဢွၼ်ၵၼ်ပွၵ်ႈမႃးၶိုၼ်းလႃႈ တေႃႈ လဵဝ် ငဝ်းလၢႆးလီၶိုၼ်ႈယဝ်ႉ၊ သိုၵ်းလွႆၵေႃႈ ဢွၵ်ႇပၼ်ဝၢၼ်ႈယဝ်ႉ၊ သိုၵ်းမၢၼ်ႈၵေႃႈမႃးတဝ်တူၺ်းသေ ဢွၵ်ႇၵႂႃႇယဝ်ႉ။ ၵွပ်ႈၼၼ်လႄႈ ႁဝ်းၶႃႈတေပွၵ်ႈ မိူဝ်ႈၼႆႉ 3 မူင်းဢေႃႈ” ဝႃႈၼႆ။ ၵူၼ်းမိူင်း 260 ပၢႆ လင်ႁိူၼ်း 65 လင်ၼႆႉ ၵမ်ႈၼမ် ပဵၼ်လုၵ်ႈဢွၼ်ႇ၊ ၵူၼ်းထဝ်ႈလႄႈ ၼၢင်းယိင်း၊ ဢၼ် ၵိုတ်းဝႆႉ တီႈဝၢၼ်ႈပႂ်ႉႁိူၼ်းၵေႃႈမီး ၵမ်ႈၽွင်ႈ ဢၼ်ၵိုတ်းဝႆႉတီႈဝၢၼ်ႈသမ်ႉ ပဵၼ်ၽူႈၸၢႆးၵမ်ႈၼမ် တေမီး မွၵ်ႈ 40 ပၢႆ ဝႃႈၼႆ။ လုင်းၶမ်း လၢတ်ႈဝႃႈ ဢၼ်ၵိုတ်းပႂ်ႉႁိူၼ်းတႄႉ ပဵၼ်ၽူႈၸၢႆးၵမ်ႈၼမ် ယွၼ်ႉဝႃႈ သင်ဢွၼ်ၵၼ်ပၢႆႈဢွၵ်ႇမႃးမူတ်းၸိုင် မႆႈၸႂ်ၶူဝ်းၶွင် ႁိူၼ်းယေးၵေႃႈပိူင်ၼိုင်ႈ။ ထႅင်ႈလွင်ႈၼိုင်ႈၵေႃႈ တေႃႈလဵဝ်သမ်ႉပဵၼ်ၶၢဝ်းဢဝ်ၶဝ်ႈၵေႃႈပိူင်ၼိုင်ႈ ဝႃႈၼႆ။ ၵဵဝ်ႇၵပ်းလွင်ႈၼႆႉ မိူဝ်ႈပူၼ်ႉမႃး ဝၼ်းတီႈ 29/10/2017 ၸုမ်းသိုၵ်းတဢၢင်း ၶဝ်ႈမႃးၼႂ်းဝၢၼ်ႈမိူင်းတွင်သေ ဢဝ်ၵွင်ႈ ယိုဝ်းၶိုၼ်ႈၾႃႉ၊ လွမ်ႉဝႅတ်ႉႁိူၼ်းၵူၼ်းဝၢၼ်ႈသေဢမ်ႇၵႃး ဢဝ်ၵွင်ႈယိုဝ်းသႂ်ႇၼႂ်းထိူၼ်ႇ ႁိမ်းဝၢၼ်ႈမိူင်း တွင်ၼၼ်ႉ 2 လုၵ်ႈ ႁဵတ်းၼၼ်သေ ၵူၼ်းဝၢၼ်ႈ ဢွၼ်ၵၼ်မႆႈၸႂ် ၵူဝ်ပဵၼ်ပၢင်တိုၵ်းသေ ထိုင်မႃး ဝၼ်းတီႈ 30/10/2017 ယၢမ်း ၵၢင်ဝၼ်း 10 မူင်း ၸင်ႇဢွၼ်ၵၼ်ပၢႆႈမႃး တီႈဢီႇၼၢႆး ၸႄႈဝဵင်းလႃႈသဵဝ်ႈ ဝႃႈၼႆ။

['ၵူႈလွင်ႈလွင်ႈ']

2017-11-03T23:45:21

https://shannews.org/archives/200

ပျီႇတုၸိတ်ႉ PNA ယိုဝ်းၵူၼ်းမိူင်း ၼႂ်းပွႆးၵထိၼ်ႇ

ၶုၼ်သိုၵ်း ၼႂ်းၸုမ်းပျီႇတုၸိတ်ႉ PNA ပဢူဝ်း ၵေႃႉၼိုင်ႈ မဝ်းလဝ်ႈသေ ယိုဝ်းၵူၼ်းမိူင်းသွင်ၵေႃႉ ၼႂ်းပၢင်ပွႆးၵထိၼ်ႇ တီႈၸႄႈဝဵင်းလွၵ်ႈၸွၵ်ႇ ၵူၼ်းမိူင်းလႆႈတုမ်ႉတိူဝ်ႉမၢတ်ႇၸဵပ်းတင်းသွင် ဝႃႈၼႆ။ ဝၼ်းတီႈ 01/11/2017 ယၢမ်းၵၢင်ၶိုၼ်းလိုၵ်း 1 မူင်း ၶုၼ်သိုၵ်း ဢူးလေးတဵင်းတူဝ်း ပျီႇတုၸိတ်ႉ PNA ၵိၼ်လဝ်ႈ မဝ်းသေ ယိုဝ်းၵူၼ်းမိူင်း တီႈၼႂ်းဝၢၼ်ႈသတ်ႉတေႇ ဢိူင်ႇငႃးၵျွင်း ၸႄႈဝဵင်းလွၵ်ႈၸွၵ်ႇ ၸႄႈတွၼ်ႈတူၼ်ႈတီး ၸိုင်ႈတႆးပွတ်းၸၢၼ်း။ ၽူႈၸၢႆးသွင်ၵေႃႉ ဢၼ်ထုၵ်ႇၺႃးယိုဝ်းၼၼ်ႉ ပဵၼ်ၶုၼ်ႇၼူၼ်းဢူးတင်း ၶုၼ်ႇဢၢႆႇဢူး ဝႃႈၼႆ။ ၶုၼ်ႇတဵင်းထီႇ ၵူၼ်းဝၢၼ်ႈသတ်ႉတေႇ လၢတ်ႈဝႃႈ “ မၼ်းမဝ်းလဝ်ႈသေ ယိုဝ်းၵွင်ႈသႂ်ႇၵူၼ်းဝၢၼ်ႈ 3 ၵမ်း တိုဝ်ႉၺႃး ၵူၼ်းဝၢၼ်ႈ 2 ၵေႃႉ။ ယွၼ်ႉဝႃႈ ဢွၼ်ႇၸၢႆး 2 ၵေႃႉၼႆႉသမ်ႉ ၵႂႃႇဢႅဝ်ႇပွႆးၵထိၼ်ႇသေ ၵႂႃႇသူင်ႇသၢဝ် ႁဵတ်းၼၼ်သေ ထုၵ်ႇၺႃးယိုဝ်း။ တေလႆႈဝႃႈ ၶဝ်ၼႆႉ မိူၵ်ႈလိူင်းတႄႉ။ ၵဵဝ်ႇၵပ်းလွင်ႈၼႆႉ ၵမ်းၵမ်းလႆႈပဵၼ်မႃးယူႇတႃႇသေႇ ၵူၼ်းတႃႇ တေဢဝ် လိူင်ႈလၢဝ်းၶဝ်ၵေႃႈဢမ်ႇမီး။ ယွၼ်ႉၼၼ် လွင်ႈႁူမ်ႇလူမ်ႈတႃႇၵူၼ်းမိူင်းႁဝ်းၶႃႈၼႆႉ ဢမ်ႇမီး” ဝႃႈၼႆ။ ၸဝ်ႈသိုၵ်း ဢွင်ႇတၢၼ်း ၽူႈမီးပုၼ်ႈၽွၼ်း ၼႂ်းၸုမ်းပျီႇတုၸိတ်ႉ PNA လၢတ်ႈဝႃႈ “ တီႈႁဝ်းၶႃႈတႄႉၵေႃႈ ဢမ်ႇပႆႇ လႆႈႁပ်ႉ ႁူႉၶၢဝ်ႇၼႆႉ၊ ပေႃးပဵၼ်ၼႆ တေဢဝ်လိူင်ႈလၢဝ်း ၸွမ်းပၵ်းပိူင်မီးဝႆႉ။ ယွၼ်ႉဝႃႈ ပျီႇတုၸိတ်ႉၼႆႉ တႃႇဢဝ် ႁူမ်ႇလူမ်ႈ ပၼ်ၵူၼ်းမိူင်းၵူၺ်း ဢမ်ႇၸႂ်ႈဝႃႈ ပေႉၵိၼ်ၵူၼ်းမိူင်း။ မၼ်းပၢႆႈၵႂႃႇတီႈလႂ် တေၸွမ်းတီႉၺွပ်းသေ ပၼ် တူတ်ႈတၢမ်ႇၵႂႃႇ” ဝႃႈၼႆ။ ၵဵဝ်ႇၵပ်းလွင်ႈၼႆႉ ၶုၼ်သိုၵ်းလေးတဵင်းတူဝ်း ဢဝ်ၵွင်ႈပွတ်းသေ ယိုဝ်းသႂ်ႇၵူၼ်းဝၢၼ်ႈ 3 ၵမ်း တိူဝ်ႉမၢတ်ႇ 2 ၵေႃႉ ၵေႃႉၼိုင်ႈ တိူဝ်ႉၺႃးတီႈၼႃႈၽၢၵ်ႇ၊ ထႅင်ႈၵေႃႉၼိုင်ႈသမ်ႉ တိူဝ်ႉၺႃးတီႈ ႁူဝ်ၼဝ်ႇ ဝႃႈၼႆ။ တေႃႈလဵဝ် ၶုၼ်ႇၼူၼ်းဢူးသမ်ႉ လႆႈမၢတ်ႇၸဵပ်းႁၢဝ်ႈႁႅင်းသေ သူင်ႇယူတ်းယႃႈတူဝ်တီႈ ႁူင်းယႃလူင် ၸဝ်ႈၸၢမ်ႇ ထုၼ်း ဝဵင်းတူၼ်ႈတီး။ ၶုၼ်ႇၼၢႆႇဢူးတႄႉ ဢမ်ႇပေႃးမၢတ်ႇၸဵပ်းႁႅင်းၵႃႈႁိုဝ်သေ ဢမ်ႇသူင်ႇ ထိုင်ႁူင်းယႃ တီႈ တူၼ်ႈတီး ဝႃႈၼႆ။ ၶေႃႈမုလ်း Dvb Photo by The People’s Voice

['သုၼ်ႇလႆႈၵူၼ်း']

2017-11-02T23:42:35

https://shannews.org/archives/195

ႁႅင်းၵၢၼ်လႃႈၼမ်ႉၼႂ်းပၢင်ႇလၢႆႇထႆး ယိုၼ်ႈယွၼ်းတေႃႇဝႂ်ႁဵတ်းၵၢၼ် ဢမ်ႇထိုင်ၶိုင်ႈ

ႁႅင်းၵၢၼ်လၢဝ်း၊ ၶႅမ်ႊၿေႃႊၻီႊယိူဝ်ႊလႄႈမၢၼ်ႈ ဢၼ်ႁဵတ်းၵၢၼ်လႃႈၼမ်ႉ ၼႂ်းပၢင်ႇလၢႆႇထႆး ၵႂႃႇတၢင်ႇယိုၼ်ႈတေႃႇဝတ်းမီးဢမ်ႇထိုင်ၶိုင်ႈ လူင်ပွင်ၸိုင်ႈထႆးၾၢင်ႉ ပေႃႈလဵင်ႉ (ၼၢႆးၸၢင်ႈ) ၸၢင်ႈၵူၼ်းႁဵတ်း ၵၢၼ်ဢမ်ႇမီးဝတ်း ၽိတ်းမၢႆမီႈ။ ဝၼ်းတီႈ 31/10/2017 ႁွင်ႈၵၢၼ်ၾၢႆႇႁႅင်းၵၢၼ် လူင်ပွင်ၸိုင်ႈမိူင်းထႆး ပိုၼ်ၽၢဝ်ႇဝႃႈ ႁႅင်းၵၢၼ်ၸိူဝ်း ဢၼ် ႁဵတ်းၵၢၼ်လႃႈၼမ်ႉ (တမ်ႇငႃႈ) ဢႃယုမူတ်းၼႂ်းဝၼ်းတီႈ 31/10/2017 ၼၼ်ႉ ၵႂႃႇယိုၼ်ႈ တေႃႇဝတ်းဝႂ်မီးဢမ်ႇထိုင်ၶိုင်ႈ။ ၸၢႆးပိူင်း ၸဝ်ႈၼႃႈတီႈၾၢႆႇမၢႆမီႈ ၵဝ်ႉငဝ်ႈပူၵ်းပွင်သုၼ်ႇလႆႈၵူၼ်း HRDF လၢတ်ႈတီႈၸုမ်းၶၢဝ်ႇၽူႈ တွႆႇႁွၵ်ႈဝႃႈ – “ ၵၢၼ်တမ်ႇငႃႈ (လႃႈၼမ်ႉ) ၼႆႉ မီးၽေးၼမ် ဢမ်ႇမီးၽႂ်ၶႂ်ႈႁဵတ်း။ ၾၢႆႇၼိုင်ႈၵေႃႈဝၢႆး သေလူင်ပွင်ၸိုင်ႈဢွၵ်ႇမၢႆမီႈႁႅင်းၵၢၼ်ႁၢဝ်ႈႁႅင်းယဝ်ႉ ႁႅင်းၵၢၼ်ဢွၼ်ၵၼ်ပွၵ်ႈၶိုၼ်းမိူင်းၽႂ်မၼ်းၼမ်။ ပေႃးဝၢႆးသေပီၼႆႉ ၸဝ်ႈၼႃႈတီႈ တေၶိုၼ်းၵူတ်ႇထတ်းႁၢဝ်ႈႁႅင်း ယွၼ်ႉၼၼ်ၽႂ်ပႆႇမီးဝႂ်တဵမ်ထူၼ်ႈ ၵေႃႈ ၶတ်းၸႂ်ႁဵတ်းႁႂ်ႈထုၵ်ႇမႅၼ်ႈ ၸွမ်းၼင်ႇ ၶၢဝ်းယၢမ်းဢၼ်မၵ်းမၼ်ႈဝႆႉသေၵမ်း” ဝႃႈၼႆ။ ၸၢႆးဝႃႊရႃႊၼူၼ်ႊ ပီႊတီႊဝၼ်ႊ ၸဝ်ႈၼႃႈတီႈႁွင်ႈၵၢၼ်ၾၢႆႇၸတ်းႁႃၵၢၼ်ငၢၼ်း လၢတ်ႈတီႈ ၸုမ်း ၶၢဝ်ႇထႆး MGR Online ၵႂႃႇဝႃႈ မိူဝ်ႈလဵဝ်ၼႆႉ မီးႁႅင်းၵၢၼ် မၢၼ်ႈ၊ လၢဝ်း၊ ၶႅမ်ႊၿေႃႊၻီႊယိူဝ်ႊ ဢၼ် ႁဵတ်းၵၢၼ်လႃႈၼမ်ႉ(တမ်ႇငႃႈ) ဢၼ်လႆႈထတ်းထွင်ၸိူဝ်ႉၸၢတ်ႈယဝ်ႉမီး 40,991 ၵေႃႉ၊ ဢၼ်ပႆႇ လႆႈထတ်းထွင်ၵိုတ်း 93,089 ၵေႃႉ ဝႃႈၼႆ။ Photo by MGR Online

['ႁႅင်းငၢၼ်းၶၢမ်ႈမိူင်း']

2017-11-02T23:41:39

https://shannews.org/archives/192

ပၢင်ပွႆးလိူၼ် 12 မူၼ်း တီႈတူၼ်ႈတီး ၼႂ်းႁၢၼ်ႉၶၢႆလဝ်ႈ မီးၵူၼ်းၽိတ်းမေႃး ဢဝ်မိတ်ႈတႅင်းၵၼ်

ပၢင်ပွႆးလိူၼ် 12 မူၼ်း (ပွႆးႁူင်းၾႆးဝိၼ်) တီႈတူၼ်ႈတီး ၼႂ်းႁၢၼ်ႉၶၢႆလဝ်ႈ( Beer) ၼၼ်ႉ မီးၵူၼ်းမႃးၼင်ႈၵိၼ် 2 ၵေႃႉသေ ၽိတ်းမေႃးၵၼ် ပလိၵ်ႈၾၢႆႇႁူမ်ႇလူမ်ႈ လႆႈၶဝ်ႈၶႄၸွႆႈသေ ထုၵ်ႇၵူၼ်းၽိတ်းမေႃးၵၼ်ၼၼ်ႉ ဢဝ်မိတ်ႈ တႅင်ႈသႂ်ႇတီႈပုမ် ဝႃႈၼႆ။ ဝၼ်းတီႈ 30/10/2017 ယၢမ်းၵၢင်ၼႂ်ၸဝ်ႉ 2 မူင်းၼၼ်ႉ ပလိၵ်ႈၾၢႆႇႁူမ်ႇလူမ်ႈ ၸိုဝ်ႈႁွင်ႉ ဢွင်ႇဢွင်ႇ ၶဝ်ႈမႃး ၼႂ်း ႁၢၼ်ႉၶၢႆလဝ်ႈ(Beer) ၼၼ်ႉ ထူပ်းႁၼ်ၽူႈၸၢႆးသွင်ၵေႃႉ ၼင်ႇၵိၼ်လဝ်ႈသေ ၽိတ်းမေႃးၵၼ် ယူႇတီႈပလိၵ်ႈ ဢွင်ႇဢွင်ႇသမ်ႉၵႂႃႇၶဝ်ႈၶႄလႄႈ ၵူၼ်းၽိတ်းမေႃး 2 ၵေႃႉၼၼ်ႉ ဢမ်ႇႁၢၼ်ႉၸႂ်တေႃႇပလိၵ်ႈၼၼ်ႉသေ ဢဝ်မိတ်ႈ တႅင်း ၼႂ်းႁၢၼ်ႉၶၢႆလဝ်ႈၼၼ်ႉ တီႈၼႂ်းပၢင်ပွႆႇႁူင်းၾႆးဝိၼ် ဢဝေႇရႃႇ ၸႄႈဝဵင်းတူၼ်ႈတီး ၸိုင်ႈတႆးပွတ်းၸၢၼ်း ဝႃႈၼႆ။ ပလိၵ်ႈဢွင်ႇဢွင်ႇၵေႃႉဢၼ်ၵႂႃႇၶႄၵူၼ်းၽိတ်းၵၼ်သေ ၺႃးတႅင်းမၢတ်ႇၸဵပ်းႁၢဝ်ႈႁႅင်း၊ သူင်ႇယူတ်းယႃတူဝ် တီႈႁူင်းယႃလူင် ၸဝ်ႈၸၢမ်ႇထုၼ်း ဝဵင်းတူၼ်ႈတီး ဝႃႈၼႆ။ ၽူႈၸၢႆးၵေႃႉဢၼ် ဢဝ်မိတ်ႈတႅင်းပလိၵ်ႈၾၢႆႇႁူမ်ႇလူမ်ႈၼၼ်ႉ ၸိုဝ်ႈႁွင်ႉ ပျေႉၽိဝ်းႁဵင်း ဢႃယု 35 ပီ၊ ၾၢႆႇတပ်ႉ ပလိၵ်ႈ ၵုမ်းၶင်တူဝ် ဝႆႉတီႈႁူင်းပလိၵ်ႈယဝ်ႉ ဝႃႈၼႆ။ ပၢင်ပွႆးလိူၼ် 12 မူၼ်း (ပွႆးႁူင်းၾႆးဝိၼ်) တီႈၸႄႈဝဵင်းတူၼ်ႈတီးၼႆႉ မီးၶႅၵ်ႇတွင်ႈတဵဝ်း ၼွၵ်ႈမိူင်း မႃးၶဝ်ႈႁူမ်ႈ ဢႅဝ်ႇ ယဵမ်ႈတင်းၼမ်လၢႆၵူႈပီ။ လိူဝ်ၼၼ်ႉ ၵူၼ်းၼႂ်းမိူင်း တၢင်ႇတီႈသီႇလႅၼ် ၵေႃႈမႃးၼမ်။ ၵူၼ်းမႃးၶဝ်ႈ ႁူမ်ႈပၢင်ပွႆးၵိုၼ်း ၶွၼ်ႈၵူႈပီ။ လိူဝ်ၼၼ်ႉ လွင်ႈပၼ်ႁႃ ဢၼ်ၵႆႉၺႃးယူႇၵူႈပီသမ်ႉ မိူၼ် ႁူင်းၾႆးဝိၼ် တူၵ်းသႂ်ႇၵူၼ်း၊ ယၢမ်းတႅၵ်ႇသႂ်ႇ ၵူၼ်းလႄႈ ၵူၼ်းၽိတ်းမေႃးၵၼ် ဢၼ်လႆႈမၢတ်ႇၸဵပ်း လူႉတၢႆၵေႃႈ မီးယူႇၵူႈပီ ဝႃႈၼႆ။ ပီၼႆႉ ႁူင်းၾႆးဝိၼ်ဢၼ်ၶဝ်ႈၶႅင်ႇၵၼ် တင်းမူတ်း မီး 390 လုၵ်ႈပၢႆ ဝႃႈၼႆ။ ၶေႃႈမုလ်း The Voice

['ၵူႈလွင်ႈလွင်ႈ']

2017-11-02T23:39:22

https://shannews.org/archives/189

ၵူၼ်းၼုမ်ႇ တၢင်ႉယၢၼ်း 3 ၵေႃႉ ၵႂႃႇႁဵတ်းၵၢၼ်ၶွၵ်ႈၵႆႇတီႈမေႇမျူဝ်ႉ ဢမ်ႇလႆႈငိုၼ်းလိူၼ် ပႆတၢင်းပွၵ်ႈႁိူၼ်း

ၵူၼ်းၼုမ်ႇတႆး 3 ၵေႃႉ ယူႇဝဵင်းတၢင်ႉယၢၼ်း ၵႂႃႇႁဵတ်းၵၢၼ် တီႈပၢင်ဢူးသေ ဢမ်ႇလႆႈငိုၼ်းလိူၼ် ဢွၼ်ၵၼ်ပႆပွၵ်ႈ ႁိူၼ်း ထိုင်ၸႄႈဝဵင်းၼွင်ၶဵဝ် ၶၢဝ်းတၢင်း 1 ၶိုၼ်း 2 ဝၼ်း ဢမ်ႇလႆႈၵိၼ်သင် ဝႃႈၼႆ။ ဝၼ်းတီႈ 31/10/2017 ယၢမ်းဝၢႆးဝၼ်း 2 မူင်းၼၼ်ႉ ၸၢႆးဢွင်ႇမိူင်း ႁူဝ်ပဝ်ႈပႃႇတီႇႁူဝ်သိူဝ် SNLD ၸႄႈဝဵင်းၼွင်ၶဵဝ် ထူပ်းႁၼ်ၵူၼ်းၼုမ်ႇတႆး 3 ၵေႃႉၼၼ်ႉသေ ႁွင်ႉမႃးတီႈလုမ်း ပႃႇတီႇႁူဝ်သိူဝ် တီႈၸႄႈဝဵင်းၼွင်ၶဵဝ် ၸႄႈတွၼ်ႈ ၵျွၵ်ႉ မႄး ၸိုင်ႈတႆးပွတ်းႁွင်ႇ။ လႆႈႁူႉဝႃႈ ပဵၼ်ၵူၼ်းၼုမ်ႇတႆး 3 ၵေႃႉ ၸႃတိပဵၼ်ၵူၼ်း တၢင်ႉယၢၼ်း ၵႂႃႇႁဵတ်းၵၢၼ် တီႈ ၸႄႈဝဵင်းပၢင်ဢူး ဢမ်ႇလႆႈငိုၼ်းသင် ၸင်ႇဢွၼ်ၵၼ် ပႆပွၵ်ႈႁိူၼ်း ဝႃႈၼႆ။ ၸၢႆးဢွင်ႇမိူင်း ႁူဝ်ပဝ်ႈပႃႇတီႇႁူဝ်သိူဝ် ၸႄႈဝဵင်းၼွင်ၶဵဝ် လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ “ လွင်ႈတၢင်းမၼ်း ပဵၼ် ၼႆ ၶႃႈႁဝ်းပႆၵႂႃႇတၢင်းၼွၵ်ႈ ၵႂႃႇသိုဝ်ႉၶူဝ်းၶွင် လႆႈၵႂႃႇထူပ်းႁၼ်ၶဝ်သၢမ်ၵေႃႉ ပဵၼ်လုၵ်ႈဢွၼ်ႇတႆးၼႆသေ ၸင်ႇ ႁွင်ႉမႃး တီႈလုမ်းႁဝ်းၶႃႈ ၸင်ႇလႆႈမႃးထၢမ်လွင်ႈတၢင်းႁဵတ်းသင်လႄႈပႆမႃး ၸဵမ်ၸိူဝ်းၼၼ်ႉ။ ႁဝ်းၶႃႈလႆႈႁူႉဝႃႈ ၶဝ် သၢမ်ၵေႃႉၼႆႉ ၵႂႃႇႁဵတ်းၵၢၼ်ၶွၵ်ႈၵႆႇ တင်းဝၼ်းတင်းၶိုၼ်း ဢမ်ႇမီးဝၼ်းယင်ႉလိုဝ်ႈ၊ ၶဝ်ႈၵေႃႈ ဢမ်ႇလႆႈ ၵိၼ်ဢိမ်ႇ၊ ငိုၼ်းလိူၼ်ဢမ်ႇလႆႈသေပျႃး။ တင်ႈတႄႇၶဝ်ႈႁဵတ်းၵၢၼ် ထိုင်ပေႃးလၵ်ႉဢွၵ်ႇမႃး၊ လႆႈၸႂ်ႉၶၢဝ်းယၢမ်းပႆမႃး ၼိုင်ႈၶိုၼ်း 2 ဝၼ်း၊ ထိုင်မႃး ဝၼ်းတီႈ 1/11/2017 ယၢမ်းၵၢင်ၼႂ် ႁဝ်းၶႃႈ လႆႈသူင်ႇၶဝ်သၢမ်ၵေႃႉတီႈတႃႈလူတ်ႉၼွင်ၶဵဝ်- လႃႈသဵဝ်ႈ” ဝႃႈၼႆ။ ၵူၼ်းၼုမ်ႇၸၢႆး 3 ၵေႃႉၼႆႉ ပဵၼ်ၸၢႆးသၢင်ႇပၢၼ်း ဢႃယု 22 ပီ ၸိုဝ်ႈပေႃႈ လုင်းဢိင်ႇတႃႇ ပႃႈဢၢမ် ပွၵ်ႉ 2 ၸႄႈဝဵင်း တၢင်ႉယၢၼ်း၊ ၸၢႆးဢီႇ ဢႃယု 23 ပီ ပေႃႈလုင်းမွင်ႇ ပွၵ်ႉ 2 ၸႄႈဝဵင်းတၢင်ႉယၢၼ်းလႄႈ ၸၢႆးလူၼ်း ဢႃယု 16 ပီ ပေႃႈ ၸၢႆးၶမ်း ဝၢၼ်ႈပဵင်းတွင်း ၸႄႈဝဵင်းတၢင်ႉယၢၼ်း ဝႃႈၼႆ။ ၸၢႆးဢွင်ႇမိူင်း လၢတ်ႈဝႃႈ ၸၢႆးလူၼ်း ဝၢၼ်ႈပဵင်းတွင်းၼၼ်ႈ ၵႂႃႇႁဵတ်းၵၢၼ်တီႈၼၼ်ႉ မီးၶၢဝ်းတၢင်း 1 ပီပၢႆယဝ်ႉ ဢမ်ႇ လႆႈငိုၼ်းလိူၼ်သေဢိတ်း။ လိူဝ်ၼၼ်ႉ ထႅင်ႈသွင်ၵေႃႉသမ်ႉ ၸင်ႇၵႂႃႇတၢင်းလင်သေ ပႆႇပေႃးႁိုင်။ ၵဵဝ်ႇၵပ်းလွင်ႈၼႆႉ ၶႃႈႁဝ်းလႆႈႁူႉဝႃႈ လွင်ႈၶဝ်ၵႂႃႇႁဵတ်းၵၢၼ် တီႈပၢင်ဢူးၼႆႉ မီးၵူၼ်းၼႂ်းဝၢၼ်ႈပဵင်းတွင်းၵပ်းသိုပ်ႇသူင်ႇၵႂႃႇပၼ် သေၵႂႃႇႁဵတ်း။ ပဵၼ်ႁိုဝ်ၵေႃႈယဝ်ႉ ၶႃႈႁဝ်းၶႂ်ႈယွၼ်းၾၢင်ႉထိုင်ၵူၼ်းၼုမ်ႇႁဝ်းၶႃႈၽွင်ႈ လွင်ႈၵႂႃႇႁဵတ်းၵၢၼ် တၢင်ႇတီႈ သီႇလႅၼ် မိူၼ်ၼင်ႇ မိူင်းထႆး၊ မိူင်းၶႄႇ တင်းမိူင်းမၢၼ်ႈ ၸိူဝ်းၼၼ်ႉ ႁႂ်ႈႁဝ်းၶႃႈ လဵပ်ႈႁဵၼ်း ႁူႉၶေႃႈမုလ်းလီလီၵွၼ်ႇ ၸင်ႇတေၵႂႃႇႁဵတ်း တေလီ သင်ပဵၼ်မႃးၸိူင်ႉၼႆ မိူၼ်ႁဝ်းၶႃႈ ၵႂႃႇႁဵတ်းၵၢၼ်ပၼ်ပိူၼ်ႈလၢႆလၢႆ ဢမ်ႇလႆႈၵႃႈ ႁႅင်းသင် မႃးၼႆ လီၶေႃးၶူမ်တႄႉ” ဝႃႈၼႆ။

['ၵၢၼ်မၢၵ်ႈမီး']

2017-11-01T23:34:49

https://shannews.org/archives/182

ပၢင်ၶႅင်ႇလူတ်ႉၵႃး တီႈတႃႈၵုင်ႈ ပွၵ်ႈၵမ်းႁႅၵ်ႈ ၸုမ်း Shan State Off Road ပေႉပိူၼ်ႈမူတ်း

ၸုမ်း Shan State Off Road တၢင်တူဝ်မိူင်းတႆးသေ ၶဝ်ႈၶႅင်ႇႁေႃႈလူတ်ႉၵႃး တီႈတႃႈၵုင်ႈ ပဵၼ်ပွၵ်ႈၵမ်းႁႅၵ်ႈ လႆႈၶႅင်ႇပေႉပိူၼ်ႈမူတ်းသေ လႆႈရၢင်းဝလ်းတီႈၼိုင်ႈၵႂႃႇ ဝႃႈၼႆ။ ဝၼ်းတီႈ 29/10/2017 ယၢမ်းၵၢင်ဝၼ်း 11 မူင်း ၸုမ်း MMSO (Myanmar Motor Sports Organzation) ဢွၼ်ႁူဝ်သေ ၸတ်းႁဵတ်း ပၢင်ၶႅင်ႇႁေႃႈလူတ်ႉၵႃး MMSO Challenge ပဵၼ်ပွၵ်ႈၵမ်းႁႅၵ်ႈ တီႈႁိမ်းသူၼ်လေႃႇၵႃး တႃႈၵုင်ႈ တင်းမူတ်း ၼႂ်းမိူင်းမၢၼ်ႈပတ်းပိုၼ်ႉ မႃးၶဝ်ႈ ၶႅင်ႇၵၼ် မီး 50 လမ်းပၢႆ။ ၼႂ်းၼၼ်ႉ လူတ်ႉၵႃး ၸၢႆးၼွင်ႉ တၢင်တူဝ်မိူင်းတႆး လႆႈသူးရၢင်းဝလ်းတီႈၼိုင်ႈၵႂႃႇ ဝႃႈၼႆ။ ၸၢႆးၼွင်ႉ ၵူၼ်းႁေႃႈလူတ်ႉၵႃးၶႅင်ႇပေႉ လႆႈတီႈၼိုင်ႈၼၼ်ႉ လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ “ ၸုမ်းႁဝ်းၶႃႈ တၢင် တူဝ်မိူင်းတႆးသေ ၶဝ်ႈၶႅင်ႇ တင်းမူတ်း ႁဝ်းၶဝ်ႈၶႅင်ႇ မီး 4 လမ်း ယူႇၼ်ႂ်းၸုမ်း Shan State Off Road သေၵႂႃႇ။ ဢၼ် ႁဝ်းၶဝ် ၵႂႃႇၶႅင်ႇတီႈတႃႈၵုင်ႈၼႆႉ တေလႆႈဝႃႈ ပဵၼ်ပွၵ်ႈၵမ်းႁႅၵ်ႈၶႃႈယဝ်ႉ။ တင်းႁိုင်ဢၼ်ႁဝ်းၶႃႈ ၶႅင်ႇၵၼ်ၼၼ်ႉ တေ ႁိုင် 3-4 မိၼိတ်ႉ။ တေလႆႈႁေႃႈ တၢင်းၵူမ်ႇ/ တၢင်းဢုင် တၢင်းၸၼ်း ” ဝႃႈၼႆ။ သိုပ်ႇလၢတ်ႈဝႃႈ ၶႃႈႁဝ်းၵေႃႈသမ်ႉပႃးဝႃႇသၼႃႇၵေႃႈပိူင်ၼိုင်ႈ လိူဝ်ၼၼ်ႉၵေႃႈ ၶႃႈႁဝ်းယၢမ်ႈလႆႈႁေႃႈမႃးတၢင်း ၼႂ်း မိူင်းႁဝ်းၶႃႈ တၢင်းၵူမ်ႇတၢင်းဢုင် လွႆၸၼ်းၸိူဝ်းၼႆႉၵေႃႈပိူင်ၼိုင်ႈ။ ၼွၵ်ႈလိူဝ်ၼၼ်ႉၵေႃႈယၢမ်းလႆႈၶႅင်ႇလူတ်ႉၵႃး မႃးၵေႃႈ မီးလၢႆပွၵ်ႈယဝ်ႉ” ဝႃႈၼႆ။ ၸၢႆးၼွင်ႉၼႆႉ ဢႃယု 34 ပီ ပဵၼ်လုၵ်ႈၸၢႆး လုင်းၸၢႆးဢွင်ႇတဵင်း ပႃႈၼၢင်းတၢၼ်းသူၺ်ႇ ပဵၼ်ၸၢဝ်းၶိူဝ်းတႆး ၸႃတိ ပဵၼ် ၵူၼ်းၸႄႈဝဵင်းၼွင်ၶဵဝ် ၸႄႈတွၼ်ႈၵျွၵ်ႉမႄး ၸိုင်ႈတႆးပွတ်းႁွင်ႇ ဝႃႈၼႆ။

['ၵူႈလွင်ႈလွင်ႈ']

2017-11-01T23:31:24

https://shannews.org/archives/179

ပလိၵ်ႈမၢၼ်ႈ ၵဵင်းတုင် တီႉလႆႈ ယႃႈမဝ်းၵမ် ၵႃႈၶၼ် 240 သႅၼ်ပျႃး

ပလိၵ်ႈလႆႈၶၢဝ်ႇသေ ၵႂႃႇၶူၼ်ႉသွၵ်ႈတဝ် ၼႂ်းႁိူၼ်းလင်ၼိုင်ႈ ၼႂ်းၸႄႈဝဵင်းၵဵင်းတုင် ၵူတ်ႇထတ်းႁၼ် ယႃႈမဝ်းၵမ် တင်းမူတ်း 9600 မဵတ်ႉ တေတူၵ်းမႅၼ်ႈငိုၼ်း 240 သႅၼ်ပျႃး ဝႃႈၼႆ။ ဝၼ်းတီႈ 31/10/2017 ယၢမ်း 12 မူင်း ၵၢင်ဝၼ်း ပလိၵ်ႈ ၾၢႆႇၽဵဝ်ႈမူၺ်ႉယႃႈမဝ်းၵမ် ၸႄႈဝဵင်းၵဵင်းတုင် လႆႈႁူႉၶၢဝ်ႇ သေ ၵႂႃႇၵူတ်ႇထတ်း ႁိူၼ်းဢူးဢႃးတွင်ႉ ဢႃယု 62 ပီ ၼႂ်းဢိူင်ႇယၢင်းၶႃႉ ၸႄႈဝဵင်းၵဵင်းတုင် ၸိုင်ႈတႆးပွတ်းဢွၵ်ႇ။ ပလိၵ်ႈၵူတ်ႇထတ်းႁၼ်ၼႂ်းမိုဝ်း ဢူးဢႃးတွင်ႉ 200 မဵတ်ႉ ၼႂ်းယေးၶဝ်ႈ(ယွင်ၶဝ်ႈ) ထႅင်ႈ 9400 မဵတ်ႉ ႁူမ်ႈၵၼ် တင်းမူတ်း 9600 မဵတ်ႉ ဝႃႈၼႆ။ တေႃႈလဵဝ် ယူႇတီႈၾၢႆႇၸဝ်ႈၼႃႈတီႈပလိၵ်ႈ ၸႄႈဝဵင်းၵဵင်းတုင် လႆႈၵုမ်းၶင်တူဝ်ဢူးဢႃးတွင်ႉ ဝႆႉတီႈႁူင်းပလိၵ်ႈ ၵဵင်းတုင်ယဝ်ႉ ဝႃႈၼႆ။ ၶေႃႈမုလ်း The Voice

['ယႃႈမဝ်းၵမ်']

2017-11-01T23:26:57

https://shannews.org/archives/174

ၶွမ်ႊမတီႊ ၵူၼ်းပၢႆႈၽေးတႆး ဢမ်ႇမီးလွင်ႈယုမ်ႇယမ် ၶေႃႈၵႂၢမ်း ၾၢႆႇလူင်ပွင်ၸိုင်ႈမၢၼ်ႈဝႃႈ တေၸွႆႈထႅမ်

ၶွမ်ႊမတီႊ ၵူၼ်းပၢႆႈၽေးတႆး ဢွၵ်ႇၶေႃႈပိုၼ်ၶၢဝ်ႇ လွင်ႈဢမ်ႇယုမ်ႇယမ် ၶေႃႈၵႂၢမ်း ၾၢႆႇလူင်ပွင်ၸိုင်ႈမၢၼ်ႈဝႃႈ မီး ၽႅၼ်ၵၢၼ်တေၸွႆႈထႅမ်ၵူၼ်းမိူင်းတႆးပၢႆႈၽေး ဢၼ်ၺႃးၸဝ်ႈတႃႇၼ ၼွၵ်ႈမိူင်းၶဝ်တတ်းပႅတ်ႈၼၼ်ႉ ဝႃႈၼႆ။ ဝၼ်းတီႈ 31/10/2017 ၶွမ်ႊမတီႊ ၵူၼ်းပၢႆႈၽေး ၵုင်းၵျေႃႇ၊ လွႆတႆးလႅင်း၊ လွႆလမ်၊ လွႆၵေႃႇဝၼ်း၊ လွႆသၼ် ၸူႉ၊ လွႆသၢမ်သိပ်း ၸဵမ်ၸိူဝ်းၼႆႉ ႁူမ်ႈၵၼ်သေ ဢွၵ်ႇၶေႃႈပိုၼ်ၶၢဝ်ႇ လွင်ႈဢမ်ႇယုမ်ႇယမ် ၶေႃႈၵႂၢမ်း ၾၢႆႇလူင်ပွင်ၸိုင်ႈ မၢၼ်ႈ ဝႃႈမီးၽႅၼ်ၵၢၼ် တေၸွႆႈထႅမ် ၵူၼ်းပၢႆႈၽေးတႆး ၸွမ်းလႅၼ်လိၼ်ထႆး-တႆး ဝႃႈၼႆ။ လုင်းၸၢႆးလႅင်း ႁူဝ်ပဝ်ႈၶွမ်ႊမတီႊ ၵူၼ်းမိူင်းတႆးပၢႆႈၽေးလႄႈ ပဵၼ်တင်းႁူဝ်ၼႃႈ ပၢင်သဝ်း ၵုင်းၵျေႃႇ လၢတ်ႈတီႈ ၸုမ်းၶၢဝ်ႇၽူႈတွႆႇႁွၵ်ႈဝႃႈ “ ပေႃးဢွၵ်ႇၸိူင်ႉၼၼ်မႃး မၼ်းတူၵ်းလွၵ်းၵမ်းလဵဝ်ယဝ်ႉ။ လူင်ပွင်ၸိုင်ႈမၢၼ်ႈ ၶဝ်ပေႃး လူဝ်ႇၼႄၼႃႈ ၶဝ်ပေႃးလူဝ်ႇပႅတ်ႉလႅၼ်ၵမ်ႇၽႃႇ။ ဢူးၸေႃႇထေးတႄႉဝႃႈ တေၸွႆႈထႅမ်ၶဝ် လွင်ႈၼႆႉမၼ်း ဢဝ်ၼႃႈတႃၶဝ်ၵူၺ်း၊ မၼ်းဢဝ်သူပ်းဢဝ်ၵႂၢမ်းဝႃႈၵူၺ်း။ ပေႃးဝႃႈတႄႉတႄႉၸိုင် လွင်ႈၶဝ်တေၸွႆႈထႅမ် ဢၼ်ဝႃႈ ၼၼ်ႉ မၼ်းဢမ်ႇပဵၼ်လႆႈ။ လွင်ႈပၼ်ႁႃ လူဝ်ႇႁိၼ်ၵျႃႇၵူၺ်းၵေႃႈ ၶဝ်ပႆႇၵႄႈလႆႈ။ ယွၼ်ႉၼၼ်ႉ သင်ဝႃႈ ႁဝ်းဢမ်ႇ ဢွၵ်ႇ ၶေႃႈပိုၼ်ၶၢဝ်ႇၸိုင် ၵူၼ်းၼွၵ်ႈမိူင်းၶဝ် ထၢင်ႇဝႃႈ လူင်ပွင်ၸိုင်ႈမၢၼ်ႈတေၸွႆႈထႅမ် ၶႅမ်ႉပၢင်သဝ်း ၵူၼ်းပၢႆႈ ၽေးတႆး။ လွင်ႈတႄႉမၼ်းၼႆႉ ၶဝ်ဢဝ်သူပ်းဢဝ်ၵႂၢမ်းလၢတ်ႈၵူၺ်း မၼ်းဢမ်ႇပဵၼ်လႆႈၼႆသေ ၸင်ႇလႆႈဢွၵ်ႇ ၶေႃႈပိုၼ်ၶၢဝ်ႇ ႁႂ်ႈၵူၼ်းၼွၵ်ႈမိူင်းၼႂ်းမိူင်းႁဝ်း လႆႈႁူႉ” ဝႃႈၼႆ။ ၵဵဝ်ႇၵပ်းလွင်ႈၼႆႉ ၶွမ်ႊမတီႊၵူၼ်မိူင်းတႆးပၢႆႈၽေး Shan State Refugee Committee (Thai Border) ဢမ်ႇလႆႈႁပ်ႉလွင်ႈ ဢၼ်လူင်ပွင်ၸိုင်ႈမၢၼ်ႈ ၵပ်းသိုပ်ႇမႃးၵမ်းသိုဝ်ႈလႄႈ မီးလွင်ႈထၢင်ႇထိူမ်/ ငမ်းငဝ်းၼႂ်းၸႂ် ဝႆႉယူႇဝႃႈ ၸွင်ႇၸႂ်ႈၵၢၼ်ယိုၼ်းမိုဝ်းၸွႆႈထႅမ် ဢၼ်ၸိုၼ်ႈၸၢင်ႇ/ သိုဝ်ႈယူဝ်း ယူဝ်ၶေး ၸၢင်ႈပဵၼ်လွင်ႈၶႂ်ႈလႆႈၼႃႈ ဢဝ်တႃတေႃႇၼွၵ်ႈမိူင်းသေ ဢဝ်ႁူမ်ႇငမ်း ႁႄႉပႅတ်ႈလွင်ႈ သိုၵ်းမၢၼ်ႈတိုၵ်ႉသိုပ်ႇၶႂၢၵ်ႈၼႃႈသိုၵ်း လႄႈ ႁဵတ်းႁႂ်ႈ ၵူၼ်းမိူင်း လႆႈယၢႆႉၶၢႆႉပၢႆႈယူႇ ၼႂ်းပိုၼ်ႉတီႈ ၸႄႈမိူင်းၸၢဝ်းၶိူဝ်း ဝႃႈၼႆ။ ၵူၼ်းပၢႆႈၽေးၸိူဝ်းၼႆႉၵမ်ႈၼမ်လုၵ်ႉတၢင်းမိူင်းတႆးပွတ်းၵၢင် ပၢႆႈၽေး သိုၵ်းမၢၼ်ႈမႃးမိူဝ်ႈၼႂ်းပီ 1996-98။ မိူဝ်ႈၼၼ်ႉၵူၼ်းမိူင်းတႆးပွတ်းၵၢင် ႁူဝ်ၵူၼ်း သၢမ်သႅၼ် (300,000)ပၢႆ လႆႈထုၵ်ႇၸုမ်းသိုၵ်းမၢၼ်ႈႁေႃႈလိုပ်ႈတဵၵ်း ၸႂ်ႉၶၢႆႉ ဢွၵ်ႇယၢၼ် ႁိူၼ်းယေး ဝၢၼ်ႈသူၼ်၊ ၵူၼ်းၼပ်ႉႁူဝ်ပၢၵ်ႇလႆႈထုၵ်ႇတဵၵ်းတဵင်ပေႉၵိၼ် ၵၼ်ႉၸၼ်လူလၢႆ ၶႃႈႁႅမ်တၢႆ ဝႃႈၼႆ။ ဢူးၸေႃႇထေး ၽူႈၸတ်းၵၢၼ်လူင် လုမ်းၽူႈၵိူဝ်းၵုမ်ၸိုင်ႈမိူင်း လၢတ်ႈၼႂ်းသိုဝ်ႇလၢႆဢၼ်ဝႃႈ သုၼ်ၵၢင် လွင်ႈငမ်း ယဵၼ်လႄႈ လွင်ႈၶိုၼ်းမႄးလီၵၼ် ၼႂ်းၸိူဝ်ႉၸၢတ်ႈ လူင်ပွင်ၸိုင်ႈ မီးၽႅၼ်ၵၢၼ်တေၸွႆႈ ထႅမ်ၵူၼ်းမိူင်းတႆး ပၢႆႈၽေးဢၼ်ၺႃး ၸဝ်ႈတႃႇၼ ၼွၵ်ႈမိူင်း တတ်းပႅတ်ႈၶဝ်ႈၼမ်ႉတၢင်းၵိၼ်ၼၼ်ႉ သင်ဝႃႈယိုၼ်ႈယွၼ်း တၢင်းၸွႆႈ ထႅမ်မႃးၼႆ ၶေႃႈပိုၼ်ၶၢဝ်ႇ ဢွၵ်ႇဝႆႉဝႃႈၼၼ်။ တႄႇဢဝ် လိူၼ်ဢွၵ်ႊထူဝ်ႊၿိူဝ်ႊ ပီၼႆႉမႃးတႃႇႁူဝ်ၵူၼ်း 6000 ပၢႆၼၼ်ႉ ၸွမ်းပၢင်သဝ်းၵူၼ်း ပၢႆႈၽေး လႅၼ် လိၼ်တႆး-ထႆး ၺႃးၸဝ်ႈတႃႇၼ ၼွၵ်ႈမိူင်းတတ်းပႅတ်ႈ ၵၢၼ်ၵမ်ႉၸွႆႈ ၶဝ်ႈၼမ်ႉတင်းၵိၼ် ဝႃႈၼႆ။

['သုၼ်ႇလႆႈၵူၼ်း']

2017-11-01T23:22:13

https://shannews.org/archives/170

ၵူၼ်းမိူင်း ၼပ်ႉပၢၵ်ႇ ဢၼ်ပၢႆႈယူႇ ႁိမ်းဝဵင်းလႃႈသဵဝ်ႈ ဢိူင်ႇဢီႇၼၢႆး ပႆႇၸၢင်ႈပွၵ်ႈၶိုၼ်းႁိူၼ်းယေး

ဢိင်ၼိူဝ် လၢႆၾၢႆႇၶဵင်ႈၶႅင်ၵၢၼ်သိုၵ်း တေႃႇၵၼ်သေ ၵူၼ်းဝၢၼ်ႈၼႂ်း ဢိူင်ႇၼႃးသၢႆး ၸႄႈဝဵင်းၼမ်ႉတူႈ ပၢႆႈမႃးယူႇသဝ်းသၢပ်ႇဝဵင်းလႃႈသဵဝ်ႈၼၼ်ႉ ပႆႇၸၢင်ႈပွၵ်ႈ။ ဝၼ်းတီႈ 30/10/2017 ယၢမ်းၵၢင်ဝၼ်း 10 မူင်းၼၼ်ႉ ၵူၼ်းဝၢၼ်ႈမိူင်းတွင် ဢိူင်ႇၼႃးသၢႆး ၸႄႈဝဵင်းၼမ်ႉတူႈ ႁူဝ် ၵူၼ်း 159 ၵေႃႉ လင်ႁိူၼ်း 46 လင် ဢွၼ်ၵၼ်ငိူင်ႉဝႄႈ ပၢႆႈဢွၵ်ႇဝၢၼ်ႈ၊ ၵႂႃႇယူႇတီႈဝတ်ႉဝိႁၢရ်လူင် ဢိူင်ႇဢီႇ ၼၢႆး ၸႄႈဝဵင်းလႃႈသဵဝ်ႈ ၸိုင်ႈတႆးပွတ်းႁွင်ႇ။ ထိုင်ယၢမ်းလဵဝ် ၵူၼ်းမိူင်းပႆႇၸၢင်ႈပွၵ်ႈၶိုၼ်းႁိူၼ်းယေးၽႂ်မၼ်း ဝႃႈ ၼႆ။ ၼၢင်းၸၢမ်ႁွမ် ၽူႈတႅၼ်းသၽႃးၸႄႈမိူင်း ၶဵတ်ႇလိူၵ်ႈတင်ႈ မၢႆ(2) ၸႄႈဝဵင်းၼမ်ႉတူႈ လၢတ်ႈတီႈၸုမ်းၶၢဝ်ႇ ၽူႈတွႆႇ ႁွၵ်ႈဝႃႈ “ တေႃႈလဵဝ် တိုၵ်ႉယူႇဝႆႉတီႈ ဝတ်ႉဝိႁၢရ်လူင် ဢိူင်ႇဢီႇၼၢႆးယူႇပႆႇပဵၼ်ပွၵ်ႈ။ ၵူၺ်းၵႃႈ မိူဝ်ႈဝႃး ဝၼ်းတီႈ 31/10/2017 တႄႉ တပ်ႉသိုၵ်းမၢၼ်ႈဢၼ်တူင်ႉၼိုင်ၸႄႈဝဵင်းၼမ်ႉတူႈ လူင်းပိုၼ်ႉတီႈၵူတ်ႇထတ်းတူၺ်းယူႇ။ ယွၼ်ႉ ဝႃႈ ၵူဝ်မီးလွင်ႈၵၢင်မၢၵ်ႇႁၢင်ႈမၢၵ်ႇဝႆႉ ၸဵမ်ၸိူဝ်းၼၼ်ႉ။ ယၢမ်းလဵဝ် ဢမ်ႇပႆႇပဵၼ်ပၢင်တိုၵ်းသေတႃႉ ၸုမ်းယိပ်းၵွင်ႈ ၵၢင်ႇ ပႃးၸဵမ်သိုၵ်းမၢၼ်ႈ တိုၵ်ႉၵႂႃႇမႃးယူႇလႄႈ ပေႃးမိူဝ်း လွမ်မႆႈၸႂ်ယူႇ” ဝႃႈၼႆ။ ယၢမ်းလဵဝ် ပဵၼ်ၶၢဝ်းဢဝ်ၶဝ်ႈၼႆလႄႈ မႆႈၸႂ်ၵူဝ်ဢမ်ႇလႆႈၵဵပ်းၶဝ်ႈ သႂ်ႇၼႂ်းယွင်ၼႂ်းယေး။ ၵူၼ်းၸိူဝ်းပၢႆႈ ၵူၼ်းမိူင်း ၼႂ်းဝၢၼ်ႈမိူင်းတွင် ဢၼ်ဢွၼ်ၵၼ်ပၢႆႈဢွၵ်ႇ ၵမ်ႈၼမ်ပဵၼ်ၼၢင်းယိင်းလုၵ်ႈဢွၼ်ႇလႄႈ ၵူၼ်းထဝ်ႈ ဝႃႈၼႆ။ လုင်းၸၢႆးပႃႉၺၢၼ်ႇ ၵႅမ်ၶွမ်ႊမတီႊ ၸွႆႈၵူၼ်းထူပ်းၽေး ၸႄႈဝဵင်းၼမ်ႉတူႈ လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ “ တေႃႈလဵဝ် ပဵၼ်ၶၢဝ်းဢဝ်ၶဝ်ႈႁူပ်ႉတၢင်းယၢပ်ႇယူႇ။ ၵူၼ်းမိူင်းဢၼ်ပၢႆႈၵႂႃႇတၢင်းဢိူင်ႇဢီႇၼၢႆးၼၼ်ႉ ပဵၼ်လုၵ်ႈ ဢွၼ်ႇလႄႈ ၼၢင်းယိင်း ၵူၼ်းထဝ်ႈ။ ဢၼ်ၵိုတ်းတီႈဝၢၼ်ႈ၊ ပႂ်ႉႁိူၼ်းတႄႉ ပဵၼ်ၽူႈၸၢႆး။ မိူဝ်ႈဝႃး ယူႇတီႈႁဝ်းၶႃႈ လႆႈၵႂႃႇၵမ်ႉ ၸွႆႈထႅမ် ၵူၼ်းပၢႆႈၽေး ၶဝ်ႈသၢၼ် 10 ထူင်၊ ၼမ်ႉမၼ်း 10 ၸွႆႉ၊ လိူဝ်ၼၼ်ႉ ပႃၼဝ်ႈ၊ ၼိူဝ်ႉပွမ် (အသားတု)လႄႈငိုၼ်း တႃႇ 4 သႅၼ်ပျႃး” ဝႃႈၼႆ။ မိူဝ်ႈဝၼ်းတီႈ 29/10/2017 ယၢမ်းႁူဝ်ၶမ်ႈ မွၵ်ႈ 7 မူင်း သိုၵ်းတဢၢင်း TNLA ၶဝ်ႈမႃးၼႂ်းဝၢၼ်ႈ မိူင်းတွင်သေ ဢဝ် ၵွင်ႈယိုဝ်းၶိုၼ်ႈၾႃႉလၢႆၵမ်း၊ ယိုဝ်းမၢၵ်ႇလူင်သႂ်ႇၼႂ်းထိူၼ်ႇ 2 လုၵ်ႈ ႁဵတ်းၼၼ်သေ ၵူၼ်းဝၢၼ်ႈ တိုၼ်ႇသၢၼ်ႈ ၵူဝ် ပဵၼ်ပၢင်တိုၵ်းလႄႈၸင်ႇ ဢွၼ်ၵၼ်ပၢႆႈဢွၵ်ႇမႃးသွၼ်ႈသဝ်း တီႈဝတ်ႉဝိႁၢရ်လူင် ဢိူင်ႇဢီႇ ၼၢႆး ၸႄႈဝဵင်းလႃႈသဵဝ်ႈ ဝႃႈၼႆ။ Photo by Htet Agkyaw

['ၵူႈလွင်ႈလွင်ႈ']